
IŠ VILNIAUS UNIVERSITETO ISTORIJOS * 


PROF. DR. P. RABIKAUSKAS 


Apie Vilniaus universitetą rašoma ir kalbama šiais jo jupiliejiniais metais 
tikrai nemaža. Užsieniuose daugiau prisimenama jo sena praeitis. Lietuvoje 
taip pat stengiamasi nepamiršti, kas praeityje nuveikta, bet pagrindinis 
svoris krinta ant naujausių laikų. Galima būtų ir čia mesti bendrą žvilgsnį į 
visą Vilniaus universiteto 400 metų laikotarpį, iškelti svarbiausius per 
šimtmečius pasireiškušius bruožus. Bet, man atrodo, tai būtų jau daugmaž 
žinomų dalykų kartojimas, tegul ir iš kito taško, kitais žodžiais išreikštas. 

Todėl nusprendžiau šioje neilgoje paskaitoje stabtelėti prie kai kurių 
ligšiol neskelbtų epizodų, paliesti mažiau nagrinėjamus klausimus. Taigi, čia 
kalbėsiu pirma apie popiežiaus legatą Posseviną ir Vilniaus universitetą; 
antra, apie universiteto įtaką plačiajai krašto visuomenei, ir užbaigsiu 
atsiliepimu į klausimą: ar Vilniaus universitetas atliko ir atlieka savo 
uždavinį? 


I. A. Possevinas ir Vilniaus universitetas 


Pirmiausia, kas buvo Possevinas? Susipažinusiam su XVI a. paskutinio 
ketvirčio Lietuvos istorija jo asmenybė nebus nauja.' Tai italas jėzuitas, kilęs 
iš Mantuos (šiaurinėje Italijoje). Įsigilinęs į auklėjimo ir kolegijų darbus, jis 
savo jaunystėje kurį laiką darbavosi Pietų Prancūzijoje ir jai gretimuose 
Italijos pakraščiuose katalikybei sustiprinti, vėliau buvo Romoje jėzuitų 
ordino generalinis sekretorius. Popiežius Grigalius XIII šį gabų ir energingą 


k) Paskaita, skaityta iškilmingame Vilniaus universiteto minėjime Clevelande, 1979 m. rugsėjo 
30 d. 


ANTONIO POSSEVIN O, S.J. (1533-1611), popiežiaus Griga- 
liaus XIII legatas, 1581 m. lankęsis Vilniuje. 


kunigą pasiuntė savo legatu į Švediją pas karalių Joną III (Lenkijos karaliaus 
svainį). Švedijoje Possevinui nepavyko pasiekti didelių vaisių, bet tai nebuvo 
jo kaltė. Tuomet popiežius patikėjo jam kitų svarbių pasiuntinybių; pirma, 
pas Maskvos didįjį kunigaikštį Joną IV Žiaurųjį, vėliau pačioje Lenkijoje ir 
Lietuvoje. 

Possevinas atvyko pirmą kartą į Vilnių 1581 birželio 13, kai universitetas 
veikė jau antrus metus. Bet tuomet Possevinui rūpėjo kelionės į Maskvą 
reikalai. Čia ne vieta kalbėti apie tą jo kelionę, kurią jis įdomiai aprašė 
Vilniuje 1586 išleistoje brošiūroje ,„Moscovia“? Nesustosiu nė prie jo visos 
politinės veiklos aplamai. Pažvelkime tik į tai, ką jis padarė lietuviams ir 
Vilniaus universitetui. Čia nebus išsami viso to klausimo apžvalga, o tik 
vienas kitas epizodas, apie kuriuos dar niekur nebuvo skelbta. 


Mat, Possevinas, atvykęs į šiaurinę ir rytinę Europos dalį, pamatė, kaip 
ten labai apleista katalikų padėtis: visur trūksta kunigų, trūksta reikalingiau- 
sių knygų, katekizmų, apeigynų, teologiniais ir moraliniais klausimais 
vadovėlių. Todėl jis, nieko nelaukęs, ėmėsi kurti visokiausių planų šioms 
spragoms užpildyti. Vienas didžiausių jo šiuo reikalu laimėjimų — tai 
popiežiaus seminarijų prie stambesnių jėzuitų kolegijų įsteigimas. Jos buvo 
antdiecezinės seminarijos, kurių auklėtiniai buvo išlaikomi iš popiežiaus 
tam reikalui skiriamų pinigų. Taip buvo sutvarkyta, kad baigusieji studijas 
būtų panaudojami ten, kur jų labiausiai reikia, kur normali bažnytinė 
struktūra nepajėgia tikinčiųjų pakankamai aptarnauti, atseit, pirmiausia 
protestantų bei stačiatikių valdomuose kraštuose. Per nedaugelį metų tokios 
seminarijos išaugo, neminint tolimesnių Vokietijos ir Austrijos vietovių, 
Oloumuce (Čekijoje), Braunsberge (Rytprūsiuose) ir mūsų Vilniuje. Vilniaus 
seminarija įsteigta 1583.* Popiežiaus kurija skyrė Vilniaus seminarijai kas 
mėnesį po 100 aukso skudų, iš kurių buvo galima išlaikyti 20 auklėtinių ir 
seminarijos vadovybę: regentą ir jo padėjėją. Auklėtiniai į popiežiaus 
seminariją Vilniuje būdavo priimami tiek iš Gudijos, tiek iš protestantiškų 
šiaurinės Europos kraštų kilę jaunuoliai. Būdavo jų tarpe ir lietuvių. 
Pirmuosius kelis dešimtmečius mažiau, apie XVII a. vidurį lietuviai dažnai 
sudarydavo pusę ir dar daugiau seminarijos auklėtinių. Joje gavo išlaikymą ir 
Saliamonas Slavočinskis, pirmojo lietuviško giesmyno autorius. Popiežiaus 
seminarija Vilniuje svarbi buvo ir universitetui, nes iš jos ateidavo gana 
pastovus studentų skaičius į filosofijos ir teologijos fakultetus. 

Tačiau Possevinui seminarijų neužteko. Jam rūpėjo tuojau padėti 
įvairiuose kraštuose apaštalaujantiems kunigams, kuriems dažna kliūtis 
buvo nemokėjimas vietinės kalbos. Ką jis tad darė? Ėmė ir įsteigė Tartuose 
(anuomet vadinamame Dorpate, Estijoje) prie tenykštės jėzuitų kolegijos 
Vertėjų seminariją (Seminarium Interpretum). Į ją priėmė jaunus gabius 
vaikinus, kurie kiek pamokyti. būdavo panaudojami vertėjais, ypačiai Estijoje 
ir Latvijoje, bet būdavo tarp tos seminarijos auklėtinių ir lietuvių. Toji 
vertėjų seminarija Tartuose priklausė nuo popiežiaus seminarijos Vilniuje ir 
veikė keliolika metų, kol švedai, užėmę tą kraštą, auklėtinius išvaikė. 

Yra išlikę daug Possevino korespondencijos iš jo Lietuvoje buvimo laikų. 
Dalis jo laiškų yra išleista tarp popiežiaus nuncijų Lenkijoje, J. Caligari ir A. 
Bologneti aktų. Yra jos ir kituose leidiniuose. Bet dar gana didelė dalis jo 
rašyto palikimo tebeguli archyvuose. Užtikęs Jėzuitų archyve Romoje 
Possevino platų susirašinėjimą 1585 metais, ypačiai įvairių kolegijų reikalais, 
arba dėl seminarijų ir Vilniaus universiteto veiklos, taip pat ir apie 
popiežiaus seminariją Vilniuje, apie Vilniaus jėzuitų spaustuvę ir kitus 
mums įdomius dalykus,; norėčiau paminėti vieną kitą dalyką. 

1585 rugpiūčio 26 rašytame iš Vilniaus laiške Lenkijos provinciolui 
Pauliui Campano Possevinas aprašo, kaip jis grįždamas iš Estijos ir Latvijos 

susitiko Žemaičių vyskupą Merkelį Giedraitį, kuris tuomet buvo apsistojęs 
Lietuvos pasienyje ties Kuršo kunigaikštija. Vyskupas ten dalyvavo 
karališkoje komisijoje, kuri turėjo nustatyti tikslią sieną tarp Kuršo ir 
Lietuvos. Vyskupas ta proga prašė Posseviną parūpinti jam į Žemaitiją du 
kunigus jėzuitus. Possevinas nurodęs visas sunkenybes planui įvykdyti ir 
pataręs, jei kada būtinai prireiktų, kreiptis tiesiog į provinciolą.? Toliau 
popiežiaus legatas kalbėjęs su vyskupu apie tai, kaip geriau Žemaitijoje 
išrauti pagonybę. Štai koks Possevino planas: iš geresnių kaimų reikėtų 
parinkti po du vaikinus, iš viso dvylika; juos siųsti į Vilnių į ten esančius 
bendrabučius (bursas) ar šiaip kur, kad ten išmoktų atmintinai katekizmo. 
Paskiau, vienam nešant iškeltą kryžių, giedodami eitų mokyti vaikų ir 
suaugusių, kaip daroma tolimuose užjūriuose ir ispanų kolonijose. Jei iš tų 
vaikinų atsirastų koks ypatingai gabus, būtų galima jį leisti studijuoti. Jo 
išlaikymui galėtų duoti šio to popiežiaus seminarija Vilniuje, šiek tiek 
bendrabučiai ir pats vyskupas, pasižadąs kasmet parūpinti po 30 saikų 
(modios) rugių, taip pat alaus bei kitų panašių dalykų. Vyskupas tam visiškai 
pritariąs ir vykdysiąs, jei jėzuitai imsis tuo reikalu iniciatyvos. Prideda, kad 
tuomet su vyskupu Giedraičiu buvę du jėzuitai lietuviai. Vienam iš jų, Tėvui 
Jeronimui Kiniškiui, jau sakęs, kad, grįždamas į Vilnių, vežtųsi vieną kitą 
jaunuolį, nieko iš jų nereikalaudamas, vien tik, kad mokėtų skaityti. Jie 
vyktų į Vilnių tuojau, dar prieš Posseviną, kitais jis pats pasirūpintų.* 


Žemaičių vyskupas be to siūlęs pagyvinti taip vadinamus atlaidus. Kur 
kitatikiai yra atėmę iš katalikų senas bažnyčias, ten vyskupas siūlęsis 
pastatydinti naujas. Bet Possevinas pataręs vyskupui statyti naujas ten, kur 
ponai nesipriešina, kad nebūtų nereikalingų sunkenybių. Ir priduria: „Tikiu, 
kad uolusis Ganytojas darys, kiek tik gali, gero, jei tik kas iš mūsiškių 
(jėzuitų) jam padėtų ne tiek pašnekesiais, kiek apgalvotu ir veiksmingu 
apaštalavimu šį ne per sunkų uždavinį atlikti“. Išreiškia viltį, kad tuometinis 
Vilniaus universiteto rektorius Tėvas Garsijas Alabianas tuo susidomės ir, - 
kai reikės; tą reikalą sutvarkys.? 

Iš to laiško matome Posseviną kupiną visokių idėjų ir planų, sakytume, 
visai moderniškai galvojantį; organizuoja Vertėjų seminariją, siūlo naujus 
apaštalavimo būdus Žemaitijoje, net šiek tiek atsižvelgia į kitatikius, nors 
šiandieninio ekumenizmo ten nebuvo nė šešėlio. Tame pačiame laiške 
Possevinas duoda dar vieną mažą patarimą: kai jėzuitai kunigai vyksta 
apaštalauti į tolimus užkampius, tenepamiršta su savimi pasiimti agendą 
(knygelę, kurioje surašytos sakramentų teikimo maldos ir apeigos su 
lietuviškais intarpais, ypačiai teikiant krikšto ir moterystės sakramentus); jei 
ir negalės tų knygelių klebonams padovanoti, teleidžia jiems tas maldas 
nusirašyti, kadangi lengvai galima pamiršti, kai prieš akis neturima paties 
teksto. 3 

Possevinas labai vertino ir antrą modernią tikėjimo skelbimo priemonę — 
spausdintą žodį (pirmoji buvo gyvasis žodis, paruošiant jaunuolių mokyti 
katekizmo ir jaunų kunigų apaštalavimo darbams). Iš čia: jo nepaprastas 
susirūpinimas Vilniaus universiteto spaustuve. Galima sakyti beveik nėra 
1585 rašyto Passevino laiško, kuriame nebūtų primenama spaustuvė arba 
knygų spausdinimas. Kaip tik tais metais jis varė didelę įvairių, daugiausia 
nedidelių knygelių spausdinimo akciją. Tais metais Vilniuje išėjo Petro 
Kanizijaus mažojo katekizmo vertimai į latvių, gudų ir estų kalbas. Kaip 
žinoma, yra rimto pagrindo manyti, kad tais pačiais metais buvo išleistas to 
paties katekizmo vertimas ir į lietuvių kalbą. Tačiau tų metų Possevino 
korespondencijoje, kurią tuo tikslu specialiai peržiūrėjau, apie. lietuvišką 
katekizmą neužtikau nė žodžio. Žinoma, galėjo būti, kad kas kitas rūpinosi 
lietuviškojo katekizmo išleidimu, bet vis gi atrodo, kad Possevinas, pats 
būdamas jėzuitas ir tais metais ilgą laiką pabuvojęs Vilniuje, nebūtų galėjęs 
apie tai nič nieko nežinoti. Taigi, šis šaltinis nė kiek nepadeda išspręsti 
pirmosios lietuviškos knygos problemos Didžioje Lietuvoje, tik sukelia daug 
daugiau abejonių apie to lietuviško katekizmo 1585 buvimą. 

Bet, antra vertus, iš to paties šaltinio paaiškėja, kad tais metais Vilniaus 
jėzuitai turėjo turėti kokį nors, kad ir neišspausdintą, katekizmo į lietuvių 
kalbą vertimą. Tie iš Žemaitijos į Vilnių atsiųsti jaunuoliai, kurie atmintinai 
mokėsi katekizmo, turėjo jį išmokti lietuviškai arba žemaitiškai, nes, sugrįžę 
į savo kaimus, ta kalba turėjo mokyti kitus vaikus ir suaugusius. Lietuviško 
katekizmo teksto jau reikėjo 1581, kai Akademijos kunigai ir klierikai 
lietuviai sekmadieniais pradėjo aiškinti tikėjimo tiesas Vilniaus miesto 
gatvėse ir aikštėse. Gal tas tekstas 1581 ir net anksčiau buvo išspausdintas, 
tiktai apie jį ligšiol neliko jokio ženklo, nes taip dažnai atsitinka su visokiais 
kasdieninio vartojimo spaudiniais. 

O savo spaustuvę jėzuitai turėjo nuo 1575, kada Mikalojus Kristupas 
Radvilas Našlaitėlis jiems ją padovanojo. Jau tais pačiais metais buvo 
išspausdinę keliolika knygų bei brošiūrų. Tačiau 1585 spaustuvės padėtis 
buvo labai apverktina. „Mūsų spasutuvė — rašė Possevinas iš Vilniaus 
Lenkijos provinciolui — nelemtai nyksta, o būtų galima ją išsaugoti ir 
sugrąžinti į tobulą stovį“ (typographia nostra, guae male perit, cum facillime 
servari possit et ad perfectum statum redigi.? Spaustuvė nyko trūkstant 
patikimų darbininkų ir teturėdama blogus samdytus pasauliečius spaustuvi- 
ninkus bei raidžių liejikus, kaip keletą mėnesių vėliau pranešė į Romą pats 
Universiteto rektorius. Čia verta pacituoti, verstą iš lotynų kalbos, tikrai 
gyvą Possevino pasisakymą spaustuvės reikalu kitame laiške Lenkijos 
provinciolui, rašytame tų pačių 1585 metų spalio mėn.: „Kai išvykau [iš 
Vilniaus] į Polocką [vizituoti tenykščios jėzuitų kolegijos], pasakiau, kad 
spaustuvės nelaikytų be jokios priežiūros ir netvarkoje, bet stropiai saugotų 
tai, ką Dievas yra Draugijai [t.y. jėzuitams] pavedęs. Jei reikėtų pinigų 

spintoms įsigyti (bet tų pinigų ten netrūko) tepaima 20 auksinų iš sumos, 
kurią popiežius skyrė seminarijai ir už tai seminarijai atsilygina rugiais. Taip 
ir išvykau į Polocką. Po 20 dienų sugrįžtu [į Vilnių], ir man sako Tėvas 
Widmanstadtas [Universiteto kancleris]: „Dvylika dienų apie spaustuvę 
nieko negirdėjo; Pagaliau — sako — šiomis aštuoniomis dienomis šis tas 
padaryta“. — „Ką gi taip padarėte?“ — klausiu. — „Išleidome 22 grašius“. — 
„Nebenorėjau daugiau ką nors sakyti. Aš apie 300 [grašių? auksinų?) 
palikau Tėvui Widmanstadtui, iš dalies popieriui pirkti, iš dalies trims miesto 
spaustuvininkams, kurie mums spausdina [knygas] lotyniškai vokiškai, 
estiškai, latviškai, rutėniškai (gudiškai), ir Tėvas "Widmanstadtas jau 
pasirūpino išspausdinti 6000 knygų“.7? 

Ligšiol daug kas spėliojo, kad 1585 metais išspausdinti latvių, estų, gudų 
katekizmai ir kitos knygelės yra Akademijos spaustuvės darbas. Iš šio 
Possevino laiško paaiškėjo, kad jie buvo duoti mieste svetimiesiems, nes 
Universiteto spaustuvė buvo netvarkoje, neveikė. Kitoje vietoje Possevinas 
su šypsniu prasitaria, jog, duodant darbo kitatikiams spaustuvininkams, jie 
bus užimti ir neturės laiko spausdinti eretiškų knygų. Bet, antra vertus, 
svetimiems spaustuvininkams reikėjo brangiai mokėti, todėl ir ši priežastis 
skatino Posseviną spausti viršininkus, kad sutvarkytų Universiteto spaus- 
tuvę. Possevinas jau kartą buvo pasiūlęs spaustuvę perkelti į Rytprūsių 
Braunsbergą, kur veikė didelė klestinti jėzuitų kolegija ir prie jos popiežiaus 
seminarija!! Tačiau tai nebuvo įvykdyta. Spaustuvė liko Vilniaus universite- 
to žinioje, į XVI amžiaus galą susitvarkė ir normaliai veikė. Ir daugiau kaip 
du šimtmečius nešė gausių ir Lietuvai palaimingų vaisių. Dabartinėje 
Lietuvoje yra išleistų gerų I. Petrauskienės ir L. Vladimirovo studijų apie 
Vilniaus universiteto spaustuvę, kuri apie 1734 metus gavo „karališkosios“ 
— Typis Slacrae) Rlegiae) Mlaiestatis), kaip būdavo rašoma ant knygų — titulą. 
Minint Universiteto jubiliejų verta ir ją prisiminti. 


II. Universiteto įtaka plačiajai krašto visuomenei 


Jau iš to, kas pasakyta, atseit, iš garsiojo A. Possevino santykių su 
Vilniaus universitetu (tai tik maža dalelė, o ne visas tų santykių kompleksas 
buvo čia pavaizduotas), matome, kad Vilniaus universiteto veikla nuo pat 
pradžios lietė ne tik siaurą mokslų siekiančių žmonių ratelį, bet ir plačią 
krašto visuomenę. 

Pasilikdami prie spausdinto žodžio, turime pasakyti, kad pirmieji lietuvių 
kalba leidiniai ir didžiulė dauguma vėliau Lietuvoje išėjusių knygų ir kitokių 
spaudinių pasirodė Vilniaus universiteto aplinkoje. Pirmasis jokios abejonės 
nekeliąs leidinys lietuvių kalba Didžiojoje Lietuvoje, Ledesmos katekizmo 
vertimas -(1595) ir M. Daukšos išversta Vujeko „Postilė“ (1599) buvo 

išspausdinti Vilniaus universiteto spaustuvėje. „Jei akademija nebūtų 
turėjusi spaustuvės — rašė J. Lebedys — nežinia, ar šis pirmųjų lietuviškų 
knygų išleidimas nebūtų dar toliau atsidėjęs. O jos, ypač Daukšos „Postilė“ 
turėjo didžiulę reikšmę kovoje dėl gimtosios kalbos teisių ir literatūrinės 
kalbos formavimuisi“.!? 

Taip pat teisingai pastebi tas pats J. Lebedys, kad „didžiausias Vilniaus 
akademijos nuopelnas lietuvių raštijai — tai žodynų ir kitų kalbinių darbų 
išleidimas./? Čia daugiausia nuopelnų turi tos Akademijos profesorius 
jėzuitas Konstantinas Sirvydas. Jis pirmasis parašė ir lietuvių kalbos 
gramatiką, kuri, gaila, iki mūsų laikų neišliko, bent nesurasta. To paties 
Sirvydo yra dviejų tomų veikalas „Punktai Sakymų“. Nors pirminė veikalo 
paskirtis buvo teikti kunigams pavyzdžių, kaip sakyti pamokslus, tačiau ir 
kalbiniu atžvilgiu jo darbas lieka reikšmingas. Nagrinėję šio veikalo kalbą 
tvirtina, kad ji „apskritai imant, yra turtinga, vaizdi ir emocinga (...), 
autorius panaudoja vaizdinius veiksmažodžius, epitetus ir palyginimus, 
imtus iš kasdieninės buities ir gamtos (. . .). Tuo būdu Sirvydas yra ne tik 
literatūrinės kalbos ugdytojas, bet ir vienas iš retorinio stiliaus pradininkų"14 
Čia būtina: pridėti ir lietuvišką S. M. Slavočinskio giesmyną, išleistą 1646. 
Apie jį visai neseniai įdomiai kalbėjo LKMA suvažiavime Čikagoje prof. 
Viktorija Skrupskelytė. O lituanistas J. Lebedys apie jį sako, kad jis 
„reikšmingas kalba, vertimo menu, literatūrinio stiliaus užuomazgomis, 
eilėdara“ 15 

Nėra abejonės, kad Universitetas visokiais kitais būdais veikė plačią mūsų 
krašto visuomenę. Čia reikėtų paminėti kai kurias, daugiau šalia Universite- 
to veikiančias, bet iš jo išeinančis ir su juo artimai susijusias institucijas, kaip 
Vilniaus biblioteką, vaistinę, teatrą, chorą, orkestrą. Įvairių amatų meistrus 
ir pan. Sustosiu čia trumpai prie kiekvieno paminėto dalyko. 


Mūsų tautos kultūrai labai svarbi Vilniaus universiteto biblioteka, kurios 
užuomazga siejama su pirmų jėzuitų pasirodymu Vilniuje, 10 metų prieš 
Universiteto įsteigimą. Jau Vilniaus vyskupas, steigdamas jėzuitams kolegiją, 
sutelkė nemažą biblioteką. Prasidėjo stambios knygų donacijos, kurių pati 
vertingiausia buvo testamentu užrašytos Žygimanto Augusto (m. 1572) 
bibliotekos knygos. Davė savo įnašą ir kiti geradariai bei patys jėzuitai, 
stengdamiesi, kad netruktų reikalingiausių ir naujausių knygų. Tam tikslui 
jėzuitai 1625 metais sudarė bibliotekai išlaikyti fundaciją, kuri nešdavo apie 
100 auksinų metinio pelno. Prieš 400 metų dar nebuvo viešųjų bibliotekų, 
kaip šiandieną. Ir Vilniaus biblioteka tarnavo pirmiausia įvairių dalykų 
dėstytojams ir tik vėliau, tarp XVIII ir XIX amžių tapo visiems prieinama. 
Nors nedaug pašaliečių naudojosi pirmaisiais dviem šimtmečiais Universite- 
to biblioteka, bet jie ją matė. Ir tai buvo ne vienam paskatinimas ir pačiam 
telkti pagal išgales didesnę ar mažesnę biblioteką. 

Kai Vilniaus universitete jėzuitų laikais nebuvo medicinos fakulteto — 
nors paskutiniame dešimtmetyje prieš jėzuitų panaikinimą jau buvo 
skaitoma viena kita paskaita ir iš šios specialybės — tai ypatingos reikšmės 
įgijo Akademijos vaistinė. Apie ją esu rašęs Aiduose 1975 metais.“ Ji buvo 
aukštai iškilusi ir tarnavo visiems miesto gyventojams. Vaistinės vedėjas ir jo 
padėjėjas būdavo jėzuitai broliai, kiti vaistinėje dirbantieji būdavo pašaliečiai. 
Jie čia išmokdavo vaistininko amato ir, tapę savarankiški, imdavosi steigti 
savo vaistines įvairiuose miestuose ir miesteliuose. 

Prie Universiteto visą laiką buvo choras ir orkestras. Jėzuitai 1585 metais 
įsteigė prie Akademijos bendrabutį (bursą) neturtingiems studentams. 
Šiame bendrabutyje išlaikomi mokiniai ar studentai paprastai turėdavo groti 
muzikos instrumentais ir giedoti bažnyčios chore, todėl ši bursa dažnai 
vadinama „bursa musicorum“. Aišku, kad jie giedodami ar grodami įvairiose 
universiteto iškilmėse ar universitetinėje Šv. Jono bažnyčioje, išmokdavo 
muzikos, kurią ne vienas galėjo panaudoti vėliau gyvenime, patys įvairiose 
vietose steigdami chorus ar tapdami vargonininkais. Ši sritis, kiek ji paliečia 
Vilniaus universitetą, dar nėra pakankamai išstudijuota. Nedaug turime tam 
reikalui ir šaltinių. 

Taip pat ir teatro Lietuvoje užuomazgos reikia ieškoti Vilniaus 
universitete. 1570 spalio 18 buvo suvaidintas spektaklis, kaip tuomet 
sakydavo, komediją, „Hercules“, parašytą italo jėzuito Tucci. Tuo buvo 
pradėta akademinio mokyklinio teatro, bet ir aplamai Lietuvos teatro 
istorija. Vaidino šiame ir visuose kituose Akademijos spektakliuose patys 
studentai, 0 vaidinimus dažniausiai paruošdavo poetikos ir retorikos 
profesoriai. Nors teatras paprastai būdavo didaktinis, perpintas moraliniais 
pamokymais ir religiniėmis mintimis, jis ugdė studentuose domėjimąsi 
vertybėmis ir panieką blogybėms. Ypačiai kūriniai Lietuvos istorijos 
temomis buvo vertinami ir mielai lankomi. Yra buvę Vilniaus akademijoje 
dramų apie Vilnių, apie Vaidevutį, apie Skirgailą, taip pat Vilniaus 
akademijos istorijos motyvais. Arba vėl apie Vaišvilką, apie didįjį kunigaikštį 
Aleksandrą, apie Algirdą ir pan. Per Vilniaus jėzuitų teatrą sklido į didžiąją 
publiką susidomėjimas mūsų kraštu, mūsų praeitimi, tautinis susipratimas. 

Negalima pamiršti dar vienos Vilniaus universiteto veiklos šakos, būtent, 
visa tai, ką atlikdavo prie Akademijos gyvenę jėzuitai broliai. Jie būdavo, 
pvz., vaistininkais, — tai jau matėme. Vienas brolių padėdavo spaustuvės 
vedėjui, kitas rūpindavosi namuose esančiais ligonimis. Ir kokių amatų 
nemokėdavo tie broliai! Jie gamindavo ir degdavo plytas, statydavo 
vargonus, vadovaudavo chorui ir būdavo vargonininkais; jų tarpe randame 
auksakalių, batsiuvių, siuvėjų, knygryšių; keletą metų prie Akademijos buvo 
vienas brolis chirurgas. Kartais minimi architektai, tapytojai, skulptoriai, 
beveik visuomet Vilniuje sutinkame brolį „praefectus piscationis“, atseit, 
Akademijos gyventojų žuvimis aprūpintoją. Anais laikais, laikantis griežtai 

gavėnios pasninko ir abstinencijos penktadieniais, prireikdavo gana daug 
žuvies. To brolio pareiga buvo parūpinti pakankamai to pasninkinio maisto 
bent vieną kartą į savaitę šimtui, kartais ir 150 ir daugiau prie Akademijos 
gyvenančių žmonių. Žuvaudavo Joniškio (ne prie Latvijos sienos, bet kito 
miestelio, esančio ne per toliausia nuo Vilniaus, tarp Molėtų ir Švenčionėlių) 
apylinkių, kur jėzuitai turėjo savo dvarą, ežeruose. Taip pat kiekviename 
jėzuitų valdomame dvare buvo brolis ekonomas arba, kaip anais laikais 
sakydavo, brolis prokuratorius. Visų tų darbų ir užsiėmimų tik maža dalis 
buvo skirta patiems jėzuitams, visa kita buvo daroma plačios visuomenės 
gerovei. Kai nebuvo technikos mokyklų ir universitetuose šie dalykai 
nebuvo dėstomi, tai tokie įvairių dalykų „prefektai“, kitaip sakant meistrai, 
atlikdavo technikos, pritaikomųjų menų ir visokių amatų mokytojų ir 
gamintojų vaidmenį. Tokiu būdu neprasilenksime su tiesa tvirtindami, kad 
Vilniaus universitetas nuo pat savo buvimo pradžios atliko ne tiktai 
svarbiausios Lietuvoje mokslo įstaigos, bet ir kultūrinės, ekonominės, 
agrarinės apšvietos ir pavyzdinės paskatos vaidmenį. Tiktai pramonė ir 
prekyba, dvasiškijai svetimos specialybės, nebuvo praktikuojamos jėzuitų 
vadovaujamo Universiteto aplinkoje. 


III. Ar Vilniaus universitetas atliko ir atlieka savo užduotį? 


Pirmiausia turime savęs klausti: Kokia aplamai Universiteto užduotis? 
Kam iš viso reikalinga mokykla? Į šį pastarąjį klausimą galėtume atsakyti: o 
gi tam, kad būtų užpildyta spraga, kuri atsiranda iš nepajėgumo duoti 
pakankamą, tam tikrą kultūros laipsnį atitinkantį išsilavinimą natūralioje 
auklėjimo vietoje, t.y. šeimoje.“ Du pagrindiniai akstinai verčia atsirasti ir 
įsitvirtinti mokykloms: tam tikras kultūros lygis tautoje ir šeimos 
nepakankamumas; gretinant su šeimomis dar grupes ir gentis. Juo labiau 
pasireiškia šeimos nepakankamumas, juo stipresnis bus spaudimas kurtis 
bendruomeninėms auklėjimo ir švietimo įstaigoms. Ir juo aukštesnis bus 
tautoje kultūrinis lygis, juo sunkiau bus atskiroms šeimoms ar jų grupėms 
teikti pakankamą išsilavinimą ir tuo pačiu bendruomeninių mokyklų 
uždavinių ratas darysis vis platesnis. 

Kad toks paaiškinimas atitinka tikrovę, rodo mokyklų raidos istorija. 
Pirmosios mokyklos įsisteigė atskirose šeimose arba jų grupėse. Vėliau 
bažnyčia perėmė į savo globą ne tik aukštąsias, bet dar labiau pradines 
mokyklas. Ir Lietuvoje pirmosios mokyklos buvo griežtai konfesinės, ypačiai 
pradžios. Net tokioje Vestfalijos taikoje (1648) mokykla vadinama anexus 
religionis (religijos priekaba). Ir visi žinome, kad tai, ką mes lietuviškai 
vadiname Švietimo ministerija, Vokietijoje ir kituose vokiškai kalbančiuose 
kraštuose turi vardą „„Kultusministerium“, kitaip sakant, kulto, religinių 
apeigų ministerija, nors ji beveik išimtinai tvarko tiktai mokyklų reikalus. 

Universitetai, kaip speciali mokyklų rūšis, visuomet buvo privilegijuotos 
mokslo ir mokymo įstaigos. Į juos buvo žiūrima viduramžių studium generale 
žvilgsniu; kitaip sakant, jose išeitos studijos galiojo visame krikščioniškame 
pasaulyje — suteikiama teisė visur mokyti (ius ubigue docendi). Prisidėjo studium 
universalė supratimas: studijos turi būti visuotinės, apimti visą žmogų, vesti 
jauną žmogų (studentą) palaipsniui į jo pilnybę, kūninę ir dvasinę pilnybę. 
Universiteto trečioji savybė buvo jo tam tikra autonomija arba savarankiš- 
kumas, savivalda. Žinoma, autonomija buvo labai ribota: viduramžiais ją 
ribojo Bažnyčia. Nuo XVI amžiaus kai kurie universitetai pradėjo laisvintis 
nuo Bažnyčios globos, jie noromis nenoromis patekdavo į pasauliečių (srities 
kunigaikščių vietinės valdžios, parlamento kontrolės) priklausomybę. 


Vilniaus universitetas per pirmuosius du šimtmečius vadovavosi jėzuitų 
ordino universitetams nustatytomis taisyklėmis ir tvarkėsi pagal jų 
išbandytus nuostatus. Tai turėjo kai kurių teigiamų ir neigiamų pasėkų. 
Jėzuitai jau tvirtai atsistoję ant kojų ir turėję universitetiniame darbe 
patyrimo (Vilniaus universiteto įsteigimo metais visame ordine buvo 5.165 
nariai, kurie vadovavo 144 kolegijoms ir 55 kitokioms įstaigoms), tuojau 
Vilniaus universitetą iškėlė į europinį lygį ir laidojo jam darnų vystymąsi. 
Visi universitetai paprastai pradžioje turi sunkumų surasti pakankamai 
kvalifikuotų profesorių. Vilniaus atveju tie sunkumai buvo lengvai nugalėti. 
Pats ordinas parūpino profesorių kiek reikėjo, juos kviesdamas iš Romos, iš 
tolimos Portugalijos, Ispanijos ar Anglijos. Nuolatinis Universitetui vado- 
vaujančių ryšys su savo centru Romoje apsaugojo Vilniaus universitetą nuo 
vienašališkos lenkiškos įtakos, kuri (kitose aplinkybėse) būtų jau nuo pat 
pradžių galutinai nulėmusi visą tolimesnį jo vystymąsi. 

Tačiau buvo ir antroji medalio pusė: kai kurios neigiamybės. Kol 
Universitetas buvo jėzuitų rankose, jame pastebima tam tikras ribotumas 
(bet ir kitose rankose greičiausiai nebūtų išvengta kad ir kitokio ribotumo): 
buvo mažiau galimybių pasireikšti įvairumui, moksliniam visapusiškumui, 
šiandien sakytume, sveikam pluralizmui. Jam iš anksto ir iš šalies buvo 
nustatyta pagrindinė mokslo įstaigos kaip katalikiško universiteto kryptis, 
reikėjo priimti kitų sudarytą statutą ir gana smulkiai išdirbtą reguliaminą, 
taip vadinamą Ratio studiorum (Studijų tvarka) visa tai be abejo slopino 
kūrybingumą ir kai kuriais laikotarpiais nebuvo išvengta stagnacijos pavojų; 
tai ypač pastebima antroje XVII a. pusėje ir pirmaisiais XVIII a. dešimt- 
mečiais. 

Bet viską draugėn suėmus ir atidžiai pasvėrus kiekvieną „už“ ir „prieš“, 
manau, be baimės galime tvirtinti, kad Lietuva, palyginti su kitomis Vakarų 
Europos valstybėmis, savo Universitetu jei ir nepirmavo,; tai ir nė neatsiliko. 
Jėzuitai atnešė į Vilnių, kas anuomet buvo laikoma geriausia ir pažangiausia 
tiek mokymo, tiek mokslo turinio atžvilgiu. Užtenka, pavyzdžiui, paanali- 

zuoti pačioje Universiteto veiklos pradžioje Vilniuje dėsčiusio portugalo 
Emanuelio Vegos paskaitų užrašus [jo 1583 metais dėstyto kontroversinės 
teologijos kurso užrašų fotokopija buvo rodoma B. Kviklio suorganizuotoje 
jubiliejinėje Vilniaus universiteto parodoje); iš jų mes aiškiai matome, kokia 
plati buvo to profesoriaus erudicija, koks rimtas, mokslinis, tvirtai pagrįstas 
dėstymo būdas, nors šiandien po 400 metų, mes gal kai ką ir kitaip 
pristatytume. 

Ilgaamžė universitetų tradicija (pirmieji universitetai įsteigti XII amžiuje) 
sukūrė iš vienos pusės kaip ir idealią, gyvastingą, kiek galima savaimingą 
minties skleidimo, ginčijamų klausimų apsvarstymo, skirtingų pažiūrų 
aptarimo ir susitikimo vietą, o iš kitos pusės iškėlė tarnavimą visuomenei, 
jos auklėjimą ir atsiliepimą į jos gyvuosius poreikius. '? 

Nepriklausomumas yra labiausiai būtina sąlyga prieiti prie tiesos ir 
suprasti tikrąją mus supančią realybę. Ne visados yra lengva ir paprasta 
prieiti prie tiesos; jei būtų galima prie jos lengvai prieiti, nebūtų nei 
susiskaldymų, nei nuomonių įvairumo. Ir man atrodo, kad anuometinė 
jėzuitinė studijų tvarka kaip tik siekė visus geriau vesti į tiesą ir visa darė, 
kad būtų kuo mažiausia kliūčių tą idealą pasiekti. Mes matome tai kad ir iš 
tokių pavyzdžių, kaip iš prof. Osvaldo Kriugerio ir kitų reiškiamų simpatijų 
Koperniko teorijoms ar kitiems tuomet dar ne visų suprantamiems 
dalykams. Jie tai darė ne neklausydami Bažnyčios ar savo vyresnybės, kaip 
tvirtina komunistiniai istorikai, bet remdamiesi universitetine tradicija ir 
idealu, — ieškodami tikros, nesikeičiančios tiesos. 

Vilniaus universiteto durys buvo atviros visiems, ne tik bajorams, bet ir 
vargšams, ne tik katalikams, bet ir protestantams, stačiatikiams; visiems, 
kurie nuoširdžiai norėjo įsijungti į universitetinį darbą. Tik tie, kurie į jį 
veržėsi, turėdami tikslą jį sugriauti ar jam pakenkti, būdavo stumiami, 
pašalinami, kaip daro ir šiandien kiekviena save gerbianti organizacija. 


Tos dvasios, deja, nėra Vilniaus universitete šiandien. Jame nėra nė 
mažos dalelės tradicinio, nepakeičiamo nepriklausomumo ir todėl nėra 
laisvės ieškoti tikrosios tiesos. Jame nėra studijų visumos, todėl jis 
netarnauja mūsų krašto visuomenei; jis tarnauja vienai grupei ar partijai. 

Ir mes žinome, kaip toji iš svetur mūsų tautai primesta grupė ir partija 
tiesiog virpa iš baimės, kad kas nors iš tautiečių ko kitaip nepasakytų, ko 
nors neprašytų, nereikalautų, kas jiems galėtų nepatikti. Kiekvienas jų 
straipsnis, kiekvienas praeities ar dabarties aprašymas pilnas tos liguistos 
baimės. Šia proga norėčiau paminėti vieną dalyką ir pasisakyti kaip 
akivaizdus vieno fakto liudininkas. Vilniuje leidžiamame savaitraštyje 
„Literatūra ir menas“ š.m. rugsėjo 15 numeryje, 3 psl., išspausdintas Jono 
Aničo straipsnis „Universiteto jubiliejus ir buržuazinė istoriografija“. Visi 
žino, kad J. Aničas yra aršus komunizmo ideologas ir visai menkas istorikas. 

Todėl ir šis straipsnis niekuo nesiskiria nuo visų kitų jo rašinių. Tarp kitko 
jis šiame straipsnyje pamini ,„Vilniaus universiteto studentų ir buvusių 
studentų“ vardu atsiųstą telegramą jėzuitų vienuolijos generaliniam 
viršininkui Petrui Arrupei, kurioje dėkojama jėzuitų vienuolijai už Univer- 
siteto įsteigimą Lietuvos sostinėje Vilniuje. Ir tuoj pat duoda suprasti, kad 
toji telegrama esanti sufabrikuota „klerikalinių antikomunistų“ emigracijoje. 
Tai labai nešvarus ir įžulus propagandisto J. Aničo šmeižtas! Toji telegrama 
atėjo pačiu paprasčiausiu keliu, per paštą, tiesiog iš Vilniaus. Kadangi ji buvo 
rašyta lietuviškai, tai mūsų generalinė kurija kreipėsi į mane, kad ją 
išversčiau į italų kalbą. Turėjau rankose pačią tą telegramą, ir ji turėtų būti 
ir dabar jėzuitų generalinės kurijos archyve Romoje. Jos xerox-kopiją, jei 
neklystu, turi ir Lietuvos jėzuitų provinciolas Čikagoje. Tai dar vienas 
įrodymas, kad melas, šmeižtas ir visokie tiesos iškraipymai yra pagrindiniai 
jų skelbiamos „tiesos“ argumentai. . 

Kad panašiai elgiamasi šiandien ir Vilniaus universitete, kad ten 
nedėstomi visi mokslo dalykai, neleidžiama laisvai ieškoti tiesos, tai nėra 
paslaptis tiems, kuriems teko arčiau susipažinti su jo veikla. 

Jau daugiau kaip prieš 100 metų garsusis John Henry Newman'as 
pasisakė savo knygoje „(The Idea of a University“: „Dabar yra mada — rašė 
jis — steigti taip vadinamus universitetus, visiškai nesirūpinant, kad juose 
būtų dėstoma teologija. Toks dalykas (. . .) man atrodo, — tęsia Newmanas 
— yra protinis absurdas“. Ir tą tvirtinimą jis pagrindžia silogizmu: 
„Universitetas jau savo pavadinimu skelbiasi, kad jame mokoma visuotinis 
pažinimas. Teologija yra be jokios abejonės pažinimo dalis. Kaip tada galima 
sakyti, kad universitete yra vietos visoms pažinimo šakoms, jei iš jame 
dėstomųjų dalykų išskiriamas vienas, kuris mažių mažiausia yra lygiai tiek 
svarbus ir tiek platus, kaip ir kiekvienas kitas jame dėstomas dalykas?'7* 
Kitoje vietoje tas pats Newman'as rašė: „Religijos mokslas yra pažinimo 
objektas, lygiai tokia pat prasme, kaip ir Newtono mokslas yra pažinimo 
objektas. Universitetas, kuriame religijos mokslui nėra vietos, yra paprasčių 
paprasčiausiai nelogiškas padarinys. Teologija turi tokią pat teisę reikalauti 
universitete sau priklausančios vietos kaip ir astronomija; (...) religijos 
mokslų išmetimas iš pripažintų mokslų skaičiaus yra ne tik nepateisinamas 
savyje, bet žalingas visai visumai.“ 20 

Nors nuo to laiko, kada tai rašė Oxfordo profesorius Newmanas 
praslinko jau 126 metai, jo mintys labai tinka ir mūsų laikams. Ir Vilniaus 
universitetas, kuriame šiandien kartais pasiekiama gražių dalinių vaisių, 
sugrįš visoje savo pilnumoje į keturių šimtmečių veiklos nugrįstą kelią, kai 
jis atsivers visas žmogui ir leis jam laisvai reikštis ir kūrybingai bręsti kūnu ir 
dvasia žmogui, turinčiam visas sąlygas laisvai ieškoti tiesos ir siekti laimės. 

ABSTRACT 


FROM THE HISTORY OF THE UNIVERSITY OF VILNIUS 
Rev. PAULIUS RABIKAUSKAS, S.J., Ph.D. 


Three subjects were discussed in this study: (1) the relationship between 
the papal legate A. Possevino and the University of Vilnius, (2) the 
University's influence on the society of the country, and (3) a consideration 
of the guestion: Did the University of Vilnius fulfill its purpose and is it 
currently fulfilling its purpose. 

The name of the papal legate A. Possevino (1533-1611) was known to 
Lithuanian historians in conjunction with the war between Steponas 
Batoras and the Grand Duke of Moscow, Ivan IV (The Terrible). Possevino 
was the arbitrator of the truce between Lithuania and Moscow. In recent 
times Prof. P. Rabikauskas became acguainted with letters and written 
works of Possevino which are housed in the mauscript section of the Jesuit 
archives in Rome. These documents present many new facts about the 
activities of Possevino in Lithuania. Prof. Rabikauskas describes the meeting 
between Possevino and the Bishop of Samogitia Merkelis Giedraitis, the 
founding of the Papal Seminary in Vilnius by Possevino, as well as his 
concerns regarding the Jesuit printing house in Vilnius and the publishing 
of religious works. 

In speaking about the influence of the University of Vilnius on the 
Lithuanian society, the author first mentioned the written works of 
Dauksa, Sirvydas, Slavocinskis and others, which were published by that 
University. He emphasized the cultural significance to Lithuania of the 
Jesuit printing house. Also described were the institutions which existed 
alongside the University and which were important to the country, such as 
the pharmacy, theater, chorus, orchestra as well as the various Jesuit 
craftsmen, as brick masons, organ masters, goldsmiths, shoemakers, 
taylors, bookbinders, architects, painters, sculptors and a surgeon who 
worked with the University for several years. 

Only a small portion of the Jesuit labor was directed toward their own 
needs. The larger portion was directed toward the good of the Lithuanian 
society. Since in those times there were no technical schools, the University 
was able to help the cultural advancement of the people through the 
creativeness of their craftsmen and agricultural education which was aimed 
at increasing productivity on the Lithuanian farms. 

The advancement of theological studies was one of the main aims of the 
University of Vilnius. The author seeks support for this aim from the 
writings of John Newman. The author contends that the University of 
Vilnius could be easily compared to any of the progressive European 
universities of that era. Among the many proofs offered for this contention 
is the fact that the University demonstrated a favorable attitude toward 
Copernicus' theory as well as other theories and studies that were not 
accepted by society as a whole. The conclusion stresses the need for the 
University of Vilnius to be open to truth and to independent inguiry. 

In conclusion, Rabikauskas discusses the present University of Vilnius,in 


which at times there are some fruits of academic achievement, but points 
out nevertheless the lack of traditional academic independence as well as 
freedom to seek inguiry and the truth. Rabikauskas expresses hope that 
with time, the University of Vilnius will make gains in moving toward a 
spirit of academic freedom and inguiry. 

GEDIMINAIČIAI — „SKALAMANTO 
PROANŪKIAI" 


JERZY OCHMANSKI 


Istoriografijoj ilgą laiką buvo manoma, kad didysis Lietuvos kunigaikštis 
Gediminas, jogailaičių sentėvis, buvo Vytenio sūnumi, apie kurį kronikinin- 
kas Dusburgas, rašydamas apie kryžiuočių žygius 1291 metais, prirašė, kad jo 
tėvu buvo „rex“ (karalius) Putavyras/ Tik XIX a. pabaigoje, pagal 1322 m. 
Rygos patarėjų laišką Gediminui nustatyta, kad Vytenis tai „frater vester 
(jūsų brolis, suprask Gedimino) et antecessor“.? Paaiškėjo taip pat, jog 
Putavyras tikrų tikriausiai turėjo du kitus sūnus, kuriais buvo Polocko 
kunigaikštis Vainius ir Kijevo kunigaikštis Fedoras.? 

Stebina tai, kad apie Gedimino kilmę ir sentėvius kalba tik svetimi 
šaltiniai, tyli apie juos lietuviškoji liaudies taip ir jogailaičių dvaro tradicija. 
Vytauto metraštis kęstutaičių ir algirdaičių sentėviu laiko Gediminą, tačiau 
apie vyresnius protėvius nemini nė žodžio. Matyt, metraštininkui ir 
nerūpėjo atskleisti visos dinastijos istoriją, o tik išaiškinti tarp Jogailos ir 
Vytauto ginčą, kuris glūdėjo valstybės padalijime tarp Gedimino sūnų. 
Gedimino senolio nemini vėlesnis, XVI a. pirmame ketvirtyje atsiradęs 
Didžiosios Lietuvos ir Žemaitijos kunigaikštystės metraštis. Klaidingai 
vadina jis Vytenį Gedimino tėvu/ bet kartu užveda ant Gedimino protėvių 
pėdsakų. Tame metraštyje randame taip pat patikimų žinių apie dinastijos 
pasikeitimą dar prieš pradedant valdyti Gediminui. Štai Traidenis, neturėda- 
mas įpėdinio, turėjo perduoti valdžią kilusiam iš kitos giminės, Vyteniui. 
Vadinasi Lietuvoje jau buvo pradėjus blėsti žmonių atimintyje istorinė 
tradicija apie Gedimino senolius ir pirmtakus? Be abejo ją saugojo gausiai 
išsišakoję gediminaičiai. Nejaugi iš tikrųjų nebuvo ji jamžinta? Iki šiol 
istorikai nesurado tos tradicijos pėdsakų kitokiam pavidale negu šis, kurį 
pateikia lietuviškasis metraštis: 

Skalamantas 


XIII a. pusė 
Putavyras 
did. L. kun. 
Vytenis Gediminas Vainius Fedoras 
1291 did. L. kun. Polocko kun. Kijevo kun. 
did. L. kun. 1316-1341 1326-1338? 1331-1362? 
1295-1316 
Svalegote Gediminaičiai Lubkas 
L. kun. L. kun. 
1009 -1342 


Kažkodėl Gedimino giminės tyrinėjimuose“ligi šiol neatkreipta dėmesio į 
žinią, tilpusia lengvai prieinamame šaltiny, kuriuo yra vad. „„Zadonščina“ 
arba „Žodis apie Safonijaus Rjazanco Kulikovo mūšį“. Tame įdomiame 
istoriniai-literatūriškame paminkle yra ištrauka, pašvęsta dviejų Lietuvos 
kunigaikščių, Andriaus ir Dimitro algirdaičių, vyresniųjų Jogailos brolėnų, 
dalyvavimui mūšyje rusinų pusėj. Prieš pradedant mūšį, broliai algirdaičiai 
kalbėjo:7 

„J molvjaše Ondrej Olgerdovič bratu svojemu Dmitriju: Sama jasva 
siebie dva brata, synovie Olgerdovy, a vnuky jesmja Edimantovy, a pravnuki 
jesmi Skolomendovy“. 

Edimantas tai aiškiai Gediminas, minėtų kunigaikščių senolis. Tačiau 
Skalamantas? Jo — giminės protėvio vardas niekuo nepanašus į istorinį 
Putavyro vardą. Šis nesutapimas kelia abejones dėl „,Zadonščinoje“ pateiktos 
Gedimino giminės genealogijos. Dusburgo žinutės apie Putavyrą patikimu- 
mas aiškiai neginčijamas. Iš kitos pusės užsiminimas apie Skalamiaantą kaip 
algirdaičių sentėvį, yra tiek patrauklus, kad reikalauja tinkamo dėmesio. 
Pateiktas „„Zadonščinoje“ sentėvių sąrašas yra lakoniškas, ir tai leidžia juo 
pasitikėti? Jeigu tikrai yra du pirmieji — Algirdo ir Gedimino — vardai, tai 
peršasi ir logiška išvada, kad tikras yra tai pat trečias to sąrašo narys — 
Skalamanto vardas. Ar galima tad pasitikėti „„Zadonščinos“ autoriaus 
žiniomis? 

Pagrindiniam „Zadonščinos“ tekste yra gausu autentiškų smulkmenų, 
niekur kitur nesutinkamų karingų rusinų vardų. Turėjo tad šis tekstas 
atsirasti, kaip prileidžiama, tada, kai dar gerai buvo atmenamas anas svarbus 
įvykis, kokiu buvo totorių caro Mamajaus pralaimėjimas 1380 metų rugsėjo 
8 dieną mūšyje su rusinų daliniais Kulikovo lauke.* 

Pabuvę dar keletą metų Maskvos Rusioje, abu algirdaičiai grįžo į Lietuvą, 
kur įvairiai susiklostė jų likimai. Andrius tęsė 1385-1387 metais pralaimėtą 
kovą su Jogaila. Dimitras gi atgavo Didžiojo kunigaikščio malonę. Pagaliau 
žuvo abu tą pačią dieną 1399 metų Vytauto karių mūšyje su totoriais ties 

Vorskla. Maskvos Rusioje jie buvo plačiai žinomi ir gerbiami. Daug yra 
tikimybės, kad tai jie arba vienas iš jų supažindino „Zadonščinos“ autorių 
arba kažką kitą su savo sentėvių istorija, kurių dauguma Algirdą dar gerai 
atminė. Kulikovo mūšio ir Maskvoje buvimo metais Andrius Algirdaitis 
buvo jau senas, artėjo tikriausiai prie šešiasdešimtmečio. Gimė jis apie 1320 
m. arba truputį vėliau, nes jau 1342 m. yra žinomas kaip kunigaikštis — 
vietininkas Pskove.!0 Tai buvo pirmosios Onos — Marijos, Vitebsko 
kunigaikštytės Algirdo žmonos, pirmagimis sūnus. Taigi tuo laiku turėjo 
būti jau subrendęs. Gedimino mirties metu (1340-41 metu žiemą) buvo jau 
tikriausiai pilnametis, galbūt netgi prosenelio pastangomis į Pskovą 
nukeltas. Žodžiu, gerai atminė savo įžymų prosenelį ir iš jo galėjo nugirsti, 
kaip kad šeimoje dažnai pasitaiko, apie savo ankstesnius protėvius, t.y. apie 
Gedimino tėvą ir prosenelį. Greičiausiai „Zadonščina“ įdėjo dalį žinių, kurias 
Andrius Algirdaitis atsinešė iš savo šeimos. Vardas Skalamantas yra aiškiai 
lietuviškas!' negalėjo jo išgalvoti lietuvių kalbos nemokantis rusinas, kuris 
kita proga, ruošdamas Gedimino prosenelių sąrašą, pateikė išgalvotus ir 
įžeidžiančius vardus Chvost, Volk'ir t.t. Be to, jeigu ,„Zadonščina“ parašyta 
XIV a. pabaigoje, t.y. tuo metu kai dar gyveno Maskvoje gerbiami 
algirdaičiai, tai sunku patikėti, kad jos autorius būtų drįsęs teikti netikrus 
genealoginius duomenis apie jų protėvius. Juk Maskvos valstybėje pasiliko 
visam laikui jų abiejų — Andriaus ir Dimitro algirdaičių vaikai. Žinoma taip 
pat, kad pirmtaką minėjo daug kartų,*žodžiu sakant, užuomina apie 
Skalamantą atrodo autentiška. 

Tyrinėjimo vis dėlto reikalauja dar viena esminė detalė: būtent žodžiai 
„Skalamanto proanūkiai“, užtinkami dvejuose iš šešių žinomų ,„Zadonščinos“ 
tekstų. Užtinkame juos tam Kiryllo-Bielozierskio vienuolyno kodekse, 
rašytame maždaug 1470-80 metais, bei Undolskio kolekcijos kopijoje, 
datuotoje XVII a. vidury" Nėra jų likusiuose keturiuose nuorašuose, kurių 
ankstyviausias, rašytas XV a. gale arba XVI a. pradžioje. Kadangi abu 
nuorašai — Kiryllo-Bielozierskio (seniausias) ir Undolskio — atsirado 
nepriklausomai vienas nuo kito, tad užuomina apie Skalamantą turėjo būti 
„Zadonščinos“ protografe.lė 

Taigi ,„Zadonščinoje“ pateiktas algirdaičių sentėvių išvedimas yra 
patikėtinas; o užuomina apie Skalamantą verčia peržiūrėti jų genealoginę 
lentelę. 

Tačiau kaip suderinti nenuginčijamą kryžiuočių pateiktą žinią apie 
Putavyrą kaip Vytenio ir Gedimino tėvą, su algirdaičių šeimos tradicijomis, 
laikančiomis save Skalamanto „proanūkiais“? Atrodo, kad to paslaptingo 
prieštaravimo sprendimą galima rasti pačioje „Zadonščinoje“. Pasinaudo- 
sime čia „proanūkių“ sąvoka. Taigi autorius ją panaudoja keturis kartus, bet 
tik kartą tiesiogine prasme. Didįjį Maskvos kunigaikštį Dimitrą Ivanovičių 
autorius laiko kaip „pravnuka svjatago vielikogo knjazja Vlodimiera 

kijevskogo“"" Aišku, žodis „pravnuki“ nėra pavartotas čia tiesiogine, tiktai 
perkelta prasme ir reiškia tolimesnį palikuonį. Šią išvadą patvirtina 
tolimesnė užuomina, išskaičiuojanti pirmuosius Kijevo didžiuosius kunigai- 
kščius — Jgorą Rurikovičių, Vladimirą Sviatoslavičių, Jaroslavą Vladimira- 
vičių. Kunigaikščius Dimitrą Įvanovičių ir jo pusborlį Vladimirą Andrejevičių 
šaltinis liaupsina kaip „pravnuka tech knjazjej“, o Kijevo Vladimirą laiko jų 
„pradiedom''“'taigi sentėviu, bet ne proseneliu tiesiogine to žodžio prasme. 

Iš žodžio „pravnuki“ analizės galima daryti išvadą, kuri leidžia spręsti, 
kad šis apibrėžimas turėjo dvi reikšmes: tiesioginę ir perkeltinę — protėviai 
aplamai. Kadangi tikruoju algirdaičių proseneliu buvo Putavyras, Skalaman- 
tą reikia pripažinti pirmuoju istoriniu algirdaičių protėviu, galbūt Putavyro 
tėvuSkalamantas galėjo gyventi ir veikti XIII a. vidury dar Mindaugo laikais. 
Reikia jį laikyti jogailaičių pirmtaku. Kadangi visi kiti šaltiniai apie jį tyli, 
tikra yra, kad tų laikų politiniame Lietuvos gyvenime jis nepasiekė ypatingai 
aukštos vietos. Tai visiškai suprantama, nes tik jo palikuonis, sūnus arba 
anūkas Putavyras pirmasis pasiekė monarchinės valdžios Lietuvoje tiktai 
XIII a. pabaigoje. Kaip Gediminaičių sentėvio Skalamanto, taip ir trečiojo 
Gedimino brolio, Kijevo kunigaikščio Fedoro suradimas šaltiniuose, verčia 
sukurti naują genealoginę lentelę, apimančią seniausius tos giminės narius. 

Ten pat. 

Taigi krinta H. Paszkiewicziaus ir J. Puzyno hipotezė, kad Gedimino dinastija kilus nuo 


"Traidenio, žiūr. atitinkami darbai 6 išnašos, o taip pat: H. Paszkiewicz, O genezie i wartosci 


Krewa, Warszawa 1938, psl. 8-9. Po Traidenio Lietuvoje įvyko dinastijos pakeitimas — 
pradėjo valdyti Skalamanto giminė, kuriai atstovavo Putavyras. 

I. I. Sreznevskij, Neskolko dopolnitelnych zamečanij k Slovu o Zadonščine, Izvestija 
Akademii Nauk po Otdeleniju Russkago Jazyk4 i Slovesnosti, t. VII, vyp. 11, Sankt 
Peterburg 1858, psl. 98. Vadina Skalamantą „znatynym . ratnikom“, o tai klaidingas 
suplakimas su Lietuvos turtuoliu (bajoru) Scaldo, kurį mini 'Dusburgas. 

Žinoma, pateiktas čia išvedžiojimas, kad Skalamantas buvo Pukuvero (arba tiksliau 
lietuviškai Putavyro, žiūr. Lietuvių enciklopedija, XXIV, Boston 1961, psl. 226) tėvu 
pasilieka hipotezė, bet atrodo labiau patikima negu galima hipotezė, kad pvz. buvo Putavyro 
giminaičiu. Skalamantas buvo vienas žymiųjų XII a. pusės Lietuvos didikų, bet netiek dar 
žymus, kad būtų patekęs į savo epochos istorinių šaltinių puslapius. , 

PABALTIJO VALSTYBĖS RYTŲ IR VAKARŲ 
RUNGTYNĖSE IR JŲ ŽLUGIMAS 


J. JAKŠTAS 


Sakoma, istorija nepasikartoja ir istoriniai reiškiniai vienkartiniai tėra. Ta 
tiesa tinka tik paskiriems istoriniams faktams, kurie niekuomet negrįžta, 
kaip negrįžta ir laikas, kuriame jie vyko. Bet istorijos mokslas turi reikalo ne 
vien su paskirais faktais, o ir su jų kompleksais, tariant su gyvenimo 
procesu, kaip jis vystosi tam tikrose laiko aplinkybėse. Visuomeniniai 
procesai, kad ir nepasikartoja paskiruose faktuose, vis dėlto gali būti 
analogiški kokiems ankstyvesniems procesams, jei laiko aplinkybės abejais 
atvejais panašios yra. 

Geras pavyzdys pasikartojančio istorinio proceso yra Pabaltijo kraštų 
likimas 1919-20 ir 1939-40 m. Abejais atvejais jie virto interesų sferomis 
Vakarų ir Rytų galybių ir jos rungėsi dėl jų. Pirmu atveju Vakarų galybės 
gavo viršų ir jų paremtos Pabaltijo valstybės prisikėlė savaimingam 
gyvenimui. 

Po 20 metų nepriklausomo gyvenimo, kai nacionalistinės Vokietijos 
revizionistinė ir imperialistinė politika ėmė grasyti pasaulinei taikai, 
Pabaltijo valstybėms vėl pakibo 1919-20 m. pavojus. Mat, jas ėmė tykoti 
vakarinė galybė — Vokietija ir rytinė — Sovietų Sąjunga. Vis didėjantis 
priešingumas tarp jų jaučiamai lietė Pabaltijo valstybes ir grėsė jų 
nepriklausomybei. Karo grėsmės aplinkoje Sovietų Sąjunga galėjo imtis 
konkrečių priemonių pasiekti Pabaltijyje tos padėties, kokios ji siekė 1919 m. 

Sovietai parodė didesnį susidomėjimą Pabaltijo kraštais kritiškais 1939 m. 
vasarą per derybas su vakariečiais — Anglais ir Prancūzais. Derybų 
pradininkai buvo vakariečiai, ypač Prancūzai, kuriems rūpėjo pažaboti 
Hitlerio agresiją po Čekoslovakijos' užgrobimo ir Klaipėdos atplėšimo. 
Prancūzai tikėjos, susitarę su Sovietais, išgelbėsią Lenkiją, kuriai Hitleris 
aiškiai grasino. Prancūzai pritraukė prie derybų ir Anglus, nors šie, matyti, 
nedaug ko iš derybų tikėjosi, kad siuntė į Maskvą antraeilius diplomatus. 
Sovietų autoriai, kuriems pagal diktuojamą liniją reikia tvirtinti jog 


diplomatų rangą. 


Derybose svarbiausias dalykas buvo garantijų klausimas Pabaltijo 
valstybėms, Lenkijai, Turkijai, Rumunijai, Graikijai ir Belgijai. Pabaltijo 
valstybės, stengdamosios išlikti nepriklausomos ir nepaliestos galimo 

didžiųjų valstybių konflikto, pasiskelbė neutralios. Pirma tai padarė Estija su 
Latvija 1938 m. gruodžio m. Jomis pasekė ir Lietuva kitų metų sausio m. 
Visoms pavyzdžiu ėjo Švedų neutralitetas, 1938 m. gegužės m. paskelbtas? 
Didžiosioms valstybėms nieko nereiškė Pabaltijo neutralitetas ir jos nuo 
pat pradžių tarėsi dėl jų garantijų. Ne kas kitas kaip Sovietai ypač reikalavo 
garantijų Pabaltijui ir jie spyrė savo derybų partnerius pritarti jiems. 
Vakariečiai, atrodo, nuo pat padžių permatė, ko siekia Sovietai ir todėl 
nelinko pritarti jiems be pačių Pabaltijo valstybių — Estijos ir Latvijos — 
sutikimo (Lietuva Maskvos derybose nebuvo liečiama, kadangi ji neturėjo 
tiesioginių sienų su Sovietais). O šios jau anksčiau (1939 m. kovo m.) buvo 
atmetusios Sovietų pasiūlytas garantijas prieš tiesioginę ir netiesioginę 
agresiją. Prie pasiūlytų pabaltiečiams garantijų Sovietai dar pridūrė 
reikalavimą neduoti jokių išimtinių privilegijų ar teisių by kokiai trečiai 
tautai. Reikalavimas, aišku, lietė santykius su Vokietija ir tuo būdu varžė jų 
suverenines teises. Tai ir buvo motyvas Sovietų pasiūlymą atmesti. 
Sovietai vis dėlto reikalavo primygtinai garantijų Pabaltijui ir Lenkijai ir 
be to nesutiko garantuoti saugumo trims Balkanų valstybėms ir Belgijai. 
Sovietams užsispyrus su savo reikalavimu, vakariečiams būtų tekę mesti į 
šalį garantijų klausimą ir bandyti tartis vien dėl trijų valstybių bloko. Bet 
blokinis susitarimas jiems būtų buvęs beprasmiškas, jei ir sutartas. Tada 
anglai, kurie nors ir nelinko garantuoti Pabaltijo tautoms saugumo be jų 
pačių sutikimo, vis dėlto nusileido Sovietams. Sutartas slaptas saugumo 
paktas, į kurį buvo įtrauktos Pabaltijo valstybės ir prie jų pridurmai 
prišlietos trys vakarietiškos. Sovietus, matyti, patenkino šis paktas, kad jis 
liepos 23 d. buvo parafuotas.* Liko aptarti smulkmenos ir galutinai 
pasirašyti. Tariantis dėl galutinės redakcijos prieš pasirašant iškilo netiesio- 
ginės agresijos aptarties klausimas. Ją skirtingai suprato Anglai i Sovietai. 
Pagal Anglų apibrėžimą, netiesioginė agresija yra veiksmas, kur valstybė 
jėgos grasoma (under threat of force) verčiama išsižadėti nepriklausomybės 
ar neutraliteto? Sovietai stengėsi būtinai praplėsti Anglų definiciją 17 prie 
žodžių „under threat of force“ dar pridurti „or without any such threat“. 
Aišku, ko siekė Sovietai sprausdami pataisą. Jiems rūpėjo išgauti iš 
vakariečių sutikimą laikyti netiesiogine agresija by kokias vidujines politines 
permainas valstybėse. Ta prasme Molotovas aptarė netiesioginę agresiją jau 
viename ankstyvesnių posėdžių, sakydamas, jog ji laikytina „vidaus (intern) 
coup d'ėtat“, arba politinis perversmas, kuris užpuolikui naudą neša. 
Priėmus šį Sovietų apibrėžimą, jiems būtų buvusi pripažinta teisė by kokius 
politinius pasikeitimus jų vakariniuose kaimynuose aiškinti agresoriui 
naudingus esant ir tuo pretekstu pagal tą slaptą paktą paimti juos į savo 
„apsaugą“, tariant, okupuoti. Anglai gerai numanė, ko siekė Sovietai ta 
netiesioginės agresijos apibrėžtimi. Jiems buvo aiškūs jų paslėpti kėslai 
panaudoti, progai pasitaikius, paktą savo revizionistinei politikai Pabaltijo 

atžvilgiu“ Anglai tikrai garbingai pasielgė, kai jie nedvejodami atmetė 
Sovietų netiesioginės agresijos definiciją ir jų ministras pirmininkas 
Chamberlain trumpai pareiškė: „completely unacceptable“7 (Garbingas 
Anglų pasielgimas neturėtų būti pabaltiečių užmirštas. Gražiai priminė 
Anglų pasielgimą jų ministras Lord Halifax, kai kalbėjo lordų rūmuose 
užpuolus Sovietams Suomiją (1939 m. gruodžio m.): „We have tried to 
improve our relations with Russia, but in doing so we had always 
maintained the position that rights of third parties must remain intact and 
be unaffected by our negotiations. Events have shown that the judgement 
and instinct of His Majesty's Government in refusing agreement with the 
Soviet Government on the terms of formulae covering cases of indirect 
aggression on the Baltic States were right. For it is now plain that these 
formulae might have been cloak of ulterior designs“ 

Trims didiesiems susitarti be netiesioginės agresijos definicijos kliudė dar 
Lenkijos užsispyrimas nepriimti garantijos pakto ir nesutikti leisti Sovietų 
kariuomenei naudoti jos teritoriją eventualaus karo su Vokietija metu. 
Prancūzai smarkiai spaudė lenkus sutikti su garantija ir leisti Sovietams 
traukti per jų teritoriją prieš Vokiečius, jei karas kiltų. Lenkai laikėsi 
nepalenkiami. Ir kai prancūzų aukštas karys įtikinėjo lenkų kariuomenės 
vadą Rydz-Smigly, jog Lenkijai gresia Vokiečių okupacija, jei ji neįsileis 
Sovietų, lenkų generolas jam atkirto: „Vokiečiams mes rizikuojame netekti 
laisvės, o rusams mes netektume savo sielos“.? Panašiai, gal būti, ir baltiečiai 
tada galvojo ir kalbėjo. 

Tad Sovietams pirmoje eilėje rūpėjo Pabaltijys ir Lenkija, kai jie derėjosi 
su dviem Vakarų galybėmis. Ir kai dėl jų nepavyko partnerių suvedžioti, jie 
derybas nutraukė ir tuojau persimetė į Vokiečių viliojamą stovyklą derėtis 
su jais. Įmantriai kalba apie Maskvos derybų galą latvių autorius G. 
Meiksins:!9 With a crash that reverberated for a long time afterward 
throughout uneasy Europe, the Moscow talks collapsed, having slipped on 
the banana peel of the „Baltic Problem“. 

Sovietų autoriai, paprastai, bendrybėmis kalba apie 1939 m. Maskvos 
derybas. Jie nemini to lemtingo netiesioginės agresijos ginčo ir kaltina ypač 
Anglus derybų nutraukimu. Pav., vienoje jų istorijoje“ skaitome: „„Agree- 
ment was not reached, however, through the fault of reactionary ruling 
circles in Britain and France“. Kokios buvo klaidos (fault), autoriai taip ir 
nepasako. Gan plačiai apie Maskvos derybas kalba A. A. Drizul!* Visa kaltė 
dėl jų nepasisekimo suverčiama vakariečiams. Jis kaltina juos savaip 
panaudojęs ir netiesioginę agresiją, kai ją duoda paminėtą Chamberlaino 
kalboje, kur ministras pasakė, jog dėl jos derybininkai „kol kas nesusitarė“. 
Tačiau baltietis istorikas neprasitarė, kad ta netiesioginė agresija pirmiausiai 
lietė Pabaltijį. Tik žinant tai galima suprasti, kodėl mūsų autorius mini 
Pabaltijį ryšium su tuo ginču. Čia pat jis sviedžia ir sunkų kaltinimą 


27 


Anglams ir Prancūzams. „Iš tikrųjų, Prancūzų ir Anglų vyriausybės 
nesutiko priimti Sovietų pasiūlytos garantijos, turėdamos vieną tikslą, 
būtent, duoti progos Vokietijai užgrobti Pabaltijį, prieiti prie Sovietų sienų 
betarpiškai ir pradėti karą su jais.“ Tiesiog tenka stebėtis šiaip, rodos, 
protingo autoriaus drėbta tokia nesąmone, kai jis kalba apie galimą Vokiečių 
veržimąsi į Pabaltijį ryšium su paminėta Chamberlaino kalboje netiesiogine 
agresija. Juk Hitlerio invazija būtų buvusi aiški tiesiogine agresija ir dėl jos 
jokių ginčų nekilo. Garantijų paktas dėl jos būtų buvęs lengvai pasirašytas. 
Kivirčytasi dėl Sovietų formuluotos netiesioginės agresijos, ir, jei vakariečiai 
jų formulę būtų priėmę, jie būtų išdavę jiems, kaip D. Hoggan'“ išsireiškė, 
„raštišką leidimą“ (Freibrief) kaimynams pulti. į 


Aišku, kad toks autorius, kaip Drizul, žinojo, kas per agresija būtų 
buvusi Hitlerio puolimas ir neblogiau žinojo, dėl kokios agresijos ginčas 
vyko. Tačiau jis nutylėjo jam žinomus dalykus, nes negalėjo atskleisti 
agresinių Sovietų planų Pabaltijo atžvilgiu. Jam tereikėjo įrodyti Sovietus 
turėjus nuoširdžius tikslus pasirašyti sutartį ir tik vakariečius sąmoningai 
trukdžius. 

Dar kaltininkės yra jam ir Pabaltijo „fašistinės“ vyriausybės už tai, kad 
jos kratėsi joms siūloma garantija. Drizuliui yra aiški vyriausybių užimtos 
pozicijos priežastis: jos nenorėjusios palaikyti Sovietų Sąjungos politikos!“ 
Taip jos elgusios įsiteikdamos hitleriškai Vokietijai. 

Kad bent dvi valstybės — Latvija ir Estija — tokią politiką vedė, Drizulis 
įrodinėja jų abiejų sutartimis su Vokietija 1939 m. birželio 7 d. Šios sutartys 
jo išsamiai dėstomos, duodant jų turinį ir aplinkybes, kuriose jos pasirašytos. 
Skaitant autoriaus išvedžiojimus apie tas sutartis/? darosi aišku, kad jos 
nebuvo lygių partnerių laisves susitarimas, o daugiau diktatas stipresnės 
pusės silpnesnei. Jos rodo prekarinę tuometinę Pabaltijo valstybių padėtį, kai 
jos atsidūrė tarp dviejų galybių, lyg girnų akmenų, grasiusių sumalti jas. 
Šiose aplinkybėse Latvija ir Estija — kaip anksčiau, po Klaipėdos netekimo, 
ir Lietuva — palinko į Vokietiją, jos traukiamos: Kad tai buvo bėdos politika, 
mūsų autoriui, žinoma, nevalia pripažinti. Bet jam laisva kalbėti apie 
vokiečių pasirengimus tuojau po sutarčių pasirašymo užgrobti Pabaltijį, apie 
jų aukštų pareigūnų lankymąsi jame, apie baltiečių valdžios atstovų 
garbingus priėmimus Berlyne ir konkrečiai net apie Estijos užgrobimo planą. 
Drizul duoda italų pasiuntinio Talinne praneštą gandą apie Vokiečių planą 
okupuoti Estiją, siunčiant kariuomenę per Lietuvą ir Latviją.!* 

Sovietiškas autorius, kalbėdamas apie Vokiečių planus, neužmiršta 
pakaltinti ir trijų Pabaltijo valstybių, jo žodžiais tariant, „valdančiųjų klikų“, 
kurios rengusios išduoti tautinius interesus — paversti Pabaltijį placdarmu 
svetimiems imperialistams Sovietų Sąjungai pulti.“"Drizulis žino ir motyvą, 
dėl ko tos „valdančios klikos“ buvusios tokios nuolaidžios imperialistams. 

Girdi, jos jautusios esančios silpnos dėl „revoliucinio masių pakilimo, kaip ir 
anais pilietinio karo metais“ (1919), 

Estų istorikas!* ir kaltina savo „buržuazinę“ vyriausybę slaptomis 
derybomis su hitlerininkais dėl laivyno bazės įsteigimo Estijos salose ir dėl 
kariuomenės išlaipinimo žemyne. Tai turėjo būti padaryta, jei Maskvoje 
būtų susitarta dėl Pabaltijo garantijų. 

Šiuose kiek plačiau paliestuose samprotavimuose aiškiai prasikiša 
Sovietiniams autoriams būdingas tikslas — aiškinti Pabaltijo okupaciją šių 
valstybių vidujine gyvenimo raida ir drauge visokeriopai kaltinti jų 
vyriausybes. Jiems ypač rūpi įtikinti skaitytoją, kad Sovietai niekuomet 
neturėję kėslų įsijungti Pabaltijį ir visuomet stropiai saugoję jų nepriklauso- 
mybę. Drizul tiesiog demonstruoja tą tendenciją, išvilkęs į dienos šviesą 
asmeninį ministro Munterso užrašą. Muntersas kalbėjo apie pavojų dėl 
galimo Hitlerio puolimo ar dėl okupacijos preventyvinio karo tikslais. Bet jis 
netiki, kad tai galės atsitikti. Čia pat jis įpina ir galimą Vokietijos — Sovietų 
karą, kuris jau tikrai grės Latvijos nepriklausomybei. Iš tų užrašų mūsų 
autorius veda, kad ministras nematė pavojaus iš Sovietų pusės ir apie tai 
užrašuose nekalbėjo!“ Greičiausiai Muntersas nepaisė Sovietų, kai rašė apie 
galimą Vokietijos puolimą, turėdamas galvoje tų abiejų varžovų dėl Pabaltijo 
jėgų santykius. Jis tikėjo, kad stipresnė Vokietija turės interesą jei 
nepasiglemžti, tai bent išlaikyti jį savo įtakoje. Ji neleis jokiu būdu Sovietijai 
įsigalėti jame. Tad stiprios Vokietijos pašonėje esančiai Latvijai atkrinta 
Sovietų pavojus. 

Kalbami Munterso užrašai yra pavyzdinė 1939 m. pabaltiečių vadovauja- 
mų sluoksnių politikos dokumentacija. Jie rinkosi iš dviejų blogybių mažesnę 
ir linko į Vokietiją, jos traukiami Pabaltiečiai politikai gal kalbėjo anais 
lemtingais 1939 m. tuos minėtus Rydz-Smigly žodžius. Po metų su viršum 
tos trys tautelės patyrė ir dabar patiria tą pragaištingą jų sielos žalojimą iš 
rusų okupantų pusės. Kai pabaltiečiai taikėsi prie Vokietijos, jie žinoma, 
nenumatė, kad ji juos taip negarbingai išduos ir paves tiems, kurių vengdami 
jie šlijo prie jos. 

Joks faktas neatskleidžia taip aiškiai revizionistinių Sovietų tikslų 
Pabaltijyje, kaip 1939 m. rugpiūčio m. slapta sutartis su Vokietija. Vos tik 
Vokiečiams pasisiūlus derėtis, Maskvos pirmas klausimas jiems buvo, ar jie 
esą pasiruošę liesti derybose Pabaltijo reikalus“ Kai po dviejų dienų 
Vokiečiai pasiuntė teigiamą atsakymą, Sovietai pritarė deryboms ir 
Molotovas pasiūlė procedūrą — pasirašyti nepuolimo paktą ir jam pridurmai 
protokolą (žinoma, slaptą), aptariantį svarbius užsienio politikos klausimus?" 
Kaip žinoma, slaptas protokolas lietė Pabaltijį ir Lenkiją, dėl kurių Sovietai 
su Anglais ir Prancūzais nesusitarė. Hitleris, ruošdamasis karui su Lenkija ir 
todėl suinteresuotas Sovietų neutralumu, įsakmiai pabrėžė jiems „to sign 
there a special protocol settling the spheres of interest in the Baltic area“ 22 

Tuo būdu Vokietija patenkino Sovietų siekimus pasiimti į savo įtaką Pabaltijį 
su vakarine Lenkija, kad vėliau juos galėtų sau pasijungti. Tad Vokiečių 
pasiūlymas nebuvo abipusis saugumas nuo by kokio užpuoliko — toks 
paktas projektuotas su Vakarų valstybėmis — bet svetimų teritorijų 
pasidalinimas įtakos sferomis. Tai pasiūlymas susiblokuoti dviem galybėms 
grobimo tikslais2* Slaptas rugpiūčio 23 d. protokolas tam yra aiškiausias 
liudininkas. 

Sovietai dar iki šios dienos nesurado priemonių pasiteisinti pasaulinės 
opinijos forume dėl šio begėdiško dokumento, kad jį kuo stropiausiai slepia, 
nors jis visam pasauliui nuo Niurnbergo teismo laikų labai gerai žinomas. Jų 
istoriniuose, politiniuose, publicistiniuose raštuose niekur net ir netiesiogi- 
niai apie jį neužsimenama. Tarybinis pabaltietis neturi teisės žinoti apie tą 
lemtingą jo tėvynei dokumentą, sutartą prieš 40 su viršum metų. Jų autoriai 
tekalba vien apie viešą nepuolimo ir draugiškumo sutartį tarp Vokietijos ir 
Sovietų Sąjungos ir, žinoma, teisina ją. Pav., mūsų tarybiniam istorikui J. 
Žiugždai“* ta sutartis svarbi, kad ji „sugriovė klastingus Anglijos ir 
Prancūzijos vvriausybių sumanymus, siekusius izoliuoti Tarybų Sąjungą“. O 
estų istorikas“ — matyti turėdamas galvoje neskelbtiną slaptą protokolą — 
drįsta kalbėti apie ta sutartimi pašalintą agresijos pavojų Pabaltijui. 

Grįžtant prie slapto rugpiūčio 23 d. protokolo, reikia pažymėti mūsų 
tarybinių istorikų nenuosaikumą, kai jie, kaip ir visi sovietiniai istorikai, 
kaltina Lietuvos vyriausybę dėl jos tariamo ruošimosi perduoti valstybę 
Vokietijai?? Juk Lietuva, pagal protokolą, priskirta Vokietijos interesų sferai 
ir jei ta „reakcinė buržuazija“ tai darė jau prieš rugpiūčio 23 d., tai ji iš 
anksto veikė pagal Sovietų politiką. O jei ji taip veikė pirmomis karo 
dienomis, tai ir vykdė slapto protokolo nuostatą. Ir vienu ir kitu atveju 
Lietuvos politika laikytina „„prosovietiška“. 

Kai Sovietai nutyli slaptą protokolą, tai jiems valia girtis parodyta 
Lietuvai malone grąžinant Vilnių. Bet turint galvoje tame protokole įrašytą 
Vilniaus klauzulę, pagal kurią pripažinti „Lietuvos interesai“ jo atžvilgiu?7 
tenka labai abejoti Sovietų malone. Iš to, kad Lietuva buvo priskirta 
Vokiečių įtakai, galima spėlioti — neturint jokių duomenų tam įrodyti, kad 
ne jų, o Vokiečių reikalavimu bus įterpta į tą protokolą ir: Vilniaus klauzulė. 
Juk šiems tegalėjo rūpėti pasiglemžiant karo eigoje Lietuvą turėti ir jos 
sostinę. O kad ji jiems rūpėjo, rodo Ribbentropo telegrama 1939.9.21 
pasiųsta Vokiečių ambasadai Maskvoje vos bolševikams įėjus į Vilnių. 
Reicho ministras primena, kad Lietuvos interesai šioje srityje buvo 
pripažinti iš abiejų pusių ir todėl Vilnius „galutinėje teritorialinėje 
reorganizacijoje Rytuose“ turės būti perduotas Lietuvai.?? Iš čia suprantama, 
kodėl vokiečiai nebūtų prieštaravę Lietuvai anomis pirmomis karo dienomis, 
jei ji būtų pasišovusi susigrąžinti Vilniaus kraštą. Tai rodo ši kalbama 
Ribbentropo telegrama. 

* Kaip rugpiūčio 23 d. slaptą protokolą, taip Sovietai nutyn 1r jo pataisą — 
rugsėjo 28 d. pakartotinį susitarimą su Vokietija. Bet šiuo paskutiniu atveju 
padaryta nuostabi išimtis vieno Sovietinės Lietuvos autoriaus Vyt. 
Kancevičiaus. Jis savo straipsnyje“ rašo: „1939 m. rugsėjo 28 d. Vokietijos — 
USSR susitarimas dėl nepuolimo ir demarkacijos linijos užkirto kelią 
Hitleriui laisvai kištis į Lietuvos reikalus“. Sovietinės Lietuvos skaitytojui, 
kuriam nesiteikiama paaiškinti, jog šis susitarimas tik pataisė rugpiūčio 23 d. 
protokolą, komunistinio autoriaus teiginys nesuprantamas bus. Jam tuojau 
kils klausimas, kas per susitarimas ten buvo, kur nepuolimo ir demarkacijos 
linijos *? paktas sutrukdė Hitleriui „laisvai kištis į Lietuvos reikalus“. To 
komunistinis autorius paaiškinti negalėjo, nes jam nevalia atskleisti istorinę 
tiesą, parodančią broliavimąsi iki tokio laipsnio su Hitleriu, kad net Lietuva 
buvo jam atiduota. To Sovietų pilietis neturi žinoti. 

Sovietų autoriai, turėdami uždėtą pareigą įtikinti skaitytojus, jog jų 
vyriausybė visoje Pabaltijo politikoje siekusi vien taikos ir niekuomet 
nesikėsinusi į jo tautų laisvę, kreivai aiškina ir sutarčių rugsėjo-spalio m. su 
trimis valstybėmis kilmę. Jie, gink Dieve, neprasitaria apie by kokį spaudimą 
toms sutartims pasirašyti. Bet, iš kitos pusės, Sovietai nedrįsta sakyti, jog jie 
taip sau gražiuoju susitarė su Pabaltijo vyriausybėmis. Priešingai, jiems net 
rūpi pažymėti, jog „buržuazinės“, „reakcinės“ ar „fašistinės“ vyriausybės 
buvusios priešingos paktams. Jei Sovietų Sąjunga neprievartavo ir Baltijos 
valstybės nesiėmė iniciatyvos ir dar net nepageidavo sutarčių, tai klausimas, 
kaip jos atsirado. Į šį klausimą kai kurie Sovietų autoriai nieko neatsako arba 
jį tiesiog aplenkia, tepasakydami, jog Sovietų vyriausybė „pasiūlė“ sudaryti 
sutartis, kaip sako, pav., J. Jurginis.*! Toks sutarties kilmės aiškinimas, gal 
būti, Jurginiui per neatsargumą išsprūdo ir kitų autorių nepasekta juo. Jiems 
įsakyta motyvuoti Sovietų iniciatyvą ir kartu neišduoti jų prievartos 
politikos. Tam tiesiog Saliamoniškam sprendimui panaudotas senas bolševi- 
kinės propagandos šablonas — komunistų partija ir jos vadovybė visuomet 
vykdo liaudies ar darbo masių valią ir šios visuomet pritaria joms. Pritaikę 
šią propagandos formulę Pabaltijo valstybėms, Sovietiniai autoriai beveik 
vieningai kartoja, kad Pabaltijo vyriausybės turėjo pasirašyti rugsėjo-spalio 
m. sutartis tiesiog savo plačiųjų masių ir komunistų partijos spaudžiamos. 
Jos pačios nebuvo linkusios tai daryti. Joms. geriau būtų buvę pasidavus 
Vokietijos globai ir tuo reikalu tartasi su ja?? Latvis Drizul, vienas geriausių 
bolševikinės okupacijos teorijos dėstytojas, tą pačią formulę gan padoriai 
teikia: „Viešai savų kraštų opinijai spaudžiant, Pabaltijo valstybių vyriausy- 
bės priėmė Sovietų Sąjungos pasiūlymą“.?* Bet taip trumpai nusakytu 
sutarties motyvu autorius nesitenkina. Jis imasi kelti aikštėn Pabaltijo tautų 
politinę išmintį, kai jos vertė vyriausybes siekti Sovietų globos. Jis porina: 
„Tų kraštų tautos nenorėjo karo ir tvirtai tikėjo, kad vienintelis kraštas, 

galįs apsaugoti juos nuo karo baisenybių, yra jų galingas rytų kaimynas — 
Sovietų imperija (deržava)“34 Rodos po to, kai visos trys valstybės 
pergyveno net du karus — 1941 ir 1944-1945 m., prieš tai paimtos „galingo 
rytų kaimyno globoti“, jokiu būdu netiktų taip kalbėti. Šiuo atveju 
pasikartoja istoriniuose veikaluose pasitaikanti klaida, kai autoriai nutrūksta 
nuo istorinės tikrovės ir pina kokiam pasirinktam tikslui taikomas frazes. 
Mūsų autorius taikstosi prie partijos linijos ir samprotauja taip, kaip tam 
reikalui geriau tinka. Kad skaitytojas iš Drizulio tvirtinimo galės padaryti 
išvadą, jog liaudis klydo versdama vyriausybes derėtis su Sovietine imperija, 
— jam, tur būti, neatėjo į galvą. 

Tik estų autorius“ drįsta kalbėti apie savos vyriausybės priešinimąsi 
pasiūlytai sutarčiai ir tuo būdu netiesioginiai atskleidžia skaitytojui Sovietų 
prievartavimą. Pagal jį, valdantieji sluoksniai tikėjosi karo tarp Vokietijos ir 
Sovietų Sąjungos ir, gavę sutarties pasiūlymą, stengėsi provokuoti jį tarp 
kapitalistinio pasaulio ir socializmo krašto. Estijos valdovai negavo pritarimo | 
savo avantiūriškiems planams nei Latvijoje, nei Suomijoje, nei Vokietijoje ir 
turėjo priimti pasiūlymą. Taip aiškins sutarties kilmę estų autorius išdavė 
slepiamą tiesą, kad paktai Pabaltijo valstybėms primesti ir jos verčiamos juos 
pasirašė. Tai reta Sovietiniam autoriui išsprūdusi mintis. 

Tarybinės Lietuvos autoriai prie šios bendros sutarties motyvacijos — 
liaudies spaudimo, gali pridurti dar vieną tik jiems savaimingą, būtent 
Vilniaus grąžinimą. 

Kaip jau minėta, Sovietai iš Vilniaus grąžinimo pasidarė sau paradinį 
arkliuką ir giriasi savo didžiadvasiškumu. Kad su Vilniumi Sovietams nuo 
pat pradžių rūpėjo reklamuotis, rodo paties Stalino prasitarimas Muntersui, 
kad Lietuva Vilnių, tur būti, gaus“ Muntersui padaryta pašalinė užuomina 
lietuviams iškišta formaline diplomatine propozicija to paties Stalino per 
pirmą ministro Urbšio pasikalbėjimą Kremliuje dėl sutarties.?? 

Pagal Kremliaus nubrėžtą liniją rašydami Lietuvos autoriai turi ir ryšium 
su ta sutartimi pirmoje eilėje kalbėti apie Vilniaus perdavimą“ ir jau paskui 
apie liaudį, vertusią vyriausybę tartis su Sovietais. Visai taip samprotauja, 
pavyzdžiui, Lietuvos sovietinis autorius K. Tiškevičius: „Sovietų vyriausybė 
išlaisvinusi Vilnių, pasiūlė buržuazinės Lietuvos vyriausybei pradėti 
nedelsiant pasitarimus dėl perdavimo Vilniaus ir Vilniaus krašto Lietuvai ir 
dėl savitarpinės pagalbos sutarties. Liaudies masėms spaudžiant, Lietuvos 
buržuazija buvo priversta 1939 spalio 10 d. tokią sutartį su USSR 
sudaryti“** Dar kiek iškalbingiau tą pačią pasakaitę dėsto Vyt. Kancevičius 
jau minėtame straipsnyje: ,„Prasidėjusio karo sąlygomis dar labiau išaugo 
Lietuvos darbo žmonių suinteresuotumas, kad Lietuva orientuotųsi į TSRS 
ir su ja turėtų geresnius santykius. Šį suinteresuotumą skatino Tarybų 
Sąjungos taikos politika, jos pastangos užkirsti kelią karui plįsti į Rytus ir 
Tarybinės vyriausybės palanki Lietuvai pozicija Vilniaus krašto klausimu“ 40 

Dvi Sovietinių autorių citatos yra, gali sakyti, trafaretai, kartojami, 
žinoma, su įvairiomis atmainomis jų veikaluose. Iš jų matyti, kaip niekur 
neužmirštama minėti Vilniaus perdavimo, keliamas aktingas darbo masių 
vaidmuo, kai jos privertusios „buržuazinės“ vyriausybes tartis dėl saugumo 
paktų. Niekur neužsimenama apie mažiausią pačios Sovietų vyriausybės 
prievartą, tariant, apie sutarčių diktatą. Sovietų autoriai, taip konstruavę 
sutarčių kilmės aplinkybes, atskyrė Pabaltijo vyriausybes, jų paženklintas 
„buržuazijos“ stigma, nuo „darbo masių“ ar „liaudies“. Šios nuo pat pradžių 
buvusios prosovietiškai nusiteikusios ir ėjusios prieš jiems priešingas 
vyriausybes. Niekur neprasitariama, kad tas judėjimas buvo iš šalies 
kurstomas. Priešingai, kuo struopiausiai stengiamasi rodyti, kad revoliucinis 
masių pakilimas buvo grynai vidaus dalykas. 

Sovietiniai autoriai išlaiko jų vyriausybės nuo pat pradžių padiktuotą 
liniją, kai jie sutartinai neigia Sovietus turėjus imperialistinius planus 
įkurdinant įgulas. Jie kalba apie Sovietų ištikimybę duotam pažadui nesikišti 
į Pabaltijo valstybių vidaus dalykus. Jiems nerūpėjęs Pabaltijo sovietinimas*" 
Ne įgulos ir Sovietų politika kalta, kad Pabaltijo valstybės savo įprastoje 
padėtyje neišsilaikė nė vienų metų po sutarčių pasirašymo. Pagal mūsų 
kalbamus autorius Pabaltijo valstybių režimai krito dėl pakilusio revoliucinio 
masių judėjimo“ ir dėl pačių vyriausybių „antitautinės“ politikos. 

Laipsniškas revoliucinių masių kilimas vaizduojamas pasakojant apie 
konspiratyvinę komunistų partijos veiklą visose trijose valstybėse. Daug 
vietos skiriama išpūstai aprašomiems streikams, visokiems partijos nuos- 
prendžiams, atsišaukimams ir jos spaudos apžvalgai. Kalbama perdėtai apie 
sunkią darbininkų padėtį siautėjančio karo aplinkoje. Čia pat nurodoma, kaip 
partija išnaudojo pasunkėjusią darbininkų buitį. Jie sieja darbo žmonių sąjūdį 
su komunistų partijos veikla, kaip ypač daro mūsų tarybinis istorikas J. 
Žiugžda 43 

Taip, kaip Žiugžda, samprotauja ir Atamukas, kišdamas partijos veiklą į 
pirmą vietą ir iš to traukdamas išvadą, jog „nuo 1939 m. rudens Lietuvoje 
vis stipriau brendo revoliucinė situacija“. 

Komunistų partija būrusi visas demokratines sroves į antifašistinį frontą 
ir taip brandinusi tą revoliucinę situaciją. Lemperto pasakojimu, partija 
ragino liaudininkus, krikščionis demokratus, socialdemokratus ir net 
tautininkus dėtis į bendrą frontą prieš fašistinę vyriausybę. Komunistams 
geriausiai pavykę paveikti kairiojo sparno liaudininkų narius ir jie ėmė leisti 
laikraštį „Už liaudies teises“, artimą komunistams. Taip veikdami komunis- 
tai įtraukę mases į aktyvią veiklą ir dėl to „fažizmo nuvertimas birželio mėn. 
viduryje tapo socialistinės revoliucijos pradžia“ .** 

Kaip matome, tam jaunam Vilniaus univ. studentui nėra nei Sovietų 
ultimatumo, nei jų įvykdytos okupacijos, nei atstovo diktato vyriausybę 

pakeičiant. Jam ta „socialistinė revoliucija“ pati iš vidaus gyvenimo išriedėjo. 
Tiesa, jis drįsta pažymėti kiek ir įgulų palankią įtaką revoliucijos brendimui, 
sakydamas: „Raudonosios armijos įgulos kėlė revoliucines masių nuotaikas, 
padėjo išgelbėti šalį nuo užsienio intervencijos, taip pat sukaustė kontrrevo- 
liucines jėgas šalies viduje“*9 Bet iš to fakto jam neseka išvada, kad Sovietai 
jėga būtų įvykdę tą „socialistinę revoliuciją“. 

Sovietiškai išmokslintiems autoriams dar nepakako „sukombinuoti 
pasakaitės apie nebuvusius liaudies masinius sambrūzdžius. Jiems prie to 
reikėjo pavainoti ir tas „buržuazinės“, „fašistines“ ar kaip kitaip vadinamas 
Pabaltijo vyriausybes. Jų galva, jos tiesiog sabotavusios draugiškumo 
sutartis ir kenkusios Sovietams ir jų įguloms. 

Apie latvių vyriausybės nuodėmes bolševikinėms įguloms plačiai kalba 
Drizul. Tiesiog liūdna skaityti, berods, latvio autoriaus kaltinimus savo 
tautiečiams, kurie beviltiškai gynėsi nuo neprašytų svečių jiems neriamos 
kilpos. Aiškiai matyti, kaip Sovietai verste vertė latvius savo viršijančia jėga 
pildyti visokius reikalavimus. Kalbamas autorius nemato to prievartavimo ir 
temoka vien kaltinti savo tautiečius. Tas pats autorius kalba ir apie jo 
nekenčiamos vyriausybės antisovietišką užsienio politiką, ypač santykiuose 
su nacine Vokietija. Jis kartoja žinomose birželinėse notose išldėstytus 
kaltinimus ypač prasimanytą Pabaltijo karinę santarvę, ir dar nemaža 
dalykų. 

Kaip šabloniški, dirbtiniai yra Sovietinių autorių išvedžiojimai apie 
„Vidujinius veiksnius“, subrandinusius revoliuciją, rodo jų pasikartojimas 
visuose Pabaltijo tautų istorijose. Ką, pav., pasakoja Drizul apie latvius, 
beveik tą patį kartoja ir estas Naanai" kalbėdamas apie savo tautą. Jo tema ir 
yra sunki darbininkų būklė dėl karo ir dėl to kilęs bruzdėjimas. Čia pat 
iškišama į pirmą vietą ir komunistų partijos vaidmuo. Istorikas laiko 
ypatingu vyriausybės nusižengimu josios glaudų ūkišką ir karišką bendravi- 
mą su hitlerine Vokietija. Estijos ūkis pagal susitarimą buvęs pavestas 
Vokiečių karo reikalams. „„Buržuazinė“ vyriausybė ignoravusi sutartį su 
Sovietais, kuri jos kariuomenei būtų tiekusi ginklus lengvomis sąlygomis. Ji 
geriau pirkosi Vokietijoje orlaivius, priešlėktuvinius pabūklus, šautuvus, 
šovinius, transporto priemones ir šiaip karo medžiagas. Ji tai dariusi su 
viltimi Vokietijos ar viso kapitalistinio pasaulio eilėse stoti prieš Sovietų 
Sąjungą. Tik masinis darbo žmonių pasipriešinimas niekais pavertęs 
buržuazijos planus ir josios vyriausybę nuvertęs. 

Lietuvos tarybinis istorikas J. Žiugžda“ ir kaltina savo vyriausybę 
panašiu nusižengimu, kaip ir estas. Pasak jį, ji ieškojusi atramos hitlerinėje 
Vokietijoje Sovietų įgulų dienomis. Atramos ieškota ne Sovietų grėsmei 
kylant, kaip, gal būti, teisinga būtų, bet „„plačiosioms lietuvių tautos masėms 
einant griežtai antifašistiniu keliu“. Ta vyriausybė nuėjusi taip toli, kad 
slaptuoju susitarimo projektu „Lietuva turėjo būti priimta į Vokietijos 

protektoratą'9? Tvirtinimas remiamas Reicho užsienio ministerijos archyve 
po karo rastu dokumentu 1939 m. rugsėjo 20 d.*'datos. Dokumentas be 
parašo ir neatrodo, kad būtų dviejų valstybių susitarimas. Greičiausiai jis 
bus pačioje Reicho ministerijoje sumestas planas anomis kritiškomis 
dienomis, kada Sovietai ėmė rytinę Lenkiją ir įžengė į Vilnių, įsitraukti 
Lietuvai į savo interesų sferą, kaip slaptame Maskvos protokole nutarta. 
Nėra pagrindo prielaidai, kad Lietuvos vyriausybės atstovai būtų dėl jo 
taręsi arba vyriausybė jam pritarusi. Žiugždos sviestas posakis, kad 
„Lietuvos fašistinė valdžia .. . jau tiesiog prašė, kad į Lietuvą įeitų hitlerinė 
kariuomenė“ yra per toli siekianti išvada. Ji taikyta autoriaus nekenčiamai 
vyriausybei koneveikti. 

Kaip matome, Sovietiniai autoriai beveik sutartinai aiškina Pabaltijo 
valstybių susovietėjimą 1940 m. pačia jų vidaus politine ir socialine 
evoliucija. Tai yra jiems iš viršaus padiktuotas trafaretas. Matyti skaitytojas 
jau įgriso tas šabloniškas dirbtinis aiškinimas ir jiems kilo pageidavimas 
turėti kitokių įvykių pavaizdavimų. Kai Lietuvoje 1965 m. buvo minimas 
ketvirtis šimtmečio nuo Sovietinės tvarkos pradžios, kada laikraščiai mirgėte 
mirgėjo rašiniais apie „revoliucinį darbo žmonių“ pakilimą prieš 25 metus, 
skaitytojai galėjo iš nuobodumo pakalbinti redaktorius duoti ką nors naujo. 
Ir štai plačiai skaitomas žurnalas Komunistas, 2 nr. (1966) duoda minėtą 
Kancevičiaus straipsnį; Netekus imperialistų paramos. Įdomi redakcijos 
pastaba, palydinti straipsnį: „Mūsų istorijos moksle gan išsamiai nušviesta, 
kokie krašto vidaus dėsningumai subrandino revoliucinę situaciją Lietuvoje 
1940 m.  Ankstesnius straipsnius gausiai papildė medžiaga, kuri buvo 
spausdinama Tarybų Lietuvos 25-jų metinių proga“. Redakcija baigia 
pasisakydama duodanti šį straipsnį skaitytojams pageidaujant atskleisti 
išorinių veiksnių įtaką 1940 m. įvykiams Lietuvoje. 

Nors autorius ir užsibrėžė kalbėti apie „išorinių veiksnių įtaką“, tačiau 
negalėjo išsiversti neliesdamas tos ten tvirtai įskiepytos teorijos apie 
„buržuazijos“ ir „darbininkų klasės“ priešingumus ir apie „masių revoliuci- 
nimą“. Tačiau pats dėstymo svoris yra užsienio politikos apžvalga. Jis kalba, 
kaip vokiečiai privertė Lietuvą nutraukti prekybą su Anglija ir dėl to 
prasidėjusi ūkio krizė. Sunkumuose atsidūrusi vyriausybė netekusi vilties 
išlikti savarankiška ir net teiravusisi dėl Vokietijos protektorato. Apskritai, 
daugiausia vietos toje išorinių veiksnių apžvalgoje skiriama Lietuvos 
santykiams su Vokietija ir net priekaištaujama mūsų vyriausybei, kad ji 
nusprendusi pirkti iš jos ginklų už 2.652.900 litų. Priekaištas aiškiai 
prieštaringas žurnalisto tame pat straipsnyje pažymėtam faktui, kad pagal 
sutartį su Sovietais „raudonarmietis kartu su buržuazinės Lietuvos kareiviu 
turėjo petis į petį stoti prieš bendrą priešą“. Dėl to, rodos, būtų tikę tik 
sveikinti Lietuvos vyriausybę už jos pastangas geriau apginkluoti savo karį, 
skirtą iš vien su raudonarmiečiu traukti prieš bendrą priešą. 

Šiek tiek pakaltinami ir anglai su prancūzais. Bet mažai ir neaiškiai. Kur 
kas aškesnius kaltinimus jiems meta Atamukas?* sakydamas, jog „Vilniuje 
Anglijos — Prancūzijos imperialistai organizavo platų tinklą lenkiškų karinių 
ir šnipinėjimo organizacijų, nukreiptų prieš USSR“. Apie šnipinėjimus 
Sovietų įgulose, tiesa, kalba ir Kancevičius. Pasak jį, lietuvių šnipinėta 
vokiečių naudai. Tad šiuo atveju abu autoriai kažkaip nesusigieda. Atamuko 
Vakarų valstybių kaltinimas eina pagal oficialią Sovietų liniją, kaip ji 
išryškėjo Molotovo pareiškime Vokietijos pasiuntiniui Šulenburgui birželio 
17 d., kai jis pranešė jam apie Pabaltijo okupaciją.** 

Jei žurnalistas Kancevičius pasišovė kalbėti apie išorinius veiksnius, tai 
jis, rodos, būtų turėjęs paliesti ir USSR, nes ji buvo ir viena jų. Ypač 
neturėjęs jis aplenkti birželio ultimatumo. Mūsų kalbamas Komunisto 
bendradarbis jį, be abejo, turėdamas galvoje šiaip rašo: „USSR vyriausybės 
kontrpriemonės prieš sutarties žlugdytojus buvo tik postūmis subrendusiai 
revoliucinei situacijai peraugti į revoliuciją“?5 Labai suktai formuluotas 
sakinys autoriaus, kalbėjusio apie išorinius veiksnius ir išvadoje beveik 
niekais pavertusio jų reikšmę. Mat, vienas didžiausių jų veiksnių — 
ultimatumas — buvęs „tik postūmis“ revoliucijai, kuri ir šiaip būtų įvykusi. 

Kiti autoriai nėra tokie atsargūs; jie kalba jei ne apie ultimatumą, tai bent 
apie du reikalavimus Pabaltijo vyriausybėms: įsileisti neribotą kiekį 
kariuomenės ir sudaryti Sovietams palankias vyriausybes?“ Tačiau joks 
bolševikinis autorius, neišskiriant nė paties Drizulio, nesieja valdžios 
pasikeitimų tiesioginiai su sovietiniais reikalavimais. Senosios valdžios krito 
ir naujos atėjo dirbantiesiems spaudžiant. „Galingas pakilimas dirbančiųjų 
privertė fašistinę vyriausybę 1940 m. birželio 20 d. pasitraukti ir naujoji 
demokratinė vyriausybė sudaryta“?" Lietuviškas komunistinis publicistas 
Atamukas“ dar įmantriau samprotauja apie Sovietinius reikalavimus ir naują 
valdžią: „Merkio vyriausybė buvo priversta patenkinti Tarybų Sąjungos 
vyriausybės ir Lietuvos darbo žmonių reikalavimus“. Laikant šį Atamuko 
teiginį tikru istoriniu liudijimu, tektų daryti išvadą, kad Sovietų vyriausybė 
kažkaip iš anksto susimokė su Lietuvos darbo žmonėmis veikti iš vien prieš 
Merkio vyriausybę. Bet tokia išvada prieštarautų komunistinių autorių 
kalboms apie vidaus dėsningumą tuose valdžios pasikeitimuose. Dėl valdžios 
pasikeitimo lietuvis komunistas ne taip drąsiai porina, kaip latvis. Pagal jį, 
„Merkys buvo priverstas pavesti sudaryti naują vyriausybę Lietuvos 
antifašistinio liaudies fronto veikėjui J. Paleckiui?? O kas privertė Merkį, 
einantį valstybės prezidento pareigas, keisti vyriausybę, Atamukas taip ir 
nepasako. Kiekvienas akylesnis skaitytojas lengvai pastebės, kad čia kažkas 
sąmoningai slepiama. Dirbtinis, nuo tikrovės atsiknojęs Sovietinio autoriaus 
dėstymas išeina aikštėn. 

Dabartiniai Pabaltijo sovietiniai istorikai, kartą pradėję pinti nepagrįstas 
pasakas apie „vidaus dėsningumus“,.,,apie darbo masių revoliucinį pakilimą“ 

iki tautinių vyriausybių nuvertimo, porina ir toliau apie seimo rinkimus, jo 
nutarimus ir, pagaliau, apie įjungimą į USSR 1940 m. liepos 21 d. visai pagal 
padiktuotą liniją. O kaip iš tikrųjų Pabaltijo valstybės žuvo, — apie tai žino 
visas pasaulis.“ Akivaizdoje žinomos tikrovės visi sovietiniai istoriniai 
veikalai, tą dalyką dėstantieji, daro menkavertės publicistikos įspūdį. Jiems 
jokiu būdu netinka mokslinių veikalų vardas. Net ir tokia latvio A. A. Drizul 
knyga (Latvia pod igom fašizma), kur autorius rodo nemažą išsimokslinimą, 
ir kenčia dėl tos diktuotos linijos, kuri turėjo būti išlaikyta. Jis turi daryti 
pagrindines išvadas ne tokias, kokios iš istorinės tikrovės logiškai seka, bet 
kokios reikalingos prie linijos taikantis. 


m 


= 0 


a“ 


IŠNAŠOS 


Pav., Latvijos TSR istorijoje (Riga 1958) 111 t. 387 p. sakoma: „,„.. Anglų Chamberlaino 
vyriausybė negeidė pasiekti realinių derybų rezultatų ir pasiuntė į Maskvą savo delegatais 
užsienio ministerijos valdininkus, neturėjusius reikiamų įgaliojimų ir teisių sutarčiai su 
Sovietų Sąjunga sudaryti“. 


A. Bilmanis, History of Latvia (Princeton 1951) 388 p. 

T. pi 

H. v. Rimscha, Die Baltikumpolitik der Grossmaechte, Historische Zeitschrift, 177 (1954), 
300 p. 

Rimscha, T. p. 303 p. 

Vakarų valstybėms, matyti, gerai buvo žinomi Sovietų revizionistiniai planai, kaip aiškėja iš 


prancūzų užsienio ministro Bonnet pareiškimo lenkų pasiuntiniui Lukoszewicz, kai jis 
kalbėjo apie „revizionistinę Rusiją“ Lenkijos pasienyje. D. Hoggan, Der Erzwungene Krieg 
(Tuebingen, 1963*) 577 p. 

Rimscha, Ten pat, 308 p. 

A. Bilmanis, Latvian-Russian relations. Documents (Washington D.C. 1944) p. 200. 
Hoggan, Ten pat, p. 586. 

The Baltic riddle (New York 1943) 105 p. 

Outline history of the USSR (Moscow 1960) 316 p. 

Latvia pod igom fašizma (Riga 1960) 216-232 p. 

p. 567 p. 

„p. 222. 

„p. 222-224. 

„p. 227. 

„226 p. 

„ Naana (red.) Istoria estonskoj SSR (Tallin 1958) 567 p. 

. 229 p. 

ilger, The incompatible allies (New York, 1953) 299 p. 


- Bo as >] 


"o 


ARABARLR2ARB 
B= 


Plg. Rimscha, T. p. 308 p. 

J. Žiugžda (red.), Lietuvos istorija (Vilnius 1965) 111 t. 34 p. 

J. G. Naana, T. p. 582 p. 

J. Žiugžda red., Lietuvos TSR istorija (Vilnius 1958) 361 p. sako: „Lietuvos reakcinė 
buržuazija tebebuvo pasirengusi perduoti Lietuvą fašistinei Vokietijai“. 

Protokole apie Vilnių pasakyta: ,„...the interests of Lithuania in the Vilna area is 
recognized by each party“ G. F. Kennan, Soviet foreign policy, 1917-1941. (New York, 
1960) 178 p. 


"B 


47 


28 Documents on German foreign policy, 1918-1945. (Washington 1954) 114 n. 113 p.) 
29 Netekus imperialistų paramos. Komunistas, 2 n. (1966) 64 p. 
30 Turima galvoje demarkacijos linija Lenkijoje tarp susitikusių Sovietų ir Lenkijos kariuome- 


31 Lietuvos TSR istorija (Vilnius, 1958) p. 131. 

32 Žiūr. Žiugždos pareiškimą, išn. 26. Čia pat Žiugžda kalba: Tačiau revoliucinio darbo žmonių 
judėjimo spaudžiama buržuazinė-fašistinė valdžia buvo priversta priimti Tarybų Sąjungos 
pasiūlymą. Plg. S. Atamukas, T. p. p. 231. 

33 T. p. 241 p. 

35 G. J. Naana, T. p. 583 p. 

36 Munters pirmame pasikalbėjime Kremliuje dėl sutarties išgirdo iš Stalino: Dėl Lietuvos 
buvo pasakyta, kad ji gal gaus Vilnių. A. Bilmanis, Latvian-Russian relations ... 198 p. 

37 Lietuva tironų pančiuose (Cleveland 1946) 17 p. 

38 Štai kaip iškilmingai kalba J. Žiugžda, Lietuvos istorija, 111, 349 p., apie Vilniaus grąžinimą: 
Išgelbėjusi Vilnių ir Vilniaus kraštą nuo fašistinių grobikų, Tarybų Sąjunga . . . atsižvelgda- 


ma į lietuvių tautos troškimus . .. pasiūlė perimti Lietuvai. 
39 Voprosy istorii komunističeskoj partii Litvy (Vilnius 1961) 138 p. 
40 T. p. 64 p. 


41 Drizul, T. p. 252: Sovietų Sąjunga savo veiksmais nedavė jokio pagrindo kalbėti apie 
„Pabaltijo sovietinimą“. 

42 Drizul, T. p. 322 p., sugebąs įmantriai dėstyti Pabaltijo sovietinimą pagal komunistinę liniją, 
lygina padėtį 1919 m. su 1939 m. ir pastebi: ... 1939 m. imperializmo pozicijos (jis turi 
galvoje Vakarų įtaką) Pabaltijo kraštuose pasirodė sugriautos. Išlaukinių pozicijų susilpnėji- 
mą užpildė didėjantis revoliucinių dirbančiųjų masių judėjimas krašto viduje buržuazinei 
valdžiai nuversti. 

43 Lietuvos istorija, 111 t. 354 p.: Lietuvos darbo žmonės, kovodami už savo būvio 
pagerinimą ... vis glaudžiau telkėsi apie Lietuvos komunistų partiją. 

44 Atamukas, T. p. 252 p. 

45 Lempertas, LKP taktika kovojant dėl lietuvių tautos laisvės 1938-1940 m. Lietuvos TSR 
aukštųjų mokyklų mokslo darbai. Istorija 111 (Vilnius 1962) 73 p. 

46 T. p. 

47 T. p. 260-277 p. 

48 T. p. 582 p. ir t. 

49 Lietuvos istorija, 111, 355 p. 

50 Lietuvos istorija, 111, 349 p. 

51 Documents on German foreign policy, 1918-1945. (Washington, 1954) 113 n. 112 p. 

52 T. p. p. 64. 

53 T. p. p. 257. 

54 Šulenburgas pranešė savo užsienio reikalų miniscerijai: „Jis (Molotovas) pranešė, kad 
reikėjo padaryti galą visoms intrigoms su kuriomis Anglija ir Prancūzija sėjo nesantaiką ir 
nepasitikėjimą tarp Sovietų Sąjungos ir Vokietijos. A. Rei (editor), Nazi-Soviet Conspiracy 
and the Baltic States (London, 1948) p. 49. 

55 T. p. 67. 

56 Lietuvai pateiktas dar trečias reikalavimas: atiduoti teismui saugumo departamento 
direktorių ir vidaus reikalų ministrą. 

54 Drizul, T. p. 355. 

58 T. p. 267. 

59 T. p. 264. 

50 Amerikos politikas ir mokslininkas G. F. Kennan tiksliai ir prasmingai išreiškė pasaulinę 
opiniją apie Pabaltijo užgrobimo būdą šiais žodžiais: „This procedure was conducted with 
such cynical ruthlessness and abruptness, and in a manner so contemptuous of the national 
Feelings of the respective peoples, that it again cost the Soviet Union heavily interms of the 
loss of confidence and sympathy Es the world“ Soviet Foreign policy, 1917-1941 
(New York 1960) 108 p. 


48 


ABSTRACT 


THE DECLINE OF THE BALTIC STATES IN THE EAST/WEST 
CONEFELICT 


JUOZAS JAKŠTAS, Ph.D. 


When national socialism became prominent in Germany, the Soviet 
Union began to take a keen interest in the Baltic region. In 1934 when 
Germany began discussions with the Soviet Union regarding normalization 
of relations, the Soviet Union immediately raised the guestion of neutrality 
and independence for the Baltic States. In 1935 the Soviet Union began 
negotiations with France regarding a mutual assistance pact. During these 
negotiations the Soviet Union again raised the issue of the Baltic States. 

The Soviet Union always had its eyes on the Baltic States. Therefore, 
even during the Polish ultimatum to Lithuania in 1939, the Soviets 
remained unmoved. In the summer of 1939 during the negotiations in 
Moscow with England and France the Baltic issue again surfaced. 

The Soviet Union in a very crafty formulation of a “mutual non-direct 
agression“ concept attempted to enter into agreement with both England 
and France which would in effect legitimize the occupation of the Baltic 
States at some future time. Representatives of the Western countries, 
especially England, were not fooled by the Soviet efforts and did not agree 
with them. The Baltic issue was the main reason for the failure of the 
Moscow negotiations. 

Germany, on the other hand, was guick to sign an agreement with the 
Soviet Union, because Hitler easily surrendered the Baltic States (even 
though he had agreements in force with the Baltic States). A secret 
agreement of August 23, 1939 led to the 1940 occupations. Thus, twenty 
years later the Soviet Union was able to “correct“ its recognition of 
independence for the Baltic republics. 


JAKSTAS, JUOZAS, Historian. Born 1900 Prof. Ph.D. 


Born in Lithuania 9.9.1900. 1923-28 studied history at the U. of Kaunas, 1929-31 at the U. ot 
Berlin, 1931-32 and 1934-36 — at the Univ. of Vienna, receiving a doctorate from the U. of 
Kaunas in 1938. 1932-39 he was an instructor of general history at the U. of Kaunas; 1940-44 
— assistant professor at the U. of Vilnius. From July 1944 til March 1945, he worked as 
research assistant in Wolfs Antiguariat in Vienna. Since 1950 he resides in Cleveland, Ohio. 

He is a specialist in the history of the Middle Ages who also did extensive research into 
Lithuania's past. 


He was section editor on the history of the Middle Ages for Lietuvių Enciklopedija. Since 1970 he 
was contributor to the Encyclopedia Lituanica and one, of its co-editors. Now he is the editor of the 
historical OURNAL Lithuanian Historical Review (Lietuvių Tautos Praeitis). 

ONA STULGINSKIENĖ (1894-1962) 


Atsiminimų puokštė 


KUN. DR. K. A. MATULAITIS, MIC 


Visi jai artimiausieji žmonės: abudu tėvai, vyras — Lietuvos prezidentas 
Aleksandras Stulginskis, namiškiai ir giminės į akis ir už akių ją vadino 
Onute. Grakšti, švelni, juodbruvė Onutė daug kuo skyrėsi iš kitų savo 
amžiaus moksleivių ir merginų asmens taurumu, išlavintu būdu, paslaugu- 
mu. 

Mano pažintis su Onute siekia šio amžiaus pradžios, ar 1902 m. vasaros. 
Iš jos paskutinį laišką gavau 1958 m. Užimdama Lietuvos prezidentienės 
vietą 1920-1927 m., ji yra viena iškiliausių tautos dukterų. Nedaug 
prezidentienių turėjo Lietuva. Ji, atrodo, savo pareigose tautai ir valstybei 
užima pirmaujančią vietą. Verta atsiminti. 

Mudviejų tėvai artimai draugavo, o mudu buvome vienmečiai ir 
pirmgimiai, gimę rudenį 1894 m. Tai mano tėvai iš Bitikų vykdavo į 
Limarkus Matulaičių aplankyti, tai jie, ar šv. Onos, ar Žolinės proga po 
pamaldų užsukdavo pas mano tėvus pietų ir pasižmonėti. Ir Onutė būdavo 
su jais. Mano tėvas Jonas Matulaitis ir jos tėvas Matas Matulaitis, bene, 
pusbroliai, vidutiniai ūkininkai, turėjo bendrų reikalų, kaip pakelti žmės 
derlingumą, į kokius mokslus leisti savo vaikus. 


Amžių sąvartoje 


Atmintin įstrigo mano nepaprastas nuotykis: šeštuosius gyvenimo metus 
pradėjęs, išmokau parašyti 1900: pamokino tėvelis. Jis pats buvo pamokytas, 
nes savo laiku vos neišvažiavo į Seinų kunigų seminariją klierikauti. 1902 m. 

Motina Marcelė Matulaitienė Tėvas Matas Matulaitis 


vasarą lankėsi tėviškėje Limarkų Matulaičiai, ir aš galėjau Onutei parodyti, 
gautą mokyklos metų baigimo metu dovaninę knygelę, rusiškai, apie 
akmenis. Parodžiau jai sodų vaisius, gėlynus ir pilną kūdrą — šioželką varlių 
ir karosų. 

Kuriuo tai laiku mųydviejų tėvai sutarė, kad ir pradžios mokyklą reikia 
mudviem baigti geresnėse mokyklose, negu kaimų mokyklos. Abudu 
patekome Marijampolėn, nors į skirtingas mokyklas. Kadangi jau buvo 
laikas mokslan leisti Onutės brolį Kaziuką, tai Limarkų Matulaičiai 
išsinuomojo Degučiuose vieną namą, o aš patekau pas giminaitę Grinke- 
vičiūtę skersai plento gyventi. 

Baigėme pradžios mokslus, mokėmės skirtingose gimnazijose. Kadangi ji 
ir jos brolis Kaziukas buvo ateitininkai, tekdavo atsilankyti pas juos su 
ateitininkų slaptos kuopelės reikalais, ar kitomis progomis. 


Apsigyveno Tarpučiuose 


Kai 1912 m. parvažiavau iš Seinų seminarijos sutanuotas, — Onutės 
prašomas ir kitų skatinamas sutikau duoti ateitininkams, susirinkusiems į 
Limarkus, paskaitą apie maldą. Rodos, tų metų rudenį Limarkų Matulaičiai 
pardavė savo ūkį, o nusipirko 15 margų geros žemės Marijampolės 
priemiestyje, Tarpučiuose, greta naujų žydų kapinių. Tuo būdu jų šeima 
susijungė, — pabodo jiems gyventi dvejose vietose. Jų gyvenamas namas 
buvo naujas ir erdvus, dviem galais, suskirstytus į nedidelius kambarius. 

Pavasarį parvažiuodamas vasaros atostogų, ar po jų vykdamas į Seinus 
užsukdavau į Tarpučius pas Matulaičius valandai kitai. Bet prasidėjęs 
pasaulinis karas išskyrė mus: aš su Seinų seminarijos klierikais atsiradom 
Mogileve, paskui Petrapilio kunigų Seminarijoje. 1916 m. buvau priimtas į 
Petrapilio kunigų Akademiją, bet, man susirgus, gydytojas paliepė vykti 
Jalton gydytis džiovą. 

Onutė Matulaičiūtė baigė mergaičių gimnaziją 1914 m. prieš pat 
pasaulinį karą, gavo mokytojauti Vilniuje suaugusiųjų kursuose ir ten 
gyveno per visą karą. Ji buvusi ori, miela mokytoja, labai vertinama kursų 
vadovybės, darbui pasiruošusi, pareiginga, Europos kalbų žinovė. Būdama 
nuoširdi ateitininkė, ideali mokytoja ir visuomenininkė, greit įšitraukė į 
chorus, vaidybas, į organizacinį darbą. 

Vilniuje tuo metu veikė Aleksandras Stulginskis, gimusis 1885. U.26 d. 
Kutulių km., Kaltinėnų vls., baigusis teologinius ir filosofinius mokslus ir 
1913 m. baigęs Hallės agronomijos institutą. Jis reiškėsi spaudoje, išleido 
1914 m. brošiūrą apie veršiukų auginimą, o 1915 m. suorganizavo Vilniuje 
Pedagogikos kursus ruošti pradžios mokyklų mokytojams ir pats tiems 
kursams vadovavo. Be to, jis uoliai dalyvavo politiniame lietuvių gyvenime. 
Jis yra vienas iš krikščionių demokratų partijos steigėjų, o 1917 m. buvo kr.- 
dem. partijos centro komiteto pirmininkas, dalyvavo lietuvių konferencijoje 
Vilniuje 1917 m. ir su kitais pasirašė Lietuvos nepriklausomybės skelbimo 
aktą 1918.11.16 d., kartu būdamas Valstybės Tarybos narys. 1918 m. Vilniuje 
vadovavo kr.-dem. konferencijai, kuri nustatė partijos programą. 

Vėliau A. Stulginskio poveikyje susiorganizavo Lietuvos Ūkininkų 
sąjunga. Pavojaus metu, jis kietai laikėsi, kad vyriausybė pasiliktų krašte ir 
organizuotų gynybą. Jis pateko ministeriu be portfelio M. Sleževičiaus 
kabinetan (1918.XII.26-1919.III.12). Prano Dovydaičio III ministerių kabi- 
nete jis buvo min. pirmininko pavaduotojas ir vidaus reikalų ministeris. M. 
Sleževičiaus IV ministr. kabinete (1919.IV.12-1919.X.7) Stulginskis buvo 


53 


Ona Stulginskienė ir prezidentas Aleksandras Stulginskis 
(1925 m.) 

žemės ūkio ir valstybės turtų ministeris. Jis prisidėjo prie Ūkio banko 
steigimo 1919 m. 

Suorganizavus Lietuvos vyriausybę Kaune 1919 m. ir ieškant pajėgesnių 
žmonių darbui, Stulginskis prisiminė Vilniuje sutiktą ir jam nemažą įspūdį 
padariusią Onutę Matulaičiūtę. Ji buvo pakviesta 1919 m. dirbti Kaune 
Finansų ministerijoje. Kaip visur, taip ir čia ji buvo pareiginga ir kukli. 
Judrų, geros nuotaikos ir didelių užmojų ministerį A. Stulginskį pažinusi, 
Onutė Matulaičiūtė priėmė jo pasisiūlymą sukurti šeimą: ji ištekėjo už 
Aleksandro Stulginskio 1920 m. gegužės mėn. pradžioje. Negalėjau 
dalyvauti Onutės džiaugsmo iškilmėse: išsirgęs dėmėtaja šiltine 12 savaičių, 
buvau silpnas bet kokioms kelionėms pavasarį 1920 m. 


Prezidentienė 


Politikos srityje Aleksandras Stulginskis kilo smarkiai: jis buvo priimtinas 
jaunesniems ir senesniems mūsų politikams. Susirinkus Steigiamajam 
Seimui, kurį rinko daugiau negu 9096 visų piliečių, 1920 m. V.15 jis buvo 
išrinktas Seimo pirmininku. Einant laikinąja valstybės konstitucija, jis ėjo 
Lietuvos prezidento pareigas 35 dienas, kol 1920 m. birželio 19 d. 
Aleksandras Stulginskis buvo išrinktas Lietuvos prezidentu. Tuo būdu, 
Onutė Stulginskienė ;medaus mėnesio' metu pasidarė Lietuvos prezidentie- 
nė. Ir tose pareigose ji išbuvo iki 1926.VI.7 d., kai prezidento pareigas 
perdavė A. Stulginskis naujai Seimo išrinktam d-rui Kaziui Griniui. 

Onutė Stulginskienė buvo didelė parama prezidentui. Ji mokėjo priimti, 
pavaišinti, pakalbinti Europos valstybių diplomatus, su jais kalbėdama jų 
kalba, be tarpininkų, patraukdama jų palankumą Lietuvai savo kuklumu ir at- 
viru nuolankumu. Nemažo mokslinio išsilavinimo patraukli visuomenininkė 
ir veikėja iš svetimųjų diplomatų susilaukė sau ir Lietuvai pagarbos. 

Deja, ir aukščiausios valstybinės vietos ar pareigos nėra apsaugotos nuo 
nelaimių ir skausmų. 


Brolio mirtis 


Matulaičių šeima Tarpučiuose buvo surišta stambiais savitarpinės meilės 
ryšiais. Susiklausymas, derama pagarba, darbštumas ir pagalba vienas kitam 
jungė juos į darmę. Onutei tapus Lietuvos prezidentiene, aišku, džiaugėsį 
jos tėvai, broliai Kazimieras, Antanas, Juozas, Vladas ir namiškiai. Josios 
brolis, Kazimieras, kurs gimė dviem metais vėliau už Onutę Limarkuos, o ne 
Tarpučiuos kaip kai kas rašo, (L. Enc. 27, p. 519), Marijampolės gimnazijoje 
besimokydamas, buvo judrus ateitininkas. Besitelkiant savanorių būriams 
ginti Tėvynės, Kazimieras Matulaitis įstojo savanoriu 1919.I.7 d. į antrąjį 
pėstininkų pulką. Jis buvo paskirtas rinkti kitus savanorius Marijampolės 
apskrityje ir veikti prieš komunistų skleidžiamus melus. 

Ona Matulaitytė-Stulginskienė (1920 m.) 


Karo mokyklos I laidą baigė jis 1919.VII.6 d. karininko laipsniu, grįžo į 
antrąjį pulką ir gavo vadovauti 1 ir 3 kulkosvaidžių kuopoms. Greitai teko 
dalyvauti kautynėse su Lietuvos priešais ir prie Daugpilio ir prie Radviliškio. 
Buvo smarkiai sužeistas. Tik rūpestingos motinos ir sesers globojamas, gana 
greit sustiprėjo ir pasveiko. 

1920 m. rudeniop pradėjo į Lietuvą veržtis tolimais išpuoliais lenkai. Juos 
sulaikyti ir atstumti, tarp kitų, stojo ir karin. Kazimieras Matulaitis, išvystęs 
prieš lenkus sparninius supimus. Garsioje ties Giedraičiais kovoje, kur lenkai 
buvo smarkiai sumušti ir nuvyti, buvo mirtinai sužeistas kar. K. Matulaitis, 
prezidentienės brolis, 1920.XI.21 d. Jis mirė ir sekančią dieną buvo 
palaidotas Marijampolės kapinėse. 

Kai iš Šveicarijos grįžęs vasaros atostogų 1921 m. aplankiau Tarpučiuose 
Matulaičius, Kaziuko motina tebegyveno skausme: rodinėjo sūnaus 
nuotraukas, paliktus jo daiktelius, kalbėjo apie jo darbus. Aštuonių mėnesų 
laikas nepajėgė pagydyti motinai širdies žaizdų. Vieną dieną ji pasigyrė 
močiute tapusi, — Onutė ir Aleksandras Stulginskiai susilaukė duktės 
Aldonos. 

Siunčiamas Amerikon 1923 m. rudenį, nuvykau į Tarpučius Matulaičių 
atsisveikinti. Buvo daug kalbų. Aš padariau filosofijos doktoratą, vykau per 
Londoną pas Mato Matulaičio tikrąjį brolį, o Onutės dėdę, o mano krikšto 
tėvą, Kazimierą Jurgį Matulaitį, o iš Londono sausio 7 d. turėjau atsirasti 
J.A. Valstybėse ir Chicagoje imtis laikraštininko darbo prie dienraščio 
„Draugo“. 

Tėvai ir namiškiai džiaugėsi Onutės laime, jos skirtinga padėtimi, tik 
motina apgailestavo, kad Onutė neturinti kiek laisvesnio laiko ilgiau 
pabuvoti pas motiną, kaip pusdienį. Teiravausi, ką veikianti per dienų dienas 
ponia prezidentienė. Motina papasakojo, kaip gražiai sugyvena Stulginskai, 
kaip kartu jiedu dirba, kaip Onutė jam padedanti painius reikalus spręsti. 


Be vertėjų 


Prezidentas Al. Stulginskis be pagrindinių klasikinių ir slavų kalbų laisvai 
naudojosi vokiečių, prancūzų ir anglų kalbomis. Tai jį įgalino be jokių 
vertėjų kalbėtis su svetimų valstybių atstovais jų pačių kalba. Onutė 
Stulginskienė mažai nusimanė lotynų kalboje, bet tai nebuvo jai reikalinga: ji 
gražiai kalbėjo Europos vakarų kalbomis, gerai mokėjo rusiškai. Ir to 
pilnai užteko, kad su svečiais galėtų vesti rimtą kalbą, pareikšti nelaimėse 
užuojautą ar keliamais klausimais išreikšti savo pamatuotą nuomonę. 
Būdama kukli ir paslaugi, Onutė buvo greit įtraukta į visuomeninį darbą: 
prezidentienės dalyvavimas organizacijos veikloje lėmė pasisekimą. 

Lietuvos savanorių motinos ir žmonos susirūpino savo brangiųjų sūnų ir 
vyrų likimu, išėjus jiems Tėvynės ginti. Šalia vyriausiojo Lietuvos gynimo 

Ona Stulginskienė su dukra Aldona (1921 m.) 


komiteto, susiorganizavo be tautybės, tikėjimo ir pažiūrų skirtumo Lietuvos 
moterų komitetas Tėvynei ginti. Savo meile, globa, dovanomis, drąsinančiu 
žodžiu kėlė ir gerino savanorių ir karių nuotaiką, aprūpindamos frontą 
šiltais rūbais, maisto kepsniais, globodamos sužeistuosius ar iš nelaisvės 
grįžtančius. 1920 m. vadovavo šiam komitetui prezidentienė Onutė 
Stulginskienė. 

Kai prireikė mūsų politinei vadovybei moterų nuomonė ir balsas, 
Komitetas sušaukė Kaune 1921.VII.9 moterų organizacijų mitingą ir priėmė 
protesto nutarimą prieš Hymanso projektą. Protesto raštą pasiuntė jos 
seimui ir vyriausybei. 

Tomis sunkiomis Lietuvai dienomis prezidentienė buvo garbės pirminin- 
kė Kūdikių gelbėjimo draugijos Lopšelio, Kng. Birutės karininkų šeimų 
moterų draugijos, Lietuvių katalikių moterų draugijos ir kitų organizacijų 
globėja. Onutė Stulginskienė buvo jų gerbiama, mylima ir gyvenime 
sekama. 

Stulginskienės tėviškė — Tarpučiuose (1927-1928 m.) 


Patarėja 


Nors Onutė Stulginskienė nesiveržė į diplomatus ar į politinį darbą ir 
nuo viso to viešai laikėsi atokiau, bet prezidentas Aleks. Stulginskis 
neturėjo jai paslapčių. Kai jis studijuodavo ir svarstydavo Seimo priimtus 
naujus įstatymus prieš juos pasirašydamas jam kildavo klausimas, ar šis, ar 
kitas nuostatas bus naudingas žmonėms, — jis pasitardavo su žmona, kurios 
sveiką nuovoką nekartą patirdavo. O tų įstatymų ir reikalų buvo daug ir 
įvairių. Juk Aleksandrui Stulginskiui prezidentaujant buvo prijungta Mažoji 
Lietuva su Klaipėda, buvo įvestas savas krašte pinigas — litas, buvo įsteigtos 
aukštosios mokyklos, o taip pat išplėstas pradžios, vidurinių ir specialių 
mokyklų tinklas, išleistas labai svarbus Lietuvai žemės reformos įstatymas, 
smarkiu tempu pradėta skirstyti dvarai ir kaimai į viensėdžius. 

Besikalbant išryškėdavusios teigiamos ir neigiamos naujų įstatymų 
pusės. Stulginskienės padrąsinantis žodis baigdavęs prezidento abejones ir 
svarstymus. 


Naujos sąlygos 


Susirinko trečiasis Lietuvos seimas ir išrinko Lietuvos prezidentu d-rą 
Kazį Grinių. Aleksandras Stulginskis perdavė jam prezidento pareigas 1926 
m. V.7 d. Tą vasarą Onutė Stulginskiene su Aldute kiek ilgiau vasarojo 
Tarpučiuose pas tėvus. O Aleksandras Stulginskis tęsė toliau politinį darbą. 
Įvykus Lietuvoje politiniam perversmui 1926.XII.17, susirinkęs seimas 
išrinko A. Stulginskį seimo pirmininku, gruodžio 19 d. Tose pareigose jis 
išbuvo iki 1927 m. IV.12 d. Kai įsigalėjo Lietuvoje „vadistinė“ tvarka ir naujos 
tvarkos vadams nebuvo reikalinga Stulginskio talka. 

Ona Stulginskienė 1922 m. Pažaislio miške su Maironiu ir jo giminėmis 


Jis, būdamas agronomas, sumanė Lietuvos žemės ūkį kelti savo 
pavyzdingu ūkiu. Įsigijo Jokūbavo dvaro centrą (Kretingos valsčiuje), 
apsigyveno jame, pats tvarkydamas ūkį ir nemažai lauko darbų atlikdamas 
su samdiniais darbininkais. 

Aplankiau Stulginskius Jokūbave 1928 m., Švėkšnos klebono, prel. J. 
Maciejausko pavėžintas. Onute radau namuose, beruošiančią šeimynai 
pavakarius kartu su Aldute, o Aleksandras, pajutęs atvažiavus svečius, 
sugrįžo iš laukų, palikęs darbus. Jiedu abudu nesibaidė žemės ūkio darbų. 
Agronomui žemę prižiūrint ir vadovaujant, klestėjo pasėliai, augalai, sodai, o 
ir gyvuliai pajuto palaimingą agronomo ranką. Prelatas Maciejauskis visa tai 
stebėjo ir man aiškino. 

Buvau tada parvykęs iš Amerikos į Lietuvą, vadovaudamas dienraščio 
„Draugo“ ekskursijai — išvykai, apsilankiau tėviškėje ir Sasnavos par. 
kapinėse pasimeldžiau už abudu tais pat 1928 m. mirusius tėvelius. 


Akademikų židinys 


Praėjo keletas metų. Vienuolijos vyresniųjų siunčiamas, 1931 m. XI.1 
atsiradau Londone, Anglijoje, kur turėjau pavaduoti suparalyžuotą savo 
krikšto tėvą, kun. Kazimierą Jurgį Matulaitį. Jam norint, nuvežiau 
Vokietijon žiemą praleisti paralyžuotųjų klinikon, o 1932 m. IV.24 d. iš 
Vokietijos pasiėmiau jį į Lietuvą, Marijampolėn. Tą proga teko apsilankyti 

Jokūbave (1937 m.) 


pas Matulaičius Tarpučiuose kartu su ligoniu, kurs buvo pradėjęs kiek 
vaikščioti. Matulaitienė, Stulginskienės motina, buvo gyvenusi kurį laiką 
Jokūbave ir pasidalino žiniomis. Ji apgailestavo, kad Onutė gyvenanti toli, 
Lietuvos kampe, ir nelengva ją pasiekti iš Marijampolės. Stulginskienė 
daugiau rūpinasi samdiniais ir darbininkais, kad turėtų visa, kas jiems yra 
reikalinga, o Aleksandras, iš arti susipažinęs su gyvu ūkininkų reikalu — 
pievų želdymu, 1931 m. parašė ir išleido knygelę apie pievų priežiūrą. 

Pas Stulginskius Jokūbavan mielai renkasi akademinis jaunimas ir 
moksleiviai, kuriems Stulginskis darąs politinius ir kitokius pranešimus. 
Stulginskis buvo studentų ateitininkų Vytauto klubo garbės narys. 
Jaunuosius svečius sočiai pavaišindavusi Onutė Stulginskienė. Ūkio darbai 
neleisdavę Stulginskiams dažnai važinėti Kaunan ir atsilankyti Tarpučiuose, 
bet 1938 m. kai Kaune įvyko pirmasis pasaulio lietuvių kongresas, A. 
Stulginskis pasakė kalbą. 


Rytų siaubas 


Vokietijos naciams pradėjus antrąjį pasaulinį karą 1939 m. IX.1 d., 
pasidarė pavojus Lietuvai. Susitarus TSSR vyriausybė su Vokietijos Hitleriu 
pasidalinti Pabaltijo valstybėmis. 1939.IX.17 d. įvedė karių įgulas į Lietuvos 
žemę ir sostinę Vilnių pagal 1939 m. X.10, savitarpinės pagalbos sutartį, 

atidavė Lietuvai. Komunistų kariuomenei apėmus strateginius punktus, 
pradėjo triukšmauti nepilni du tūkstančiai Lietuvoje civilių komunistų. 
Svetimos valstybės kenkėjus betvarkant, susikirsta su Maksvos komunis- 
tais. Nei nepranešus Lietuvos vyriausybei, pasiuntė Maskva naujus 
kariuomenės dalinius į Lietuvą draugų komunistų gelbėti 1940.VI.14 d. 
Rytojaus dieną Maskva pareikalavo sudaryt komunistinę Lietuvos vyriau- 
sybę. Maskvos atstovas Kaune nurodė net asmenis naujai Lietuvos 
vyriausybei, suiminėjo ir trėmė nepalankiuosius komunistų komisarams 
lietuvius.“ Prasidėjo Lietuvoje teroras — siaubas. Sulaukta 1941 m. 
pavasario. Birželio 13-14 d. suėmė komunistai šimtus tūkstančių ūkininkų, 
šviesesnių darbininkų, moksleivių, Lietuvos šviesuolius ir prekiniais 
vagonais išsigabeno į Rusiją vergų darbams. Tą nelaimingą naktį buvo 
suimti Jokūbave Stulginskiai ir išgabenti Sibiran. Onutė Stulginskienė buvo 
nugabenta į tolimą šiaurę, į Komių respubliką, o Aleksandras apgyvendintas 
Krasnojarsko srity kolchoze dirbti inspektuose ir komunistinio dvaro 
šiltnamiuose. 

Onutei Stulginskienei teko sunkiau dirbti komunistų vergų stovyklose 
kaip miško pramonės darbininkei, kertant ir savimi velkant medžius, paskui 
paimta į vaikų namus kaip virėja, vėliau — telefoniste ir, kai neteko 
sveikatos, — malkų sandėlio sarge. 

Iš tų žiaurių Sibiro tolumų gavau, bene, 1943 m. Onutės telegramą 
Londone. Kartu su Lietuvos p. ministeriu Londone, B. K. Balučiu stengiausi 
surasti žemėlapiuose telegramos išsiuntimo vietą, bet nepavyko: ji buvo 
išsiųsta iš kažkokio traukinio be stoties nurodymo Komių respublikoje. 
Ministeris Balutis darė žygių Anglijos valdžioje ir Raudonajame Kryžiuje, 
kiek atsimenu, stengdamasis išgelbėti buvusį Lietuvos prezidentą ir jo 
žmoną iš komunistų vergijos. Deja, pas komunistus Rusijoje kas patenka į 
kalėjimą, ar į vergų stovyklą, jokie vyriausybės padaliniai jų nežino ir nenori 
žinoti: tokie žmonės pas juos oficialiai yra „išnykę“. 


Sudėtinis laiškas 


Ką yra iškentėję ir pergyvenę Stulginskiai Sibire, galime geriau suprasti 
iš abiejų sudėtinio laiško, rašyto man 1958 m. kovo 16 d. Kaune. Visą laišką 
duodu pažodžiui: 

„Brangusis Kazimierai, 

Sveiki sulaukę šv. Velykų! Draug su Onute norėči> 1 Jus pasveikinti Šv. 
Velykų proga ir iš širdies gilumos palinkėti puikios sveikatos ir viso 
geriausio. 


* Paliekame autoriaus Sovietų okupacijos užuominą, nors ir prasilenkiančią su istorine 
tikrove. Red. 

Ona Stulginskienė Palangoje Onos Stulginskienės kapas (1962 m.) 
(1960 m.) 

Jau antri metai kaip mudu gyvenava Kaune. Aš dirbu agronomo darbą 
netoli Kauno. Į darbą tenka važinėti ir pėsčiam paejėti. Mes gana dažnai 
korespondojame su Aldute, ji mūsų gyvenimo bėdas gana gražiai žino, tik 
nežinau, ar Jūs nors retkarčiais susirašinėjate su ja. Onutė šiaurėje pakėlė 
du insultu ir dabar vis tebekovoja su aukštu kraujo spaudimu. Insulto 
pasekos labai smarkiai ją paveikė — dirbti visai nepajėgia. Aš pats visą laiką 
laikiausi gana gerai. 44 metais padariau skrandžio operaciją, kuri labai gerai 
pavyko. Šią žiemą aplinkybėms susiklojus teko apie mėnesį pagyventi 
komandiruotėje Dotnuvoje. Matyt gavau nušalti, gavau reumatizmą, nuo 
kurio vis negaliu atsikratyti. Šiaip jau kaip ir nyku, mat senųjų pažįstamų ir 
draugų sunku sutikti, o su naujaisiais susidraugauti netaip lengva. 

Jei turėsite laiko parašykit, kaip besilaikoties ir kaip gyvuojate. Jei tektų 
sutikti mano pažįstamų, prašyčiau juos pasveikinti. 

Linkime Jums gražios sveikatos, puikios pavasariškos nuotaikos ir kitų 
Aukščiausiojo malonių. ' 

O. Stulginskienė Aleksandras. 

16/II 58 m. 


Baigiamasis žodis 


Onutė Stulginskienė grįžo Kaunan be sveikatos, ligonis, 1956 metais. 
Abudu Stulginskiai gyveno 1958 m. Vidurinėje gatvėje nr. 13. Sibiro 
tundros, žiaurūs šalčiai, nežmoniškos darbo sąlygos, amžinas darbas ir badas 
per 15 metų sunaikino stiprią Onutės sveikatą. Kai vergų vadovams 
pasidarė nereikalinga našta, ją pasiuntė į Lietuvą. Vyro mieloje priežiūroje 
vegetavo šešerius metus, bet sveikatos neatgavo. Ji mirė 1962 m. liepos 16 d. 
Nukeliavo pas V. Dievą atsiimti garbės ir laimės vainiko už kantriai nešamą 
gyvenimo vargą ir labdaros darbus, kuriuos ji, būdama sveika ir laisva, 
gausiai vykdė nelaimingiems sušelpti. Jos taurios asmenybės pavyzdžio 
šviesa teskatina mūsų jaunimą pasekti jos idealus. 


ABSTRACT 


ONA MATULAITIS STULGINSKIS (1894-1962) 
KAZIMIERAS A. MATULAITIS, MIC, Ph.D. 


Ona Matulaitis Stulginskis was born 1894.VIII.24 in the village of 
Limarkas, Skriaudziu parish, district of Marijampole. She was the wife of 
Lithuania's President Aleksandras Stulginskis and the sister of Lieutenant 
K. Matulaitis who was killed during the war for Lithuanian independence. 

Ona Stulginskis graduated from the Marijampole high school in 1914 
and taught adult evening courses in Vilnius during 1915-19. She 
participated in choruses, plays and was active in the Ateitininkai 
organization. In 1919 she moved to Kaunas and worked at the Ministry of 
Finance. 

In May of 1920 she married Aleksandras Stulginskis. As the first lady, 
she was honorary chairman of many organizations, such as the Wives 
Society for the Aid of Infants, the Lithuanian Army Officers organization 
of the Grand Duchess Birute, the organization of Lithuanian Catholic 
Women and others. In 1920 she headed the Women's Committee to Protect 
the Homeland. 

During 1926-40 she lived on a farm-estate in Jokubavas, district of 
Kretinga, where she organized chapters of the Lithuanian Catholic 
Women's organization and was guardian of the Pavasarininkai groups. 

When Soviet Russia occupied Lithuania in 1940, she and her husband 
remained in Lithuania. On June 14, 1940 they were arrested and deported 
to Siberia. There they were separated. Her husband was exiled to the 
Krasnoyarsk region in eastern Siberia and assigned to work at lumber 
processing in a camp particularly notorious for its cruel conditions. 
Subseguently he was moved to other camps. IKN 1952 he was sentenced to 
25 years, but was released in 1954, a year after Stalin's death. He was 
allowed to join Mrs. Stulginskis in the Komi S.S.R. (northern Russia), 
where he worked as an agronomist in a kolkhoz and she as a lumberyard 
guard. In 1956 both were allowed to return to Lithuania. After being 
employed for several years as a gardner, her husband died in Vytenai, a 
suburb of Kaunas, on September 22, 1969. Ona Matulaitis Stulginskis died 
on July 16, 1962. Both lie buried in the Petrasiunai cemetery near Kaunas. 
Their only child, Aldona Juozeviciene, evaded deportation, graduated in 
medicine from the University of Kaunas, and retreated to the West before 
the second Soviet invasion (1944). 


MATULAITIS, KAZIMIERAS A. kunigas (1894-1976.XI.17) 


Baigė Seinų kunigų seminariją; nuo 1920-1923 metų studijavo Friburgo universitete, kur už 
disertaciją „Lux naturalis sive divina: in relatione and religionem et libertatem iuxta Thomam 
Hobbes“ gavo Ph.D. laipsnį. Draugo Vyr. Red. nuo 1924 iki 1927 metų. Parašęs visą eilę 
religinių knygų ir knygelių. Lietuvių Istorijos Draugijos steigėjas ir pirmasis jos pirmininkas. 
Dažnas bendradarbis Lietuvių Tautos Praeities puslapiuose. 

Kun. dr. K. A.M ATULAITIS, MIC, vienas Lietuvių Istorijos Draugijos 
steigėjų — inkorporatorius ir jos pirmininkas 1959-1-25 — 1968.IX.15 m.“ 
laikotarpyje. 


KUN. DR. KAZIMIERO ALOYZO MATULAIČIO 
AUTOBIOGRAFIJA 


Po kun. K. A. Matulaičio mirties tarp daugybės jo paliktų raštų, užrašų yra ir 
autobiografiniai duomenys, kuriuos rašęs tam, kad liktų ateičiai tiems, kurie domėsis jo 
gyvenimo eiga. Tuos užrašus teko sutvarkyti, šiek tie» pataisyti. Taip atsirado ši jo 
autobiografija. 

J. Vaišnora, MIC 


Kada gimiau? 


Oficiali mano gimimo data yra 1894 m. spalio 19 diena. Bet ji nėra tikra. 
Neturiu gimimo metrikų ir tikrai nežinau savo gimimo dienos. 

1921 m., man vykstant į užsienį, į pasą įrašė tik mano gimimo metus — 
1894. Kai reikėjo Londone pakeisti seną Lietuvos užsienio pasą nauju, gen. 
konsulas K. Gineitis paklausė, kada aš gimęs. Tikrai nežinau, bet atsakiau 
1894.X.19. Taip ir įrašė į pasą. Nuo to laiko gimtadienį švenčiu spalio 19 
dieną, nors iš tikrųjų galėjo būti kelių dienų skirtumas. 

Gimiau Bitikų kaime, Sasnavos parap. Tėvas džiaugėsi naujagimiu ir 
krikšto tėvais pakvietė savo pusbrolį kun. Kazimierą Matulaitį, tada pirmą 
pasaulietį kunigą vikarą Marijampolėje, ir motinos seserį Uršulę Penčylienę. 
Gal pagal krikšto tėvo vardą ir aš buvau pakrikštytas Kazimieru, nors šv. 
Kazimiero šventė yra kovo 4 d. 


Mano seneliai ir tėvai 


Mano tėveliai buvo vidutinių ūkininkų vaikai. Vieno ir antro tėviškės 
turėjo apie 40-60 margų žemės. 

Mano tėvas Jonas yra, rodos, gimęs Čečetų kaime, Skriaudžių parapijoje, 
visai netoli Kazlų Rūdos, prie geležinkelio ir miško. Kada jis gimė — 
nežinau, tik spėju, kad tai bus apie 1854 m., nes kai aš gimiau, jam tada jau 
buvo apie 40 metų. 

Pamenu, kad mažas būdamas vis klausinėjau tėvo, kodėl kai kas mus 
vadina Matulevičiais, o kiti stačiai Matulaičiais? Iš tikrųjų, tėvas buvo 
raštuose vadinamas ir vienaip, ir kitaip. Jis man, vaikui, paaiškino taip: jo 
tėvas, mano senelis Kazimieras Matulaitis, buvo išrinktas vaitu. Juo išbuvo 

devynerius metus. Tuo laiku, bendraudamas su ponais, vadinosi Matulevi- 
čium. Mat, gražiau ir poniškiau. Baigęs tarnybą, vėl liko Matulaičiu. Mano 
tėvas yra gimęs jo vaitystės metais, todėl gimimo metrikuose vargonininkas 
įrašęs jį Jonu Matulevičium. Bet aš gimiau tada, kai tėvas buvo tik 
Matulaitis. 

Mano senelius, tėvo tėvus, mažai atsimenu. Žinau, kad senelis 
Kazimieras buvo augalotas, žilas senelis, malonaus, švelnaus veido. Man iš 
jo gyvenimo liko tik trys nuotrupos: kai mažas būdamas bandžiau pasidaryti 
vežimėlį, bedroždamas medžio gabalą, peiliu atvožiau kairės rankos smiliaus 
krumplį. Pasipylė kraujas, buvo daug riksmo, baimės. Senelis Kazimieras 
apžiūrėjo žaizdą, nuvalė, užrišo. Praslinko pora savaičių, žaizda užgijo, bet 
atvožta krumplio oda styrojo, ji prie piršto neprigijo. Motina norėjo 
nukirpti, bet aš nesidaviau. Sekmadienį visi buvo išėję į bažnyčią, likosi vien 
senelis namų saugoti. Aš miegojau. Apie vidudienį pabudęs žiūriu į savo 
ranką — styrančios odos jau nėra: ją senelis man bemiegant nukirpo, net 
nepajutau. Atsimenu, pradėjau bliauti, bet senelis suramino, parodė 
nukirptą odą. Teko aprimti. 

Po metų ar kiek vėliau iš Amerikos parvyko vasarai teta Magdalena 
Bieliauskienė su savo sūneliu Vladu. Jis jau bėginėjo, o mano vyriausioji 
sesuo Ona dar tripinėjo stovuose su ratukais, pasistumdama iš kampo į 
kampą. Buvo vasaros sekmadienis, karšta diena. Mes vaikai buvome 
gryčioje, o senelis Mišių metu pas langą kalbėjo rožančių. Pusbrolis Vladas 
pradėjo skriausti ir mušti Onutę. Senelis jį kartą ir kitą sudraudė, bet tas vis 
nesiliovė. Tada jis numovė berniukui kelnaites ir su rožančiu sukirto kelis 
kartus. Nors buvo riksmo, bet sesers daugiau nekliudė. Kada parvyko teta iš 
bažnyčios, mažas Vladukas skundėsi, motina rado mušimo ženklus ir 
nepatenkinta gana garsiai gynė savo „nekaltą“ vaiką. 


Trečią kartą man vaikui įstrigo atmintin senelio vaizdas jo mirties dieną. 
Iš Sasnavos parvežė kunigą. Visi meldėmės, giedojome. Kai kunigas 
išvažiavo, senelis atsikėlė, išėjo iš seklyčios, lauke pavaikščiojo ir grįžęs tą 
pat dieną mirė. 

Savo senelę, tėvo motiną, mažiau prisimenu. Net jos vardo nežinau. 
Rodos ji buvo Uršulė Grinevičiūtė. Senelė nuolat verpdavo ir melsdavosi. 
Gavėnios metu buvo pratus, kaip man vėliau tėvas pasakojo, iki pusiaugavė- 
nio pasninkauti sausai: be pieno, kiaušinių, sviesto ar taukų; O po 
pusiaugavėnio nevalgydavo nieko virto iki pat Velykų. Ji gražiai giedojo. 
Man augant, tėviškėje rytais būdavo giedamos Švč. Marijos Valandos prieš 
pusryšius, o kartais rožančius. Senelė gražiai pritardavo savo švelniu balsu. 

Bet ir nuo jos gavau mušti. Kartą jai sėdint ant plačios lovos krašto ir 
verpiant, aš lovoje varčiausi per galvą. Kažkaip man nepavyko gerai 
persiversti ir abiem kojom pataikiau senelei į pečius. Ji tuojau atsistojo, 

nusirišo priejuostę ir jos raiščiais išvanojo „vyrą“. Ne tiek ten buvo 
skausmo, kiek gėdos. Bet aš senelę mylėjau, ji buvo labai gera. 


Bitikuos 


Mano tėvas buvo gimęs, augęs girinkinkuose, Čečetuose, o aš gimiau 
Bitikuose. Mat, mano senelis, nežinau kuriais metais, pirko apie 60 margų 
žemės laukininkuose nuo Bitiko — visą ūkį. Kiek už tą ūkį mokėjo pinigais, 
nežinau, bet kai kas iš senių juokdavosi, kad Matulaitis ūkį pirkęs „už kapą 
grašių, vežimą, kumelaitę ir gorčių degtinės“. Greičiausiai tai buvo pavydo 
kalbos. Nors tais laikais, kai senelis pirko ūkį iš Bitiko, tai buvo pašilys ir, 
sako, per mišką nebuvo matyti Sasnavos. Dabar (1946) miškas nuo tėviškės 
yra jau už gerų 6-7 kilometrų. Senutė teta Balčiūnienė man pasakojo, kad 
jos jaunystės dienomis Bitiko laukai paplentėje buvo apaugę avietynais. 
Žinoma, tada tame plote nedaug buvo dirbamos žemės. 

Kiek esu turėjęs dėdžių ir tetų iš tėvo pusės, sunku man suskaityti. Mat, 
mano tėvas buvo pats jauniausias šeimoje. Apie 1892 ar 1893 metus jis buvo 
išvykęs į Ameriką „pasipinigauti“, nes tėvas jam žadėjo užrašyti tėviškę, jei 
sutiks išmokėti savo broliam ir seserim dalis. Dirbęs 18 mėnesių sunkų 
darbą Amerikoje, grįžo su pinigais, apmokėjo dalis ir gavo valdyti ūkį 
Bitikuose (mano tėviškę). Tuo laiku kai aš augau, tėvai turėjo lauko net 
trejose vietose: iš Čečetų gaudavo kelis vežimus šieno. Spėju, kad tai buvo 
nuošimčiai už paskolą pardavus savo ūkį Čečetuose. Antras — 6 margai 
pievų buvo Kelmynės kaime, apie trys kilometrai nuo mano tėviškės. Į ten ir 
aš važiuodavau šienauti. Pagaliau ūkis abiem pusėm plento Bitikų kaime, 
kurį rusai pavadino Ochotna, 11 km į šiaurę nuo Marijampolės, abiem 
pusėm kelio į Sasnavą. 

Bene 1893 m. rudenį grįžo tėvas iš Amerikos. Jis buvo giesmininkas ir 
vėliau „brostvininkas“. Eidavo giedoti į Marijampolės bažnyčią. Ten jam į akį 
krito graži, juodbruvė 17 metų giesmininkė Ona Juraitytė, pasiturinčių tėvų 
našlaitė. Iš antros pusės, gal ir „„amerikonas“ ją sužavėjo. Kaip ten buvo 
nebuvo, bet apie Tris karalius juodu susituokė. Mano motinai tuomet buvo 
dar nepilni 18 metų, o tėvas jau turėjo 39. Nepaisant amžiaus skirtumo, jų 
meilė nesiliovė: vienas antram aštresnio žodžio nepasakė. Visada girdėda- 
vau, kai motina mano tėvą vadino Joneliu, o jis ją Onute. Kai vienas ar 
antras norėdavo parodyti savo nepasitenkinimą, tai motina sakydavo: 
„Tėvai, nė vaikų nesuvaldai!“ O tėvas: „,Motin, nė šakalių neatsinešei“. Bet 
tokios dienos buvo retos. 


Mano Motina 


Mano motina Ona Juraitytė ar kaip kiti „„mandriau“ vadindavo — 
Jurevičiūtė, buvo gimusi Nendriniškių kaime, Marijampolės parapijoje. Apie 

savo tėvus ji man mažai pasakojo, nes ir pati mažai juos atsiminė. Jaunai 
besant mirė jos tėvai, ir ji augo prie vyresnio brolio Kazimiero Juraičio. Be 
to, ji turėjo seserį Uršulę, kuri buvo ištekėjus už Petro Penčylos Juodųjų 
Šaltinių (Čarna Krynica) kaime, Liudvinavo parap. Ji yra mano krikšto 
motina, ir pas ją, savo tetą, būdamas gimnazijoje nuvykdavau dienai kitai su 
tėvais paviešėti. 

Tikrai nežinau, ar senelis marijonas Andrius Jurevičius (1823-1908) buvo 
tikras mano motinos brolis, ar kiek tolimesnis, bet mano dėdė Kazimieras 
Juraitis labai dažnai lankydavo senelį kunigą marijoną vienuolyne tuo metu, 
kai lankiau pradžios mokyklą Marijampolėje. 


Kūdikystė 


Aš gimiau labai silpnutis. Pas mus tėviškėje buvusios tarnaitės, o vėliau 
sukūrusios šeimas Londone, pasakojo, jog tarpais buvau beveik marinamas. 
Mano motina be galo mylėjo pirmgimį. Ji, su tėvo žinia, paaukojusi mane 
dvasiniam luomui, jei Dievas išlaikys mane gyvą ir duos pašaukimą . . . Tos 
žinios prieš porą metų mane tiek paveikė, kad aš parašiau apie savo motiną 
šį eilėraštį: 


Mano Motina 


Menu pamiltą motiną kasdieną, 

Nors ji seniai kapuose guli. 

Matau, kaip tėviškėje varto šieną, 

Kaip meldžiasi už Kazulį. 
Vyriausią sūnų Dievui pažadėjo, 
Kai kūdikis ant josios rankų 
Marinamas alsavo ... Atpirkėją 
Liūdna maldavo ir visą dangų. 

Mirties išvengė pirmgimis vaikelis, 

Nušvito motinėlės veidas. 

Ir vakarais maldaudavo ant kelių, 

Kad tapčiau jos troškimų aidas. 
Maldavo ji man Dievo pašaukimo, 
Nors man nesakė, bet išprašė. 
Kai mirė ji, graudi širdis nerimo .. 
Kasdien Mišiose atilsio jai prašo. 


Vaikystės atsiminimai 


Abu mano tėvai buvo raštingi. Tėvas net pasakojosi, kad senelė rengusi jį 
į kunigus ir jau buvo beišrengianti jaunuolį į Marijampolę. Bet nelaimei ar 


70 


laimei, pasipainiojo kiaulė ir nutraukusi padžiautus baltinius, lovatieses, 
paklodes ir kit. sumindžiojo, suteršė. Teko kelionė atidėti ir ji buvo visiškai 
atidėta. Tėvas ir man gana anksti parodė knygas, mokė rašto. Iš to laiko man 
įstrigo atmintin 1900 metai. Aš juos mokėjau parašyti ir žinojau, ką reiškia. 

Nežinau, kada tai buvo, bet pasiliko pasididžiavimo jausmas, kai gavau 
ilgas baltas kelnes — tapau vyru. Tėviškėje buvo prūdas ir jo dumble 
knibždėjo karosai. Vasaros metu apypiete mėgau juos gaudyti su rėčiu. Tai 
buvo tada, kai jau mokėjau plaukti. Anksčiau labai išgąsdindavau motiną, kai 
nueidavau prie prūdo. 

Buvo karštas vasaros popietis. Aš nuėjau pas prūdą. Toli eiti į vandenį 
nedrįsau, to nė nereikėjo. Visos pakrantės knibždėjo buožgalvėmis ir 
mažomis varliukėmis. Prisigaudžau pilną sterblę. Motina, manęs pasigedusi, 
ėmė šaukti. Greit išlipau iš vandens ir nubėgau pas motiną. 

— Kur buvai? — klausia manęs. 

— Bet ką aš turiu? mama, — pasigyriau. 

— Na, kągi? 

— Žiūrėkit .. . ir praskleidžiau dumbliną marškinėlių sterblę. Varliukės 
pastryk pastrykt, ėmė liuoksėti, šokinėti. Motina suspiegė, išsigandusi 
varlių. Ji jų labai nekentė, jomis biaurėjosi. Už tą motinos išgąsdinimą gavau 
porą nors ir neskaudžių kuprinių. 


Mokykloje 


Bene 1901 m. tėvas nuvedė mane į Sasnavą pas mokytoją Germanavičių. 
Patekau į pradžios mokyklą, bet ten man buvo labai nuobodu. Reikėjo 
mokytis rusų abėcėlės, ir man rusų žodžiai nelindo į galvą. Laukdavau 
pertraukos ir pamokų galo. Tada mes vaikai žaizdavome ką prasimanydami 
ir krykštaudami grįždavome namo. Iš mokyklos namo man buvo apie 
pusantro km. Kaip ten bebuvo, atsimenu, kad sekančią vasarą, paleidžiant 
mokinius atostogų, gavau net dovaną: rusų kalba knygutę apie akmenis. 
Knygutė maža, neįdomi, bet man ji buvo brangi, nes mokytojas joje buvo 
įrašęs, jog duodąs man ją už uolumą. Bet tai buvo, greičiausia, ne už 
uolumą, o už tėvo jam kartais teikiamas dovanas, kad jis Kazį mokytų kaip 
reikiant. Kažkaip mokslas man nelabai sekėsi: turėdavau ilgokai pagalvoti, 
kad suprasčiau, ko mokytojas iš manęs nori. 

Kadangi abu tėvai rengė mane į mokslus, o Sasnavoje buvo tik menka 
mokykla ir joje „mokslų“ nepasieksi, tai atidavė mane į Marijampolę, į 
Motiejaus Endziulaičio (1865-1934) mokyklą bene 1903 m. Pas jį baigęs trečią 
skyrių, buvau atiduotas į vokiečių mokyklą, nes tėvas su Endziulaičiu dėl 
kažko apsipyko, nors šiaip giminiavosi. Menkai paruoštas, šiaip taip išlaikiau 
egzaminus į Marijampolės gimnazijos I klasę. Bet dėl mano nepasiruošimo 
joje teko išsėdėti ir antrus metus. II ir III klases baigiau laimingai, o iš IV 


71 


pereidamas į V gavau prancūzų kalbos ir matematikos pataisas. Šiaip taip jas 
išlaikiau ir 1911 m. pradėjau mokytis V klasėje. 


— 


Pašaukimas 


Mano pašaukimas dvasiniam kunigo luomui vystėsi labai pamažu, 
neaiškiai. Šeimoje vyravo pamaldumas. Aš mėgau prie šeimos giesmių 
prisidėti. Tiesa, bažnyčioje man būdavo nuobodu, nes nežinojau ką daryti. 

Dar kūdikystės metais pamačiau nepaprastai gražiai pasipuošusį paveiks- 
lėlyje Kūdikėlį Jėzų. Tai buvo vad. Prahos Kūdikėlis. Aš panorėjau būti 
panašiai pasipuošęs, lyg kunigas, su kapa — apsiaustu ir kit. Tėvai pradėjo 
leisti mane mokytis katekizmo. Visus poterius išmokau iš motinos. 

Mane prie Pirmosios Komunijos paruošė kun. Vladislovas Draugelis 
(1880-1940) Sasnavos vikaras. Paskui išmokau patarnauti Mišioms. To 
paskatino mane tėvas. Jis, kaip Sasnavos bažnyčios „brostvininkas“ 
apsivilkęs kamža dalyvaudavo procesijoje, nešdavo baldakimą. Jis norėjo, kad 
ir jo Kaziukas varpeliais skambintų ar kitaip patarnautų šventose apeigose. 


Įsižiūrėjęs, kaip kunigas atlieka apeigas, namie sode bandydavau ir aš 
panašiai daryti. Vėliau, lankydamas gimnaziją, įstojau į slaptą moksleivių 
draugiją. Kai kairieji išleido „Aušrinę“, ir aš ją parodžiau savo tėvui, tas ją 
paskaitęs nusprendė: „Lietuviškai tai lietuviškai, bet blogai rašo. Vaike, 
verčiau tu prie jų nepristok“. 

Tuo metu įvyko moksleivių tarpe skilimas. Atsirado ateitininkai su Vyt. 
Endziulaičiu ir Pr. Dovydaičiu. Mane paskatino rašyti į „Ateitį“, „Šaltinį 
studentas Eliziejus Draugelis. Jam įteikdavau savo menkaverčius rašinėlius, 
jis pataisydavo, kartais ištisai perrašydavo, ir po mėnesio kito telpa K. Bitiko 
koks nors rašinėlis. Ėmiau rašyti ir eilėraščius — tokia buvo mada. Po jais 
pasirašinėdavau visokiais prasimanytais slapyvardžiais: A. Ažuolinis, K. 
Slinkis ir kitaip. 

Kiek menu, mano pirmasis spausdintas žodis buvo „Šaltinyje“. Tai 
korespondencija iš Sasnavos su sumanymu, kad reikėtų Sasnavoje įsteigti 
pašto agentūrą, nes vaikščioti atsiimti laiškų į Marijampolę už 10 kilometrų 
yra per toli. Kokiais metais tatai buvo, nepamenu; bene 1909 ar 1910. 
Pirmasis apsakymėlis K. Bitiko „„Pabaigtuvės“ tilpo „Ateityje“ 1912 m. 11-12 
numeryje. 

Man į tėviškę iš Marijampolės nėra toli — 11 km. Žiūrėk, kurį nors 
šeštadienį ir pareidavau namo. Sekmadienį tėvas pavėžindavo miestan. Kai 
ateidavo vasara ir prasidėdavo mano atostogos, jis naudojosi mano išeitu 
mokslu, ir aš turėdavau ilgais vakarais jam pasakoti. Ypač menu tuos 
vakarus, kai jis manęs klausinėdavo iš astronomijos srities. Mudu 
paskęsdavome ilguose mąstymuose apie pasaulio didingumą ir neapsakomą 
Dievo galybę, pasireiškiančią visatos beribiuose plotuose. 

Kai kada motina ateis, pasižiūrės ir sako: „Jau seniai po gaidžių, neužilgo 
aušra tekės. Eikite gulti“. Ir mudu klusniai eidavome ilsėtis. Tie pasikalbėji- 
mai darė man lemiamos įtakos. 

1911 m. buvau sunkiai susirgęs. Kokia ten buvo liga — nežinau. Gėlė 
kaulus ir lovoje išgulėjau penkias savaites. Tai buvo mokslo metų laiku. Iš IV 
klasės gavau dvi pataisas ir visas atostogas negavau pailsėti, reikėjo mokytis. 
Bet pataisas išlaikiau ir porą mėnesių lankiau gimnazijos V klasę. 

Kaip kasmet, taip ir 1911 m. kai kurie moksleiviai iš vyresniųjų klasių 
išvažiavo į Seinų dvasinę seminariją. Ir gal būčiau su jais važiavęs, bet 
negalėjau, nes reikėjo pilnai baigti bent keturias klases. O tai reiškia, 
išsilaikyti gautas pataisas. Belankydamas V klasę, išgirdau iš vieno mokytojo 
pašaipą tiems, kurie išvyko į seminariją. Mano širdyje kilo reakcija. O be to, 
iš prancūzų kalbos vėl pradėjau gauti labai blogus pažymius. Kai atvyko 
mano tėvai į Marijampolę, pora savaičių prieš Visų Šventę, pasisakiau norįs 
važiuoti į kunigų seminariją Seinuose, jei jie leis. Tėvas sutiko mielu noru, o 
motina iš džiaugsmo net apsiašarojo. Viskas buvo sutarta, gautas gimnazijos 
liudijimas, ir aš 1911 m. rudenį, rodos Vėlinių dieną (XI.2) atvykau į Seinų 
kunigų seminariją. Tuoj išlaikęs egzaminus pas viceregensą (vicerektorių) 
kan. Jalbrzykowskį, buvau priimtas. Tą pat dieną, tik vakare, iš Vilkaviškio 
gimnazijos atvyko į seminariją Jonas Navickas, vėliau Amerikos Marijonų 
provinci olas. Visuose registruose aš būdavau vis šaukiamas pirmiau, o po 
manęs sekė Navickas. Taip aš radau savo pirmąjį pašaukimą. 


Sutvirtinimo sakramentas ir naujas vardas 


Kad esu krikštytas Kazimiero vardu, esu dėkingas tiems, kurie parinko 
man tą vardą ir pavedė mane tokiam meiliam Globėjui. 

Kai esant Amerikoje, pagal reikalą pareikalavo iš manęs, kad prie krikšto 
vardo pridėčiau antrąjį — Sutvirtinimo, — nežinojau, ką pasirinkti. Mat, 
Sutvirtinimo sakramentą gavau 1910 m. vidurvasarį. Mano Sutvirtinimo 
kūmas („tėvas“) buvo mano pamiltas Eliziejus Draugelis, kun. VI. Draugelio 
brolis. Tada aš norėjau gauti jo vardą, tik nežinojau, kaip jis parašyti. O 
mums moksleiviams liepė patiems parašyti korteles: pavardė, krikšto vardas, 
sutvirtinimo vardas, kūmo pavardė. Kiek menu, savo kortelėj įrašiau 
„Alisiejus“. Mes, vaikai, taip tą vardą tardavome. Bet apeigų metu kunigas, 
kuris paėmė mano kortelę, garsiai tarė: ,„Casimirus Aloyzius Alisiejus“. Ir aš 
nežinau, kurį vardą gavau Sutvirtinime. Todėl pasirinkau Aloyzą ir dabar 
visur pasirašau: Kazimieras Aloyzas Matulaitis. 


Kunigų seminarijoje 


Seminarijoje, kai aš atvykau, pirmojo filosofijos kurso paskaitos buvo 
senokai prasidėjusios. Kiek laiko praslinkus, gavau sutaną, bet toji diena 

man buvo ne visai laiminga, — nemokėjau vaikščioti ilgame rūbe. 
Bebėgdamas laiptais aukštyn su kitais kurso draugais; primyniau sutaną ir 
išsitiesiau kaip ilgas. Man buvo gėda, o draugams juoko. Gerai, kad vos du, 
trys tai matė. 

Pirmieji metai seminarijoje man buvo sunkiausi, nes teko mokytis lenkų 
kalbos. Aš net abėcėlės lenkiškai nežinojau. Kol pramokau, pamokas, pvz. 
visuotinę istoriją, atsakinėdavau rusiškai. 

Lenkų kalbos profesorius Pianka ilgai visai netaisydavo mano diktantų. 
Perdaug būdavo klaidų, tai jis perbraukia visą darbą ir atiduoda. Pavasarį 
visgi ėmiau geriau suprasti. Tik ir čia neapsiėjo be ryškaus nuotykio. Prof. 
Pianka paprastai padiktuodavo kokį nors pilną išimčių lenkišką sakinį, pvz. 
ūkininkas su vaiku buvo nuvežęs į miestą žąsiuką, paršiuką, kumeliuką, 
pūrą kviečių, pūdą avižų ir pirko svarą duonos, svarą druskos ir parvažiavo 
namo. „Dabar ponaičiai (panowie) pastatykite prie ūkininko 5, prie vaiko 7, 
prie miesto 3, prie paršiuko 19, prie žąsiuko 8, prie kumeliuko 4, iš pūro 
padarykite 2, iš pūdo 11, iš svaro duonos 6, o iš svaro druskos 10. Dabar 
viską parašykite žodžiais“. Ir taip visą laiką! Prakaituodavome berašydami. 
Kartą davė tokį sakinį: ,,„Wrubel siedzi na dachu“ (žvirblis sėdi ant stogo). Aš 
tada nežinojau žodžio „„wrubel“ ir parašiau: „Rubel siedzi na dachu“. 
Sekančią dieną į pamoką ateina prof. Pianka, paima mano sąsiuvinį ir 
pasileidžia juokais: „Kur tu matei, kad rublis sėdėtų ant stogo?“ Tik vėliau 
supratau, kad reikėjo parašyti ne rublis, bet žvirblis. 


Ramaus darbo metai 


Mielai man bėgo patrauklaus mokslo metai kunigų seminarijoje. Iš 
tikrųjų pasiryžau pasiekti kunigystės, nepaisant tų vyresniųjų draugų, kurie 
iš jos pasitraukė. Aš juos laikiau labai rimtais vyrais, bet kada jie neištesėjo 
pasiryžime, tai mane kiek baugino, kad su manim taip neatsitiktų. Pradėjau 
karščiau melstis. Dažniausiai, kai kiti bendrame miegamajame sumigdavo, aš 
dar nemiegodamas kalbėdavau rožančių. Ir kitas dvasines lavybas bei maldas 
stengiausi gerai atlikti. Teigiamo ir gilaus įspūdžio man darė seminarijos 
dvasios tėvas kun. dr. Jonas Totoraitis (1872-1941). Niekas tada nežinojo, 
kad jis yra Marijonų vienuolijos narys. 

Kytais jis duodavo mums mąstymus. Aišku, lenkiškai, nes beveik pusė 
klierikų buvo lenkai. Jis pasiimdavo kurią nors brošiūruotą knygą ir skaito. 
Bet nuostabu, kad toje knygoje randa mus klierikus liečiančių dalykų. 
Pabaigus mąstyti, būdavo Mišios. Jas aukodavo pats dvasios tėvas. Kartą, kai 
jis nuėjo rengtis Mišioms, o paliko duodamų mąstymų knygą, atsargiai 
paėmiau pasižiūrėti — knyga parašyta prancūzų kalba. Jis verčia ją lenkiškai, 
pritaikydamas mąstymus mūsų dvasios reikalams. Po kiek laiko pakeitė 
mąstymų knygą. Pažiūriu — knyga vokiečių kalba. Mes klierikai labai 

gerbėme ir mylėjome kun. J. Totoraitį. Jis buvo toks paprastas, sode kalbus 
su klierikais ir giliai pamaldus bei mokytas. 

Ne apie visus profesorius buvo galima panašiai pasakyti. Panašios dvasios 
buvo rektorius prelatas Blaževičius, bet jau vicerektorius R. Jalbrzykowskis 
buvo gudrus, mums atrodė — suktas. Jis gaudydavo nusikalstančius 
seminarijos tvarkai. Dėl to jis pas mus, klierikus, neturėjo gero vardo. Bet 
visgi, kai reikėjo suvaldyti vieną lotynų kalbos profesorių, nors jis buvo ir 
garbės kanauninkas, prel. Jalbrzykowskis pravedė kvotą, apklausinėjo 
klierikus. Klausinėjo ir manęs. Sužinojęs neabejotinus faktus, tą profesorių 
iš seminarjos pašalino. Tas profesorius paskaitų metu mėgo pasakoti labai 
riebius anekdotus. 


Lietuviškumas seminarijoje 


Seinų seminarijoje mano ten buvimo metu buvo slapta lietuvių klierikų 
grupė. Joje buvau vienas iš jaunesniųjų. Gaudavome lietuviškų knygų, 
laikraščių ir perskaitę posėdžiuose darydavome pranešimus, perskaitytų 
dalykų santraukas. Mūsų posėdžiai dažniausiai būdavo kartą savaitėje, ir tai 
ne seminarijoje, bet ketvirtadieniais miške. Mat tą dieną po pietų iki 
vakarienės visi klierikai eidavome pasivaikščioti. Dažniausiai pasukdavome į 
artimą mišką. Ten vieni žaisdavo sviediniu, kiti vaikštinėdami pasikalbėdavo, 
kiti susėdę ilsėdavosi. 

Visi mūsų grupės nariai vedė savo dienoraščius. Tik mano dienoraštis, 
rodos, buvo kitoks negu draugų. Dažniausiai įrašydavau į savo dienoraštį 
girdėtas mąstymo metu mintis. Kartais pats šį tą kūriau. Retai liečiau 
seminarijos nuotykius ar profesorius. Ir tai buvo gerai, nes vienu tarpu tarsi 
viesulas praėjo visus: vicerektorius slapta skaitė mūsų dienoraščius. Dėl jų 
kai kurie nukentėjo. Buvo paprašyti, kad gražumu patys pasitrauktų iš 
seminarijos. Nežinau, ar tas mano dienoraštis yra išlikęs. Spėju, jog jis buvo 
padėtas į marijonų archyvą su kitais mano nevykusiais raštais. 


Didysis 1914-1918 metų karas 


Didysis karas užklupo mane tėviškėje. Kai tik buvo paskelbta vyrų 
mobilizacija, prasidėjo kunigams darbymetė: vyrai apgulė klausyklas. 
Kiekvienas norėjo sutvarkyti savo sąžinę, kad būtų lengviau pakelti 
užgriuvantį karo vargą. 

Rudenį rusų armija skubiai traukėsi iš Prūsų pro Vilkaviškį, Marijam- 
polę. Bėgo Kaunan kaip kas įmanydamas. Tame sąmyšyje vos nežuvo mano 
tėvas. Jis paprašė rusų kareivių nestatyti arklių į šalinę ant neiškultų rugių. 

— Tai tu nori rugius vokiečiams palikti? — sušuko kareivis. 

— Žmogau, ką aš tau blogo padariau? — atšokdamas nuo kareivio 
durtuvo atsakė tėvas. Įvykį pastebėjo kaininkas ir sudraudė kareivį. 

Kas rytą eidavau iš tėviškės į Sasnavą Mišių išklausyti. Pas kleboną 
Stanislovą Čėsną (1864-1954) valgydavau pusryčius, o pietums dažniausiai 
grįždavau namo. 

— Ar pas jus dar rusų valdžia, ar jau vokiečiai įsikūrė? — klausdavau 
namo parėjęs. Visi laukėme, kad netrukus vokiečiai ateis. Mano tėviškė yra į 
vakarus nuo plento, o Sasnava už pusantro kilometro į rytus. Bet vokiečiai 
sustojo Marijampolėje ir tenkinosi užėmę keletą kaimų aplink. Vokiečių 
žvalgai dviratininkai nuvykdavo gana toli, net iki Vinčų (15 km nuo 
Marijampolės). 

Vieną dieną likau pietų Sasnavoje. Grįžti į Bitikus buvo pavojinga, nes 
nuolat painiojosi vokiečių ir rusų žvalgai. Tiek vieni, tiek antri susišaudyda- 
vo, vieni kitus gaudė, vieni nuo kitų bėgo. Rusai buvo raiti, o vokiečiai ant 
dviračių. Pavalgius pietus, kilus ginčui, kiek galėtų sutilpti žmonių klebono 
įrengtoje slėptuvėje, mudu su klieriku Akelaičiu nuėjome išmatuoti. 
Slėptuvė buvo platoka, gili ketvirtainė. Viršus buvo apklotas rąstais, apdėtas 
akmenimis, šiaudais ir žemėmis. Viduje buvo įrengtos sėdynės: ant kelių 
plytų pasieniais buvo užtiestos platokos lentos. Įėjimas į slėptuvę iš vieno 
kampo. Sėdame vienas greta antro ir skaitome, kiek gali susėsti žmonių. 

Tik šalia, kad pasileis joti rusų raiteliai. Tuoj pasigirdo šūviai. Vokiečių 
žvalgai, keliu nuo Vinčų priartėjo prie pat Sasnavos. Rusai norėjo juos 
apsupti. Susikovė, bet rusai pabėgo. Ties mudviejų slėptuve sudundėjo žemė 
nuo jojikų. Raminomės — gerai, kad mudu ne klebonijoje. Ji medinė, ir 
lengvai galima gauti kulkų per sienas. 


Draugas staiga sako: „Kažkas artėja“. Jis norėjo eiti prie slėptuvės angos, 
bet aš jį atbloškiau į tamsų kampą. Mudu net nekvėpavome, laukėm, kas čia 
bus. Aiškiai girdisi žingsniai ir vokiečių nuo lietaus nešiojamų apsiaustų 
šlamesys. Vokietis, radęs slėptuvę, kiša gilyn savo šautuvą. Kiek palaikęs 
ištraukė atgal. Laukiame mudu, kad jis pasišalins. Taip išsėdėjome 
belaukdami apie 10 minučių. Pagaliau išgirdome, kad klebonijos kieme 
pradėjo vaikščioti žmonės ir garsiai kalbėtis. Reiškia, pavojaus nėra. Mudu 
tik tada išdrįsome priartėti prie angos ir pažiūrėti švieson. Jokio vokiečio jau 
nebuvo. Mudu girdėjome ant kapų esančių beržų lapų čiužesį ir ilgai 
manėme, kad tai vokiečių apsiaustas vėjo draskomas šlama. 

Visa pasibaigė gerai tik dėl to, kad tylėjome. Kitaip vokietis būtų galėjęs 
su granata ar kitaip pabandyti iš slėptuvės iškraustyti „rusus“. 


Tėvo tabakinė liga 


Niekad netikėjau, kad žmogus galėtų susirgti dėl to, kad neteko tabako. 
Mano tėvas daug ir smarkiai rūkė. Dar gimnazistu būdamas, bandžiau slapta 
jo tabako žiupsnį nukniaukti ir užsirūkyti. Mat, norėjau „vyru“ būti. Bet 
nesisekė, galva svaigo, o gimnazijos inspektorius pagavo berūkantį „vyrą“ ir 

pagrasino pasakysiąs tėvui. Aš nenorėjau nuliūdinti savo tėvo ir pasižadėjau 
nerūkyti. 

Kai 1914 m. rudenį tėviškė pasiliko tarpufrontėje, krautuvėse tuojau 
išsibaigė visos tabako atsargos. Mano tėvas pasidarė neramus, nieko 
nevalgė. Po kelis kartus kratė savo švarkų kišenes išekodamas tabako. 
Mačiau, kaip jis taupė, skalsino dobilų galvučių įtrindamas ar vyšnių lapų 
įmaišydamas. Bet galop pasibaigė visos atsargos, surinktos iš visų kišenių. Ir 
mano tėvas atgulė lovon. Susirgo. Neturi tabako. Motina pirmą dieną ragino 
valgyti, antrą — pati nuliūdo, kad negali „išgydyti“ ligonio, o trečią dieną 
pasiuntė į Plutiškes pas kleboną tarnaitę, prašydama tėvui tabako. Nuėjo ir 
gavo: sugrįžo su pakeliu ,,„machorkos“. Ligonis gavęs lauktąją ,„machorkėlę“, 
atsisėdo, užsirūkė, atsikėlė, pavalgė skaniai pietų ir išėjo trūstis apie namus. 

Pamatęs, kaip gali žmogus būti vergas savo įpročio, pasiryžau visa daryti, 
kad neįprasčiau rūkyti. Ir, ačiū Dievui, iki šiol (1946) nebandžiau pratintis, 
nors tam progų buvo gana daug pirma negu įstojau į Marijonų vienuoliją. 


Kryžminėje ugnyje 


Karas ypač įsisiūbavo 1915 metais. Buvau Seinų seminarijoje. Gavėnios 
metu daug kartų seminarija ir mes klierikai su profesoriais buvome patekę 
vokiečiams, po jų vėl grįždavo rusai. Jie stovėjo rytų šone miške, o vokiečiai 
verždavosi į Seinus plentu nuo Suvalkų. Iš to laikotarpio prisimenu keletą 
jaudinančių valandų. 

Kartą po pietų vaikščiojau seminarijos sode su klieriku Kamaičiu. Staiga 
atbirzgė vokiečių orlaivis. Pasigirdo šūviai: rusai jį apšaudė iš šautuvų. 
Vokiečiai numetė vieną bombą už seminarijos sodo sienos ir toji sprogo. 
Antroji sprogo ant iždinės stogo ir padegė namą. Mano draugas tiek buvo 
išsigandęs tų bombų, kad kaip kulka pasileido į seminariją kiek tik kojos 
nešė, palikdamas net savo guminius kaliošius. Ir man buvo baimės 
pakankamai, bet apsimečiau drąsuoliu, surinkau pamestus kaliošius ir 
parnešiau seminarijon. 


Vieną pavakarį rusai bėgo iš Suvalkų plentu į Seinus. Iš paskos juos vijosi 
stiprus vokiečių žvalgų dalinys. Bematant vokiečiai atkirto rusų gruguolės 
dalį, suėmė vežėjus ir juos kiek vėliau sušaudė. Rusų kareiviai spruko į 
mišką. Jiems į pagalbą atskubėjo patrankos. Jos pradėjo gausti ir jų sviediniai 
sproginėjo aplink mūsų seminariją. Mat, rusai manė, kad vokiečiai jau bus 
užėmę seminariją. Vienas patrankos sviedinys krito prie kurijos kunigų 
namų, išnešdamas langus. Kitas pataikė į seminarijos kiemą, trečias — visai 
arti seminarijos rūmų. 

Tuo metu keli klierikai buvome susimetę į vieną kambarį, kurio langas 
buvo į sodo pusę. Klierikas A. Palubinskas buvo iškišęs pro atidaromą lango 
„kvartką“ savo galvą ir stebėjo apsišaudymą. Kai tik jis ištraukė galvą iš 

lango, kad papasakotų ką matęs, čia pat sprogo sviedinys ir jo šukė pro 
atidarytąją „kvartką“ įlėkė į kambarį ir įstrigo sienon. Visi nusigandome ne 
juokais — mirtis Čia pat. 


Badaujame 


Kiek kartų seminarija atitekdavo vokiečiams ir po to grįždavo rusai, tiek 
kartų žymiai sumažėdavo seminarijos maisto atsargos. Mat, vokiečiai, o ypač 
rusai, pasinaudodavo proga „paieškoti priešų“ seminarijoje ir ką tik iš maisto 
rasdavo, patys sudorodavo. 

Gavėnios pradžioje turėjome maisto pakankamai ištisiems metams, bet 
po keturių savaičių jau pradėjo trūkti. Mūsų Prokuratorius ir vicerektorius 
Romualdas Jalbrzykowskis daugiau nieko neturėjo kaip kažkokios rūkytos 
raudonos mėsos ir kruopų. Mums duodavo tos mėsos ne tik sekmadieniais, 
bet ir penktadieniais. Buvo aišku, kad mes negalėsime ramiai mokytis savo 
seminarijoje, reiks trauktis, nes maisto nebus iš kur pristatyti, patiems 
nuolat pasiliekant tarpufrontėje. 

Profesoriai turėjo vilties, kad visa susitvarkys, ir toliau mokėmės, kad ir 
badaudami. Artėjo 1915 m. Velykos. Seinai buvo rusų rankose. Atrodė, kad 
jie yra mūsų bare pasistūmėję į vakarus, tad ir maisto problema kaip nors 
išsispręs. Bet viltys greitai sudužo. Rusų gurguolės užtvino Seinus. Jie bėgo 
nuo Suvalkų pusės su patrankomis, vežimais. 

Išsiprašiau rektoriaus, kad leistų mane ir klieriką Akelaitį į Seinus 
pasižvalgyti, pasiteirauti pas žmones ir, žodžiu, atlikti žvalgybą. Vicerekto- 
rius to nežinojo. Išėjome mudu į miestą. Rinka užkimšta patrankomis. Su 
vargu prasilenkdami pro vežimus, pro kritusius arklius, išėjome iš Seinų. 
Mudviem ten bestovint, suzvimbė vokiškas sviedinys tarp katedros bokšto ir 
sprogo rinkoje, būtent ten, kur mudu visai neseniai esame buvę. 

— Kas dabar, kaip grįžti į seminariją? — klausinėjome vienas antrą. 
Nutarėme grįžti tuo pačiu keliu susiraminę, kad antras sviedinys į tą pačią 
vietą nekrinta. Paklausinėję išsigandusių seiniečių, grįžome į seminariją su 
pranešimu: rusai iš Seinų traukiasi. 


Sudiev Seinams 


Tą pačią naktį, tai buvo Didžiosios Savaitės penktadienis, buvo smarkus 
mūšis Seinų apylinkėje. Negalėjome miegoti. Pro išmuštus seminarjos 
langus švysčiojo vokiečių besprogstą sveidiniai. Paryčiu įtikinome vicerekto- 
rių, kad seminarijoje mums pasilikti neįmanoma: nėra maisto, o frontas 
nuolat svyruoja. Pagaliau rektorius, vicerektorius ir profesroiai sutarė ir 
leido tiems, kurie nori, vykti kur nors toliau į rytus. 

Dienai auštant, pasivilkę trimis baltinių eilėmis, susidėję į sutanos ir 
apsiausto kišenes kiek galint daugiau kasdieniniam gyvenimui reikalingiau- 

sių daiktų, keli draugai išėjome į Seinus ieškoti vežiko ar laisvo arklio. Nieko 
neradome, miestas buvo tuščias. Sužeisti ar užmušti arkliai tįsojo paplentėje. 
Tad pėsčiomis pasiekėme Beržininkus. Ten gavome vienarklį vežimą ir 
žingine iškeliavome į Gardiną. 

Gardiną pasiekėme, berods, tą pat pavakarį ir per naktį atsidūrėme 
Vilniuje. Ten mums liepė vykti seminarijos vadovybė, paprašiusi Vilniaus 
kuriją padėti klierikams rasti palankų kleboną atostogoms praleisti. 

Porą lenkų klierikų ir mane Vilniaus kurija (kažkoks prelatas ar 
kanauninkas) pasiuntė į Lydą, o iš ten į Lipniškes, Trobas, Geranainius ir 
kitur. 

Aš apsigyvenau Trobose. Dekanas mane ten pasiuntė su tinkamu raštu. 
Nors supratau, kad ten buvau nepageidaujamas svečias, bet stengiausi 
klebonui įtikti, kuo galėdamas jam patarnauti bažnyčioje ir vėliau vaikus 
katekizuojant. Rudeniop-gavau nurodymą, jog reikia vykti Mogiliavan, ten 
buvo perkelta Seinų seminarija. 

Pirmas kelionės etapas buvo ilgas ir nuobodus: 60 km geležinkeliu 
„tepeliuškoje“ — gyvulių vagone keliavau su apie 40 žmonių iki Molodečnos 
net 13 valandų. 

Mogiliave pradėjome seminarijos kursą. Nors patalpos buvo daug 
menkesnės, negu buvo įpratę Seinuose turėti, bet mokslas pradžioje ėjo 
sklandžiai. Ten bebūdamas sužinojau, kad į rytus nuo Mogiliavo yra keletas 
lietuviškų kaimų, ir kad Mogiliavo turguje galima išgirsti žmones kalbant 
lietuviškai. Tos „žinios patikrinti negalėjau, nes rusų armijos vyriausias 
štabas, kurio būstinė tada buvo Mogiliave, pravoslavų popams protestuojant 
prieš mūsų seminarijos atsiradimą jų mieste, įsakė apleisti Mogiliavą. 
Išsiskirstėme į kitas seminarijas. Man teko vykti į Petrapilį ir ten įstoti į 
vietos seminariją. Petrapilis mane traukė. Juk tai garsus miestas, Rusijos 
sostinė. Tikro skaičiaus nepamenu, bet rodos į Petrapilio kunigų seminariją 
buvo priimti 32 seiniškiai klierikai. 

Greitai susipažinome su miestu, bet sunku buvo man priprasti prie 
žiauriai šalto oro. Buvau tada penktame kurse. Visiems, kurie buvo 
pilnamečiai, suteikė subdiakono šventimus. Be šventimų klierikus rusai 
bandė imti į kariuomenę. 

Vienas mūsų kurso draugas, A. Vebeliūnas, bandė grįžti į Lietuvą. 
Reikėjo pereiti fronto liniją. Nepasisekė, jį pagavo rusai, prigrasė ir pasiuntė 
atgal į Petrapilį. Jis atvyko į Petrapilio seminariją, kai joje jau nebuvo nė 
vienos laisvos vietos. O jis turėjo būtinai įtilpti į seminariją, nes kitaip jam 
grėsė kariuomenė. Seminarijos rektorius Ignotas Baltrušis sutiko jį priimti 
tik tada, jei kuris seiniškių klierikų užleistų jam vietą. 

Kurso draugai susirinko pasitarti ir atsiuntė pas mane delegaciją: kun. M. 
Ražaitį sasnaviškį ir kun. F. Bartkų. Juodu tada jau buvo subdiakonai. 

— Kazy, — pradėjo Ražaitis, — žinai, Vebeliūnui bėda, jį nepriima į 

seminariją. Rektorius pasiūlė — jei rastųsi kuris seiniškis ir užleistų jam 
savo vietą, tai Vebeliūną priimtų. 

— Bet kodėl aš turiu pasitraukti ir tą vietą užleisti? 

— Matai, tu jau subdiakonas, tavęs į kariuomenę neims. Be to, pats esi 
negabus, į Akademiją neisi, o mudu su Feliksu ketiname mokytis ir 
Akademijoje. Tad mums atrodo, kad pačiam reiktų užleisti vietą Vebeliūnui. 


Aišku, draugą reikia gelbėti. Jį turi gelbėti to paties kurso klierikas 
subdiakonas, kuris nemano siekti aukštesnio mokslo, o draugai sutarė, kad 
juo turiu aš būti. Tad ir priėmiau dedamą aukos pareigą. 

Visi trys nuėjome pas rektorių ir sutarėme. Aš nuvykau pas arkivyskupą 
Ciepliaką atsisveikinti. Nors jis nenorėjo tikėti tokiam rektoriaus reikalavi- 
mui, bet nebuvo patogu jau kitaip tvarkyti, ir suteikęs man reikalingus 
raštus, palaiminęs išleido mane į man nežinomą Dysną, pas dekaną kun. 
Vincentą Taškūną. , 

Čia tenka paminėti, kad arkiv. J. Ciepliakui atsilankius Čikagoje, rodos, 
1925 metais, jis panorėjo pasimatyti su manim sužinojęs, jog aš esu jo 
įšventintas Petrapilyje. Tada aš gyvenau Čikagos Aušros Vartų parapijos 
klebonijoje. 

Man arkiv. Jonas Ciepliakas (1857-1926) yra suteikęs visus aukštesniuo- 
sius šventimus: 1915 m. rudenį subdiakonatą, 1916 m. — diakonatą ir 
1917.X.21 kunigystę. Jis, atsisakius Vilniaus vyskupui Jurgiui Matulaičiui, 
buvo 1925.XII.14 paskirtas pirmuoju Vilniaus arkivyskupu ir žinią apie 
paskyrimą gavo Amerikoje lankydamas lenkų kolonijas. Apsirgęs plaučių 
uždegimu, mirė 1926.II.17 Passaice, N.J. 


Dysnoje 


Dysna yra nedidelis miestelis, pastatytas toje vietoje, kur upelis Dysna 
įteka į Dauguvą. Važiuodamas į Dysną tik tiek žinojau, kad Dysnoje 
klebonas ir dekanas yra lietuvis kun. V. Taškūnas. Anksčiau jo nepažinau, 
su juo jokių reikalų neturėjau. Negalėdamas ilgiau delsti Petrapilyje, išvykau 
net negavęs iš Dysnos atsakymo: priims mane, ar ne. 

Atvykau žiemos metu. Geležinkelio stotis nuo miestelio už 14 km. Tokia 
jau buvo rusų tvarka — tiesti geležinkelius taip, kad jie nesiektų miestų. 
Sušalusį klieriką kun. Taškūnas mielai priėmė. Jis buvo jau pagyvenęs, 
rimtas ir pamaldus kunigas, baigęs Petrapilio Dvasinę akademiją. Greitai su 
juo susidraugavau, nes stengiausi kuo galėdamas palengvinti netikėtai jam 
užkritusią naštą. 

Tuo metu Dysnos mieste ir parapijoje buvo daug pabėgėlių nuo karo 
fronto lietuvių. Kun. V. Taškūnas turėjo įkūręs Lietuviams nuo karo 
nukentėjusiems šelpti komitetą. Į tą šalpos darbą įtraukė ir mane. Dysnoje 
atsirado 24 vaikai lietuviai. Mokyklos namo nebuvo. Komitetas išnuomojo 

paprastą seklyčią, pagamino stalus, suolus ir pavedė man mokytojo darbą. 
Mielu noru ėmiausi to darbo, nors jis man buvo neįprastas. O ir mokinių 
sudėtis labai mišri: mokiniai tarp 6 ir 15 metų amžiaus. Iš 24 mokinių teko 
sudaryti 4 skyrius, sustatyti mokslo programą, darbo planą, kad vienus man 
mokant, kiti turėtų užsiėmimą. Man tai buvo labai sunkūs laikai: nepatyręs 
mokytojas, stoka vadovėlių, net ir rašomosios medžiagos nevisada turėta. 
Visa tai ir nesveikos mokyklos patalpos po vienerių mokslo metų skaudžiai 
atsiliepė į mano sveikatą. 

1916 m. rudenį nuvykau į Petrapilį. Išlaikęs egzaminus, įstojau į 
Petrapilio Dvasinę Akademiją, kur jau buvo priimti subd. Ražaitis, subd. 
Bartkus ir kiti kurso draugai. Pamažu įsivežiau į Akademijos darbą. Dvasinė 
vyriausybė nutarė mums suteikti diakonato šventimus. Atlaikėme rekolekci- 
jas ir gavome diakonatą. 

Kai tik prasidėjo Petrapilyje šalto ir drėgno oro laikotarpis, mane užgulė 
slogos ir kosulys. Pasitariau su gydytoju. Jis man sako, kad Petrapilio oras 
man plaučius suėsiąs — turiu iš jo pasišalinti. Rašau dekanui V. Taškūnui 
pasiskųsdamas ir klausdamas patarimo, kas daryti. Gaunu trumpą atsakymą: 
„Melius asinus vivus, guam philosophus mortuus (Geriau asilas gyvas, kaip 
filosofas miręs; — važiuok į Dysną“. 

Taip aš antru kartu patekau į Dysną. Dabar jau sakydavau lietuviams 
pridedamus po pamaldų pamokslus, dalinau šv. Komuniją, krikštyjau vaikus. 
Bet ir iš Dysnos teko pasišalinti. Gydytojas nustatė, kad mano abiejų plaučių 
viršūnės yra jau džiovos apimtos. Nesą vargo tai išgydyti, tik nereikia ilgai 
delsti. Gavęs rekomendacijas, išvykau į Jaltą, Krymo pusiasalyje, trims 
žiemos ir pavasario mėnesiams. 


Jalta 


Jaltoje buvo vadinama „Lietuvių sanatorija“, įsteigta Martyno Yčo 
rūpesčiu. Ten vyriausiasis gydytojas buvo rodos daktaras Mažiulis (o gal 
Didžiulis?). Į Jaltą išvažiavau vasario mėn. Apgyvendino mane sanatorijoje 
tame kambarėlyje, kuriame neperseniai buvo miręs džiova kun. Kamaitis. 
Įspūdis iš karto buvo nejaukus. Bet džiaugiausi gavęs progos pagyventi 
šiltame ore. Visur tada buvo žiema, o Jaltoje — pavasaris ir tai gana šiltas. 

Gydytojui išpasakojau, kiek žinodamas savo sveikatos būklę. Jis apžiūrėjo 
ir sako: 

— Tamstą, kunige, iš džiovos išgydysime, bet nukentės skilvis arba 
širdis, 

— Kodėl? — klausiu. 

— Reikės duoti nedideles dozes aršeniko. Kai jis gerte geriamas tada 
gadina skilvį, o kai po oda leidžiamas, tai betarpiškai pasiekia širdį, ir ji 
nukenčia. 

— Daktare, manau, kad turėsiu gerą skilvį, tai ir širdis bus lengviau 

atgriebti, o ligoto skilvio su širdimi nepataisysiu. 

— Gerai, sanatorijos slaugė patarnaus. 

Ir tikrai, kasdien gaudavau „adatą“ — švirkštą. Subadė abi rankas. Bet štai 
vieną kartą įleistas aršenikas kairėn rankon neišsiskirstė. Susidarė guzelis, 
paraudo. Po kelių valandų parodžiau gydytojui. Jis išplėtė akis. Manęs 
neėbaugindamas, paėmė kažkokio žuvų juodo tepalo, sako, jog jis veikiąs 
smarkiau už jodą, pradėjo tepti man ranką iš tolo nuo guzelio ratais. 

— Reikės sutraukti vaistus į vietą ir išpūdyti — paaiškino. 

Fu kelių dienų iš guzelio pasidarė skaudulys. Jis turėjo pritvinkti, ir tada 
sekė operacija. Sanatorija neturėjo jokių vaistų skausmui sumažinti. Davė 
tik pusę stiklo vyno išgerti, ir čia pat lovoj besėdint, gydytojas ėmė 
subrinkusius raumenis piauti. Atrodė, jog jo peilis neaštrus. Kai peilis 
pasiekė kaulą, surikau. 

— Gana bus, — sako, — dėl atsargos giliau įpioviau, nereikės kitą kartą. 

Ir tikrai, antrą kartą nereikėjo daryti operacijos. Nors ir su pilnai 
neužgydyta ranka, gegužės mėn. išvažiavau iš Jaltos į Petrapilį, kur gegužės 
mėn. gale buvo šaukiama visų Rusijoje esančių lietuvių atstovų konferencija. 


Aš — atstovas 


Į visos Rusijos lietuvių konferenciją kandidatų iš Jaltos buvo gana daug. 
Lietuvių sanatorijos vedėjas gydytojas tikrai manė, kad jis bus išrinktas. 
Buvo sutarta, kad atstovą į konferenciją rinkti turi teisę visi lietuviai, kurie 
kalba lietuviškai, ar ir kita kalba, jei save laiko lietuviais. Tuo reikalu buvo 
sušaukti keli platesni pasitarimai. Užsigeidžiau laimėti rinkimus. Susitikau 
su lietuviškai nekalbančiais lietuviais nuo Mogiliavo, Smolensko ir Minsko. 
Bendrame viešame masiniame mitinge jų balsais buvau išrinktas į lietuvių 
konferenciją — Seimą atstovu nuo Jaltos lietuvių. Nors po mano išvažiavimo 
į Petrapilį kai kas bandė paneigti mano išrinkimo teisėtumą, bet aš buvau 
pilnametis, diakonas, rinkimai buvo pravesti teisėtai, tad ir skundai nieko 
nepadėjo. Aš — atstovas. 


Kunigas 


Kunigu mane įšventė arkiv. J. Cieplakas 1917 m. spalio 21 d. Nepamenu, 
kuris tai buvo sekmadienis, bene 21 ar 22 po Sekminių. Primicijas atšvenčiau 
Dysnoje Visų Šventų dieną (1917.XI.1). Dekanas Taškūnas iškėlė pietus. O 
aš buvau sunykęs, išvargęs, vos laikiausi ant kojų. Niekas netikėjo, kad aš 
galėsiu ilgai gyventi. 

Kai; 1917 m. Rusijoje įvyko bolševikų revoliucija, su ja pasibaigė ir karas, 
nors taikos su Vokietija dar nebuvo. Dysna ir Polockas pateko į vokiečių 
rankas. Aš į Polocką buvau su reikalais nuvykęs porą kartų ir buvau tose 
vietose, kur XVI 4. šv. Kazimieras lietuviams kariams stebuklingu būdu 
padėjo nugalėti užpuolikus rusus. 

Vėl Lietuvoje 


Karui pasibaigus, norėjau grįžti į Lietuvą. Gavau vietos vokiečių 
komendanto leidimą ir per Polocką išvykau į Lietuvą. Bet Polocke teko išbūti 
vokiečių karantine 10 dienų: ieškojo utėlių ir ligų. Ten bebūnant, jų galima 
buvo gauti įvairiausių. Maistas menkas: ropių sriuba, mažas gabalėlis 
duonos, o žmonių daug. Aš užėmiau barake aukščiausią — ketvirtą lovą, nes 
man su kunigiškais drabužiais nebuvo patogu žemiau būti. Pagaliau mus 
išprausė šaltame vandenyje, o rūbus, avalinę vokiečiai kišo į krosnį „utėlėms 
užmušti“. Aš sargui pakišau porą rublių, ir jis mano batus ir skrandą 
permetė į kitą vietą ir taip liko nesugadinti. 

Per Vilnių ir Kauną grįžau į Bitikus 1918 m. spalio mėn. pradžioje. 
Būdamas menkos sveikatos, iš kelionės suvargęs, maniau pailsėti tėviškėje 
keletą savaičių. Buvau labai išsiilgęs tėvų, nes jų nemačiau nuo 1915 m. Bet 
Seinų vyskupas A. Karosas per vieną moterėlę atsiuntė man į tėviškę 
laiškelį, prašydamas atvykti pas jį į Marijampolę. Nuvykau ir gavau 
paksyrimą į Igliauką, kur klebonu buvo kun. Jankauskas. Vyskupas buvo 
nepatenkintas jo patarnavimais ir liepė man paimti parapijos valdymą, kol 
atvyks naujai paskirtas klebonas kun. Sruoginis. O ir pastarasis norėjo, kad 
aš pirma jo ten nuvykčiau. Taip ir buvo: 1918.X.19 aš jau buvau Igliaukoje. 
Visa susiklostė neblogai, netrukus atvyko kun. Sruoginis. Bažnyčia buvo 
sudegusi, bokštas nugriautas, klebonijos tik mūro sienos riogsojo. Prie 
vadinamos „špitolės“ buvo pristatytas lentinis trisienis, tai buvo „bažnyčia“. 
Špitolė buvo paversta mokykla. Aš gyvenau zakristijoje apie 8 x 10 pėdų 
patalpoje. Klebonas ten pat turėjo kiek erdvesnę patalpą. 

Igliaukoje padėjau žmonėms įkurti kooperatyvą. Valsčius mane išrinko į 
Antrąją konferenciją Kaune. 1919 m. vasarą pataisiau kleboniją tiek, kad 
spalio mėn. pradžioje klebonas jau galėjo ten persikelti. O aš išbuvęs 
Igliaukoje lygiai metus, 1919.X.19 nuvykau į Marijampolę ir ten įstojau į 
Kunigų Marijonų vienuoliją. 


Senieji arba „baltieji“ Marijonai 


Paminėjęs Marijonų vienuoliją, čia noriu įterpti tai, ką aš atsimenu apie 
senuosius arba „baltuosius“ tėvus marijonus. Juos pavadinau „baltaisiais“ 
dėl to, kad jie turėjo baltą vienuolišką rūbą. 

Kai aš lankiau pradžios mokyklą Marijampolėje, Marijonų vienuolyne 
buvo dar trys marijonai: Vyr. vadovas, arba generolas tėvas Vincentas 
Senkus (žmonės jį vadindavo tik Senkeliu), tėvas Motiejus Gilis ir tėvas 
Andriejus Jurevičius. Apie Gilį ir Jurevičių atsimenu tiek, kad mažai kas iš 
vaikų norėdavo jiedviem patarnauti prie Mišių, nes jas laikydavo labai iš lėto, 
ilgai. Kadangi tėvas Jurevičius buvo mano giminė iš motinos (Onos 
Juraitytės-Jurevičiūtės) pusės, tai „pasiaukodavau“ atklūpoti prie altoriaus 

ištisą valandą jam Mišias belaikant. Kiti vaikai išnykdavo iš zakristijos, kai 
tik seneliai Gilis ar Jurevičius ten ateidavo. Užtat generolui tėvui Senkui visi 
mielai patarnaudavome. Jis turėjo kilnią, patrauklią išvaizdą. Į bažnyčią 
ateidavo išpažinčių klausyti tuoj po 4 val. ryto. Tuom ir aš pasinaudodavau, 
kad prieš 6 val.atlikčiau išpažintį pas visų gerbiamą, protingą, palankų ir 
apdairų nuodėmklausį. 

Paprastai sekmadieniais tėvas Senkus 9 val. laikydavo šv. Mišias 
Marijampolės „ponams“ ir jiems pasakydavo lenkišką pamokslėlį. Kelis 
kartus girdėjau Sumos metu jį sakant lietuvišką pamokslą. Man vaikui tie 
pamokslai atrodė nesuprantami, ilgi, nuobodūs, bet suaugusieji tėvo 
Senkaus pamokslų klausydavo atsidėję, tyliai, godžiai gaudydami jo žodžius 
ir pamokymus. 

Atsimenu, kartą nepaprastai anksti šeimininkė mane pažadino keltis ir 
eiti Adventuose į bažnyčią. Sakė esanti didelė šventė (turėjo būti gruodžio 8 
— Marijos Nekalto Prasidėjimo šventė) ir reikia eiti išpažinties. Atėjau į 
bažnyčią kai tik ją atidarė. Bažnyčia buvo beveik tuščia. Klūpau patamsėje ir 
laukiu, kada ateis generolas Senkus išpažinčių klausyti. Pagaliau ateina jis 
smulkiu, švelniu žingsniu per bažnyčią, klaupiasi ir ima pusbalsiu melstis. 
Meldžiasi gana ilgai. Pakyla ir eina klausyklon. Jo toji malda visą laiką paliko 
mano atmintyje ir širdyje. 

Tėvas V. Senkus balsą turėjo švarų, gražų. Savo asmenybe žavėjo visus. 
Net vaikai, patarnaujantieji prie jo Mišių, nerasdavo ką prikišti. Nevartojo 
tabokos, neuostė jos ir jo balto abito krūtinė nebuvo pageltusi, kaip kitų 
dviejų „baltųjų“ tėvelių. 


Kai jis 1911.IV.10 mirė, buvau Marijampolėje. Nesinorėjo tikėti, kad 
gerasis senelis būtų miręs. Laidotuvėse verkiau su tūkstančiais suaugusių, 
kurie buvo pripildę ne tik Marijampolės bažnyčią, ir beveik visą šventorių. 

Atrodė, kad su generolo Senkaus mirtimi užgeso ir Marijonų vienuolija. 
Generolas Senkus, likęs be „kariuomenės“ — narių, nes Gilis ir Jurevičius 
mirė 1908 m. rugpiūčio mėn. vienas po kito, savo mirtimi turėjo užbaigti 
virš pustrečio šimto metų gyvavusią Vienuoliją. Tačiau Dievo Apvaizda 
sutvarkė kitaip. Kai jau tėvo Senkaus visos pastangos išlaikyti Vienuoliją, 
gauti leidimą priimti naujus narius, sužlugo prieš caristinės Rusijos užmojį 
sunaikinti vienuolijas, tada, jau tik vienam pasilikusiam Tėvui Senkui atėjo į 
pagalbą Petrapilio Dvasinės akademijos profesorius Jurgis Matulaitis ir 
pasiūlė atgaivinti Vienuoliją slapta, pareiškė norą tapti pirmuoju tokios 
slaptos Marijonų vienuolijos nariu. Planui gavus Šv. Sosto pritarimą ir 
leidimą, 1909.VIII.29 Jurgis Matulaitis padarė vienuolinius įžadus, o tos pat 
Akademijos prfesorius Pranciškus Būčys pradėjo noviciatą. Netrukus į 
atnaujintą Vienuoliją įstojo buvęs mano dvasios tėvas Seinų seminarijoje 
kun. dr. Jonas Totoraitis. Po Senkaus mirties Jurgis Matulaitis buvo išrink- 
tas Vienuolijos vyr. vadovu ir juo išbuvo iki savo mirties (1927.1.27). 

Kai aš 1919 m. įstojau į Marijonų vienuoliją, ji turėjo tris vienuolynus: 
Marijampolėje, Bielianuose (Lenkijoje) ir Čikagoje (Jungt. Amerikos Valst.) 
su 57 vienuoliais. O kai 1927 m. mirė jos vyr. vadovas arkiv. J. Matulaitis, 
marijonų skaičius išaugo iki 187. Atnaujintos Marijonų vienuolijos nariai jau 
neturėjo skirtingo vienuoliško rūbo, o dėvėjo pasauliečių kunigų juodą 
sutaną. 


Vienuolis Marijonas 


1919 m. spalio 21-22 d. atlikau įžangines rekolekcijas, priėjau išpažinties 
iš viso savo gyvenimo ir buvau priimtas į noviciatą. Novicijų mokytojo 
pareigas ėjo kun. Kazimieras Rėklaitis. Nors man, kaip novicijui, nekrovė 
darbų, tačiau parapijos bažnyčioje ir už jos buvo daug darbo, ypač draugijose 
ir kitoje visuomeninėje veikloje. Į tokius darbus mane įtraukė kun. Pijus 
Andziulis, nusivesdamas į Ūkininkų Sąjungos posėdį. Nutarta steigti 
kooperatyvinę krautuvę šalia „Žagrės“, nes pastaroji šliejosi prie kairiųjų. 
Man teko tame kooperatyve dirbti, vesti raštinę ir sąskaitybą. 

Žiemos metu Marijampolėje prasidėjo ligos: šiltinė, influenza. Teko 
kasdien važinėti pas ligonius. 

Pamenu, kaip keliavau 1920 m. sausio mėn. pas ligonį 7 km arkliais. 
Sušalau. Ligonis gulėjo karo apardytoje grytelėje. Švaros ten buvo maža, 
daug parazitų. Matyt tie parazitai užkrėtė ir mane: parvažiavęs į vienuolyną 
sekančią dieną pradėjau sirgti. Gydytojas nustatė, kad tai šiltinė (tifus). 
Temperatūra nuolat kilo. Pats ją kasdien matavau ir pažymėdavau popierio 
lapelyje. Sušaukė gydytojų pasitarimą. Jų tarpe buvo ir daktaras Kazys 
Grinius, vėliau tapęs Lietuvos prezidentu. Jis atėjęs man kalbėjo apie 
giminystę iš mano senelės, mano tėvo motinos pusės, kuri buvusi 
Grinevičiūtė ir daktaro Griniaus teta. 

Mane gydė felčeris (rodos Strempickas). Jis užsikrėtė šiltine nuo manęs ir 
mirė man dar tebesergant. 

Mane prižiūrėti buvo paskirtas brolis marijonas Juozas Rutkauskas. Jis 
buvo atsargus ir liga neužsikrėtė. Kai mano temperatūra nuolat kilo ir jau 
pasiekė 41,5 C., gyvybė atsidūrė pavojuje. Ypač į pavakarę temperatūra 
būdavo labai aukšta. Jau buvau priėmęs ligonių šv. Sakramentus. 

Pamatęs beveik beviltišką padėtį, paprašiau patarnaujančio brolio, kad 
praneštų vienuolyno vyresniajam, jog su manimi blogai, kad teiktųsi 
pasimelsti mano intencija. Po kelių minučių girdžiu vienuolyno skambutį. 
Kam jis, juk tuo metu nėra vienuolyne jokių bendrų užsiėmimų. Klausiu 
patarnautojo — esą vyresnysis liepė sušaukti visus į koplyčią ražančiaus 
kalbėti už ligonį, paaiškino brolis Juozas. 

Aš labai susigraudinau, pilna dėkingumo širdimi jungiausi su jų malda, 
apsiverkiau, nusigręžiau į sieną, kad brolis Juozas nepamatytų mano ašarų 
ir... užmigau. Pabudęs pasijutau žymiai geriau. Imu termometrą — 

temperatūra 39 C, vakare 38 C. Praslinko dar kelios dienos, karštis daugiau 
nekilo, ir temperatūra sustojo prie 36,9 C. Ražančius mane išgelbėjo nuo 
mirties, ir už tai esu labai dėkingas Švč. Mergelei Marijai. 

Mano liga baigėsi po 12 savaičių. 1920 m. Didįjį Penktadienį jau galėjau 
nueiti į bažnyčią Velykų karsto pasižiūrėti. 

Nuo to laiko iki 1947.11.16 (kai rašau šiuos atsiminimus) nebuvau nė 
karto pavojingai susirgęs, išskiriant tą laiką, kai reikėjo išpiauti tonsilus, nes 
jie buvo sugedę. Šiaip ir krūtinė sustiprėjo, balsas pagerėjo. 

Atėjo 1920 m. pavasaris. Neramūs buvo tie laikai. Lietuvos savanoriai 
valė kraštą nuo priešų. O įvykių tuo laiku buvo visokių. Bet man tada 
daugiau rūpėjo vidinis mano gyvenimas, negu politiniai įvykiai. 

Labai artimai susidraugavau su kun. dr. Jonu Totoraičiu. Jo drąsa, 
užsimojimai, pasitikėjimas Dievo Apvaizda tiko mano nuotaikai. Pradėjau 
jam teikti savo sumanymus: kaip padidinti vienuolyną, kaip pradėti kurti 
gimnaziją, paruošiau „Marijonų Kalendoriaus“ — metraščio sumanymą. Bet 
tas sumanymas nebuvo realizuotas ir pateko į archyvą. 


1920 m. vasarą į Marijampolę atvyko vysk. J. Matulaitis. Jis manęs, dar 
novicijo, klausė ar aš norėčiau dar mokytis. ,„Mielu noru“, atsakiau. Nutarta 
mane pasiųsti į Šveicarijos Friburgą filosofijos studijuoti, nors pačioje 
Marijampolėje trūko kunigų parapijos ir draugijų darbui. Rudenį, 1920 m. 
spalio 21 d. padariau pirmuosius vienuoliškus įžadus ir tuojau išvykau į 
Friburgą. 

Friburge studijavau trejus metus (1920-1923). Apgynęs disertaciją „Lex 
naturalis sive divina in relatione ad religionem et libertatem iuxta Thomam 
Hobes Malmesburiensem“ ir išlaikęs egzaminus 1923.XI.24 gavau filosofijos 
daktaro laipsnį. 


Pertrauka 


Nuo 1947.11.16 iki 1951.VI.4 pasidarė šių užrašų pertrauka. Nuo 1947 m. 
vidurvasario buvau Čikagos marijonų Namo vyresnysis trejus pilnus metus. 
Paskui buvau pakvietas į Romą būti Marijonų Tarptautinės kolegijos dvasios 
tėvu. Atvykau per Neapolį 1950.XI.27. Bet 1951 m. sausio 12 d. gavau 
naujas pareigas: Vyr. Taryba išrinko ir paskyrė mane Marijonų kolegijos 
rektorium ir Romos Namo vyresniuoju. 


Turėdamas kiek laisvesnio laiko, sumaniau tęsti asmeniškus atsiminimus, 
kiek dar jų pasiliko atmintyje. Tai bus daugiau chronologiškos žinios, kur 
esu buvęs, ką veikęs. Vienuolis, padaręs klusnumo įžadą, yra lyg kareivis: 
kur jį siunčia, ten turi vykti, kokį jam darbą skiria, tokį turi dirbti. Todėl ir 
mano gyvenime yra nuolatinis vietos keitimas, vis kitokie skirti darbai ir 
užsiėmimai. Vienuolis gyvena ne sau, neturi „savo“ laiko. Jis viską atlieka 
pagal klusnumo įžadą ir visa skiria Dievo garbei ir žmonių sielų naudai. 

1920-1923 m. studijavau Šveicarijos Friburge ir kasmet nuvažiuodavau 
patalkinti savo krikšto tėvui kun. Kazimierui Matulaičiui, Londono lietuvių 
klebonui Velykų proga. Važinėjau su Lietuvos užsienio pasu. Gavęs 
filosofijos doktoratą, grįžau Lietuvon ir iš čia buvau pasiųstas į Jungt. 
Amerikos Valstijas, į Čikagą. 

Pakeliui užsukau į Angliją pas kun. K. Matulaitį ir pas jį atšventęs 
Kalėdas, 1924.1.2 išplaukiau į Ameriką. New Yorką pasiekiau 1924.1.7. 
Atvykus į Čikagą, kun. F. Kudirka paskyrė mane „Draugo“ redaktorium ir 
Šv. Kazimiero seserų centrinio Namo kapelionu, o kai buvo pastatytas 
naujas Marian Hills marijonų namas ir ten įsteigtas noviciatas, 1924 m. 
birželio mėn. buvau paskirtas novicijų mokytoju. Čia išbuvau iki 1926 m., 
kada buvau perkeltas į Čikagą ir paskirtas Čikagos marijonų Namo 
vyresniuoju. 

1928 m. aplankiau Lietuvą ir tais metais abiejų mano mirusių tėvų kapus. 
Pakeliui į Lietuvą, drauge su kun. Ig. Albavičium aplankėme Liurdą. 

1931.X.16 tapau Jungt. Amerikos Valstijų pilietis ir tą pat dieną gavau 
pirmąjį USA. užsienio pasą, nes buvau paskirtas vykti į Londoną padėti 
suparalyžuotam savo dėdei kun. K. Matulaičiui ir užimti jo pareigas 
Londono lietuvių bažnyčioje. 1932 m. kovo-birželio mėnesiais vežiojau ligonį 
po įvairias Vokietijos sanatorijas. Kadangi nebuvo vilties jam pagyti, liepos 
mėn. parvežiau jį į Marijampolės marijonų vienuolyną ir tuoj su naujai 
paskirtu kun. Vladu Mažonu išvykau į Londoną perduoti jam pareigų, o pats 
1932.VIII.20 grįžau į Marijampolę ir buvau paskirtas marijonų leidžiamo 
„Šaltinio“ redaktorium. Sekančiais, 1933 metais buvau paskirtas Marijampo- 
lės marijonų Vienuolyno vyresniuoju. Tuo metu Marijampolėje buvo 106 
marijonai vienuoliai ir novicijai. 1933 m. birželio mėn. „Šaltinio“ vardu 
suruošiau pirmąją lietuvių ekskursiją į Ameriką, į Čikagos pasaulinę parodą. 
Viso vyko 16 asmenų. Pakeliui aplankėme Vokietiją, Prancūziją ir Nėw 
Yorke buvome birželio 28 d. Tų pat metų rugsėjo mėn. grįžome Lietuvon. 

Kadangi ligonis kun. K: Matulaitis vis nerimavo, vis norėjo atgauti. 
sveikatą, 1935 m. birželio ir liepos mėn. jį lydėjau į Čekoslovaikją, į vieną 
garsią sanatoriją, bet ji nieko nepadėjo ir teko ligonį parsivežti atgal į 
Marijampolę. 

1935 m. buvau paskirtas antrą kartą Londono lietuvių klebonu ir tose 
pareigose išbuvau iki 1939.VIII.6, kada grįžau į Ameriką ir apsigyvenau 
Marianapolio kolegijoje. Londone savo vietoje palikau kun. Konstantiną 
Zajančkauską. 

Nuo 1941.VIII.19 iki 1946.VIII.3 trečiu kartu Londono lietuvių klebonas 
ir 1935 metų ten pat formaliai įsteigto marijonų Namo vyresnysis. 
Atšauktas į Ameriką, 1946-1947 m. buvau Marian Hills seminarijos dvasios 
tėvas ir pastoralinės teologijos dėstytojas, 1947-1950 Čikagos marijonų 
Vienuolyno vyresnysis. 

1950.XI.27 buvau paskirtas Romos marijonų Kolegijos dvasios tėvu, o 
nuo 1951.1.12 ir centrinio marijonų Namo vyresniuoju. Tose pareigose 
išbuvau iki 1951.XII.1 kada buvau pasiųstas į Londoną jau ketvirtu kartu 
klebonauti. Čia išbuvau iki 1954.VI.16. Iš Londono 1953 m. važinėjau į 
Romą, kur buvau liudininku Dievo Tarno arkiv. Jurgio Matulaičio 
beatifikacijos byloje. 1954 m. grįžau į USA ir 1954-1957 gyvenau 
Marianapolyje. 1954.VI.26 buvau paskirtas arkiv. Jurgio Matulaičio beatifi- 
kacijos bylos vicepostuliatorium Jungt. Amerikos Valstijose. 1957-1960 
Marian Hills vienuolyno dvasios tėvas ir sekretorius. 1960 m. buvau 
perkeltas į Čikagą ir paskirtas „Laivo“ redaktorium. Tose pareigose išbuvau 
iki 1963 m. 1963-1966 m. gyvenau Marian Hills vienuolyne ir ėjau namo 
patarėjo ir sekretoriaus pareigas. 

1957-1958 buvau Lietuvių Istorijos Draugijos valdybos vicepirmininkas 
ir „Tautos Praeities“ administratorius, 1958-1967 tos Draugijos pirminin- 
kas. 

1967.XI.8 vėl paskirtas į Londoną ir čia nuo 1968.III.13 iki 1969.VII.28 
Londono lietuvių klebonas, o po to jau tik vikaras, kai klebonu buvo 
paskirtas kun. Jonas Sakevičius.“ 


Rašto darbai 


Pirmieji mano rašinėliai tilpo „Ateityje“ 1912 ir 1913 m. K. Bitiko 
slapyvardžiu. Smulkius raštus „Šaltinyje“ ir „Ateityje“ pasirašydavau A. 
Ąžuolo, K. Slinkio ir kitokiais vardais. Daug mano raštų tilpo „Drauge“ ir 
„K. K. Laive“, kada buvau tų laikraščių redaktorium. 


Atskirai išspausdinau: 
1927 m. Šv. Teresės Novena. 
1929 m. Kristaus Vainikėlis — maldaknygė, Sielos Takai Tobulybėn. 
1932 m. Mišių maldos lotynų ir rytų apeigomis; Dorybės. 
1939 m. Londono Lietuviai (monografija). 
m. Šventųjų Gyvenimai; Novena prašant Dievo gailestingumo. 
m. Angelai (vertimas). 
1952 m. Londono lietuvių auksinis jubiliejus. 
1953 m. Meilės Kelias (vertimas); Arkiv. Jurgio Matulaičio Užrašai 
(redaguota). 
1955 m. A Modern Apostle. 
1956 m. Aušros Vartų Čikagoje auksinis jubiliejus, Viešpatie, išklausyk 
manęs (maldaknygė). 
1966 m. Marijonų Vienuolija. 


* 


Šiose pareigose kun. K. A. Matulaitis išbuvo iki savo mirties (1976.XI.17) uoliai eidamas 
Dievo Tarno arkiv. Jurgio Matulaičio beatifikacijos bylos vicepostuliatoriaus pareigas, 
rašinėdamas straipsnius spaudoje, ypač „Laive“ ir „Šaltinyje“. J. V. 

„Tautos Praeityje“ I tome tilpo: 
Ar etruskai mums giminingi?; III Lietuvos Metraštis (Bychovco Kronika); 
Lenkijos archeologų darbai baltų žemėje. 


II tome tilpo 


Kronikininkų Mindaugas; Senovės Skalviai;Monumenta Ucrainae His- 
tarica; Kun. Švermicko kelionės Sibire 1859-60 m.; Jotvingiai Kalboje; Acta 
Baltica-Slavica; Naugarduko paslaptys; Lietuviai lenkų seminarijoje 1910- 
1915 m.; Lotynų apeigų krikštas Lietuvoje; Mikalojus Radvila Juodasis; 
Kamalduliai Lietuvoje; Sukilimas Sūduvoje 1905-1906 metais; K. Jablonskio 
„Lietuvos valstiečių ir miestelėnų ginčai su dvarų valdytojais“ (recenzija); 
Skirgailos valdos ties Pskovu; Acta Baltico-Slavica 3 ir 4 (1966) — recenzija; 
Kun. Vytautas Bagdanavičius „Lietuvišką materialistinė literatūra iki 
nepriklausomybės paskelbimo“ (recenzija); Sukilimas Šiauliuose 1769 m.; 
Dėl ko lenkai pakorė Varšuvoje Vilniaus vyskupą Masalskį?; Lietuvių 
Ligoninės Draugija. 

„Lietuvių Tautos Praeityje“ I sąsiuvinyje tilpo: Lietuvių tautos išsilaisvi- 
nimas. II sąsiuvinyje: Vakarų ir Rytų Bažnyčių Unija ir kankinys Juozapatas 
Kuncevičius. 

„Lietuvių Katalikų Mokslo Akademijos Suvažiavimo Darbuose“ V tome 
(1961) tilpo: Lietuvių vienuolijų įnašas mūsų išeivijoje. VI tome (1964) tilpo: 
Arkivyskupas Pranciškus Karevičius, jo asmens ir veiklos bruožai. 

PETRAS LINKUS 


DĖL SIBIRO LIETUVIŲ BATALIONO 


LINKUS (Linkevičius) Petras, g. 1898.X1.19 d. Lizdeikių vsd., 
Pakruojaus valsč. Šiaulių aps., m. 1981.VI.16 d. Chicagoje. Ats. 
majoras, teisininkas, Šiaulių m. burmistras, 1948-1954 m. 
„Margutis“ žurnalo redaktorius. Buvo Sibiro lietuvių bataliono 
organizatorius ir vadas, 1918-19 metais. Iš bolševikų nelaisvės 
grįžo 1920 m. kaip įkaitas. 

Apie Sibiro lietuvių batalioną rašęs Lietuvoje (1925 ir 1939 
m.). Šį rašinį a.a. P. Linkus įteikė 1981 m. birželio 12 d., t.y. 4 
dienas prieš savo mirtį. Sibiro lietuvių bataliono veiklos atžvilgiu 
a.a. P. Linkus yra tos veiklos liudininkas. 

Dn. 


Sibiro lietuvių ir jų bataliono (1918-1920) istorija yra aprašyta mūsų 
lietuviškoj spaudoj. Joje daugiausia buvo minimas bei gvildenamas bataliono 
tragiškas likimas. Apie jį ir jo veiklą neatsiliko ir svetimieji — lenkai bei 
bolševikai. Šie tendencingai ir melagingai aprašydami įvykius bei faktus, 
liečiančius batalioną, mėgino juos atvaizduoti sau palankia prasme. Vieni jų 
— lenkai — bando savo veiksmus teisinti, kiti gi — bolševikai — didžiuojasi 
savo pragaištinga ir žmogžudiška veikla. Jų pokarinėje, ypač lenkų, spaudoje 
paskleisti netikri ar iškraipyti prasimanymai buvo atremti ne tik bataliono 
dalyvių tvirtinimais, bet ir tąja dokumentuota medžiaga, kurią pavyko 
išsaugoti ir su didele rizika pergabenti Lietuvon. Toji medžiaga ir bataliono 
vėliava Krašto Apsaugos ministro patvarkymu tapo perduota Karo Muzėjui 
saugoti, kur ji ir liko. 

Bataliono sužlugdymo kaltininkus visai kategoriškai ir teisingai apibūdi- 
na to bataliono dalyvio kapitono J. Tomkaus pareiškimas: „Lietuvių 
Batalionas žlugo ne dėl ko kito, bet vien tik per lenkus“. 

Bet štai „Tautos Praeities“ (T. I kn. 4, 630-633 p. ir T. II Kn. 1(5), 138- 
142 p. ir kn. 2(6), 207-216 p.) skiltyse p. J. Rugis, patikėdamas lenkų 
kariuomenės sulenkėjusio lietuvio pulk. K. Rumszos, kilusio iš to pat, kaip ir 
Rugis, Švėkšnos valsčiaus, aiškinimams, vėl nagrinėja bataliono istoriją. 
Rumsza gi lietuvių bataliono dalyvių buvo įtariamas kaip vienas tų, kuris 
savo patvarkymais prisidėjo prie bataliono sužlugdymo. Tų straipsnių 
autorius savo išvadas ar pastabas daro pasiremdamas Rumszos jam rašytais 

laiškais. Bataliono dalyvių ano meto įtarimas, kad lenkai savo nedraugingu- 
mu bei politine veidmainyste suvaidino žymų vaidmenį jo sužlugdyme, 
dabar, po Rumszos aiškinimosi, dar daugiau pasitvirtina, taipgi suteikia 
daugiau pagrindo įtarimams ir apie paties pulk. Rumszos toje akcijoje atliktą 
vaidmenį. 

Šis rašinys neturi tikslo iš naujo smulkiau kartoti visą bataliono ir Sibiro 
lietuvių istoriją, bet istorinės tiesos dėlei nori atitaisyti ir patikslinti tuos 
klaidingus tvirtinimus bei naujai iškeliamus išvedžiojimus, kad: a; pulk. K. 
Rumsza buvęs lietuvių kuopos bei bataliono „tikrasis organizatorius“ ir b) 
atvaizduoti tas faktines aplinkybes bei sąlygas, į kurias batalionas buvo 
lenkų pastatytas. Jos žymiai prisidėjo prie bataliono sužlugdymo. 


I. 


Aiškesnėms kuopos ir bataliono steigimosi aplinkybėms“ bei tikslui 
pavaizduoti tenka kiek prisiminti 1918-1919 m. politinę įvykių raidą Sibire. 

Pirmojo pasaulinio karo metu Austro-Vengrijos imperijos slavų kilmės 
kariai — čekai, slovakai, lenkai (iš Galicijos) — ir šalia jų vengrai nenoriai 
kariavo prieš kitus slavus — rusus. Daug jų — net ištisais būriais — 
persimesdavo nelaisvėn. Pirmos 1917 m. (vasario) rusų revoliucijos metu, 
pradėjus irti rusų kariuomenei ir revoliucinei karštligei įsisiūbavus krašte, 
tautinės mažumos stvėrėsi organizuotis ir kurti savo karinius dalinius. Taip 
susiformavo atskiras čekoslovakų legionas, kuriam vadovavo čekų generolas 
Syrovy ir lenkų korpas — gen. Dowbor-Musnickio. Tuo metu, kaip žinome, 
susiformavo ir lietuvių Vitebsko, Smolensko, Rovno batalionai, dragūnų 
divizionas Valke. Vitebsko bataliono pagrindą sudarė lietuviai, išsiskyrę iš 
lenkų Dowbor-Musnickio kopro. Visų tų tautinių dalinių svarbiausias 
tikslas buvo: ne tik išvengti dalyvavimo rusų tarpusavio vaidijimosi, bet 
organizuotai ginkluotiems grįžti savo kraštan ir ten įsijungti į jo atsistaty- 
mą. 

Dar tik karui prasidėjus, čekoslovakai savo karinių jėgų organizavimą 
buvo pradėję jau Prancūzijoj. Ten susikūręs jų vienetas — Companie Nazdar 
— siekęs net 12 tūkstančių vyrų, susidarė iš Prancūzijoje gyvenančių 
emigrantų ir iš kitų kraštų, ypač iš Amerikos, atvykstančių savanorių. Jų 
politinis centras — Čekoslovakų Tautinė Taryba — prof. T. G. Masaryko 
vadovaujama, buvo įsikūrusi Paryžiuje. Čekoslovakų kariniam daliniui 
vadovauti prancūzai paskyrė gen. Janin. Taryba taipgi darė žygių organizuo- 
ti savo karinius vienetus ir Rusijoj, bet caro valdžia nesutiko. Kiek vėliau 
šioji pakeitė nuomonę ir leido sudaryti taip vadinamą Česka Družina, kuriai 
vadovauti buvo paskirti išimtinai rusų karininkai. Tik 1917 m. Kerenskio 
vyriausybė leido sukurti atskirą čekoslovakų korpą (legioną), kurio pagrindą 
— apie 50.000 vyrų (kitais šaltiniais 65.000) — sudarė veik išimtinai 
belaisviai, buvę austrų kariuomenės kariai. 


92 


Šia proga tenka prisiminti, kad caro laikais latviams buvo padaryta 
išimtis. Vokiečiams Rytprūsiuose sumušus rusus ir 1915 m. vasariop jiems 
baigiant užimti visą Lietuvą, tų metų liepos mėn. caro vyriausybė leido 
latviams kurti savo tautinius šaulių batalionus. Pradžioje buvo suorganizuoti 
keli t.v. latviešu strelnieku batalionai, kuriems rudeniop, nusistovėjusiame 
fronte pagal Dauguvą, pavesta buvo ginti Rygos prietiltį. Vėliau, bolševik- 
metyje, tie batalionai išaugo net iki 9 pėst. pulkų su savo lengvąja ir sunkiąja 
artilerija. 

Spalio revoliucijai kilus, tie latvių batalionai, subolševikėjusių vadų 
paveikti, persimetė bolševikų pusėn ir aktyviai prisidėjo ne tik prie 
Kerenskio valdžios sužlugdymo, bet ir prie bolševikų valdžios įkūrimo ir jos 
įsigalėjimo. 1918 m. sausio mėn. jie savo durtuvais išvaikė Rusijos 
Steigiamąjį Susirinkimą (Rosijskoje Učreditelnoje Sobranie), tais pat metais 
liepos mėn. dalyvavo žiauriame numalšinime Maskvoje, Jaroslavle, Tambo- 
vo, Kostromos ir kitų vietovių rusų sukilimų prieš raudonųjų valdžią. 

Kai kurie istorikai tvirtina, kad jei ne latvių pulkai ir jų talkininkų, t. v. 
internacionalinių dalinių iš estų, suomių, bulgarų, vengrų, kiniečių, — vargu 
ar būtų išsilaikiusi rusų bolševikų valdžia. Vartojant nepaprastą terorą, 
sušaudant tūkstančiais priešų, bolševikams pavyko užkarti Rusijai jų valdžią. 
Latvių atstovai dalyvavo ne tik centro valdžioj, pav. Smilga — teisingumo 
komisaras, črezvičaikos teismuose — Stučka, Lacis, Peters ir kt., bet jie buvo 
siunčiami vietose kurti sovietų valdžią. Pulk. Vacietis, kurs asmeniškai 
vadovavo sukilimams malšinti, buvo net paskirtas vyr. sovietų kariuomenės 
vadu. Lenino asmenį ir bolševikų VCK, kaip patys ištikimiausieji, saugojo 
latvių daliniai. Skaičiuojama, kad tos latvių kariuomenės skaičius buvo 
pasiekęs net 40 tūkst. vyrų. Jų gretoms papildyti buvo gaunama iš savanorių 
ir mobilizuojamų fabrikų darbininkų, karo metu evakuotų iš Latvijos. Tie 
pulkai dalyvavo raudonųjų kovose su baltaisiais pietų Rusijoj ir Sibire. 


Tarp kitų žymesnių latvių veikėjų buvo minimos pavardės Ozolins, 
Eidemanis, Kaktins, Rekis, Alksnis ir eilė kitų. Stalinas savo teroro metu 
jiems dosniai atsilygino — beveik visus iššaudė. 


Karui prasidėjus, caro vyriausybė vien lenkams pažadėjo suteikti 
platesnių teisių, bet kurti jiems savo karinių dalinių neleido. Tik 1917 m. 
Kerenskio valdžios buvo leista gen. Dowbor-Musnickiui organizuoti 
korpusą. Tad kyla klausimas, kodėl gi caro valdžia buvo tokia prielanki 
latviams, nes jau 1915 m. leido jiems organizuoti savo tautinius dalinius? 
Daugelis galvoja, kad tik didelė latvių neapykanta vokiečiams tai nulėmė. 
Reikia prisiminti, kad nuo kardininkų užkariavimo laikų latvis niekad 
nesijautė savo krašto šeimininku. Dvarininkai — vokiečiai valdė didžiąją dalį 
(5596) Latvijos žemės, gi ūkininkų — savininkų buvo nežymi dalis. Dauguma 
ūkininkų turėjo žemę nuomoti iš dvarininko. Tad miestuose iš tų bežemių 

susidarė didelis darbininkų skaičius, kurie ieškojo darbo fabrikuose. Stodami 
karan prieš vokiečius, jie tikėjosi gauti iš caro lengvatų ir net autonomiją. 


II 


Caro valdžiai žlugus, sąjungininkai dėjo pastangų žūtbūt išlaikyti rusų 
frontą, kad neduotų vokiečiams galimybės iš rytų į vakarus permesti savo 
jėgų. 1917 m. balandžio 6 d. Jungtinės Amerikos Valstybės paskelbė 
vokiečiams karą. Reikėjo tam tikro laiko iki Amerikos kariai atvyks Europon. 

Irstančioji Kerenskio vyriausybė bandė atstatyti frontą. Liepos mėn. 
buvo suorganizuotas puolimas Galicijoj prieš austrus, vadovaujant gen. 
Brusilovui. Tačiau jau gerokai esant demoralizuotai rusų kariuomenei, tas 
puolimas nepavyko. Tame puolime jau dalyvavo ir tik ką susiorganizavęs 
čekoslovakų legionas, kuris Zborovo ir Tarnopolio kautynėse vienintelis 
sėkmingai atlaikė vokiečių priešpuolius: Rusų frontui katastrofiškai pairus, 
čekams neteko kiek daugiau besireikšti, juo labiau, kad 1917 m. lapkričio 7 d. 
bolševikai, pagrobę valdžią, reiškė norą bet kokia kaina susitarti su 
vokiečiais. 

Bolševikai savo spaudoj ir šūkiuose niekino santarvininkų karo tikslus, 
skelbdami, kad jų tikslas — ištisoms tautoms užkrauti naują kapitalistinę 
vergiją. Vos tik bolševikams valdžią pagrobus, 1917 m. lapkričio 17 d. 
Leninas paskelbė deklaraciją, suteikiančią laisvo apsisprendimo teisę caro 
Rusijos pavergtoms tautoms. Į tai 1918 m. sausio 8 d. atsiliepė JAV 
prezidentas Woodrow Wilson savo garsiais 14 punktų, kurių svarbiausia 
buvo — viso pasaulio tautų apsisprendimo teisė, peržiūrėta kolonijų statutas 
ir pan. 

1918 m. kovo 3 d. Lietuvos Brastoj bolševikai sudarė su vokiečiais taikos 
sutartį. Dalykams taip virtus, čekoslovakai jau nebeturėjo jokio tikslo ilgiau 
likti Rusijoj. Iš Prancūzijos atvykęs dr. T. Masarykas, turėdamas prancūzų 
valdžios pritarimą, susitarė su bolševikais (1918 m. kovo mėn.) leisti 
čekoslovakų ešelonams nekliudomai išvykti vakarų Europon, kurių perkėli- 
mui sąjungininkai (tiksliau prancūzai) pažadėjo parūpinti lėšų ir transportui 
priemonių. 

Žinant, kad čekoslovakų legionas buvo rimta ir drausminga ginkluota 
jėga, bolševikų valdžiai parūpo ją prikalbėti pasilikti Rusijoj, tikint, kad čekai, 
kaip ir latviai, padės bolševikams stipriau įsitvirtinti krašte ir nugalėti 
baltųjų rusų prasidėjusį priešbolševikinį judėjimą. Nors čekoslovakų tarpe 
buvo išvystyta smarki komunistinė propaganda, bet ji jokios įtakos legiono 
kariams nepadarė. 

Ruošiantis kelionėn per Sibirą į Vladivostoko uostą, legionas sulipo į 
vagonus, nes per šiaurę — Murmanską dėl vokiečių povandeninių laivų 
gyvos veiklos mažiau buvo vilties praslinkti. Legiono traukiniai išsidriekė 
per visą Sibiro magistralę — nuo Uralo kalnų iki pat Vladivostoko. 

Tačiau į tą reikalą įsimaišė vokiečiai. Rengiantis sprendžiamiems 
įvykiams vakaruose, aišku, jiems buvo labai nenaudinga ten sutikti ir 
čekoslovakų drausmingą karinę jėgą. Vokiečių atstovas Maskvoje grafas 
Mirbachas pareikalavo lenkus ir čekoslovakus nuginkluoti ir grąžinti juos į 
belaisvių stovyklas. Lenkų gen. Dowbor-Musnickio korpas pakluso bolševi- 
kų reikalavimams ir be pasipriešinimo nusiginklavo ir išsiformavo. 
Čekoslovakų karo vadovybė, patyrus šį vokiečių-bolševikų suokalbį ir duotą 
bolševikų įsakymą jų daliniams čekus jėga nuginkluoti, gi kurie priešinsis — 
sušaudyti, sukvietė visų dalinių atstovų Čeliabinske pasitarimą, kurs, 
neatsižvelgiant į Čekoslovakų Tautinės Tarybos Paryžiuje ir gen. Janin'o 
griežtus įsakymus vykdyti bolševikų reikalavimus, nutarė priešingai — 
nenusiginkluoti ir pasipriešinti jėga. Tad neilgai trukus, gegužės 18 d., 
legionas sukilo prieš bolševikus. 

1918 m. liepos 6 d. grafas Mirbachas, čekoslovakams jau sukilus, rusų 
socialrevoliucijonierių buvo Maskvoje nušautas, kas davė pradžią rusams 
Maskvoje ir kituose miestuose sukilti prieš bolševikus. Tačiau tuos 
sukilimus, kaip jau minėta, latvių pulkai žiauriai numalšino. 

Vokiečiai, patyrę čekoslovakų legiono jėgą ir nusistatymą, 1918 m. rugp. 
7 d. sudarė su bolševikais naują slaptą susitarimą, įpareigojantį juos būtinai 
likviduoti čekoslovakų legioną. Vokiečiai leido bolševikams organizuoti 
atskirus iš vokiečių ir vengrų (magyar) karo belaisvių karinius dalinius tai 
kovai su čekoslovakais. Buvo pastebima, kad anuomet čekų ir vengrų tautos 
kažkodėl buvo viena kitai labai nedraugingos. 

Čekoslovakų tarybos Paryžiuje spaudimas legionui aiškinamas ano meto 
sąjungininkų viltim, kad jieins gal pavyks paveikti bolševikus atnaujinti karą 
prieš vokiečius. Jie net dėjo pastangų bolševikams padėti atstatyti suirusį 
krašto ūkį. Bet Sibiro čekoslovakų legionieriai, kurie jau spėjo geriau pažinti 
bolševikus nei Masrykas būdamas USA, o Benešas sėdėdamas Paryžiuje, 
buvo realesni. Nelaukdami kol raudonieji pavartos prieš juos jėgą ir ims 
šaudyti, jie patys stvėrėsi ginklo. 


III 


Nepaprastai greit jie nuginklavo ir išvaikė raudonuosius, ir visa Sibiro 
gelžkelio magistralė, prie kurios daugiausia ir koncentravosi krašto 
gyvenimas, atsidūrė jų rankose. Buvo išvaduotas Sibiras, Uralas ir Pavolgė. 
Atvaduotame plote vietos gyventojų čekai visur buvo sutinkami išvaduoto- 
jais iš raudonųjų prievartos. Tenykščiai gyventojai tuoj organizavo vietos 
valdžią ir savanorius. 

Čekoslovakų legionierių ypatingai drąsūs žygiai ir jų pergalė padarė tai, 
kad iš pravardžiuojamų neklaužadomis ir maištininkais (Čekų Taryba ir gen. 
Janin) staiga sąjungininkų buvo apšaukti didvyriais. Anglų ministras 
pirmininkas Lloyd George, prancūzų prezidentas Poincare siuntė sveikinimų 

telegramas, reikšdami jais susižavėjimą. Tuo pat metu. sąjungininkų — 
Anglijos, Amerikos, Prancūzijos, Italijos ir Japonijos — skelbiamas bendras 
atsišaukimas į rusų tautą, kuriame ragino ją apsijungti ir iš naujo pradėti 
karą su vokiečiais, o savo sąjungininkams anti-bolševikams pažadėjo padėti 
greit materialiai atsistatyti. Atpuolė tad reikalas ir legioną iš Rusijos išvežti, 
gi prasidėjusį priešbolševikinį rusų judėjimą nutarta rimtai paremti. 


Tas laikotarpis sąjungininkams buvo itin svarbus, kadangi tuoj po taikos 
su bolševikais, vokiečiai nemažą skaičių savo kariuomenės pradėjo perkeldi- 
nėti į vakarų frontą. Legiono sukilimas ir prasidėjusi baltųjų rusų aktyvi 
veikla, žymiai sumaišė vokiečių planus. Karo istorikai savo pokariniuose 
nagrinėjimuose pripažįsta, kad legiono sukilimas daug palengvino sąjungi- 
ninkų padėtį fronte. Nors amerikiečiai buvo įstoję karan, bet jų karinių jėgų 
perkėlimas Europon buvo tik pradinėj stadijoj. 

1918 m. birželio 30 d. prez. Poincare paskyrė gen. Janin Prancūzijos 
misijos vadu, kartu čekoslovakų ir kitų sąjungininkų vyr. kariuomenės vadu 
Sibire, pasižadėdamas padengti visas tos kariuomenės išlaikymui ir 
apginklavimui reikalingas išlaidas. Anglai, kurie šiaurės Rusijoj — Archan- 
gelske ir Murmanske — turėjo kelis tūkstančius karių siunčiamai rusams 
karo medžiagai saugoti prieš į Suomiją išsikėlusius vokiečius, pradėjo 
aktyviai remti bei palaikyti t.v. „Šiaurės Rusijos“ valdžią. Japonai rytuose 
laikė okupavę Vladivostoką ir nemažą prie Amuro krašto plotą. Be 
prancūzų, Sibiran atvyko anglų gen. Noks ir amerikiečių misijos armijos 
įgaliotiniai. 

Prezidentas Wilsonas buvo priešingas sąjungininkų intervencijai, many- 
damas, kad tai yra svetimųjų brovimasis į Rusijos vidaus reikalus, nes tai esą 
pažeidžia rusų suverenumo teisę. Bet čekoslovakų legiono žygiai pakeitė ir 
jo nuomonę. Jis čekams pareiškė savo didelį prielankumą. 1918 m. liepos 17 
d. raštu (aide memoire) sąjungininkams jis išdėstė priežastis, kurios 
verčiančios ir jį prisidėti prie intervencijos, būtent JAV esą siekia tik 
čekoslovakams padėti konsoliduoti savo jėgas, nepažeidžiant Rusijos 
suverenumo, padėti patiems rusams sukurti pastovią valdžią ir organizuoti 
savo apsigynimą. 

Siųsdami savo karinę pajėgą, amerikiečiai taip pat tais 1918 m. pasiuntė 
šiaurėn, į Archangelskio uostą, 339 Polar Bear pėstininkų dalinį — apie 4 
tūkstančius vyrų. 

Generolui William S. Graves, skiriant jį JAV ekspedicijos vadu Sibiran, 
buvo įteiktas nuorašas to aide memoire ir žodžiu pareikšta, kad tame 
dokumente išreikšta JAV politika, kurios jis turi prisilaikyti Rusijoj. Gen. 
Graves, kaip drausmingam kariui, buvo aiškus reikalas dėl čekoslovakų 
rėmimo, bet, kas liečia antrąją to rašto dalį, jam atrodė, kad, nepažeidžiant 
Rusijos suverenumo, jis turi vengti kištis į rusų vidaus reikalus, netrukdant 
jiems kurti savo valdžią ir kariuomenę. 

1918 m. rugpiūčio 14 d. Vladivostokan atvyko pirmieji amerikiečių laivai, 
atveždami 27 ir 31 pėstininkų pulkus, jūrų dalinį ir pagelbinius vienetus. 
Pagal jo suprastą instrukciją, gen. Graves teikė visokią pagalbą čekams ir 
rūpinosi Vladivostoko uosto saugumu. Susitaręs su Omsko valdžia ir 
sąjungininkais, jis perėmė gelžkelio apsaugą nuo Vladivostoko net iki 
Irkutsko, kadangi tai buvo vienintėlė arterija, per kurią buvo teikiami ginklai 
ir kitokia pagalba frontui — čekams ir sąjungininkams. Perėmęs gelžkelio ir 
tiltų apsaugą, gen. Graves turėjo susikirtimų su japonų palaikomu kazokų 
atamanu Semionovu, kurs siautė Čitos apylinkėse, susikūręs ten net savo 
valdžią. Semionovas nors nominaliai ir pripažino Sibiro, vėliau Kolčako, 
autoritetą ir jų valdžią, bet tikrumoje mažai jos paisė. Nuo jo malonės dažnai 
priklausė traukinių, ypač su karo medžiaga, tvarkingas veikimas. Jis kartais 
sulaikydavo tokius traukinius ir sauvališkai paglemždavo jų turinį. 

Tai patyrę amerikiečiai, pradėjo tos rūšies traukinius lydėti su savo karių 
apsauga. Aišku, Semionovui tai labai nepatiko: iškilo nemaža incidentų, net 
ginkluotų. Vienas toks žymesnis atsitiko ties Romanovkos kaimu, 
arti geležinkelio linijos. Ten stovėjęs nedidelis amerikiečių dalinys 
ankstį rytą netikėtai buvo užpultas neva partizanų. To pasekmėje buvo 24 
nukauti ir 25 sužeisti amerikiečiai (the Romanovka massacre). Likusieji buvo 
išgelbėti nuo visiško sunaikinimo tik pagalbai atskubėjus. Po šio įvykio už 
kelių valandų atvyko traukinys su karine medžiaga. Netoli buvo rasti 
išmontuoti gelžkelio bėgiai. Tyrinėjant taip ir liko neišaiškinta, ar tai buvo 
Semionovo kazokų sufabrikuotas užpuolimas tikslu „,išmesti amerikiečius iš 
Sibiro“, ar tai būta tikrai bolševikų partizanų. 

Nesutarimų buvo ir daugiau. Pavyzdžiui, tranpsortuojant į Irkutską 50 
tūkstančių amerikoniškų šautuvų, Čitoje amerikiečiams pastojo kelią 
Semionovo kazokų šarvuotis, reikalaudamas dalį tų ginklų jiems atiduoti. 
Bet amerikiečiams greit ir drąsiai susiorientavus, pavyko išvengti kraujo 
praliejimo, ir kazokai pasitraukė iš kelio. 

Nežiūrint sąjungininkų ir Kolčako reikalavimų, kad ir amerikiečių dalinys 
būtų pasiųstas frontan, gen. Graves tam griežtai pasipriešino. Buvo net 
kreiptasi į prez. Wilsoną, reikalaujant pakeisti gen. Graves kitu, bet 
Wilsonas nesutiko, laikydamas, kad Graves visai atitiko savo paskirčiai. 

Tokiai padėčiai esant, rusų tarpe susidarė nedrauginga nuotaika prieš 
amerikiečius, buvo skleidžiami pageidavimai „Išmesti amerikiečius iš Sibiro“. 
Iš sąjungininkų tik anglų sunkioji baterija ir prancūzų batalionas kiek 
aktyviau fronte tepasireiškė. 


IV 
Tuo metu Sibire garsėjo prez. Wilsono tezė dėl tautų laisvo apsisprendi- 


mo. Ji buvo plačiai aiškinama, kad tai liečia be jokios išimties visas tautas, 
neatsižvelgiant, kieno jos buvo anksčiau paglemžtos. Tad ir buvo leidžiama 

kurti savo karines formacijas, kurios turėjo būti laikomos sąjungininkų 
kariuomenės dalimis. Jų išlaikymui lėšų teikė sąjungininkai ir jokiu 
požiūriu nepriklausė rusų administracijai, bet buvo išimtinai gen. Janin, kaip 
vyr. visos sąjungininkų kariuomenės Sibire vado, žinioje. 

Susiformavo ukrainiečių, serbų daliniai. Sukruto ir lenkai. Siekiant 
atkurti savo valstybę, lenkų lyderių nuomonės, kaip žinome, išsiskyrė. Vieni 
jų, J. Pilsudskio vadovaujami, stojo centrinių valstybių pusėn, kiti gi — 
endekų (taut. dem.), vadovaujant Dumos nariui, buvo rusų šalininkai. Šie 
tikėjo, kad rusai leis ir padės atstatyti sujungtą lenkų valstybę. Pilsudskio 
organizuota lenkų brigada austrų fronte kovojo prieš rusus, gi Dmowskio 
šalininkams tik revoliucijos metu pavyko kiek žymesnį dalinį — Gen. 
Dowbor-Musnickio korpusą sukurti. Bet nei tiems, nei aniems nepavyko 
pilnai tikslo pasiekti. 1917 m. spalio mėn., vokiečiams užkariavus visą 
Lenkijos teritoriją, pastarieji sukūrė t.v. Regentų tarybą, griežtai vokiečių 
kontroliuojamą. Ši nepriimtina buvo Pilsudskiui. Vokiečių jis buvo suimtas 
ir pasodintas tvirtovėn, o Dowbor-Musnickio korpusas po Lietuvos Brastos 
taikos — bolševikų nuginkluotas. 


1915 m. Dmowskis, leidus carui, buvo nuvykęs Paryžiun. Ten jis ėmėsi 
organizuoti lenkų politinį centrą. Buvo sudarytas Lenkų Tautinis Komitetas, 
kuriam vadovavo Dmowskis. 1918 m. prancūzų vyriausybei pritariant, 
imtasi skubiai organizuoti atskiras lenkų legionas, kurio vadu skiriamas 
buvęs austrų kariuomenės generolas J. Haller. Minėtas komitetas, sąjungi- 
ninkams proteguojant, įsteigė savo diplomatines atstovybes jų sostinėse. 
Nemažą palankumą lenkams tuomet parodė ir amerikiečių Wilsono vyriau- 
sybė. 

To komiteto pavedama, Lenkų Tarppartinė Taryba Maskvoje, ilgai 
nedelsdama, 1918 m. birželio mėn. slaptai per frontą išsiuntė Sibiran, buv. 
austrų kariuomenės pulk. Dzumai vadovaujant, karinę misiją čekų 
išvaduotame plote organizuoti lenkų karinius dalinius ir persiųsti juos 
Prancūzijon gen. Hallerio organizuojamai lenkų kariuomenei. Komisija, 
pasivadinus Lenkų Kariniu Komitetu (PKW), savo nuolatine būstine 
pasirinko nedidelį, daugiausia totorių apgyventą, Buguruslano miestą, kur 
buvo išlikusios caro laiko nemažos kareivinės. Buguruslanas yra apie 120 km 
į rytus nuo Pavolgio didelio centro — Samaros (dabar Kuibyševo). Komiteto 
plačiais įgaliojimais aprūpinti, buvo išsiuntinėti emisarai verbuoti savanori- 
us. Nemaža lenkų, buv. karo belaisvių, dar gyveno stovyklose, tad jie ir 
sudarė steigiamos kariuomenės branduolį. 

Išvaduotose vietose rusai steigė savo valdžią ir organizavo karinius 
dalinius. Čekoslovakai visai nesimaišė į jų vidaus reikalus. Omske susidarė 
laikinoji Sibiro vyriausybė, o Pavolgy — Samaroje — išvaikyto Rusijos St. 
Susirinkimo narių komitetas. Sibiro vyriausybė buvo dešinesnė, gi komitetas 

— kairesnis, jame vyravo daugiausia eserų grupės nariai. Be minėtų dviejų 
valdžių, buvo susikūrusios dar kelios vietos valdžios: gen. Dutovo — 
Orienburge, Semionovo — Čitoje, Tolimuose Rytuose — gen. Horvato. 

Visos tos vietos valdžios, jų valdytojų asmeniškų ambicijų vairuojamos, 
rūpinosi tik tais reikalais, kurie jiems atrodė naudingi ar reikalingi; vilkino jų 
sukurtų kariškių dalinių įjungimą į organizuojamą vieną bendrą kariuo- 
menę. Visa tai kenkė bendram darbui ir sėkmingai tęsti tolimesnius karo 
veiksmus. Bolševikai sumaniai panaudojo tokią padėtį. Frontas po kurio 
laiko ne tik sustojo žengęs pirmyn, bet pradėjo slinkti atgal, nes, gerokai 
išsieikvoję čekai ir rusų pirmieji savanoriai, nesulaukdami paramos, 
nebepajėgė atsispirti bolševikų fronto žymiai sustiprintoms jėgoms. Buvo 
prarasta Samara; frontas nuo Volgos riedėjo atgal prie Uralo. Tik 
sąjungininkams įsimaišius ir pagrasinus nutraukti bet kokią pagalbą, Ufoj 
buvo sudaryta viena demokratinė valdžia — Direktorija, kurios prieky buvo 
eseras Avksentjevas, artimiausias bendradarbis ir partinis Kerenskio 
draugas. 

Artėjant frontui prie Ufos, Direktorija išsikėlė Omskan, kur buvo 
sudarytas ministrų kabinetas, į kurį karo ir jūrų ministru buvo pakviestas iš 
rytų (Amerikos) atvykęs admirolas Aleksandras Kolčakas. 

1918 m. lapkričio 18 d. Omske įvyko karininkų maištas: buvo nuversta 
valdžia ir naujosios priešaky pastatytas Kolčakas, kaip vyriausias visos 
Rusijos valdytojas (Verchovny pravitel). Jo valdžiai pasidavė visos kitos rusų 
vietos valdžios. Jį taipgi pripažino ir rėmė sąjungininkai. 


V 


Čekoslovakų sukilimui prasidėjus, visoks ryšis su Europa nutrūko. Tik 
sekančių metų (1919) rudenį kažkaip mus iš Amerikos pasiekė keletas 
numerių lietuviško laikraščio, iš kurių galėjome jau kiek spręsti apie 
Lietuvos kūrimasi. Rusų spauda irgi buvo skurdi žiniomis iš plačiojo 
pasaulio. Panaši būklė tęsėsi beveik iki pat baltojo Sibiro žlugimo. Radijo tais 
laikais neturėjome. 

Rusų Steigiamasis susirinkimas Samaroje deklaravo Rusijos tautoms 
laisvo apsisprendimo teisę. Darėsi įspūdis, kad, sąjungininkams padedant, 
rusams pavyks išbristi iš to purvyno, į kurį įklampino bolševikai. Savo 
pirmuosius žingsnius baltųjų rusų vyriausybė pradėjo karininkų mobilizaci- 
ja, o netrukus sekė ir kareivių bei naujokų. Tuo būdu nemaža ir lietuvių 
pateko kariuomenėn. Kas vengė stojimo kariuomenėn, turėjo slapstytis ar 
stojo į sąjungininkų organizuojamus lenkų dalinius. 

Papūtus tokiems vėjams, Sibiro lietuvių kolonijos irgi iš naujo sujudo 
organizuotis: atkurti bolševikų uždarytas draugijas, atgaivinti prislopinto 
savo centro — Sibiro Lietuvių Biuro — veiklą. Pastarasis pasipriešino 
vykdomoms rusų mobilizacijoms, rašė valdžiai memorandumus, bet be 

pasekmių. Į Biuro raštą (1918 m. birželio 7 d.) dėl karininkų mobilizacijos 
valdžios buvo taip atsakyta: 


„Visi karininkai, kurie yra Sibiro teritorijoje Rusijos valstybės tautų (Kaukazo, 
Ukrainos, Lenkijos — išskiriant karininkų, tarnaujančių lenkų legionuose, Pabaltijo 
kraštų ir kitų), be suomių — priklauso privalomai mobilizacijai į Sibiro kariuomenę." 


Gavę tokį atsakymą, lietuvių komitetai ir draugijos ėmė galvoti sukurti, 
nors ir nedidelį, savo karinį vienetą, lietuvius karius suburti krūvon ir, 
užuot tarnavus rusų, geriau būtų tarnauti sąjungininkų kariuomenėje, 
garsinti lietuvių vardą ir tuo būdu įsijungti į kovą už Lietuvos laisvę. 

Čeliabinsko lietuviai, kur karo metu jų buvo susitelkęs nemažas skaičius, 
pritarus artimiausioms kolonijoms, ėmėsi iniciatyvos.. Nors gen. Janin pats 
asmeniškai Sibire teatsirado tik lapkričio pradžioj, bet jau jo vardu veikė 
atskubėję jo įgaliotiniai. Tad visuotiniam Čeliabinsko lietuvių susirinkimui 
nutarus, to komiteto pirmininkas V. Gačionis ir sekretorius J. Makrickas, 
pasiteiravę pas prieinamą jiems įgaliotinį (berods, pulk. Le Magnier) ir šiam 
patarus, priėjo išvados, kad tuo tarpu vienintelė išeitis — dėtis prie lenkų 
organizuojamos kariuomenės, nes pačiame Čeliabinske pas lenkus jau buvo 
prisiglaudę šiek tiek mūsų žmonių. Tiek kariniu, tiek maisto bei aprangos 
požiūriu mažos formacijos turėjo glaustis prie didžiųjų. Ir lenkai savo 
kūrimosi pradžioje, kol išaugo iki kiek žymesnio skaičiaus, buvo priskirti prie 
čekų. 

1918 m. rugpiūčio 7 d. rusų kalba buvo surašyta sutartis, kurią V. 
Gačionis, J. Makrickas ir aš pasirašėme lietuvių, o poručikas Suchenec- 
Suchodolskį, Čeliabinsko rajono emisaras — lenkų vardu, prispaudžiant 
abiems šalims savo antspaudas. 

Sutartyje pažymėta, kad 


„Atsižvelgiant į gyvenamąjį momentą, mes formuojame prie lenkų kariuomenės 
lietuvių tautinę savanorių kuopą, kurios tikslas: kovoti su bendru priešu — vokiečiais 
dėl pavergtos Lietuvos išsivadavimo ir išsikovojimo pilnos nepriklausomybės. 
Medžiaginiu bei technikiniu atžvilgiu aprūpinimą apsiima lenkų kariuomenė. 
Pripažinus Centrinei Lietuvių valdžiai reikalingumą formuoti savo tautinę 
kariuomenę, lenkai nedarys jokių kliūčių atsiskirti. 
Kuopos nariai nešioja ant antros sagos gimnasterkos ar milinės tautines juosteles: 
žalios, baltos ir raudonos spalvų. 
Formuoti Čeliabinsko mieste lietuvių kuopą pavedama podp. Petrui Linkevičiui.“ 


Apie kuopos formavimąsi žinia pasklido lietuvių kolonijose, rusų spaudoj; 
lenkų emisaras por. Suchodolski painformavo kitus rajoninius verbavimo 
centrus, įsakant jiems priimti lietuvius ir siųsti juos į lietuvių kuopą. 

Atvykus pirmiesiems savanoriams, rugpiūčio 19 d. laikoma kuopos 
formavimosi pradžia. Jai patalpas atstojo gelžkelio prekiniai vagonai. 
Susirinkus apie 80 vyrų, juos apginklavus ir apmundiravus, rugpiūčio 
pabaigoje iš Čeliabinsko išvykome į Buguruslaną — lenkų formavimosi 

centrą. Ten radome austrų kariuomenės pulkininko Skorobogaty (ar panašia 
pavarde) beformuojamą lenkų 1-jį šaulių pulką, pavadintą T. Kosciuškos 
vardu, kuris tebuvo irgi dar tik formavimosi stadijoj. Iš rusų kariuomenės 
pas mus atvyko dar du lietuviai karininkai — Ig. Pašilys (Podgaiskis) ir 
Petrauskas. Prieš ruošiantis apleisti Buguruslaną, iš rusų kariuomenės 
atvyko lenkų pulkininkas su lietuviška pavarde — K. Rumsza, kuris perėmė 
tolimesnį lenkų pulko formavimą. 


Išbuvę Buguruslane virš mėnesio laiko, turėjome iš jo evakuotis, nes 
nuolatinėse kautynėse gerokai nualinti, čekų ir rusų savanorių daliniai 
bolševikų spaudimo ties Samara nebeatlaikė. Ją teko apleisti, ir frontas greit 
artėjo prie Buguruslano. Nebuvo jau jokių abejonių, kad turime greičiau iš 
ten nešdintis, jei nenorime su raudonaisiais susikibti. Tuo laiku raudonųjų 
svarbiausias jėgas sudarė ne tiek patys rusai (daugiausia jūrininkai), kiek 
kitataučiai — latvių, kiniečių ir buv. belaisvių — vengrų (madjarų) daliniai. 
Pastarieji pasižymėjo savo ypatingu žiaurumu. 

Pulk. Czuma su štabu išvyko į Novo Nikolajevską (dabar Novo Sibirsk), 
kur taipgi turėjo būti perkeltas ir formuojamas lenkų pulkas. Akivaizdoje 
sparičiai artėjančio fronto buvo susirūpinta paskubinti to formuojamo pulko 
evakuaciją iš Buguruslano. Pulk. Rumsza, kuris tuomet perėmė pulko 
organizavimą, ėmėsi skubių žygių iš palaidų lenkų karių sukurti kiek į pulką 
panašų karinį vienetą. Buvo formuojamos kuopos, sudaromi batalionai. 
Tada Rusmza neatsižvelgdamas į mano pareiškimą, kad pagal susitarimą 
lietuviai sudaro visai atskirą dalinį, visgi ir mūsų kuopą įjungė į pulko sudėtį 
kaip to pulko 7-tą kuopą. 

Taigi teigimas, kad pulk. Rumsza buvo lietuvių „tikrasis kuopos 
organizatorius“ — neturi jokio pagrindo. Steigti savo atskirą tautinį dalinį 
buvo pačių lietuvių idėja. Kuopa buvo jau veik susikomplektavusi išvykstant 
iš Čeliabinsko į Buguruslaną. Jos formavimas visai nepriklausė nuo Rumszos 
vienokio ar kitokio nusiteikimo, kadangi ir jis pats sakosi pasitraukęs iš rusų 
tik rugpiūčio 12 d. ir įstojęs į lenkų kariuomenę. Čia kurį laiką dirbęs 
komiteto organizaciniame skyriuje. Mūsų gi susitarimas buvo jau rugp. 7 d. 
pasirašytas, t.y. prieš Rumszai persikeliant pas lenkus. Tad, jeigu jis ir tikrai 
būtų davęs kokį „parėdymą priiminėti vienodai ir lenkus ir lietuvius“, tai 
buvo jo tiesioginė pareiga vykdyti mūsų su emisaru Suchenek Suchadolskiu 
sudarytą sutartį. O kad skubant suformuoti pulką jis nesilaikė susitarimo, 
vargu ar tai galima priskirti pulk. Rumszos geram norui ar iniciatyvai leisti 
susikurti lietuviams savo atskirą tautinį dalinį. 


VI 


Spalių 10 d. Buguruslane sulipome į vagonus kelionei į Novo Nikolajevs- 
ką. Tačiau netoli nukeliavome. Neprivažiavus Ufos miesto, fronto vado 
įsakymu buvome rusų generolo Voiciechovskio (kalbėta, kad buvęs lenkų 

kilmės, kurio žinioje buvo čekų ir rusų daliniai) sulaikyti. Buvo pareikalauta 
vykti frontan sulaikyti raudonuosius ties Bugulma. Buguruslanas, kurį tik 
vos apleidome, buvo jau jų rankose. Pulk. Rumsza pakluso, ir pulkas, o su 
juo drauge ir mes, pasukome atgal fronto link. Pulk. Rumszos dalinys buvo 
priskirtas prie Simbirsko grupės, kuriai tuomet vadovavo jaunas, bet tikrai 
labai gabus ir narsus rusų generolas Vladimir Kappel, pas baltuosius virtęs 
legendariniu herojum. 

Anuomet pulk. Rumsza mums aiškino, kad tas išsiuntimas frontan esąs 
suderinamas su vyr. sąjungininkų kariuomenės vado instrukcijomis. Gi savo 
rašinyje jis tai neigia ir primeta čekų nedraugingam elgesiui lenkų atžvilgiu. 
Esą jam anuomet čekų dalinių vadas patiekęs ultimatumą: „vykti frontan ar 
būti nuginkluotiems ir uždarytiems belaisvių stovyklose.“ Jis pasirinkęs 
vykti frontan, nes čekai buvę stipresni ir jis nedrįsęs prieštarauti. Kuri jo tų 
versijų yra tikra — taip ir lieka neaišku, bet lapkričio 2 d. kuopa atsidūrė 
Buzdiak stoty, 65 km į vakarus nuo Ufos miesto. 

Aplenkiant kuopos kovų žygių aprašymą, nes tai yra aprašyta kituose 
raštuose, — visgi tenka pastebėti, kad kuopa pasižymėjo savo narsumu, 
drausmingumu ir sumanumu, ką savo laiškuose pabrėžia ir pulk. Rumsza. 
Tiesa, esame gavę sveikinimų ir atžymėjimų iš jo ir paties grupės vado gen. 
Kappel, kuriems keletą kartų asmeniškai teko būti liudininkais kuopos 
veiksmų. Nors kuopa ir buvo formaliai priskirta prie Rumszos pulko trečiojo 
bataliono, bet faktiškai ji veikė visgi visą laiką savarankiškai, įsakymus 
gaudama betarpiai tik iš paties pulko vado Rumszos, kurią jis sakosi labai 
branginęs ir todėl paprastai laikęs rezerve. Gal tai turėjo reikšmės ir mano 
pareiškimas Rumszai apie kuopos savistovumą. Betgi tas jo kuopos 
branginimas nebuvo koks sentimentalus pasireiškimas, o tik grynas 
išskaičiavimas ir būtinas reikalas. Jau pačioj pradžioj, pirmose kautynėse, 
kuopa pasirodė žymiai pranašesnė nei daugelis lenkų. Po vienų tokių 
žymesnių kautynių ties V. Sardyk ir M. Sardyk, kuopa ne tik išgelbėjo keblią 
situaciją, kuri susidarė lenkams neatsilaikius priešo spaudimo ir pasileidus 
panikiškai bėgti atgal. Mūsiškė lietuvių kuopą, sulaikydama priešo puolimą, 
davė pulk. Rumszai galimybę surankioti savo išsilaksčiusį pulką. 

Keletas žodžių dėl Rumszos aprašymo apie „būdingą lietuvių kuopos 
laikymąsi mūšyje ties Konstantinovkos kaimu, kuris buvo paminėtas gen. 
Kappelio įsakyme Nr. 74" ir kurį pulk. Rumsza raitas sekęs kuopos vykdomą 
puolimą. Rumsza rašęs kaip lietuvių kuopa ramiai, tartum manevruose, 
sudarė grandinę ir, bolševikų artilerijai šaudant, pradėjo ataką.“ Turiu 
papildyti, kad, užimant tą Konstantinovkos kaimą, priešui atsišaudant, 
slinkome pirmyn apie 8 km giliu sniegu. Bet ir priešas irgi buvo atkaklus. 
Žvalgymo daviniais — puolėjai buvo latviai ir rusų jūrininkai. Gaila tik, kad 
Rumsza nepaminėjo, jog ir tame gruodžio 6 d. mūšyje — lenkų batalionas 
pradėjo trauktis atgal, ir tik mūsų kuopos įsimaišymas suteikė batalionui 

galimybę susitvarkyti ir pereiti į priešpuolį. 

Pulk. Rumsza paminėjo Konstantinovką, bet kažkodėl nepaminėjo 
Belebejaus, kurį užimant teko mums itin kietai kovoti. Apie tas kautynes 
gen. Kappel vėl atskirai minėjo savo įsakyme, nes jis jas stebėjo ir dargi buvo 
pats asmeniškai atvykęs mus pasveikinti su pergale. 

Būnant fronte pasklido gandas, kad demokratinė Direktorija Omske 
lapkr. 18 d. buvusi kariškių nuversta, kad visą valdžią perėmęs admirolas 
Aleksandras Kolčakas, kad pasukta griežtai dešinėn. Vėliau išryškėjo, kad tai 
esanti tiesa. Direktorijai iš Ufos persikėlus Omskan, buvo sudaryta ministrų 
taryba, kurios sudėtyje buvo ir Kolčakas. Po perversmo jį, kaip visos Rusijos 
vyriausiąjį valdytoją, pripažino ir kitos vietinės baltųjų valdžios — 
Denikinas, Judeničas, Dutovas, Čaikovskis ir kt. Ir sąjungininkai atsiuntė 
savo akredituotus atstovus. Gruodžio 13 d. ir gen. Janin atskubėjo Omskan, 
pasivadinęs save ne tik sąjungininkų, bet ir rusų vyr. kariuomenės vadu. 
Žinoma, Kolčakas jam tokio titulo nepripažino. Patys rusai tvarkė, vadovavo 
ir ruošė planus savo kariuomenei be jokio Janino įsimaišymo. Toks šių vyrų 
nesutarimas žymiai blogino jų tarpusavius santykius. Prasidėjo intrigos, 
kurios turėjo neigiamos įtakos visam baltųjų judėjimui. 


Nauja valdžia netrukus paskelbė „vieną nedalomą Rusiją“, bet tik 
lenkams neginčijo savarankiškumo. Vėliau, 1919 m., Kolčakas atsisakė šios 
tezės, pripažindamas apsisprendimo teisę ir kitoms buvusioms Rusijos 
tautoms, įsakmiai išvardinęs net Pabaltijo kraštus. Bet tai jau buvo „šaukštai 
po pietų“, kadangi jo valdžia pradėjo smarkiai trupėti. 


Toks Kolčako valdžios nusistatymas dėl Rusijos tautų ateities, be to, 
nežadant nieko naujo rusų tautai bei demoralizuotai miniai bent kokių 
socialinių reformų, bandant atgaivinti net senąjį vidaus susitvarkymą, 
griežtas valdymo būdas, nesugebėjimas sutramdyti karo vadų tarpusavių 
intrigų — buvo pagrindinės Kolčako ir viso baltųjų judėjimo žlugimo 
priežastys. Kas svarbiausia, jog tokia politika atstūmė nuo savęs čekus, 
kurių pajėgos fronte iki tol vaidino lemiamąjį vaidmenį, nors per tiek 
mėnesių nepaliaujamų karo veiksmų jie irgi buvo gerokai apsilpę. Čekai 
buvo demokratiškai nusiteikę, tad autokratiškai valdžiai jie buvo priešingi, 
nors ir bandė laikytis visiškai neutraliai. Gi bolševikams tai buvo puiki proga 
suorganizuoti ir išvystyti priešingą propagandą. Toji propaganda žymiai 
prisidėjo prie Kolčako sužlugdymo ir fronto užnugary partizaniškos veiklos 
atsiradimo. 

Žymų vaidmenį Kolčako ir apskritai baltųjų judėjimo sužlugdymui atliko 
ir pasikeitusi sąjungininkų politika. Jie sąmoningai ar per naivumą bei dėl 
nesusigaudymo padėtyje prisidėjo prie bolševikų įsigalėjimo, ypač kai 
lapkričio 11 d. jie su vokiečiais pasirašė paliaubas, o 1919 m. birželio 19 d. 
buvo ir Versalio sutartis sudaryta. Jiems rusų pagalba jau buvo nebereikalin- 

ga. Anglų karinio dalinio vado Sibire pulk. Ward'o nuomone, kad „Kolčakas 
nebuvo tiek sunaikintas dėl priešo veiklos, kiek dėl draugų sąjungininkų 
kvailumo ir nerūpestingumo.“ 


VII 


Prisimenant padėtį fronte, tenka konstatuoti, kad Kolčako perversmas 
suteikė bolševikų agitatoriams apsčiai propagandinės medžiagos prieš jo 
valdžią; kareiviai buvo raginami mesti kovojus, pereiti raudonųjų pusėn ir 
grįžti namo. 

Tokios agitacijos poveiky, lapkričio 25 d. Raimanovkos kaime įvyko 
Rumszos lenkų pulke maištas. Turgavietėje pulkas susirinko mitingui 
nuspręsti pasidavimą priešui. Patyrę tokius lenkų kėslus, mes, lietuviai, 
buvome kitokio nusistatymo, nes lenkų pasidavimas grėsė ir mūsų 
saugumui. Tad nutariau veikti. Kuopa laikėsi drausmingai ir vieningai. 
Kuopos vyrams užėmus tinkamą poziciją, išstačius aiškiai matomoj vietoj 
kulkosvaidžius, ultimatyviai pareikalavau mitingui išsiskirstyti ir pasiduoti 
karininkų įsakymams, kas ir buvo įvykdyta. Tuo būdu pulk. Rumszos pulkas 
liko išgelbėtas. Tą įvykį, nors ir nepilnai, Rumsza visgi pamini ir Rugiui, 
kuriam rašo, kad „bolševikų įtikintiems lenkų kareiviams pavyko sukiršinti 
beveik visą dalinį... Tik 7-oji lietuvių kuopa nepasidavė bolševikų 
agitacijai: liko visą laiką disciplinuota ir ištikima savo vadovybei, ir jos 
elgesys, anot Rumszos žodžių, buvo be priekaišto“. Suėmęs agitatorius ir 
juos nuteisęs (berods 9 asmenys), lenkų pulkas ir toliau kariavo, o su jais ir 
mes gruodžio pabaigoj buvome visai atitraukti į užfrontę, perkelti į 
Miniarus, Zlatousto apygardon, Urale, iš kur 1919 m. gegužės pradžioj 
iškeliavome į Novo Nikolajevską. 

Pakely į Miniarus, Ufoj, dėl sužeidimo buvau patalpintas į sanitarinį 
traukinį ir nugabentas Čeliabinskan į čekų lazaretą. 

Fronte išbuvome apie 3 mėnesius. Visą tą laiką praleidome beveik vien 
kautynėse — mažesnėse ar žymesnėse. Buvome labai judrūs, kilnojami iš 
vienos vietos į kitą. Jei vienur sulaikydavome priešą ar pažengdavome 
pirmyn, tai, žiūrėk, kitur kaimynams nesisekant, skubiai permetami ten 
pagelbėti. Tokiam judėjimui vartojome kaimiečių pastotes. Gyventojų 
dauguma buvo totoriai, šie anuo metu nėbuvo bolševikams prielankūs. 
Raudonieji gi tuo metu šiam frontui metė savo turimas geriausias pajėgas, 
norėdami būtinai prasiskverbti į Sibirą — tuomet vienintelį grūdų aruodą, 
nes pačioj Rusijoj su maistu buvo trumpai. 

Kautynėse dėl Belebėjaus miesto — totorių sostinės — gruodžio 3 d. 
sunkiai buvo sužeistas kar. J. Pašilys, gi gruodžio 6 d., jau užėmus 
Konstantinovką, buvau ir aš sužeistas.Iš visų kautynių kuopa palyginti išėjo 
su neperdidžiausiais nuostoliais: vienas mirė dėl sunkios žaizdos, trylika, 

neskaitant karininkų, buvo lengvai sužeisti, kurie net nevyko ligoninėn, o 
liko kuopoj. 

Po lenkų maišto ir juntamo nepalankaus čekų nusistatymo Kolčako 
valdžiai, pradėjau svarstyti mūsų padėtį. Mano ir kuopos vyrų nusistatymas 
buvo aiškiai neigiamas Kolčako valdžios atžvilgiu. Kadangi mūsų ir lenkų, 
kaip ir kitų sąjungininkų dalinių organizavimas buvo pagrįstas savanorišku- 
mo principu, be jokių raštiškų pasižadėjimų ar priesaikų, tad patariau 
vyrams apsispręsti dėl tolimesnio dalyvavimo kuopoj. Nenorintieji likti 
kuopoj, nutarę pasišalinti, — pravažiuojant Ufos miestą keletas vyrų tą ir 
padarė. Toks mano nusistatymas dar labiau sustiprėjo, kai būdamas 
Čeliabinske, čekų lazarete, daugiau patyriau apie Kolčako perversmą, apie jo 
valdžios siekimus. Prie viso to dar prisidėjo žinia apie lapkričio 11 d. 
paliaubas vakarų fronte ir kad čekai esą galutinai atsisakę toliau čia 
bekariauti su bolševikais. Patyręs dar, kad ir Centralinio Lietuvių Biuro 
sušauktame susivažiavime Tomske daugelis laikėsi nuomonės, jog vertėtų 
susilaikyti nuo tolimesnio savo karinių vienetų steigimo. Pasitaręs su 
Čeliabinsko lietuviais, nutarėme kuopą likviduoti. 

Žaizdai kiek apgijus, grįžau kuopon, kur dar radau netoli šimto vyrų. Šie 
patyrę apie nusistatymą likviduoti,s nusiminė, nes jie tada būtų mobilizuoja- 
mi rusų kariuomenėn. Tačiau su atitinkamai paruoštais dokumentais dalis jų 
išvažinėjo. Su tais išvyko net ir karininkas Petrauskas, kuris grįžo arčiau 
fronto, tikėdamas surasti progą pereiti jį ir patraukti arčiau Lietuvos link. 
Koks likimas jį ištiko, taip ir neteko patirti, bet Lietuvos jis tikrai nepasiekė. 
Su likusiais kuopoj apie 60 vyrų ir drauge su lenkų pulku išvykome Novo 
Nikolajevskan (dabar Novo Sibirsk) galutinam susilikvidavimui. Novo 
Nikolajevską pasiekėme 1919 metų gegužės mėn. 3 d. 

Nuvykę N. Nikolajevskan, patyrėme naujų dalykų. Kolčako gerai 
apginkluota kariuomenė perėmė visą fronto gynybą; čekai ištraukė visus 
savo dalinius į užnugarį. Nors kova su vokiečiais taipgi jau pakitėjo, bet gen. 
Janin savo t.v. sąjungininkų kariuomenės nesirengė likviduoti. Tuo tarpu 
Kolčako kariuomenė pradėjo sėkmingai frone pulti. Buvo susigrąžinta 
prarasta teritorija vėl iki Samaros, gi šiaurėje — buvo paimtas Kazan. 

Valdžia vis daugiau šaukė vyrų kariuomenėn. Kas mūsiškių vengė 
tarnauti pas rusus, tie vėl būrėsi Novo Nikolajevske lenkų organizuojamoj 
V-toj divizijoj, kurios vadu radome pulk. Rumszą (jis iš Miniarų buvo jau 
daug anksčiau išvykęs). Kolonijos dėl tų mobilizacijų irgi susirūpino. 
Centralinis Lietuvių Biuras (jis buvo vyriausias lietuvių centras) nerado 
išeities, o ryšių su Lietuva — jokių, nors įvairiais keliais ir buvo bandoma su 
ja susirišti — net per švedų misiją. Beveik neturėjome jokio vaizdo kas dėjosi 
Lietuvoje. 

Tuomet Novo Nikolajevsko Tautos Taryboj (pirmininku buvo kun. J. 
Demikis) kilo sumanymas neleisti mūsų kuopai susilikviduoti, bet priešingai 
— ją paversti į atskirą didesnį vienetą, kad išvengus priverstino šaukimo 
rusų kariuomenėn, siekti vienintelio tikslo — grįžti savo kraštan organizuo- 
tai visvien kuriuo keliu — per rytus ar vakarus, žiūrint pilietinio karo 
išdavų. Taryba daug svarstė už ir prieš, šaukė visuotinius susirinkimus tam 
klausimui išspręsti. Svarstymuose prieita išvados: bandyti organizuotis. 


Tuo metu kaip tik N. Nikolajevske buvo atvykęs gen. Janin'o misijos 
narys pulk. LeMagnjer. Teirautasi jo nuomonės ir teigiamu atveju prašyta 
leisti steigti batalioną prie gen. Janin štabo. Po kurio laiko Taryba gavo jo 
atsakymą, kad vyr. vadovybė nesipriešina lietuvių sumanymui, bet siūlo 
tęsti jau esamos kuopos formavimą į didesnį vienetą prie lenkų kariuome- 
nės, nes gen. Janin, kaip vyriausias visų sąjungininkų kariuomenės vadas, iš 
viso nenorįs turėti betarpiai reikalo su smulkiomis tofnaeijeimis, Patarė tuo 
reikalu tartis su lenkų karo vadovybe. 


Paraleliai vykstant pasitarimams su pulk. LeMagnjer, Centralinis 
Lietuvių Biuras kreipėsi į Latvių Tautos Tarybą Sibire, prašydamas suteikti 
galimybę įsisteigti lietuvių batalionui prie latvių Vladivostoke organizuoja- 
mo pulko. Greitas latvių atsakymas bylojo, kad jie neprieštarauja atskirų 
lietuvių stojimui į jų dalinį, jei jie jaučiasi Latvijos piliečiai, gi atskirą lietuvių 
dalinį jie sutiktų tik tada leisti formuotis, jei Centro Lietuvių Biuras 
Lietuvos vyriausybės vardu duotų pasižadėjimą atsilyginti už to dalinio 
išlaikymą, pažymėdami, kad ir jie esą panašiomis sąlygomis formuojasi prie 
čekų. Aišku, Biuras tokio pasižadėjimo duoti negalėjo, tad ir kūrimosi prie 
latvių reikalas savaime atpuolė. 

Po pulk. LeMagnjer atsakymo Tarybai, vieną dieną buvau pulk. Rumszos 
pakviestas atvykti pas jį. Man nuvykus, jis paklausė, ar užuot ėmus baigti 
kuopą išformuoti, gal lietuviai norėtų kurti prie lenkų kariuomenės savo 
didesnį, visai autonominį, karinį dalinį. Teigiamu atveju siūlė pateikti savo 
sumanymo projektą lenkų vyriausiai karo vadovybei. Iš pasikalbėjimo 
supratau, kad pulk. Le Magnjer bus čia įsikišęs. Iš rusų spaudoj pasitaikiusių 
retų ir trumpų žinučių mums jau aiškėjo, kad Lietuva kuria savo valstybinį 
gyvenimą ir net turėjusi susikirtimų su bolševikais. 


Dar kartą pasvarstę reikalą Tautos Taryboje, dalyvaujant iš Tomsko 
atvykusiam C. Biuro nariui K. Navakui ir karininkams, kurie tuokart buvo 
N. Nikolajevske, 1919 m. gegužės 27 d. N. Nikolajevsko Tautos Taryba 
pasiuntė lenkų vyr. vadovybei atitinkamą raštą su karininkų siūlomu 
projektu, kuriame buvo rašoma, kad: 


„Nenumatydami galutinų Lietuvos ir Lenkijos santykių, tačiau turime vilties, jog 
tie santykiai bus bičiuliški ir broliškai gyvens abi tautos — 

Todėl pasiūlome: 


1. Dalis (batalionas, pulkas) palieka ekonominiu ir ūkio žvilgsniu bendroj lenkų 
kariuomenės Rytų Rusuose vado priežiūroj. 

2. Operacijų klausimai bus sprendžiami bendrai. 

3. Organizacija ir tarnyba eina lenkų statutais, išverstais lietuvių kalbon. 

4. Dalis susidės iš lietuvių karininkų ir kareivių. 

5. Komanda ir kalba priverstinai lietuvių. 

6. Uniforma atskira — lietuviška. 

7. Sugrįžus Europon, dalis kiekvieną valandą galės atsiskirti ir susijungti su 
Lietuvos kariuomene, kaip tos kariuomenės vienetas. į 

8. Daliniui formuoti ir vadovauti pavedama poručikui Linkevičiui. 


Lietuvių karininkų grupė: 
poručikas Linkevičius, 
poručikas Tomkus, 
podporučikas Navakas, 
karužas Podgaiskis, 
karužas Kasakaitis.“ 


Į minėtą Tarybos raštą buvo gautas toks lenkų karo vadovybės 
atsakymas: 


Lenkų Kariuomenės Vadas 
Rytų Rusijoje 
1919 m. birželio 7 d. 
Nr. D/281c 
Novo-Nikolajevsko Rajono 
Lietuvių Tarybai 
Obski prosp. Nr. 26 


Atsakydamas į raštą, 1919 m. gegužės 27 d., turiu garbės pranešti, jog visai 
pritariu Sibiro lietuvių savanorių dalių formavimui prie lenkų kariuomenės Rytų 
Rusijoj imant pagrindu pateiktą lietuvių oficierių grupės projektą. 

Drauge pranešiau apie tai kompetetingai valdžiai (gen. Janin) mano leidimą 
patvirtinti. Įspėju, jog tas darbas, istorijos patvirtintas ir apslakštytas bendru krauju 
kovose dėl nepriklausomybės, paremtas vienodais tautiniais reikalais, abipusių 
pasitikėjimu ir pagarba, abiejų tautų simpatija, — bus geriausias švyturys taikos 
ateičiai. 

Naudodamasis proga, turiu pareikšti, kad tarnaujantieji lenkų kariuomenėje 
lietuviai savo narsumu ir elgesiu I pulko kautynėse įgijo sau savo kolegų lenkų 
didžiausios simpatijos ir palankumo iš viršininkų pusės. 

pulkininkas Czuma. 
Lenkų Kariuomenės Vadas Rytų Rusijoje 

Turėdami omeny latvių atsakymą, sudarant šį projektą, sąmoningai buvo 
neliečiamas lėšų klausimas. Ir pulk. Czumos atsakymas nieko apie tai 
nemini, tad mes laikėme, kad lėšų kliusimas išviso nereikšmingas, nes, kaip 
toliau ir pasirodė, visų sąjungininkų dalinių išlaikymas išimtinai ėjo 
santarvininkų sąskaiton, ypatingai prancūzų. 

Nesulaukdami jokio atsakymo į C. Biuro pasiųstą telegramą per švedų 
atstovybę ir įvairiais kitokiais keliais mėgintus susisiekti su Lietuvos 
vyriausybe, verčiami skelbiamų mobilizacijų, nutarėme toliau nebegaišti ir 
1919 m. birželio 27 d. pradėjome kurti Pirmą Atskirą Lietuvių Batalioną 
Vytauto Didžiojo vardu. Apie formavimąsi pranešta ir kitoms kolonijoms, iš 
kurių susilaukta pritarimo. 

Taigi tikrovėje ir iš dokumentų matyti, kad nei kuopos, nei bataliono 
organizavime jokių pulk. Rumszos nuopelnų nebuvo. Tai buvo daroma 
išimtinai mūsų pačių, lietuvių, iniciatyva ir pastangomis. Suformuotą mūsų 
kuopą, nežiūrint priminimo apie sutartį, Rumsza ją įjungė į lenkų pulką, 
kaip to pulko 7-tą kuopą, pasinaudodamas artėjančiu pavojum fronte. Tiesa, 
laiškuose Rugiui jis rašo, kad lietuvių kuopa buvo jo „branginama ir 
paprastai laikoma rezerve“. Tokiu pareiškimu Rumsza, nors ir netiesioginiai, 
pripažįsta, kad kuopa visgi buvo atskira, autonominė (laikoma rezerve). 
Faktinai taip ir buvo: joks kitas to pulko karininkas, išskyrus patį Rumszą, 
niekad nėra davęs jokių parėdymų kuopai iki pat jos persiformavimo į 
batalioną. Matomai mano priminimas apie sutartį turėta jo mintyje, tad jau 
formuojant batalioną, jis pats siūlo pateikti sąlygas raštu. Nors jis ir rašo, 
kad „Organizuoti ar neorganizuoti lietuvių batalioną? Tai priklausė tada 
išimtinai nuo manęs“. Jei jau tikrai tai būtų priklausę išimtinai nuo jo, kam 
gi reikėjo vyr. lenkų vado pulk. Czumos ir Lenkų Karinio Komiteto raštiško 
susitarimo su Novo Nikolajevsko Lietuvių Tautos Taryba, o be to, laukti 
gen. Janin'o reakcijos? 

Pradėjus kurtis, kaip ir kiekvienoj pradžioj, buvo daug visokio darbo, 
karininkai dirbo išsijuosę, nežiūrėdami nei laiko nei vargo. Bendromis 
pastangomis karininkų — Pr. Klimaičio, J. Tomkaus ir K. Navako — buvo 
suredaguotas ir išverstas į lietuvių kalbą statutas. Batalionas turėjo savo 
antspaudą su vytim ir užrašais vien tik lietuvių kalba. Batalionas buvo 
priskirtas betarpiai prie 5-tos lenkų divizijos štabo, kuriai, kaip jau minėta, 
vadovavo pulk. Rumsza. Visi lietuviai, tarnavę pas lenkus ir pareiškę norą 
persikelti batalionan, be kliūčių buvo išleidžiami iš lenkų dalinių. Pradžioj 
batalionas su kuopos likučiais susidarė iš apie 100-120 žmonių, bet pradėjus 
plaukti savanoriams iš kolonijų ir pabėgėliams iš rusų karuuomenės, jis 
sparčiai didėjo. Savanoriai batalionan atvykdavo tik su lietuvių organizacijų 
rekomendacijomis. Apie bataliono tvarkymąsi, jo vidinį gyvenimą, ryšius su 
kolonijomis ir Centraliniu Biuru yra plačiai aprašyta kituose straipsniuose 
bei atskiruose leidiniuose, tad čia nekartosiu. 

Lenkai į patį bataliono formavimąsi, jo vidujinį gyvenimą visai nesikišo; 
net pulk. Rumsza niekad neapsilankė, nors visai netoliese mūsų gyveno: ant 
(Obės upės kranto. Bendrai imant, išskyrus būtinų oficialinių santykių, jokių 
kitų ryšių ar bendravimo su lenkais nei bataliono karininkai, nei kareiviai 
neturėjo per visą laiką. Taip buvo pradžioj, o vėliau, jau į galą, ypač santykiai 
kareivių su lenkais gerokai pablogėjo. 

Teisybės dėlei visgi tenka paminėti, kad formavimosi pradžioj pulk. 
Rumsza rodė lyg ir kokį prielankumą mums apsirūpinant ginklais ir 
mundiruote. Kadangi tie dalykai buvo griežtai kontroliuojami, tai be paties 
Rumszos rezoliucijos nei mes, nei patys lenkai iš sandėlių tų dalykų gauti 
negalėjo. Esame tiems dalykams net porą kartų gavę jo sutikimą anksčiau 
lenkų, bet tai gal daugiau tik dėl mūsų apsukrumė. Tik tuo ir pasireiškė tas 
pulk. Rumszos mums palankumas. Nei manęs, nei kito karininko kuopoj ar 
batalione jis negalėjo nei atleisti, nei paskirti, kadangi tai būtų nesuderinama 
su susitarimais. 


IX 


Tik nuvykus iš Miniarų į Novo Nikolajevską, aš tuoj painformavau pulk. 
Rumszą apie kuopos nutarimą susilikviduoti. Tad kodėl gi Rumsza pareiškė 
prielankumą mūsų norui suorganizuoti savo atskirą autonominį didesnį 
karinį vienetą? Mes, karininkai, nemanėme tuomet, nemanau ir šiandien, 
kad tai būtų buvęs koks nors Rumszos tautiškos simpatijos pasireiškimas. 
Mūsų galvojimu, tai buvo grynai jo egoistinis išskaičiavimas. Pulk. Rumsza 
buvo karys pilna to žodžio prasme. Dėl savo kieto būdo nebuvo lenkų 
mėgiamas. Jo diviziją iš virš dešimties tūkstančių vyrų, kaip ir pirmą lenkų 
pulką, sudarė daugiausia lenkų belaisviai, buvę austrų kariuomenės kariai. 
Praleistas laikas stovyklose ir rusų revoliucija paveikė juos, atpratino tiek 
karininkus, tiek kareivius nuo kariškos drausmės. Jų vienintelis troškimas 
buvo, kaip ir mūsų, galimai greičiau pasiekti savo kraštus. Jiems tvarkyti bei 
valdyti ir tiko griežta pulk. Rumszos ranka. 

Pulk. Rumszos dabartinis pareiškimas, kad jam buvo gerai žinomi 
lietuvių ir lenkų santykiai Lietuvoj dar prieš rusų revoliuciją ir kad tie 
santykiai nebuvę draugiški, tai tas tik patvirtina mūsų įtarimą, jog mumyse 
jis, esant reikalui, ieškojo rasti sau paramos, kaip tai jau buvo atsitikę fronto 
linijoj, kuomet jo pulkas buvo bebandąs persimesti pas priešą. Tas mūsų 
įtarimas ir vėl pasitvirtino, kai jis pasiuntė mus Slavgorodan gelbėti ir 
surankioti iš baimės išsilaksčiusį lenkų batalioną. Rumszos aiškinimasis, kad 
jo tarpininkavimą lietuvių batalionui organizuotis esą nulėmę „kai kurių 
lietuvių prašymas padėti grįžti Lietuvon lietuvių bataliono gretose, kurie 
Lietuvoje turėjo nekilnojamąjį turtą“ — yra labai abejotinas ir neįtikinantis. 
Kokie tie lietuviai buvo? Gal koks sulenkėjęs dvarininkas? Tokių pas mus 

nebuvo. Tik du karininkai, kurie mokėjo lenkiškai ir atvyko iš lenkų 
kariuomenės, buvo tikri lietuviai — jokie dvarininkai ar turtuoliai. Visi kiti 
atvyko iš rusų kariuomenės: vieni su rusų karo vadovybės sutikimu, kiti be 
jokio sutikimo. Pulk. Rumszos keistą elgesį pavaizduoja jo paties dabar 
pareiškimas, kad jam anuomet jau buvę žinoma, jog 1919 m. balandžio 19 d. 
Pilsudskis užgrobė Vilnių.. Taigi dar gerokai prieš bataliono kūrimąsi. Jei 
tada tai būtų Sibiro lietuviams žinoma, be abejo, jokio susitarimo su lenkais 
nebūtų buvę. Kaip tokį pulk. Rumszos elgesį pavadinti? 

Kodėl pulk. Czuma neprieštaravo mūsų kūrimuisi, į tai būtų sunku 
atsakyti. Bet vargu jis norėjo mus panaudoti savo tikslams. Pulk. Walerian 
Czuma, Austro-Vengrijos karininkas, 1920 m. sausio 7 d. ties Kliukvėnaja 
stotim su visa savo kariuomene pasidavė raudoniesiems nelaisvėn, iš kurios 
tik 1922 m. grįžo Lenkijon. 1939 m. kare su vokiečiais Czuma, jau generolo 
laipsnyje, buvo vyriausias Varšuvos gynėjas (komendantas). Varšuvai 
kapituliavus, pateko į vokiečių nelaisvę. 

Keletas žodžių iš pulk. Rumszos praeities. Baigęs Palangos progimnaziją, 
jis įstojo į Vilniaus karo mokyklą, kur mokslas tęsėsi trejus metus, (1906- 
1909). 1909 m. jąją baigė. Vieną laikotarpį (1907-1910) ten mokėsi ir pulk. 
K. Žukas. Šis savo atsiminimuose pamini, kad tuo metu mokykloj buvę tik 
penki lietuviai, bet jų tarpe Rumszos pavardės nemini. K. Žukas mini: 
Acuką, Bizoką, Jakaitį, Velykį ir save. ,„Tai ir visi“, anot jo. Visi tie paminėti 
lietuviai, kaip žinome, garbingai tarnavo Nepriklausomos Lietuvos ka- 
riuomenėje. 

Pirmam pasauliniam karui kilus, Rumsza netrukus Rytprūsiuose pateko 
vokiečių nelaisvėn, iš kurios 1915 m. pabėgo Prancūzijon, o iš ten 
aplinkiniais keliais vėl grįžo Rusijon ir tęsė tarnybą rusų kariuomenėje. 
Bolševikams pagrobus valdžią, pulk. Rumsza (1917 m. gale) persikėlė į 
Kerenskio laikais suformuotą gen. Dowbor-Musnickio lenkų korpusą. Bet 
ten jis neilgai užtrukęs, nuvyko Petrapilin ir net įsitaisė į Generalinio štabo 
akademiją studijoms. Akademiją netrukus bolševikai iškėlė į Ekaterinburgą 


(dabar Sverdlovską), kur ir Rumsza nukeliavo. 
Ekaterinburge, Rumsza sakosi ėmęs vadovauti akademijoje slaptai 


priešbolševikinei organizacijai, ir, 1918.IV.20 įvykdžius sukilimą, bolševikai 
buvę iš ten išvaryti. Šis jo aiškinimas nepatikimas. Kaip jie galėjo tada 
išlaisvinti Ekaterinburgą, kuriame nuo Kerenskio laikų buvo laikomas caras 
Nikalojus su šeima, bolševikų stropiai saugojamas ir tik 1918 m. liepos 16 d., 
Leninui įsakius, nužudytas, kadangi prie miesto artėjo čekai ir rusų 
savanoriai? Čekai gi sukilimą tepradėjo tik gegužės mėn. vidury. Tad 
balandžio 20 d. negalėjo būti ir nebuvo jokio Ekaterinburgo išlaisvinimo. 

Čekams išvadavus Sibirą ir Rumszai nepavykus iškilti pas rusus, jis 
palieka juos ir 1918 m. rugpiūčio 12 d. išsikelia pas vos tik pradėjusius Sibire 
organizuotis lenkus. 1920 m. lenkams prie Kliukvenaja gelžkelio stoties 

apie 120 km. į rytus nuo Krasnojarsko, kapituliavus bolševikams, kurių 
daugumą sudarė partizanai, pulk. Rumsza išvengė bolševikų nelaisvės, 
pabėgo ir nuvyko Lenkijon, kur tarnavo kariuomenėje ir net dalyvavo 
kovose prieš bolševikus, bet dėl kokių tai vaidų su pilsudskininkais, buvo iš 
pareigų pašalintas ir, išbuvęs net penkerius metus be jokio paskyrimo, 1928 
m. buvo paleistas atsargon. Civiliu būdamas, vertėsi automobilių padangų 
prekyba, atstovaudamas kokiai tai anglų firmai. 1939 m. prasidėjus karui su 
vokiečiais, jam pavyko apleisti Lenkiją ir po kurio laiko apsigyventi Londone. 


X. 


Pradėję formuotis, mes gyvenome viltim, kad išvengsime fronto, nes jau 
aiškėjo, kad sąjungininkai aktyviai tikrai nebedalyvaus rusų pilietiniame 
kare. Žinių apie Lietuvą neturėjome ir, jeigu pripuolamai kokių jų 
nugirsdavome, tai jos dažnai viena kitai prieštaraudavo. 

Vėliau pradėjome gauti ir tikslesnių žinių. Jau sužinojome, kad 1919 m. 
birželio 19 d. Versalyje tikrai buvo pasirašyta taikos sutartis, kad vokiečiai 
karą pralaimėjo, kad Lietuva dėl savo laisvės kovoja su bolševikais, bet kad ir 
santykiai su lenkais toli gražu nėra tokie geri, kaip įsivaizdavome skaitydami 
rusų laikraščius. Iš pripuolamai gautų Amerikos lietuvių laikraščių, kad ir 
žymiai pavėluotų, patyrėme apie lenkų įvykdytą Vilniaus užgrobimą. Ši žinia 
mus perbloškė. Nebebuvo jau jokios abejonės, kad turime stengtis greičiau 
atsipalaiduoti nuo lenkų. Apie tai, be abejo, patyrė ir lenkų vadovybė. Nors 
tuomet mes, nei lenkai apie tai neprasitardavome. Mes, karininkai, buvome 
sutarę laikyti tai paslaptyje. Bet lenkai jau juto, kad mūsų nuotaikos žymiai 
pasikeitė, ką dabar savo atsiminimuose patvirtina ir pulk. Rumsza. 

Kiek susiorganizavę ir susilaukę daugiau savanorių, pradėjome daryti 
realių žygių atsipalaiduoti nuo lenkų. Mūsų žvilgsniai nukrypo į čekus. 
Tokiam sumanymui mus paskatino sekantis atsitikimas. Būnant dar 
Buguruslane, kokia tai proga Samaroje čekai suruošė iškilmes, į kurias, be 
rusų, jie pavkietė dar ir kitų tautų atstovus, — jų tarpe ir vyr. lenkų 
vadovybę. Mano nustebimui — ir aš gavau čekoslovakų atskirą pakvietimą, 
kaip lietuvių karinio dalinio atstovas. Per tas iškilmes patyriau, kad čekai jau 
žinojo apie atskiros lietuvių kuopos egzistavimą, tad jie atsiuntė ir atskirą 
pakvietimą. 

Naudodamas tokią progą, aš tuomet sugalvojau pasiteirauti pas čekus 
apie galimybę mums prie jų prisiglausti. Gavau pasimatymą su čekų pirmos 
divizijos vadu gen. Čečeku. Šis maloniai mane priėmė, ir aš išdėsčiau jam 
savo reikalą. Išklausęs, jis pareiškė, kad nenumatąs kliūčių kodėl čekai turėtų 
prieštarauti. Patarė tuo reikalu kreiptis į vyr. čekų karo vadovybę, pažadėjęs 
savo pilną paramą. Tas reikalas tuomet taip ir pasibaigė, nes netrukus čekai 
apleido Samarą, o mes traukėmės iš Buguruslano, grįžome frontan. 

Prasidėjo Kolčako perversmas, mano sužeidimas, kuopos likvidacijos 
pradžia, — taip visą tą reikalą ir nustūmė į šalį. Dabar po tiek laiko ir vėl 
nutarėme iš naujo judinti tą reikalą pas čekus, nors ir pasikeitus sąlygoms. 

Pritarus Centrinio Biuro pirmininkui prof. K. Būgai, buvo kreiptasi į K. 
Puidą, žinomą mūsų rašytoją ir veikėją, kuris tuo metu ėjo C. Biuro 
įgaliotinio pareigas N. Nikolajevskui ir jo rajonui, prašant sutikimo vykti pas 
čekus į jų centrą Irkutskan ir daryti žygių mūsų atsiskyrimui nuo lenkų. 
Sutarėme, kad tos akcijos nekelti viešumon iki bus pasiekta teigiamų 
rezultatų, nenorėdami jau ir taip įtemptus santykius su lenkais dar labiau 
aštrinti. Tuo tarpu reikalai fronte atrodė nekaip. Po taip sėkmingų žygių, 
Kolčaką sekė nesėkmės: jo kariuomenė spaudžiama raudonųjų vado 
Tuchačevskio, iš Pavolgės traukėsi atgal į Sibirą. Mums darėsi vis aiškiau, 
kad per vakarus Lietuvos greičiausiai nepasieksime, — reikės trauktis į 
rytus. Tad į K. Puidos misiją dėjome nemaža vilties, nes jis turėjo plačių 
pažinčių čekoslovakų tarpe. Spalio pradžioje jis išvyko į Irkutską, čekoslova- 
kų centrą. Deja, likimas lėmė kitaip. Susitikome su K. Puida jau Lietuvoje. 
Jis tvirtina, kad jo misija buvusi sėkminga, tik staigi Sibiro katastrofa 
sužlugdė visą sumanymą. Jo žmona, rašytoja Pleirytė Puidienė, apie tą misiją 
1924 m. plačiau aprašė „Ryte“. 

Rugsėjo pradžioj, persikėlus mums iš vasaros stovyklos (ant Obės upės 
kranto), bataliono kūrimosi pradinės vietovės, į miesto kareivines, kurios 
buvo prie pat gelžkelio linijos, netoli Novo Nikolajevsko stoties, mūsų 
santykiai su lenkais ėmė žymiai blogėti. Karininkai santykiuose su lenkais 
stengėsi išlaikyti korektiškumą, buvo oficialūs, nors kiek draugiškesnių 
ryšių su jais niekad ir neturėjo, nieko bendro nebuvo iš pat pradžios. Bet 
kareivių santykiai su lenkais kaskart ėjo blogyn. Prasidėjo tarp lietuvių ir 
lenkų kareivių vaidai ir net muštynės. Mūsiškiai išjuokdavo lenkus už jų 
žygius Slavgorode prieš ramius gyventojus, neva partizanus, mėgindavo 
jiems iškrėsti įvairių išdaigų. Visa tai iš bataliono karininkų pareikalavo 
nemaža pastangų ir nervų, kad nors Sibire būtų galima taikiau išsilaikyti iki 
turėsime progos iš ten išvykti ar atsiskirti. 


XI 


Persikraustę miestan, mes patyrėme, kad Rumszos divizija su pagalbi- 
niais daliniais — visi be jokios išimties — buvo jau susodinti vagonuose net 
už N. Nikolajevsko ribų; apsirūpinę garvežiais, turėjo suformavę apie 60 
traukinių — net tris šarvuotus. Visa tai buvo padaryta vykdant gen. Janin 
įsakymą — saugoti nuo partizanų užpuldinėjimų pagrindinę geležinkelio 
liniją nuo Tatarskaja stoties, apie 450 km į vakarus iki Bolotnaja stoties — 
iki 150 km į rytus nuo N. Nikolajevsko ir atskirą atsišakojimą nuo 
Tatarskaja iki Slavgorodo. Aišku toks apsirūpinimas vagonais čekoslovakų 

pavyzdžiu, bylojo apie rimtą ruošimąsi evakuacijai į rytus. Nuo N. 
Nikolajevsko tą liniją iki Irkutsko saugojo čekai, o toliau iki Vladivostoko — 
amerikiečiai ir japonai. 

„Man rūpėjo, kad ir Lietuvių Batalionas turėtų vagonus, t.y. savo 
traukinį, ypač evakuacijai į rytus, nes jau tada tokią evakuaciją buvau 
numatęs. Asmeniškai jiems pastovį paskyriau vagonuose Transsibiriško 
gelžkelio stotyje Chulym (į vakarus Omsko kryptin. P.L.). Mano instrukcija 
Lietuvių Batalionui buvo labai aiški: batalionas būna vagonuose Chulym 
stotyje, sudaro stoties garnizoną ir, išskyrus pačios stoties apsaugą, jokios 
kitos tarnybos neturi — nesiunčia patrulių į apylinkes. Batalionas visuomet 
lieka krūvoje“, taip dabar rašo pulk. Rumsza. Bet labai gaila, kad tai visiškai 
neatitiko tikrovei. 

Tokios instrukcijos, kaip dabar pulk. Rumsza rašo save teisindamas, mes 
niekad negavome. Priešingai, rugsėjo pradžioj apleidžiant vasaros stovyklą 
(apie 3 km nuo miesto), vietoj vagonų — jis mums paskyrė kareivines šalia 
geležinkelio linijos, apie porą km nuo stoties, žadant neva parūpinti vagonų 
ir mums, nes vagonai, kaip ir visas N. Nikolajevsko gelžkelio depo 
(dirbtuvės, sandėliai, garvežiai) buvo išimtinai jau lenkų žinioj. 

Reikia pastebėti, kad nuo pat bataliono kūrimosi pradžios iki pat pabaigos 
tarnybiniai tik kelis kartus tesimačiau su Rumsza. Visus reikalus su mumis 
jis tvarkė per savo štabo viršininką, rusų kariuomenės karininką, su kuriuo 
reikalus atliekant vartojome tik rusų kalbą, kaip ir su pačiu pulk. Rumsza, 
nes aš nemokėjau lenkiškai, o pulk. Rumsza vengė nors žodį ištarti 
lietuviškai, tą kalbą mokėdamas. Kartą fronte pabandžiau jam pasakyti 
lietuviškai, jis keletą žodžių pratarė irgi grynai lietuviškai, bet tuoj pat tęsė 
pokalbį jau rusiškai. Tad taip su juo jau niekad kitaip kaip rusiškai ir 
nebekalbėjome. 

Rumsza rašo, kad minėto gelžkelio apsaugą jo divizija perėmusi 1919 m. 
liepos mėn. Jis tada lenkus patogiai, erdviai susodino į vagonus, nežiūrint 
kad tų vagonų trūko ir patiems rusams. Dėl to kildavo ir susikirtimų. Kad, 
anot Rumszos, jam „rūpėjo“ ir mūsų batalionui parūpinti vagonus — mažai 
patikimas dalykas. Liepos ir rugpiūčio mėnesiais, tuo metu, kai lenkai buvo 
sodinami į vagonus, jis laikė mus vasaros nešildomoj stovykloj. Tik rugsėjo 
pradžioj iškėlė iš tų barakų (ir tai man pareikalavus), kadangi Sibiro oras 
atšalo. Stovyklos nebuvo šaltam laikui pritaikintos. Mums gi vietoj žadėtų 
vagonų — paskyrė kareivines. 

Tik spėjus kiek apsitvarkyti kareivinėse, rugsėjo 15 d. Rumszos štabo 
viršininkas pranešė, kad, divizijos vado parėdymu, turiu pasiimti dalį 
bataliono karių ir skubiai išvykti į Kargato stotį, visai netoli Rumszos 
minimo Chulym, apie pusantro šimto km nuo N. Nikolajevsko į vakarus, 
kadangi ten pasirodęs didelis partizanų būrys, kurs gręsiąs pagrindinei 
gelžkelio linijai. Batalionas dar buvo pačioj organizavimo stadijoj, tad 

pareiškiau jo štabo viršininkui, kad atidėtų mano išvykimą ton ekspedicijon. 
Bet štabo viršininkas pareiškė, kad tai esąs primygtinas pulk. Rumszos 
reikalavimas, kadangi N. Nikolajevske jokių kitų dalinių nesą, nes jie visi 
buvę išmėtyti pagrindinės linijos stotyse. Grįžus iš ekspedicijos, žadėjo visą 
batalioną susodinti į vagonus. Pagalvojome tada, kad gal tokiu būdu nors 
pradžiai įsigysime vagonų. Tad, pasiėmęs pirmą kuopą, jau pilnai susiorgani- 
zavusią, kulkosvydžių būrį ir vienuoliką raitelių, kitą dieną išvykome į 
Kargatą. Lenkai tam reikalui davė keletą vagonų. 

Nuvykus Kargato stotin paaiškėjo, kad partizanai tikrai buvę pasirodę 
netoli Kargato miestelio. Iš vietos gyventojų patyrėmė, kad toji partizanų 
grupė esanti nemaža — beveik tūkstančio žmonių. Jos centras esąs 
Maršankos bažnytkaimy, apie 35 km nuo Kargato stoties. Kitą rytą, rugsėjo 
16 d.„-susėdę į pavarytas kaimiečių pastotes, patraukėme Maršankos link. 
Pavažiavus porą dešimtų kilometrų, mūsų raitieji žvalgai susidūrė su 
partizanų žvalgais, kurie spruko atgal, bet netoli jau paties miestelio buvome 
sutikti ugnim. Po kiek kombinuoto puolimo, „priešas, pabugęs apsupimo, 
leidosi bėgti. Į mūsų rankas pateko pats gaujos vadas su savo arkliu, nemažai 
belaisvių ir ginklų: kariškų ir šratinių šautuvų, kardų, pikių ir net dalgių. 
Paaiškėjo, kad jų vis dėlto būta virš trijų šimtų. Išlaisvinti miestelio 
gyventojai buvo nepaprastai mums dėkingi ir sakė, kad tie vadinami 
partizanai esą ne kas kitas, kaip paprasti plėšikai, kurie juos terorizavę, 
plėšę, ir net kai kuriuos nužudę. Kitą dieną mūsų raitieji žvalgai, išžvalgę 
Maršankos apylinkę apie 70 km, niekur jau tų partizanų neužtiko. Tad 
nutariau po stepes jų nesivaikyti, ir grįžome atgal į Kargatą, nes gelžkeliui 
tikrai joks pavojus tuomet nebegrėsė. Apie tai paskambinau štabui ir 
pranešiau, kad ruošiuos grįžti N. Nikolajevskan, nes reikėjo tęsti tolimesnį 
bataliono formavimą, kadangi buvo atvykę daug naujų savanorių. 

Nesuspėjus net susitvarkyti kelionei grįžti, tuč tuojau gavau naują 
parėdymą — vykti Slavgorodan bėdon patekusiam trečiam lenkų pulkui 
pagelbėti. Slavgorodas yra Semipalatinsko rajone, apie tūkstantis kilometrų 
nuo N. Nikolajevsko. 

Tokį Rumszos štabo viršininko naują parėdymą laikiau neteisingu ir 
nedraugingu, nors jis ir tvirtino, kad toks parėdymas esąs paties pulk. 
Rumszos. Kadangi, mano nuomone, tai reiškė įsitraukimą jau aktyvion 
kovon su bolševikais, tai nutariau pats vykti N. Nikolajevskan reikalauti 
dalinio sugrąžinimo. Dalinį pavedžiau J. Tomkui — vykti Slavgorodan ir ten 
savo nuožiūra tvarkytis iki išsirūpinsiu dalinio atšaukimo. Jei tai tikrai buvo 
toks Rumszos patvarkymas, tai spėju, kad jis prisiminė frontą Urale, kur 
mūsų kuopai nekartą teko gelbėti jo lenkų pulką nuo subyrėjimo. 

N. Nikolajevske man neteko Rumszos asmeniškai sutikti, — būk buvęs 
kur tai toliau išvykęs iš miesto, tad ir vėl susitikome su jo štabo viršininku. 
Mūsų pokalbis buvo aštraus pobūdžio. Aš reikalavau tuojau grąžinti dalinį ir 

netrukdyti tolimesnio bataliono formavimo..Be to, pareiškiau, jog nerandu 
jokio reikalo mums, lietuviams, vėl dalyvauti rusų pilietiniame kare, kad ir 
su partizanais, tuo metu, kai sąjungininkai kaip tik atitraukia iš fronto savo 
dalinius. 

Apie šį pasikalbėjimą dabar ir mini Rumsza savo straipsnyje, bet labai 
keistais, nerimtais išsireiškimais, iškraipydamas patį pasikalbėjimo turinį. 
Anot Rumszos, aš pareiškęs štabo viršininkui „bijąs, kad partizanai gali 
užpulti stotį, gi jis nenorėtų dalyvauti rusų pilietiniame kare. — „Pavedžiau 
perduoti kapitonui Linkevičiui mano pajuokiantį atsakymą: Kiek gi tų 
partizanų gali Chulymo stotį užpulti? Keturi ar keturiolika? Juk jis turįs 400 
vyrų batalione, — su kulkosvydžiais gal gi apsiginsiąs!“ Nieko panašaus 
niekad nėra man taip išsreiškęs jo štabo viršininkas ir iš viso ta istorija apie 
Chulymo pastovį yra netiesa, dabar tik išgalvota, nes niekad nebuvome gavę 
jokio Rumszos įsakymo apie pastovį Chulyme. 

Tačiau tas mano pasikalbėjimas turėjo pasekmių, dalinys iš Slavgorodo 
buvo greit sugrąžintas. Tačiau lenkai, lyg kerštaudami, tik spėjus daliniui 
parvykti, skubiai pareikalavo grąžinti vagonus. Pasirodė — jų bijota, kad 
mes galime juos pasilaikyti. Nors dalį tų vagonų ir garvežį jiems pavyko 
atgauti, bet kitą dalį mūsų vyrai sugebėjo pasilaikyti. 

iš Rumszos rašinio atrodo lyg jis nežinotų, kad batalionas buvo dar toli 
iki susiformavimo. Jame tuomet buvo ne daugiau pustrečio šimto vyrų; 
jokių vagonų mums lenkai nebuvo davę ir kad jokio pastovio Chulyme išvis 
nebuvo, bet kad išsiuntė Kargatan partizanus vaikyti ir apie Slavgorodo 
akciją nei žodžio nepamini. Nejaugi pulk. Rumsza nežinojo tikros padėties ar 
gal buvo sąmoningai klaidinamas lenkų štabo? Sunku tam patikėti. Mes 
jautėme, kad Rumszos štabo vadovybė, kurios sudėtį sudarė daugiausia 
buvę rusų kariuomenės karininkai, darėsi vis labiau nedraugiški mūsų 
atžvilgiu, nors ir prisidengę išoriniu mandagumu, ypač kai K. Puida išvyko 
pas čekus bataliono atsipalaidavimo reikalu. 

Iš grįžusių iš Slavgorodo pasakojimų paaiškėjo tikra priežastis mūsų 
staigaus išsiuntimo į Slavgorodą. Pasirodė, kad ten buvęs lenkų pulkas 
partizanų tapęs išvaikytas. Vienas to pulko bataliono vadas iš baimės net 
Novo Nikolajevską pasiekė. Ten nuvykę mūsiškiai pagelbėjo lenkų karinin- 
kams vėl susigaudyti savo kareivius ir susitvarkyti. Ištyrus paaiškėjo, kad tie 
partizanai buvo ne kas kitas, kaip vietos gyventojai, iš kurių atvykę lenkai 
ėmė grobti visokį jų turtą. Tad šie ir sukilo, stvėrėsi gintis, o lenkams įvarė 
tokią baimę, kad tie net išsilakstė. 

J. Tomkus tą ekskursiją ir lenkų trukdantį elgesį batalionui besirūpinant 
įgyti evakuacijai vagonus, labai išsamiai ir vaizdžiai aprašo savo atsimini- 
muose, kuriuos J. Rugis kažkodėl vadina tendencingais ir antilenkiškais, 
nepateikdamas tam jokių įrodymų. Taip gal galėtų vertinti tas, kurs būtų 

buvęs vietoje, matęs ar sekęs visą įvykių eigą ir galėtų tvirtinti, kad 
prasilenkiama su teisybe. 

Rugsėjo pabaigoje, sugrįžus mūsų daliniui iš Slavgorodo, pradėjau 
reikalauti žadėtų vagonų. Nors ir buvo žadama, taip jų niekad ie negavome. 
Įsitikinę, kad iš lenkų tų vagonų negausime, ėmėmės patys rūpintis jų 
įsigyti. 

Apie tai por. J. Tomkus rašo: „„.. . lietuviai, tebegyvendami kareivinėse, 
tykojo Novo Nikolajevsko stotyje, kad vieną kitą užklydusi ar šiaip jau 
pamiršta bendroje suirutėje vagoną sučiuptų, žinoma, ne be nudilusių ašių ir 
išplėštų durų bei šonų. Panašiu būdu, mūsų pastangomis, augo mūsų 
vagonų sudėtis, kuri lenkų vadovybės tyčia buvo nustumta į neišvažiuojamą 
aklą stoties užkampį. Taip diena iš dienos, sistemingai eidami prie ešelonų 
sudarymo, mes tuo pačiu pradėjome ir svarbiausius vagonų remonto darbus. 
Reikėjo patiems būti ir kalviais, ir šaltkalviais, geležinkeliečiais ir vagonų 
rankiotojais, o, be to, ištisas naktis budėti, kad jų kas nepavogtų. 

Susigraibius pakankamai vagonų ir šiek tiek juos aptvarkius, liko dar 
suskubti, kad juos žiemos metui kiek pritaikius. Bet, deja, ir čia lenkų 
vadovybė nuolat dėjo savo veto. Nebuvo išduodama ne tik reikalingos 
medžiagos, kaip tai: lentos, vinys bei reikalingi darbui įrankiai, bet prasidėjo 
dar kėsinimasis užkirsti kelią net pačiai vagonų taisymo idėjai. Taip jie 
sistemingai ko ne visą batalioną pradėjo skirti į sargybas, o likusius kareivius 
— siųsti į savo divizijos darbus. Panašiai tvarkai įsigalėjus, batalione 
nelikdavo laisvų žmonių, kurie būtų galėję vagonų rengimu rūpintis bei šiuo 
darbu užsiimti. Bet vis dėlto, kad neliktume su tuščiomis rankomis, buvo 
nuspręsta sunaudoti darbams net poilsio valandas. Kai kareiviai grįždavo iš 
sargybų, užuot ėję gulti, greitomis užvalgę, jie skubėjo prie vagonų, kad iki 
sutemų šiek tiek padirbėtų ir savo naudai.“ 

Tačiau mes pastebėjome, kad lenkai jau nebelaukė kol čekai pravažiuos, 
kaip plane numatyta, ėmėsi savo dalinius gabenti už N. Nikolajevsko ribų į 
rytus, gi mažėsnius karinius ir šiaip pagalbinius dalinius tiesiog siuntė ko 
toliausiai į rytus. Vėliau, 1920 m. sausio 9 d., ties Kliukvėnaja stotim (į rytus 
nuo Krasnojarsko) lenkų kariuomenei kapituliavus, pulk. Rumsza ištrūkęs iš 
nelaisvės, Vladivostoke prisijungė prie tų anksčiau išvažiavusių lenkų ir su 
jais grįžo Lenkijon. 

Mums jau nebeliko jokio abejojimo, kad, batalionui stovint kareivinėse, 
grėsė pavojus ten būti bolševikų užkluptiems. Patyręs, kad laukiama ir 
paties Kolčako atvykstant į Novo Nikolajevską, nes lapkričio 13 d. bolševikai 
užėmė Omską, nutariau ilgiau nebegaišti. Tad skubiai baigęs aptvarkyti 
kelionei vagonus, lapkričio 14 d. batalionas susikraustė į juos. Dabar svarbu 

buvo ištraukti traukinį iš užkampio į kurią nors atsarginę N. Nikolajevsko 
stoties liniją. Tam reikėjo garvežio. Prašėme lenkų, bet šie atsisakė duoti, 
aiškindamies, kad jiems patiems jų trūksta. Nieko kito neliko kaip pavartoti 
jėgą. Bataliono karininkų pastangomis pavyko paveržti iš bėgančio generolo 
Popeliajevo vienos dalies garvežį ir po ištisos nakties manevravimo 
prikabinti prie mūsų traukinio ir pastatyti vienoje stoties linijų. Iš to galima 
spręsti, kokioj padėtyje buvo atsiduręs batalionas. Dabar teliko tik viena 
viltis — prasimušti iš N. Nikolajevsko į rytus ir važiuoti paskui čekus. 

Bet lenkai, patyrę mūsų padėtį ir tikslus, patvarkė taip, kad lapkričio 16 
d. gaunu Rumszos pasirašytą įsakymą skubiai vykti ne į rytus, bet į pietus, į 
Čerepanovo stotį, Barnaulo link, apie šimtą km nuo pagrindinės Sibiro ir N. 
Nikolajevsko gelžkelio linijos. 

Gavęs tokį netikėtą parėdymą, nuvykau pas Rumszą prašyti pakeisti 
mūsų išvykimo kryptį — ne į pietus, bet į rytus, nes plotas iki Bolotnaja 
stoties (apie 120 km į rytus nuo N. Nikolajevsko) buvo dar Rumszos žinioje. 
Kaip ir anksčiau, priėmė ne pats Rumsza, bet jo štabo viršininkas, kuris 
visaip įtikinėjo vykti į Čerepanovą, nes esą ten turįs pravažiuoti dar koks tai 
čekų ešelonas, po kurio jau galėsime ir mes važiuoti. O tuo tarpu esą reikia 
sumažinti N. Nikolajevsko stoties apkrovimą. Tikrai mes matėme, kad stotis 
perkrauta: ten pat matėme penkis Kolčako traukinius labai stiprios sargybos 
saugojamus. Štabo viršininkas net garbės žodžiu tikrino, kad Čerepanovo 
stoty išbūsime tik 2-3 dienas, o po to jis pranešiąs tikslų važiavimo 
maršrutą. Išsiskyrėme visgi galutinai nesusitarę, nes aš pareiškiau, kad visi 
jo argumentai manęs nejtikina, nes jokių sąjunginių dalinių toj linijoj 
nebebuvo ir todėl jos apsauga nustojo reikšmės. Betkoks keleivinių ar 
prekinių traukinių judėjimas ten iš viso buvo sustojęs, nes gelžkelis tapo 
užtvindytas vien tik kariniais traukiniais. Tik spėjus man iš štabo sugrįžti 
batalionan, gavau pakartotiną paties pulk. Rumszos įsakymą nedelsiant 
išvykti. 

Sukviečiau karininkus pasitarimui — kaip mums toliau elgtis. Susirinku- 
siųjų vyravo nuomonė, kad vis dėlto reikėtų įsakymą vykdyti, nes kitaip gali 
būti rimtų susidūrimų su lenkais. Mat tuomet dar neprileidome minties, kad 
tai būta lenkų klastingas žygis. Buvo patikėta lenkų karininko garbės 
žodžiui. 

Tad lapkričio 16 d. vakarop batalionas atsirado Čerepanovo stoty. 

Kyla klausimas, ar turi kokį pagrindą bataliono karininkų įtarimas, kad 
lenkai suvaidino žymią rolę bataliono sužlugdymo istorijoj ir ar bataliono 
išsiuntimas Čerepanovan buvo pasireiškimas jų maskuoto tyčių darbo. Jei 
taip — tai kokios priežastys ir tikslai juos paskatino prie to? 

Juozas Tomkus, vienas aktyviųjų bataliono karininkų, nuodugniai 
tyrinėjęs visas aplinkybes mūsų su lenkais santykių, prieina kategoringos 
išvados, kad „Lietuvių batalionas žlugo ne dėl ko kito, bet vien tik per 
lenkus“. 

Dabar, pulk. Rumszai paskelbus savo atsiminimus, pasitvirtina, kad 
mūsų įtarimas turėjo rimto pagrindo. Chaotiška būklė, kuri anuomet siautė 
po Kolčako pralaimėjimo ties Tobolsko upės linija, be abejo, suvaidino žymų 
vaidmenį bataliono žlugimo istorijoj. Jei pulk. Rumsza nebūtų buvęs 
užsispyręs ir būtų patenkinęs mūsų prašymą neišsiųsti iš N. Nikolajevsko, 
pagrindinės Sibiro gelžkelio linijos mazgo į pietus, į šalutinę gelžkelio liniją, 
kuri jau nebeturėjo kariniu požiūriu jokios reikšmės, tuo labiau evakuacijai 
iš Sibiro, tai reikia manyti, kad mes dar būtume turėję pakankamai laiko 
gerokai pasistumėti pirmyn į rytus ir pasiekti Vladivostoką, kaip tai pavyko 
kelioms smulkesnėms lenkų karinėms formacijoms, kurios, kaip jau minėjau, 
buvo išsiųstos mums esant dar N. Nikolajevske. Svarbiausia, kad mūsų 
lapkričio 16 d. reikalavimas vykti į rytus buvo visai suderintas su planu, 
pagal kurį mes turėjome vykti po čekų. Be to, kaip pasirodo, rašytojas Kazys 
Puida jau turėjęs prielankų susitarimą su pačiu čekų vyr. vadu gen. Syrovy 
mus prijungti prie čekoslovakų kariuomenės. Reikėjo tik sueiti į sąlytį su 
čekų ešelonais. Anot Puidos, mes esą buvome numatyti priskirti prie pirmos 
čekų divizijos — tos pačios divizijos vado, su kuriuo turėjau pasikalbėjimą 
dar Samaroj. Lenkai, matomai, vis tai jau buvo suuostę, nes pulk. Rumsza ir 
rašo, kad „žinojau, jog čekai buvo palankūs lietuviams“. Dabar darosi aišku, 
kodėl pulk. Rumsza taip užsispyrusiai išsiuntė mus į Čerepanovą, kuo toliau 
nuo susitikimo su čekais, ir dar tokiu kritišku metu, kai N. Nikolajevsko 
stotyje buvo ne tik pats Kolčakas, jo kariuomenės vadas garsusis gen. 
Kappel, bet ir masė demoralizuotų rusų karių, jėga besiskverbiančių į rytus. 

Paskutinis čekų ešelonas, anot Rumszos, jau lapkričio 20 d. apleido N. 
Nikolajevską, o mes net iki lapkričio 25 d., nežiūrint lenkų pažadų ir pulk. 
Rumszos išdirbto plano, taip ir nesulaukėme jokio parėdymo apleisti 
Čerepanovo. 

Tas faktas, kad nežiūrint mūsų pakartotinų prašymų duoti vagonų ir 
garvežį evakuacijai, lenkai jų taip ir nedavė, nors turėjo jų, gi mūsų pačių 
pastangomis susidarytą traukinį jie tuoj išsiuntė į Čerepanovą — į šalį nuo 
evakuacijai vienintelės linijos ir gelžkelio mazgo N. N., pro kurį pravažiavi- 
mas darėsi ne dienomis, bet valandomis vis sunkesnis, kartais net 
panaudojus jėgą. Nutylėjimas apie parėdymą išvaikyti partizanus prie 
Kargato ir Slavgorodo, o jo vietoj rašyti netiesą apie neva viso bataliono 
iškėlimą į Chulym kaip pastovį, parūpinant reikalingų vagonų ir sukurti 
pasaką apie nebūtą mano pasikalbėjimą su štabo viršininku dėl tos stoties 
atsisakymo ginti, jei ją bolševikai pultų ir tuo dabar teisintis dėl bataliono 
iškėlimo į Čerepanovą, — visa tai patvirtina mūsų įtarimą, kad lenkai buvo 

nusistatę mus čia sužlugdyti pirm negu mes pasieksime Europą. 

Mūsų santykiai su lenkais, kol mes buvome dar vasaros stovykloje 
(liepos, rugpiūčio mėn.), betarpiai su jais nesusiduriant, buvo pakenčiami. 
Bet virto kitokiais mus iškėlus į miesto kareivines. Užuot davę vagonų ir 
mums, kai patys lenkai jau sėdėjo juose, mūsų išsiuntimas Kargatan ir 
Slavgorodan prieš partizanus, o grįžusiųjų iš tų ekspedicijų papasakojimai 
apie ten matytus lenkų gobšumo vaizdus, sukėlė mūsų karių neapykantą 
lenkams. Buvo net kruvinų susikirtimų, ypatingai kada tai supuolė su 
pasiekusiomis mus žiniomis apie lietuvių ir lenkų santykius Lietuvoj, apie 
Vilniaus užgrobimą. 

Visa tai, be abejo, buvo žinoma lenkų vadovybei ir ji nujautė mūsų 
reakcijos priežastis. Jiems, kaip dabar iš Rumszos rašinio paaiškėjo, ne 
paslaptis buvo Centrinio Biuro ir K. Puidos daromos pastangos pas čekus. 
Matomai siekiama buvo neprileisti mūsų prisijungimo prie čekų, kuriuos 
lenkai, anot Rumszos, irgi laikė nedraugais. Pasirodo, kad tikrai tuo metų 
lenkai kovojo su čekais dėl Cieszyno srities ir sienų palei Karpatus. Be abėjo, 
tas vieniems ir antriems čia buvo žinoma, tad visai natūralu, kad čekai 
negalėjo būti labai draugingi lenkams, gi čekų palankumas mums — labai 
erzino lenkus. Rumsza net primeta čekams visą kaltę dėl lenkų kariuomenės 
žlugimo Sibire. Dar prieškarinėje spaudoje lenkai rašė, jog ir lietuvių 
batalionas esąs pagreitinęs ar priartinęs lenkų kariuomnės katastrofą. Anot 
Tomkaus, kad apie tariamą lietuvių kaltę dėl Sibiro lenkų žlugimo, galima 
būtų kalbėti ,„nebent tiek, kad lietuvių batalionas, panašiai kaip anksčiau yra 
juos gelbėjęs Slavgorode, neatvyko į Krasnojarską, neišvaikė saujelės 
dalgiuotų partizanų, kuriems be pasipriešinimo pasidavė lenkų divizija ir 
neišvedė jų į rytus.“ Visa divizija, apie 10 tūkstančių vyrų, (kitais šaltiniais 8 
tūkstančiai), nemažiau kaip 1,500 kulkosvydžių, per 50 patrankų, keletas 
šarvuotų traukinių pasidavė 400 partizanų grupei, kurie net 4 dienas 
nedrįso priartėti prie lenkų, nes „jie manė, jog iš lenkų pusės daromas 
apgaulingo pobūdžio žygis, idant juos suklaidintų. Tik prisiartinus regulia- 
riems raudonosios armijos daliniams teko išvysti bolševikus.“ 

Jei patikėti Rumszos aiškinimui, kad lenkai pagal gen. Janin'o įsakymą 
būdami paskirti arjergarde ginti sąjungininkų traukimąsi, beveik visą laikė 
smarkiai kovoję pulk. Rumszos vadovybėje, tai Rumsza, išsiųsdamąs 
batalioną į Čerepanovo stotį, matomai tikėjosi mus panaudoti, kaip anuomet 
fronte, laikyti rezerve — pačiame arjergardo gale, kad gintų jo lenkų diviziją 
nuo raudonųjų spaudimo. Įsigilinus į ano meto padėtį, negalima rasti kitokio 
pateisinimo lapkričio 16 d. mūsų išsiuntimo į Čerepanovą kaip klastą arba 
pulk. Rumszos nepasitikėjimą savo gerokai demoralizuotais kariais. Ir tos 
„Visą laiką smarkios kovos“ buvo ne kas kitkas, anot P. Fleming'o, „kaip 
paprastas susišaudymas, tik jau ne kautynės.“ Juk jokio franto nebebuvo. 
Lenkai, kaip ir visi kiti sąjungininkai ir baltieji rusai, traukėsį traukiniais be 

jokio pasipriešinimo, o raudonieji ne kitaip darė: ir jie persekiojo važiuodami 
vagonais, nebent jiems ir tų pritrūkdavo. Reguliarią raudonųjų kariuomenę 
tada pavaduodavo raitieji partizanai, kurių skaičius daugėjo pakeliui į rytus. 

Kokį vaidmenį pats pulk. Rumsza asmeniškai suvaidino mūsų bataliono 
sužlugdymo akcijoj? Iš jo minėtų laiškų daug kas paaiškėjo. Atrodo, kad 
jeigu jis pats ir nebuvo aktyviai įsijungęs į ano meto lenkų veiklą prieš 
lietuvius, tai bent jam nebuvo tai nežinoma. 

Jo aprašyti netikri faktai, įvykių savaip iškraipymas, klaidingas jų 
aprašymas, lyg ir patvirtina mūsų įtarimą, kad ir jis toj akcijoj buvo 
įsijungęs. Be to, rašo paskalas arba jo paties išgalvotus dalykus, kaip, pav., 
batalionui atsidūrus pas partizanus, šie jį esą panaudoję rusų belaisvių 
saugojimui. Arba: bataliono kariai buvę padalyti į dvi grupes — gerus ir 
blogus lietuvius, buržujus ir proletarus. Proletarai esą palyginamai greit 
buvę išsiųsti Lietuvon, gi buržujus varginę kokius metus ar pusantrų. Tai 
netiesa. Bolšoj Kaltai kaime partizanų nuginkluoti bataliono kariai niekad 
jokių rusų belaisvių nesaugojo, nes tie partizanai, kol atvyko raudonųjų 312 
pulkas, į mūsiškius žiūrėjo su nepasitikėjimu ir, be to, partizanai jokių 
belaisvių ir nelaikė — juos tuoj pat vietoje sutvarkydavo, o naujieną apie 
gerus ir blogus lietuvius tik dabar iš Rumszos teišgirdome. 

Neaišku, iš kur jis pririnko tokių žinių, pats jau nebebūdamas Sibire, 
nors pats sakosi nežinojęs, kur dingo lenkų ryšių karininkas por. Černeckis, 
priskirtas prie bataliono. Rašo, kad buvęs pasiuntęs ekspediciją nuginkluoti 
išėjusį į miškus batalioną. Mes vėliau tą įvykį tyrinėjome, bet išsiuntimo 
fakto niekas nepatvirtino. Jei tikrai būtų lenkų ekspedicija ten nuvykusi, tai 
Čerepanovo stotyje būtų radusi suokalbininkų nužudytą por.  Černeckį. 

Ir Rumszos suteikiamos datos visai klaidingos. Jis rašo, kad lapkričio 
pradžioj jis sužinojęs apie bataliono likimą. Tuo tarpu lapkričio pradžioj mes 
dar ramiai sėdėjome N. Nikolajevsko kareivinėse. Iš jų išvykome lapkričio 16 
d., kai jau iš Omsko buvo atvykęs Kolčakas į N. Nikolajevską, o netrukus 
išvyko toliau į rytus. Bataliono tragedija Čerepanovo stoty įvyko lapkričio 
25 d. Taipgi visai neatitinka tiesai, kad jis tuo metu dar laukęs iš Omsko 
atvykstančio Kolčako. Žinant, kad dar Kolčakui nepravažiavus, lenkai buvo 
pradėję savo dalinius siųsti iš N. Nikolajevsko į rytus, mažai patikima, kad 
Rumsza iš miesto būtų pasiuntęs į pietus kokią tai ekspediciją — į 
Čerepanovą batalionui nuginkluoti, kadangi N. Nikolajevsko stoty buvo 
didžiausias chaosas: stipresni vartojo jėgą pralaisvinti sau kelią ar atimti iš 
silpnesnių vagonus. Juk ir lenkai „puolė su durtuvais Novo Nikolajevsko 
stotyje sukilusią rusų brigadą“. 

Tenka taipgi atitaisyti Rumszos pareiškimą, kas dėl garbingai einant 
pareigas žuvusio por. Černeckio. Girdi jis neva buvęs lenkų ryšininkas prie 
bataliono. Jokio ryšininko niekad nei kuopa, nei batalionas neturėjo. Por. 
Černeckis buvo vyresnis karininkas kulkosvydžių kuopoj, kurios vadu buvo 

por. J. Tomkus. Kadangi bataliono karininkai lenkų kalbos nemokėjo, 
išskyrus du, jų tarpe buvo por. Černeckis, tai jis mūsų siunčiamas kartais 
nuvykdavo į lenkų įstaigas. Jam net tekdavo, ypač tiekimo ir ginklų reikalais, 
pasiekti net ir pulk. Rumszą, kadangi be jojo rezoliucijos nieko iš sandėlio 
neišduodavo. Por. Černeckis labai daug pasitarnaudavo, kai reikėdavo 
likviduoti mūsų kareivių susikirtimus su lenkais, kurie net išvirsdavo į 
kruvinas muštynes. Jo mokėjimas lenkų kalbos ir lietuviškas rimtumas 
vaidino svarbią rolę likviduojant tokius atsitikimus. Jo pagalbos šaukdavosi 
ir bataliono raštinė, jeigu reikėdavo kokį raštą lenkiškai parašyti. Savo 
pareigose jisai buvo stropus, drausmingas ir patriotas lietuvis. 

Minint pulk. Rumszą, savo tarpe mes jį išskirdavome iš lenkų. Jis kartais 
atrodė lyg kiek prijaučiąs mums, nors ir numanėme, kaip jau minėjau, to jo 
prielankumo tikrąją priežastį. Dabar, kai jis pats rašo, kad jam buvo žinomi 
lietuvių ir lenkų santykiai dar iš prieškarinių laikų, o jie nebuvę draugiški. 
Net mums dar nepradėjus kurti bataliono, jam jau buvę žinoma apie 
Vilniaus užgrobimą. Nedavimas vagonų evakuacijai ir beprasmiškas 
išsiuntimas į Čerepanovo stotį, sutrukdant mūsų prisijungimą prie čekų, 
kurių prielankumas mums jam buvo žinomas, — yra duomenys, kurių 
akistatoj pulk. Rumszos asmuo atsistoja kitokioj šviesoj. 

Paskutiniais laikais keistokai mums atrodė ir pulk. Rumszos artimiausių 
bendradarbių elgesys, kurie daugiausia buvo rusų kariuomenės karininkai 
(Lichtarowicz, Wojtowski ir kt.), nors jie savo nedraugiškumą ir mokėjo 
maskuoti. Atviriau savo neprielankius jausmus pareikšdavo tie, kurie buvo 
sulenkėję ar kilę iš Lietuvos. Pokarinėje lenkų spaudoje jie daugiausia rašė 
mus šmeižiančius straipnsius. Pulk. Rumsza, berods, dabar tik pirmą kartą 
prabilo bataliono reikalu. Žymiai draugiškesni buvo tikri lenkai, kilę iš 
Austro Vengrijos, kurie daugiausia buvo susispietę apie pulk. Dzumą, 
austrovengrų karininką, su kuriuo mes niekad neturėjome jokių nesklandu- 
mų. 


XIV. 


Savo raštuose pulk. Rumsza reiškia didelį neprielankumą čekams. Anot 
jo, čekai labiausiai kalti dėl lenkų kariuomenės žlugimo Sibire. Didžiausiu 
kaltininku esąs čekų vyr. vadas gen. Syrovy, kuris atsisakęs apie 60 lenkų 
traukinių netrukdomai praleisti išvažiuoti vienintele Sibiro geležinkelio linija 
į rytus. Kiek ten tos tiesos, nežinia, bet tikrai žinoma, kad toji gelžkelio linija 
į rytus nuo Krasnojarsko anuomet buvo nepaprastai perkrauta pačių 
čekoslovakų legiono traukiniais. Aišku, kad šie pirmiausia ir rūpinosi savųjų 
evakuacija, nes raudonieji tiesiog lipo ant kulnų. Nesulaukusi į savo 
telegramą greito čekų sutikimo, demoralizuota raudonųjų propagandos, 
lenkų kariuomenė 1920 m. sausio 9 d. kapituliavo partizanams. Čekų 

nepalankiam elgesiui galėjo taipgi prisidėti ir ateinančios iš Europos žinios, 
kad čekai ir lenkai, tik atgavę savo nepriklausomybes, jau ten buvo virtę 
priešais, nes kariavo savo tarpe dėl sienų prie Karpatų kalnų. 

Tenka taipgi pripažinti faktą, kad iš visų sąjungininkų karių Sibire — 
labiausiai nemėgiami buvo lenkai. Jų nemėgo ne tik čekai, bet savo elgesiu jie 
kėlė ir rusų didelę neapykantą. Žodžiu, Sibire jie neįgijo draugų, o jų tarpe 
— ir mūsų, lietuvių. 

Rusai nejautė tokios neapykantos čekams, kokią jie reiškė lenkams. Čekai 
buvo savyje užsidarę, tvarkingi, gerai disciplinuoti; jų elgesys su vietos 
gyventojais buvo korektiškas: nieko neskriaudė, neplėšikavo. Rumsza 
kaltina čekus, kad jie tesirūpinę vien tik įvairaus grobio ir aukso išvežimu. 
Kad Kolčako vežtas visos Rusijos auksas buvo čekų sulaikytas Irkutske — 
tai tiesa. Tuo auksu čekai išsipirko iš raudonųjų netrukdomą išvykimą iš 
Sibiro. Pulk. Rumsza rašo, kad anuomet čekai gražinę ne visą auksą, bet dalį 
jo ir sau pasilaikę, kurį parsivežę Čekoslovakijon, 1938 m. Hitleris jį radęs 
Prahoje. Tiek aukso sulaikymas, tiek paties adm. Kolčako išdavimas 
raudoniesiems ir 1920 m. vasario 7 d. sušaudyto Irkutske, buvo atliktas su 
vyr. sąjungininkų vado gen. Janin'o ir jų politinių atstovų žinia ir pritarimu. 

Eilėj įvauių priežasčių baltųjų rusų judėjimo žlugimui, ypač Kolčako, be 
abejo, nemažai prisidėjo ir sąjungininkų pakitusi politika. Karas su vokiečiais 
jau buvo baigtas, rusų pagalba nebebuvo reikalinga. Savo karinius dalinius, 
nors ir nežymius, jie jau netrukdomai ištraukė iš Rusijos. Amerikiečiai gi 
savo karine jėga nė kiek neprisidėjo, neskaitant gelžkelio apsaugos tolimuose 
rytuose, ypatingai Vladivostoke, nors toji apsauga ir nelabai buvo reikalinga, 
nes jį (gelžkelį) saugojo japonai. Sąjungininkai anuomet dar nepažino 
bolševikų užmačių ir jų veiklos. Jie galvojo, kad su bolševikais bus galima 
geriau sugyventi negu su baltaisias. Tad nelabai jie ir jaudinosi išduodami 
adm. Kolčaką raudoniesiems. Anot anglų karinio dalinio vado Sibire pulk. 
Ward'o: „Kolčakas žlugo ne tiek nuo priešų veiksmų, kiek dėl sąjungininkų 
kvailumo ir apsileidimo“ (Kolchac has not been destroyed so much by the 
acts of his enemies as by stupidity and neglect of his Allied Friends)“. Adm. 
Kolčakas buvo žinomas kaip nepaprastai drąsus ir ambicingas karys, 
pasižymėjęs 1904-1905 m. japonų kare; pasaulinio karo pradžioj vadovavo 
Baltijos jūros, o vėliau Juodųjų jūrų laivynams. Bolševikams paėmus valdžią, 
jis išvyko Amerikon, iš kur, čekoslovakams sukilus, grįžo Sibiran ir 
demokratinės Direktorijos buvo pakviestas būti karo ministeriu. 1918 m. 
lapkričio 18 d. jauniems rusų karininkams Omske nuvertus Direktoriją neva 
dėl jos kairumo (ją daugiausia sudarė socrevoliucijonieriai), jis perėmė visą 
valdžią į savo rankas vyriausiojo Rusijos valdytojo titulu. Jį tuoj pripažino ir 
sąjungininkai, atsiųsdami savo politinius atstovus. 

Apie jį vėliau buvo rašoma, kad jis nors buvo ir puikus karys, bet silpnas 
valdytojas. Aplink jį susispietė caro ar griežtai dešiniųjų režimo šalininkai, 

nežadą jokių permainų ar reformų vidaus politikoje, bet tik paskelbė „vienos 
nedalomos Rusijos“ šūkį. Jis nesugebėjo sudrausti savo bendradarbių tarpe 
plitusių intrigų ir draugingai sugyventi su sąjungininkais, ypač gen. Janin'u. 
Visa tai pakirto ne tik kariuomenės, bet ir platesnės rusų visuomenės 
moralę, kas ir privedė prie katastrofos. Į galą, po visokių nepasisekimų 
fronte, jo valdžia kiek ir sudemokratėjo: viešai buvo paskelbtas ir Rusijos 
tautų apsisprendimo principas, atskirai pripažįstant jau ir Pabaltijo valstybių 
įsikūrimą, bet visa tai buvo jau per vėlu, kad atstatytų griūnančią padėtį, nes 
bolševikai jau buvo išėję laimėtojais. 

Keletą žodžių apie gen. Janin. Artimiau pažinti jo neteko. Tik vieną kartą 
buvau jam pristatytas. Tai buvo 1919 m. liepos mėn. Novo Nikolajevske. 
Tada jam pagerbti buvo suruoštas paradas, kuriame dalyvavo čekų, lenkų 
daliniai ir mūsų batalionas. Su batalionu jis pasisveikino lietuviškai „Sveiki 
vyrai“. Parado proga vienuolikai sąjungininkų kariuomenės karininkų, 
pasižymėjusiems fronte, jis suteikė atžymėjimus: vienus apdovanojo 
medaliais. kitus pakėlė į aukštesnius laipsnius (jų tarpe ir mane). Jis buvo 
prezidento Poincare paskirtas Prancūzijos karinės misijos vadu Sibire ir 
kartu „vyriausiuoju sąjungininkų ir rusų armijos vadu“. Omskan atvyko 
(1918.XII.13) jau Kolčako valdžiai ten esant. Čia atvykęs, jis ir pasiskelbė ne 
tik sąjungininkų, bet ir visų rusų kariuomenės vadu. Kolčako valdžia jam 
tokio titulo, kiek liečia rusų kariuomenę, kuri išaugo beveik iki dviejų šimtų 
tūkstančių vyrų, nepripažino. Prasidėjo derybos, ginčai, intrigos, ir jo 
santykiai su Kolčaku pairo. 

Kai jau Irkutske Kolčakas, tų pačių sąjungininkų verčiamas, atsisakė 
valdžios ir ant jo vagono net buvo iškeltos visų sąjungininkų vėliavos, kaip 
garantija jo asmenybei, jis, nežiūrint pažadų, vis dėlto tų pačių sąjungininkų 
buvo išduotas bolševikams, kurie jį netrukus ir sušaudė. Sunku buvo 
suprasti, kokiais sumetimais gen. Janin tai padarė. Bet sklido paskalos, kad 
tai buvęs jo asmeniškas kerštas už tai, jog Kolčakas ir jo valdžia nesutiko 
leisti jam būti ir rusų kariuomenės vyriausiuoju vadu. 

Pagal susitarimą su raudonaisiais, atidavę auksą ir išdavę Kolčaką, 
sąjungininkai (čekai ir amerikiečiai) be jokių trukdymų per Vladivostoko 
uostą apleido Sibirą. 


XV. 


Tik mums atvykus į Čerepanovo stotį, pravažiavo tas paskutinis čekų 
ešelonas, po kurio, kaip mums žadėjo Rumszos štabo viršininkas, turėjome 
ir mes netrukus grįžti N. Nikolajevskan ir pradėti kelionę į rytus. Laukėme 
žadėto paredymo, bet jo niekad nesulaukėme. 

Tuchačevskio prasiveržimas prie Tobolo upės, kaip jau minėjau, nulėmė 
Kolčako kariuomenės likimą. Liko tik nežymūs jos likučiai, kurie vietomis 

beviltiškai dar bandydavo pasipriešinti. Krašte viešpatavo netikrumas, 
gyventojų didelis susirūpinimas dėl raslaptim apgaubtos ateities. 

Atskirti mažoj gelžkelio stoty, kur anais laikais neturėjome nei radijo, nei 
laikraščių, nei kitokių patikimesnių žinių šaltinių, mes mitome gandais, kurie 
plito vieni už kitus blogesni. Buvo jau aišku, kad raudonųjų kariuomenė 
nebekliudomai slinko artyn. Tad kas gi ją besulaikys, jei ir sąjungininkai 
panikoj? Plito gandai, kad šie esą išdavę baltuosius raudoniesiems, kas vėliau 
dalinai ir pasitvirtino. Paniką kėlė bėgantieji Kolčako kariai. 

Įtartina sąjungininkų politika, katastrofa fronte ir chaosas krašte prislėgė 
ne tik kareivių, bet ir bataliono karininkų nuotaiką. Anot Tomkaus: 
„nuvarginti bataliono karių dirksniai negalėjo iš viso nenumatyti pavojaus, 
kas darėsi po šonų savo tolimesnei ateičiai“. Bolševikų mestas propagandos 
šūkis: „Namo greičiau ir tikriau per vakarus nei per rytus“ — vertė 
susimąstyti. Keletas lenkų dalinių, traukiantis jiems iš Omsko apylinkių, 
pasidavė tai agitacijai ir nuėjo pas bolševikus, apie ką rašo ir pulk. Rumsza. 

Bataliono karininkai savo susirinkimuose irgi svarstė abi galimybes: ar 
dar mėginti prasiskverbti į rytus, ar pasiduoti raudoniesiems, tikintis grįžti 
Lietuvon per vakarus. Mes sužinojome, kad paskutinieji čekų traukiniai 
apleido N. Nikolajevską dar prieš lapkričio 20 d. Tad viename iš paskutiniųjų 
susirinkime nutarėme nebelaukti žadėto Rumszos įsakymo evakuotis ir 
išvykti iš Čerepanovo kelionėn į rytus, sekant čekų traukinius. Toks 
nusistatymas jau nebebuvo jokia paslaptis ir bataliono kareiviams. 

Tada grupė bolševikuojančių suokalbininkų, daugiausia iš Škotijos 
grįžusių reemigrantų, prieky su štabo raštininku Steponaičiu, ryžosi 
išnaudoti neaiškią padėtį ir persimesti pas bolševikus kol batalionas dar 
neišvyko iš Čerepanovo. Kadangi raudonųjų reguliari kariuomenė dar buvo 
atokiai nuo mūsų, tai sugalvota persimesti pas bolševikų partizanus, kurie 
buvo išaugę į nemažą skaičių ir siautė apie 80 km nuo mūsų, užpuldinėdami 
ne tiek baltųjų kariuomenės smulkius dalinius ar pavienius karius, kiek 
plėšdami vietos gyventojus, juos terorizuodami ir žudydami kaip „kontrre- 
voliucionierius“. 

1919 m. lapkričio 25 d. suokalbininkai, pasinaudodami bataliono 
karininkų nuovargiu, grįžusių iš naktinių pratimų, nušauna stotyje būdinti 
karininką por. Černeckį, nuginkluoja miegančius įvairiuose vagonuose 
karininkus, juos izoliuoja nuo susitikimo su kareiviais, aliarmu sukelia 
kareivius, apgaulingai skelbdami, kad tai daroma karininkų įsakymu, skubiai 
susodinę kareivius į tą dieną turgun atvykusių ūkininkų roges, išvyko 
ieškoti susitikimo su partizanais. Kad kareiviai negalėtų betarpiai susitikti su 
savo karininkais, šie buvo vežami atskirai. Kelyje Steponačio gauja, 
aiškindama tikrąjį tos provokacijos tikslą, pradėjo tvirtinti, kad karininkai 
esą apgaudinėjo kareivius, nes, vykstant į rytus, niekad neteks Lietuvos 
pasiekti. Į kareivių susirūpinimą dėl karininkų likimo, Steponaitis prisiekinė- 

jo, jog jis garantuojąs, kad jiems joks pavojus negresiąs ir prie pirmos progos 
jie būsią laisvi, kai tik suokalbininkai įsitikins, kad jiems joks pavojus 
nebegresiąs iš baltųjų. Kadangi vietos gyventojai, ypatingai ūkininkai, buvo 
neigiamai nusistatę prieš bolševikus, tai suokalbininkai melavo vežėjams, 
kad jie esą kaip baltųjų dalinys, skubiai perkeliamas partizanams išvaikyti. 
Apie tą melą rašo ir Steponaitis. 

Paskleistas gandas, kad batalionas persimetė į bolševikus dėl pritarimo 
jiems, neturi mažiausio pagrindo. Tas ypač išryškėjo norint Steponaičiui 
suformuoti naują — jau raudonąjį batalioną. Irstant baltųjų valdžiai Sibire ir 
susidėjus aplinkybėms, į kurias mus pastatė ano meto lenkai, pulk. Rumszos 
vadovaujami, — buvo vienintelis motyvas, nulėmęs savo ateitim susirūpinu- 
sius kareivius sutikti su įvykusiu faktu, galvojant, kad gal tikrai bolševikų 
skelbiamas šūkis, jog Lietuvon „arčiau per vakarus nei per rytus“ — yra 
realesnė išeitis negu per neaiškius rytus. Dalyvauti rusų tarpusavio kare 
niekas nenorėjo, o Tėvynės buvo visi labai išsiilgę. Dar labiau, namo traukė 
žinia, jog Lietuva jau laisva, nepriklausoma. 

Kadangi nemažai buvo tokių, kurie fronte aktyviai kariavo prieš 
bolševikus, tai šie pakelyje į partizanus, pirmai progai pasitaikius, spruko į 
šalį. Iš buvusių batalione apie 460 vyrų, dalis, kurie atspėjo suokalbininkų 
melą ir tikslus, ten pat Čerepanovo stotyje, pasinaudoję sąmyšiu išlakstė. Jų 
tarpe buvo du karininkai: por. J. Motiejūnas ir kar. V. Tribendis, kariai: 
Antanas Petrauskas (Kipro Petrausko jaunesnysis brolis), Januškevičius ir 
kt. Taip atskeltai bataliono daliai beklaidžiojant dvi paras kol suėjo į sąlytį su 
partizanais Bolšoj Kaltaj kaime, pačiame batalione liko nedaugiau pusės 
buvusio skaičiaus. Daugeliui pavyko išsprukti atgal su grįžtančiais vežėjais 
ūkininkais. 

Spėliojimas, kad suokalbininkams pavyko dėl nebuvimo užtektinai 
stropaus atvykstančių batalionan tikrinimo — nėra pagrįstas. Tiesa, karių 
praeitis nebuvo nuodugniausiai tyrinėjama, nes tam ir sąlygų neturėjome, 
bet jie buvo vietos lietuvių organizacijų rekomenduojami. Steponaitis irgi 
atsivežė Srietinsko lietuvių draugijos labai gražią rekomendaciją. Mes 
džiaugėmės susibūrę krūvon didesnį tautiečių skaičių ne kariauti norėdami, 
bet kad nebūtume įtraukti į baltųjų ir raudonųjų rusų Sibire tarpusavio 
karą. Siekėme ginkluoti bet kuriuo keliu parvykti Lietuvon ir įsijungti kovon 
prieš jos priešus. 

Karininkų santykiai su eiliniais buvo paprasti, draugiški. Niekad niekam 
nekilo mintis, kad lietuvis galėtų būti kitam lietuviui priešas, ypač svetur, 
nors jų nuomonės kartais ir skirtųsi. Suokalbininkai- su jų vadu Steponaičiu 
susidarė veik išimtinai iš Škotijos reemigrantų. Nors apie tuos reemigran- 
tus, geromis atestacijomis aprūpintų, pradėjo jau sklisti gandai, praskleidžią 
neaiškią praeitį, bet, dėl staigiai besikeičiančios krašto padėties, mūsų 
nesitikėto išsiuntimo iš Novo Nikolajevsko, nespėta rimtai jais susirūpinti, 

kadangi, anot J. Tomkaus „nemanėme, jog lietuvis ar jis būtų komunistas ar 
kitos kurios krypties — visų pirma yra lietuvis. Ir kaip skaudžiai teko 
apsivilti? Užuot padėkos — iš tų gaivalų susilaukėme kruvinų egzekucijų“. 

Koks gi skaičius tų reemigrantų buvo sugužėjęs batalionan? Bolševikų 
rašiniuose dabar priskaitome jų net 94, bet, kaip vėliau jau vietoje išryškėjo, 
jų, aktyvesnių, gal ir siekė pusę to skaičiaus. 


XVI. 


Bolševikų rašeivos bataliono sužlugdymą priskiria Škotijos reemigrantų 
nuopelnui. Anot jų, 94 sugužėjusių batalionan reemigrantų „užgrūdintų 
kovose su atamano Semionovo gaujomis“, įvykdę sukilimą ir, persimetę pas 
raudonuosius, atliko lietuvio revoliucionieriaus „internacionalinę pareigą“. 
Suokalbininkų vadeivos J. Steponaičio teigimu, proga persimesti į raudonųjų 
pusę pasitaikė, kai batalionas lenkų dėka atvyko į Čerepanovo stotį, atokiau 
nuo didesnių centrų. Suokalbininkai esą gerai susipažinę su aplinka ir Sibiro 
fronto būkle, patyrę baltųjų beviltišką padėtį, bėgusių be pasipriešinimo į 
rytus, išuostę, kad aplink nebuvo jokio kito karinio dalinio kaip tik už 80 km 
partizanai, nusprendę, pavartodami klastą, „Organizuoti batalione sukilimą, 
suimti karininkus ir pradžioje pereiti į partizanų būrį, o iš ten — į rusų 
raudonąją armiją“. 

Kyla klausimas, kokiu būdu tie Škotijos reemigrantai atsirado plačiojo 
Sibiro erdvėje? Jų atsiradimo istorija ryškiau išaiškėjo tik po sukilimo. 

Prieš Pirmąjį pasaulinį karą daugelis mūsų jaunų vyrų emigravo 
Amerikon, bet dėl įvairių priežasčių žymus jų skaičius toliau Anglijos 
nenukeliavo. Nemažas jų skaičius susispietė Škotijon, kur jie, kalbos 
nemokėdami, galėjo gauti darbo kasyklose, geležies ir plieno įmonėse. 

Kelių tūkstančių tų emigrantų bendruomenė (4-5 tūkst.) prieš 1914-1918 
m. karą turėjo net du laikraščius — katalikišką „Išeivių Draugas“, o nuo 
1907 m. Lietuvių socialistų sąjungos leidžiamą „„Rankpelnį“, kurs skleidė 
marksistines idėjas. Tą laikraštį 1915-1916 m. redagavo V. Mickevičius-Kap- 
sukas, kuris jį perleido Steponaičiui, o pats, rusų revoliucijai įpusėjus, 1917 
m. atsirado Petrograde, kur prisišliejo prie bolševikų. 

Caro laikais lietuviai emigrantai, kaip rusų piliečiai, nebuvo anglų 
kariuomenėn šaukiami. Bet, pagal 1917 m. karinį anglų susitarimą su nauja 
demokratine Kerenskio vyriausybe, jie, kaip Rusijos piliečiai, šaukiamojo 
amžiaus vyrai, drauge su rusų kariais, pabėgusiais iš vokiečių nelaisvės, 
turėjo būti grąžinami Rusijon. Anglai paskelbė, kad mobilizuojami galėjo 
pasirinkti — ar tarnauti anglų kariuomenėje, ar vykti Rusijon. Socialistų 
sąjungos vadeivų paveikti, nemaža lietuvių pasirinko grįžti Rusijon. 1917 m. 
vidurvasarį anglai juos kartu su rusais atvežė Archangelskan. Pagal 
Steponaitį, transporte buvę net virš tūkstančio lietuvių, kurių tarpe apie 300 
— buvę tikrų socialistų sąjungos narių. Archangelske jie neilgai užtrukę — 

vieni buvo išvežti Vologdan, kiti Omskan, Sibiran, kur maisto problema 
buvo žymiai lengvesnė. 

Kaip žinome tuoj po bolševikų perversmo daug kur prasidėjo baltųjų 
sukilimai. Užbaikaly tokiam baltųjų judėjimui vadovavo kazokų atamanas 
Semionovas. Tada raudonieji griebėsi kurti taip vadinamus internacionali- 
nius būrius kovai prieš baltuosius. Omske raudonieji ėmė organizuoti taip 
vadinamą 2-jį internacionalinį partizanų būrį. J. Steponaičiui, liguistai 
siekiančiam kuo nors pasižymėti, pavyko dalį tų bedarbių reemigrantų, 
nemokėjusių nei rusų, nei kiek padoriau anglų kalbų, prikalbinti įstoti į tokį 
būrį, kurio skaičius siekė apie porą šimtų vyrų. 1918 m. kovo mėn. tas 
būrys, kurio politruku pasidarė Steponaitis, išvyko į Užbaikalį kariauti. Tik 
tas jų kariavimas buvo visai trumpas ir nelaimingas. Nemažas jų skaičius 
žuvo, kiti išsilakstė ir slapstėsi pas vietos gyventojus, o pats politrukas 
Steponaitis pateko Blagovieščensko kalėjiman, iš kurio, vaidindamas esąs 
giliai tikinčiu, nuslėpdamas savo bolševikišką veiklą, per laisvėje išlikusių 
draugų pastangas, „talkininkaujant lenkų buržuazinei nacionalistinei 
tarybai“, išliko gyvas ir po pusės metų, kaip „nekenksmingas užsienietis“ 
paleistas iš kalėjimo, iš kur nedelsdamas nusidangino į Sretensko miestą. 
Kurį laiką pasibastęs, nuslėpęs savo praeitį, prisiplakęs prie vietos lietuvių, 
išgavo Sretinsko lietuvių draugijos gražią rekomendaciją, su kuria ir atvyko 
batalionan. Kiek tikrai tų reemigrantų batalione buvo sulindę, sunku būtų 
tiksliai nustatyti. Bolševikų autorius B. Vaitkevičius priskaičiuoja jų 94 
asmenis, tačiau mūsų, likusiųjų karininkų apskaičiavimu, jų galėjo būt pusė 
tiek. Bet jei jų būta daugiau, tai šie jokioj aktyvesnėj veikloj nepasireiškė, 
niekuo nesiskyrė nuo kitų kareivių. 

Minint bataliono padėtį prieš suokalbį, tenka pastebėti, kad, nežiūrint 
prislėgtos nuotaikos ir labai neaiškios politinės padėties, bataliono karininkai 
dirbo dideliu atsidavimu. Tobulino vagonų įrengimus, supirkinėjo ir ruošė 
maisto atsargas kelionei, vedė pamokas. Norint išblaškyti neramias mintis, 
lapkričio 24 d., jau netoli vidurnakčio, mano sušauktame kuopų vadų 
pasitarime buvo nutarta, dar prieš išvykstant iš Čerepanovo, nors jau ir be 
Rumszos sutikimo, suruošti vieną nakties pamoką. Lapkričio 25 d., 6 val. 
ryto, dar tamsoje, visas batalionas buvo išrikiuotas, duotas jam uždavinys 
suvaidinti vieno kaimo puolimą. Po trijų valandų, apie 9 v. ryto, kuopos 
grįžo atgal į vagonus, kur susišildę karšta kava, sugulė poilsiui. Tuomet 
ginkluoti suokalbininkai, pasinaudodami išvargusių karių būkle, nušauna 
stotyje budinti karininką por. Černeckį, kurs nesidavė areštuojamas, suima 
atskiruose vagonuose miegančius karininkus, uždaro juos į vagoną — 
sandėlį. Suėmus karininkus, jų vardu skelbiamas aliarmas. Kilo klyksmas — 
greičiausiai kraustytis iš vagonų į surinktas kaimiečių pastotes (roges), kurie 
tą dieną buvo atvykę Čerepanovo turgun. 

Susikrovus iš vagonų ką galima greitomis buvo paimti, giliai sniego 

prisnigtais keliais batalionas iškeliavo į šalį nuo stoties, paskiausiai išvežant 
areštuotus karininkus, nes suokalbininkų buvo dėtos visos pastangos 
neprileisti jų arčiau kareivių. Kaip vėliau paaiškėjo, kareiviai buvo įsitikinę, 
jog tai tikrai buvo daroma bataliono vadovybės įsakymu, kai jiems 
melagingai buvo skelbiama sąmyšio metu, nes esą artėja koks tai partizanų 
būrys, kuriam turime pasipriešinti. Tas pat buvo skelbiama ir kaimiečiams 
— vežėjams, kadangi šie buvo priešingi bolševikams. Anot Steponaičio: 
„Pastotininkų ir pravažiuojamų kaimų akivaizdoje stengėmės suvaidinti 
kolčakininkus“. Tik jau gerokai iš Čerepanovo pavažiavus, kareiviams 
pradėjo aiškėti tikra tiesa. Tada Steponaitis aiškino, kad artimiausias kelias 
Lietuvon esąs tik per Vakarus, kad karininkai, susitarę su lenkais, ruošę 
bataliono pražūtį. Jis tvirtino, kad jau draugiški ryšiai su raudonaisiais 
užmegsti. 

Paaiškėjus suokalbiui, žymi dalis nepatikėjo išdavikams ir tuoj dingo. 
Vežamiesiems susitikus Bolšoj Kaltai kaime su partizanais iš 460 batalione 
beliko vos apie 200-250 žmonių. Karininkai, kurie buvo vežami vilkstinės 
gale, buvo stropiai saugojami, jokiu būdu neprileidžiami sueit į sąlytį su 
kareiviais. Sargybiniai buvo išimtinai tik iš reemigrantų, kaip ir visa 
suokalbininkų gauja. 

Matydami kareivių susirūpinimą karininkais, suokalbininkų gauja 
prisiekinėjo, kad karininkams nieko blogo neatsitiksią, — jie būsią tuoj 
paleisti laisvėn, kiek atsitolinus nuo didesnio kelio. Tačiau tai buvo melas, 
nes suokalbininkai dar stipriau ėmė karininkus saugoti. Po poros dienų — 
lapkričio 27 d. giliu sniegu apdengtais siaurais keliais beklaidžiojant, pagaliau 
susitikta Bolšoj Kaltai su Gromovo partizanais. Iš čia atvežtieji buvo perkelti 
į Čeremuškino bažnytkaimį. 

Čeremuškine kareiviai buvo nuginkluoti, mėginta net išvilkti juos iš jų 
geros aprangos, o karininkų sargybinius pakeisti partizanais. 

Kareiviai gatvėse matydami nužudytų žmonių lavonus, pasiklausę vietos 
gyventojų pasakojimų, galutinai įsitikino, kad jie buvo apgauti, kad jokių 
susitarimų ar ryšių iš anksto su partizanais neturėta, kaip tai buvo skelbę 
suokalbininkai. Bataliono organizacija visai iširo, kareiviai vaikščiojo lyg 
apkvaišę, drąsesni leidosi kur kas išmanė. Nuginklavę kareivius, partizanai 
tuojau išvyko, gi Steponaitis apsivainikavo garsiais titulais: pasiskelbė 
Čeremuškino bažnytkaimio įgulos viršininku (nors be bataliono likučių ir 
saujos partizanų, saugojančių karininkus — nieko kito nebuvo) ir jo paties 
sukurto revoliucinio tribunolo pirmininku. 

Gruodžio 8 d., pavakary, į Čeremuškiną atjojo nemaža partizanų gauja. 
Apsikarstę kaspinais, kryžiais, išplėštais iš cerkvių, apkabinėję arklių kaklus; 
kai kurie pasisiuvę kelnes iš arnotų, girti, šūkaudami ir švilpdami, kaip 
pasiutę lakstė po Čeremuškiną. 

Kitą dieną, gruodžio 9 d., 10 val. ryte, tos Rogovos bandos žmogžudžiai 

išsivedė mūsų draugus — penkis karininkus ir tris kareivius. Iš lango buvo 
matoma visa tragedija. Nuvedę į netoli esančias kapinaites, liepė dideliame 
Sibiro šaltyje išsirengti, net ir baltinius nusivilkti. Kaip plėšrūs žvėrys puolė 
ir plikais kardais kapojo. Tokia heroiška mirtim žuvo tie Lietuvos vaikai už 
savo Tėvynės laisvės idealus. 

Valandėlei praslinkus po įvykusios tragedijos, pas likusius atsėlino 
Steponaitis ir aiškinosi, kad tos žudynės įvyko prieš jo valią, kad jis prieš 
partizanus gynęsis kiek galėjęs ir tik jo nuopelnų dėka kiti išlikę gyvi. 
Žinoma, tai buvo perdaug aiškus melas, veidmainiavimas, nes sąraše, 
kuriame buvo nelaimingųjų pavardės, matėsi paties Steponaičio rašysena ir 
parašas. 

Liudininkai, mačiusieji tą tragediją, mūsų spaudoj yra vaizdžiai aprašę, 
bet, anot P. Klimaičio ,,„... jokia vaidentuvė negalėjo išpranašauti tokio 
baisaus likimo, kokį suruošė belaisviams Steponaitis ir kiti lietuviai, 
bolševikų „„pravadyriai“ — išdavikai“. 

Kyla klausimas, kodėl ne visi karininkai buvo nužudyti, bet tik išrinkti 
keli? Išryškėjus kareivių prisirišimui prie savo karininkų, susirūpinimui jų 
likimu, Steponaičio gauja ryžosi judošiškam darbui — nužudyti karininkus. 
Buvo nusistatyta pirmiausia pradėti nuo kareiviams mažai pažįstamų, 
neseniai batalionan atvykusių, štabe ar ūkio srityje dirbančių, nes pastarieji 
tarnybiniai betarpiai mažiau turėjo ryšių su rikiuotės kareiviais. Steponaičio 
gi gauja daugiausia susidarė iš nerikiuotės karių — sandėlininkų, kepėjų, 
virėjų, kirpėjų, arklių ar padargų prižiūrėtojų ir pan. Beveik visi jie 
reemigrantai, kariuomenėje netarnavę. Kuopų vadai jų nenorėjo, kaip 
netinkamų rikiuotei. 

Išdavikų buvo nužudyti: karužas Malioris Steponas — batalionan atvykęs 
prieš pat išvykimą į Čerepanovą, karužas Kasakaitis Vytautas — štabo 
raštvedys, karužas Šukevičius Bronius — iždininkas, podporučikas Eidukas 
Jonas — ūkio kuopos vadas, poručikas Navikas Alfonsas — bataliono ūkio 
vedėjas; kareiviai: Turskis, Silevičius ir Norvilaitis — patriotai, ryškūs 
antibolševikai. Apie tų vyrų praeitį labai mažai ar veik nieko išdavikams 
nebuvo žinoma, tad, jų galvojimu, iš kareivių protestų nebuvo tikėtasi, gi 
likusiųjų karininkų praeitis buvo jau daugiau žinoma. Jie buvo aktyvūs 
kovotojai prieš bolševikus, tad anot Steponaičio, buvo pakankamai pagrindo 
raudoniesiems juos kaip kontr-revoliucionierius sunaikinti. Tais 1918-1919 
pilietinio karo metais nei raudonieji, nei baltieji karininkų ar komisarų 
nelaisvėn neimdavo — juos vietoje sutvarkydavo . . . Partizanai, Steponaičio 
pakviesti žudymo reikalui, atlikę budelių pareigas, tuoj ir vėl iš Čeremuškino 
išvyko, palikę didžiausiame nusiminime bataliono likutį. 

Vėliau paaiškėjo, kad žudydami karininkus, suokalbininkai turėjo tikslą 
įsigyti raudonųjų pasitikėjimą, nes, nors bataliono kariai ir buvo nuginkluo- 
ti, partizanai vis tiek į juos įtartinai žiūrėjo. 

Be to, žudydami karininkus, suokalbininkai stengėsi komunistus įtikinti, 
kad jie atliko savo „internacionalinę pareigą“ kaip tikri revoliucionieriai. 
Nemažiau rūpėjo jiems pasiteisinti už iš baimės išsilakstymą prieš 
Semeniovą, ieškojimą prieglaudos ir persimetimą pas baltuosius, nes tokios 
rūšies revoliucionieriams raudonieji nelabai būdavo atlaidūs, juo labiau, kad 
tie Omsko partizanai Užbaikalyje ir toliau tęsė kovą iki pat baltojo „Sibiro 
sužlugdymo. 

Reikėjo ir savo kareivius terorizuoti, nes šie vis daugiau ir daugiau 
pradėjo suokalbininkams atvirai priekaištauti ir rodyti vis didesnį susirūpini- 
mą savo karininkais, tuo labiau, kad dėl besitęsiančios neaiškios fronto 
padėties jau buvo girdėti kareivių kalbų, kad reikia karininkus ne tik 
išlaisvinti, bet ir perduoti jiems vadovybę. 

Po žudynių kiek atgavę pusiausvyrą, kareiviai ėmėsi gelbėti Kkašius, kurie 
vis tebebuvo areštuoti. Nežiūrint, kad beginkliams kareiviams patiems grėsė 
pavojus ir jau pažino raudonųjų terorą, jie pareikalavo paleisti areštuotuo- 
sius. Tuomet Steponaitis griebėsi delsimo, visaip išsisukinėdamas. Bet kai 
kareiviai griežtai pagrasino prievarta, Steponaitis iš jų pareikalavo duoti 
raštiškus pasižadėjimus atsakyti net savo galva, jei kuris karininkas 
pasislėptų nuo raudonųjų teismo. Jis buvo tikras, kad tokių neatsiras. Ir koks 
buvo gaujos nusivylimas, kai tokie parašai bematant už kiekvieną karininką 
atskirai buvo duoti. Bet, nežiūrint jau duotų parašų, Steponaitis vis dėlto 
visaip vilkino paleidimą, ir tik įsitikinęs, kad jam pačiam jau darosi karšta, po 
kareivių „ultimatumo, neturėdamas arti sau paramos — partizanų — 
gruodžio 18 d. likusius karininkus paleido. Tiesa, neilgam. Gruodžio 19 d. 
pavakary atvyko raudonųjų reguliarios kariuomenės 312 pėstininkų pulkas, 
o su juo drauge ir divizijos (35) črezvičaika. Ši daug negaišdama tuoj pradėjo 
savo darbą: per kokį pusvalandį buvo išspręsta apie 30 žmonių likimas — 
partizanų suimtų vietos gyventojų ir atsilikusių baltųjų karių. Tačiau mūsų 
atveju ji pasirodė žmoniškesnė už mūsų išgamas. Suokalbininkų vadeivos 
patyrę apie ruošiamą teismą, tuoj paskubėjo įteikti ir mūsų karininkų bylas 
— lietuviškai parašytus ir kareivių pasirašytus lapus. Į črezvičaikos 
paklausimą, kas tuose nesuprantama kalba lapuose rašoma, atsakiau, kad tai 
bataliono kareivių garantijos už savo karininkus. To.ir užteko. Byla buvo 
tuoj baigta, karininkai išteisinti ir net pakviesti įsijungti į 312 p. pulką. Vėliau 
paaiškėjo, kad tai buvo suokalbininkų nesusiorientuota, nespėta čekistus 
įspėti. Čekistai, baigę darbą, tuoj ir vėl išvyko. Po teismo mūsų išdavikai 
susigriebė, bet jau buvo pervėlu. Tad jie nutarė laukti jiems palankesnių 
sąlygų. Turima pilno pagrindo tikėti, kad tarp suokalbininkų būta ir tikro 
patrioto, kuris ne tik tuomet, bet panašiu būdu ir vėliau išgelbėjo P. Klimaitį 
ir mane, kai mudu buvome Steponaičio bei jų sėbrų ir vėl įskųsti. 

Gruodžio 24 d. 312 pulkas gavo įsakymą vykti į Kuznecką prie Altajaus 
kalnų, kurį pasiekėme po savaitės per didžiausius žiemos šalčius ir sniegus. 

Ten atvyko ir vienas mūsų byloje buvęs črezvičaikos narys — Gunerlach 
(vokietis, buv. belaisvis), kuris pradėjo organizuoti vietos valdžią. 
Netrukus, apie 1920 m. sausio vidurį, buvo iš Maskvos gautas 
parėdymas, ryšium su pergale prieš Kolčaką, tuoj iš kariuomenės atleisti 
vyrus virš 35 m. amžiaus. Ta lengvata daugelis mūsiškių tuoj pasinaudojo. 
Jaunesni irgi paseno. Užteko savo pareiškimo, nieks jų netikrino. Stepo- 
naičio gauja prikalbinėjo stoti į raudonąją armiją, tačiau tos jų pastangos 
buvo bergždžios. Kas turėjo bent mažiausią progą, spruko ko toliau iš 
Kuznecko nuo išdavikų globos. Ir karininkams — K. Navakui, J. Stakioniui ir 
P. Kaušui per tos demobilizacijos netvarką pavyko laimingai ištrukti iš 
Kuznecko. Bataliono likutis iš mažiau šimto vyrų, daugiausia reemigrantų, 
buvo įjungtas į vieną 312 pulko kuopą. Jam tvarkyti laikinai pulko buvo 
paskirtas |. Tomkus, kaip mokąs abi kalbas — lietuviškai ir rusiškai. 


Klimaitis ir aš iš pat Čeremuskino Steponaičio ir jo bendrų buvome 
slaptai sekami (sekliai — išimtinai škotiečiai — sąjungiečiai) ir, kaip ir buvo 
tikėtasi, 1920 m. sausio 11 d. vėl areštuojami kaip žymūs priešbolševikiniai 
veikėjai. Kadangi areštuojant jokios prieš mus medžiagos neturėta, tai ji 
pradėta labai uoliai fabrikuoti, nes iš likusių kareivių, net ir padoresnių 
reemigrantų, niekas nesutiko meluoti. Ir reikėjo atsitikti, kad pulkas, o su 
juo drauge ir mūsų lietuviai, pagal gautą įsakymą, turėjo staiga negaištant 
išvykti iš Kuznecko į Krasnojarską, apie 600-700 km nuotolį, paliekant 
vietinei čekai, kurios pirmininku buvo jau minėtas Gunerlachas, mūsų bylą. 
Vasario pradžioj mes ir vėl tapome laisvi. 

Pulkui nuvykus Krasnojarskan, lietuviai iš jo buvo išimti ir priskirti prie 
t. v. III Internacionalinės divizijos, kurioj Steponaitis stengėsi kurti 
savanorišką lietuvių pulką ir tuo būdu pas bolševikus daryti karjerą. Tikrai, 
jam pavyko išsirūpinti tokį leidimą formuoti prie tos divizijos lietuvių 
komunistinį pulką. Jis buvo paskirtas to pulko kariniu komisaru. Vieta jam 
buvo nurodyta — Ačinsko miestas. Tačiau mūsiškiai tam sumanymui 
pasipriešino, ir jis pačioj užuomazgoj nuėjo niekais. Buvę bataliono kariai 
išsivaikščiojo. Naujų neatsiradus, beliko apie 40 škotiečių, kurie, kaip „darbo 
kariuomenė“ — buvo išsiųsti į Anžerką anglių kasti. Bet ir tie bematant 
išbėgiojo. Taip baigėsi bataliono istorija, gi suokalbininkų atlikta „„revoliuci- 
nė pareiga“ nuėjo niekais, nes ir raudonieji to nevertino. Bataliono kariai, jų 
tarpe ir škotiečiai, išskyrus nedaugelį, išgyvenę visokių nuotykių, įvairiais 
keliais grįžo Lietuvon, kurioj turėjo savo susivažiavimą. 

Nuėjus niekais sukurti lietuvių komunistinį pulką, Steponaitis apsigyve- 
no Omske, kur vertėsi paprastu ūkio darbu, vėliau įsitaisė rusų spaustuvėn, 
0 1931 m. buvo paskirtas vietos mokyklose dėstyti anglų kalbą. Kad ir per 
„Vakarus“, tačiau iš Sibiro jis niekad nepasiekė Lietuvos. Po Antrojo 
pasaulinio karo bandė nuvykti Lietuvon, bet jos nepasiekė, — pakelėje kur 

tai Sibiro plotuose mirė. Jo pasigyrimas, kad būk sukilimo metu jis perėmęs 
lenkų ar čekų telegramą dėl bataliono išvykimo iš Čerepanovo, yra melas, 
nes, kaip vėliau išryškėjo, niekad jokios telegramos nei lenkai, nei čekai 
nesiuntė. 

Bataliono vienintėlis tikslas buvo — grįžti išsiilgton Tėvynėn. Tad, jei kas 
iš karininkų ir įtarinėjo vieną kitą linkusį į komunistus, nesiėmė jo 
persekioti, tardyti ar pan., žiūrėdamas į savą lietuvį idealistinėmis akimis. 
Todėl jokio ypatingo dėmesio nebuvo atkreipta ir į Steponaitį, juo labiau, 
kad jis buvo raštingas, mokėjo mašinėle rašyti. Tokių maža teturėjome 
raštinės darbams. Jis sugebėjo pataikauti kar. Pašiliui, bataliono adjutantui, 
kurio betarpiškoj žinioj jis buvo. Apie šį savo elgesį vėliau jis viešai drįsdavo 
sakyti, veidmainiauti. Uoliai net bažnyčią lankydavo. Ir tik jau po sukilimo 
pasireiškė jo tikrasis veidas. 


* * * 


Žvilgtelėjus į bataliono istoriją, tenka trumpai paminėti ir tuos žymius 
patriotus, kurie daug prisidėjo prie bataliono kūrimosi, juo rūpinimosi ir 
bendradarbiavimo: 

Prof. Kazys BŪGA — tuomet profesoriavo Tomsko Universitete, 
pirmininkavo Sibiro Lietuvių Biurui, kuris Lietuvos respublikos vardu 
rūpinosi Sibire esančiais lietuviais (išdavinėjo atskirus lietuviams pasus, 
prancūzų kalba atspausdintus), redagavo „Sibiro Lietuvių Žinias“ ir artimai 
bendradarbiavo su batalionu. 

Kai buvo ruoštasi vykti Europon, prof. Būga irgi pareiškė norą vykti su 
batalionu net kaip savanoris (anot jo, laisvanoriu), kadangi buvo suabejojęs, 
ar civiliui bus leista vykti su kariais, o svarbiausia — pervežti jo surinktą 
žodyną. 

Išvykimo reikalu prof. K. Būga taip rašė: 


Tomske, 1919 m. spalių mėn. 9 d. 
Gerbiamasis Tautieti! 

Iš inžinieriaus K. Puidos vakar gavau laišką, rašytą spalių mėn. 3 d., kuriame jis 
man praneša, jog lietuvių batalionas neilgai trukus išvažiuosiąs drauge su lenkų 
kariuomene tėvynėn. Jis rašo, kad išvažiavimas esąs nebe svajonė, bet tikras faktas, 
patvirtintas lenkų karo vadybos įsakymais ir skubum vagonų rengimu kelionei. 

Jei visa tai būtų tikra tiesa, ką man rašo K. Puida, tai aš prašyčiau Tamstos kaipo 
lietuvių bataliono vado priimti ir mane batalionan laisvanoriu, kad tuo būdu galima 
būtų greičiau parvažiuoti Lietuvon. Sibire likti nėra noro ir reikalo. 

Dabar aš esu mobilizuotas rusų armijon drauge su visais Permės profesoriais, bet 


šiuo metu dar nepaimtas dėl prolongatos laukimo, kurios tikimės sulauksią iš 
Omsko. 

Lauksiu iš Tamstos žinios, ar tai tikra tiesa, ką man rašo K. Puida, ir ar jau laikas 
stoti batalionan, kad nepavėluočiau ir nelikčiau neišvažiavęs. 
Labų dienų! Lieku su pagarba Tamstą gerbiąs 
Kaz. Būga 
Tomsk, Efremovskaja, 4. 


Nors ir ne per rytus, bet per Uralo kalnus prof. Būga ir aš — abu 
grįžome Lietuvon kaip įkaitai, 1920 m. iškeisti į Lietuvos bolševikus. 

Antanas BRUŽAS — artimai ir nepailstamai talkininkavo K. Būgai C. L. 
Biure ir prie laikraščio. Grįžęs Lietuvon, redagavo „Trimitą“, buvo 
„Ūkininkų Patarėjo“ ir „Mūsų Rytojaus“ steigėjas ir redaktorius. 

Kun. Juozas DEMIKIS, daug pasitarnavęs Sibiro lietuviams (25 m.), N. 
Nikolajevsko Rajono Lietuvių Tarybos vardu vedė derybas su lenkais dėl 
bataliono kūrimosi. Visą laiką palaikė glaudžius ryšius su batalionu. 

Rašytojas Kazys PUIDA — Biuro įgaliotinis, susitarė su čekais dėl mūsų 
išsijungimo iš lenkų ir prisijungimo prie čekų, bet tik nepalankioms 
aplinkybėms susidėjus, tas įsijungimas nebeįvyko. 

Lietuvon grįžę bataliono karininkai: 

Petras KAUŠAS, majoras — grįžęs Lietuvon, tarnavo Lietuvos ka- 
riuomenės technikos dalyse. 

Pranas KLIMAITIS, — majoras, matininkas, mokytojas, „Vilniaus Žinių“ 
redakcijos štabo narys, Vilniaus Seimo sekretorius ir šio seimo nutarimų 
redaktorius. Lietuvių mokytojų sąjungos steigėjas (prieškarinės), Petrogrado 
lietuvių seimo aktyvus dalyvis, Kurgano m. komendantas, Sibiro Lietuvių 
bataliono karininkas. Su J. Tomkum ir K. Navaku išvertė lietuviškai 
rikiuotės statutą, 1920-1925 m. vadovavo Lietuvos Šaulių Sąjungai. Jis 
tikrasis Klaipėdos sukilimo organizatorius ir vadas. Išėjęs atsargon, vertėsi 
žurnalistika. Prano slapyvardžiu išleido populiarią Lietuvos istoriją, trumpą 
lietuvių kalbos gramatiką ir kt. 

Kazys NAVAKAS — brigados generolas; 1918 m. susiorganizavus Sibiro 
Lietuvių Biurui, kurį laiką ėjo Biuro sekretoriaust pareigas, Batalione drauge 
su Klimaičiu ir Tomkum paruošė lietuvių kalba rikiuotės statutą. 1920 m. 
grįžęs Lietuvon, buvo karo mokyklos instruktorium, intendantu. 1934 m. 
baigęs Prahoje intendantūros akademiją, buvo paskirtas kariuomenės 
intendantu. Tose pareigose išbuvo iki okupacijos. 

Jonas STAKIONIS, pulk. ltn. — grįžęs Lietuvon ištarnavo kariuomenėje 
iki bolševikų okupacijos. Buvo karo mokyklos inspektorius, Tauragės 
komendantu. 

Juozas TOMKUS, majoras. Išvengęs naujo suėmimo Kuznecke, nuvykęs 
su bataliono likučiais Krasnojarskan, kaip ir buvo manyta, Steponaičio 
gaujos įskųstas, pasodintas kalėjiman, iš kurio 1921 m. Lietuvos pasiuntiny- 

bės rūpesčiu išvaduotas — grįžo Lietuvon. Dalyvavo Klaipėdos atvadavime, 
redagavo „Karį“, Valstybės Tarybos referentas. 1940 m. bolševikų 
patalpintas kalėjiman ir netrukus jų nužudytas. Tautiniais, socialiniais, 
teisės ir kt. klausimais plačiai rašė spaudoj. 

Ignas PAŠILYS-Podgaiskis, pulk. Itn., vienas pirmųjų atvykęs į lietuvių 
kuopą, sužeistas kautynėse, bataliono adjutantas, jo sužlugimo metu buvo 
komandiruotėje, todėl išvengė tragedijos. Bet vėliau buvo bolševikų suimtas, 
Lietuvos vyriausybės rūpesčiu grįžo Lietuvon iš Orienburgo druskos 
kasyklų. Tarnavo štabe, buvo Zarasų komendantas, 1941 m. bėgant 
bolševikams iš Lietuvos buvo jų nužudytas. 

ABSTRACT 


MEMOIRS ABOUT THE LITHUANIAN “VYTAUTAS THE GREAT" 
BATTALION IN SIBERIA (1918-1919) 


PETRAS LINKUS (LINKEVIČIUS) 


At the time of the 1917 Russian Revolution Siberia became the home for 
masses of refugees fleeing the Bolsheviks. A great many Lithuanians came 
to the Omsk, Novo-Nikolaevsk (now Novosibirsk) and Tomsk regions. In 
1918 the Lithuanian Central Committee was organized in Tomsk to 
represent the Lithuanians of Siberia and to provide aid to refugees; it 
published the newspaper Sibiro Lietuvių Žinios (Siberian Lithuanian News, 
1919). Lithuanian soldiers who were serving in the Russian army formed 
their own company in 1918, in the southeast Urals; it consisted of 116 
soldiers and 2 officers. In 1919 the unit was reorganized into the Vytautas 
the Great battalion, which included 600 soldiers and 20 officers. During the 
retreat of the Allied troops from Siberia, the battalion boarded a train for 
transport to Vladivostok, but at the Cherepanov station it was surrounded 
by the Bolsheviks. On Dec. 9, 1919, in the village of Cheremushkin, five 
officers and two soldiers were hacked to death with swords. By 1922 all of 
Siberia as fas as the Pacific was under Soviet control. Following the 
reestablishment of independent Lithuania, most of the refugees returned to 
their homeland. The memoirs presented here were written by the organizer 
and commander of this unigue Lithuanian military unit in Siberia. 


LINKUS (LINKEVIČIUS) PETRAS, teisininkas, ats. mjr. (1898-1981) 

Gimė 1898.XI.19. Lizdeikių vsd., Pakruojo vls., Šiaulių aps. Tartuose 1917 baigė Rygos realinę 
mokyklą ir tais pat metais Vladimiro karo mokyklą Petrapily. Sibiro lietuvių bataliono 
organizatorius ir vadas 1918-19 (atsiminimai, vardu Sibiro batalionas, išl. 1939), iš bolšėvikų 
nelaisvės grįžo 1920 kaip įkaitas. Grįžęs tarnavo kariuomenėje vyr. štabe, dirbo šauliuose ir 
drauge studijavo. 1925 baigė LU teisių fak. 1926 išėjęs iš kariuomenės, Šiauliuose miesto taikos 
teisėjas 1926-27, advokatas 1928-38, miesto burmistras 1938-40 ir 1941-44. Iš Vokietijos į JAV 
atvyko 1947 ir apsigyveno Čikagoj, kur 1948-54 redagavo Margutį. Vienas iš Amerikos lietuvių 
tautinės s-gos steigėjų (sekretorius), jos Čikagos skyriaus ilgametis pirm. Rašęs Mūsų Žinyne, 
Karo Archyve ir periodinėje spaudoje. 

LIETUVIŲ LIAUDIES MENAS-TAUTODAILĖ 


(paskaitos santrauka) 


ANTANAS TAMOŠAITIS 


Liaudies menas yra nusistovėjęs terminas vadinti sodiečių vaizdinę 
kūrybą. Patys sodiečiai meną vadina daile (nuo žodžio dailus). Gal ir būtų 
tikslesnis pavadinimas ne liaudies menas, bet liaudies dailė, arba sodiečių 
dailė (peasant art). Tarptautiniai yra priimta vadinti Folk art. Žodis 
tautodailė turi platesnę prasmę, apimančią visą tautinę dailę: grynąjį meną, 
taiko ją ir liaudies menui (National art). Taigi, tautodailės vardas šios 
paskaitos temos neatitiktų. Mano paskaitos tikslas supažindinti su lietuvių 
liaudies menu ir nubrėžti gaires, kaip skiepyti jį jaunajai lietuvių kartai. 
Lietuvių liaudies menas, kaip ir mūsų kalba, tautosaka, liaudies dainos, 
muzika, papročiai, tautiniai šokiai, priskiriamas lituanistinei sričiai. Pats 
liaudies menas yra nemokytų sodiečių naivi kūryba, išreikšta paprastuose, 
gyvenime naudojamuose margučiuose, keramikoje, metalo dirbiniuose, 
įrankiuose, audiniuose ir t.t. Sodiečių dirbinius vadiname etnografiniais, 
kada jų formos ar pagražinimo būdas yra būdingas tam kraštui. Etnografinį 
dirbinį vadiname liaudies menu, kada jis yra įdomios meniškos išvaizdos, t.y. 
savitos formos, -raižybos-puošybos būdo ar darniai derintų spalvų. Dauge- 
lyje kitų šalių, o taip pat ir Lietuvoje, kadaise sodiečiai, gyvendami izoliuotai 
vieni nuo kitų, neturėdami gero susisiekimo, atskirti miškų, pelkių, upių, 
ežerų, gyveno savitu gyvenimu ir daugelį reikmenų gaminosi patys 
primityviais įrankiais pagal senoviškus papročius iš vietinės žaliavos. Savo 
dirbinius puošdavo — dailindavo, t.y. parinkdavo jiems ne tik savitas 
formas, bet taip pat išmargindavo raštais ar spalvomis. Tuo atveju mūsų 
liaudies menas per šimtmečius įgijo vietinių bruožų, tapo visų žmonių 
bendras ir mėgiamas. 

Lietuvių liaudies meną galima gerai pažinti tik jį tyrinėjant iš įvairių 
šaltinių. Žinoma, pirmaeilis šaltinis yra pats liaudies meno dirbinys — 
originalas, ypač tuo atveju, kada jisai yra natūralioje aplinkoje — pakelėse 
stovintieji stogastulpiai, kraitinėse skryniose sudėti, namie austi audiniai ir 
tt: 

Man pačiam teko jį tyrinėti 1926-1936 m. Lietuvoje, lankant miestelius, 
kaimus ir atskiras sodybas, renkant to meno pavyzdžius muziejams. Kiti 
mokslininkai dabar jį tiria muziejuose ar atskirose kolekcijose daugiausia irgi 
iš originalų. Gyvenantiems už tėvynės ribų vienintelis šaltinis yra liaudies 
meno leidiniai — knygos, paveikslai, skaidrės, filmai. 

Nuodugniam lietuvių liaudies meno pažinimui reikia pastudijuoti, 
panagrinėti visas tos dailės šakas būtent: 

Lietuvių liaudies meno architektūra-statyba daugiausia medinė. Tai nemokytų, 
bet nagingų sodiečių įvairūs kulto ar namų ūkio pastatai: bažnytėlės, 
koplyčios, varpinės, stogastulpiai, koplytstulpiai, koplytėlės savitų architek- 
tūrinių konstrukcijų, išpjaustytų ornamentų ir t.t. Taip pat daugelis sodiečių 
namų, kaip gryčios ir gonkeliais, kolonėlėmis, klėtys su prieklėčiais, 
ištrižinių lentelių durimis, stogų galai su žirgeliais ir daugeliu kitų 
architektūrinių įdomybių. 

Liaudies skulptūra — tai gausūs rinkiniai dievadirbių darbo drožinėtų, 
skaptuotų šventųjų stovylėlių, rūpintojėlių, o taip pat užgavėnių kaukių, 
lazdų ir kt. Toji medinė skulptūra meniškai vertinga savitu primityviu 
stiliumi. 

Liaudies tapyba — tai nedideli paveikslai, tepti aliejiniais dažais ant medinių 
lentų. Daugiausia jie vaizduoja religines scenas. Vieni jų tapyti lyg ir 
impresionistiniai, kiti dekoratyvūs. Aplamai, jie yra liaudiški, primityvūs, bet 
turintys savitą braižą. Į tą pat skyrių įtraukiami ir tapyti — dekoruoti 
liaudies baldai, skrynios ir kit. 

Liaudies raižiniai — savamokslių sodiečių grafika, raižyta plokščiose medžio 
lentose pasaulietiniais ir religiniais vaizdais, būdingi savitu braižu. Šių 
raižinių stilius yra laikomas lietuvių grafikos pagrindu. 

Medžio dirbiniai — tai įvairūs šaukšdėčiai, rankšluostinės, baldai — stalai, 
kėdės, lovos. Taipgi ir kiti įvairūs medžio dirbiniai, kaip verpstės, 
prieverpstės, žvakidės ir daugelis kitų. Medžio dirbiniai vertingi savo 
įdomiomis formomis ir raštais. 

Keramika — molio dirbiniai — puodai, puodynės, ąsočiai, dubenys, lėkštės, 
įvairūs žaislai, vazauninkai ir kit. Lietuvių sodiečių keramika yra meniška dėl 
jų savitų formų, raštų, bei spalvų — emalių užliejimų. 

Metalo dirbiniai yra sodiečių kalvių darbo. Meniškai vertingiausios 
vadinamos kryžmos-saulutės su jų simbolika ir gausia ornamentika. Taip pat 
yra nukaltų žvakidžių, durų apkaustymų, skrynių metalinių puošmenų ir kt. 

Margučiai-velykaičiai marginti-išrašinėti vašku, o taip pat kiti ir skutinėti. 
Jie įvairūs savito stiliaus raštais ir spalvomis. 

Audiniai — tai viena iš turtingiausių liaudies meno sričių. Rankšluosčiai, 
staltiesės, lovatiesės, gūnios, kilimėliai, vertingi dėl savito audimo būdo, 
neišsemiamo raštų gausumo, įvairumo, o itin dėl raštų grožio bei įvairių 
spalvų savitų derinių. Audinių koloritas leidžia spręsti apie sodiečių spalvų 
derinimo pomėgį. 

Juostos užima ypatingą vietą liaudies audinių lobyne ne tik dėl jų raštų gausumo, 
technikos įvairumo, bet taip pat ir dėl simbolinės jų reikšmės-prasmės kaip dovanos 
artimiems giminėms, draugams, o taip pat juostos praversdavo krikštijant, laidojant ir 
kitokiomis progomis. Pirmaeilė juostų paskirtis yra persijuosti tautinius drabužius. 

Tautiniai drabužiai yra sodiečių audėjų pasididžiavimas — mokėjimas juos 
išausti įvairiais audimo būdais, savitomis bei įdomiomis spalvomis, o taip pat 
ir kruopščiai pasiūti. Sodietės mergaitės audinų ir drobių bei drabužių 
kraičiai — tai jos darbštumo ir meniško sugebėjimo apvainikavimas. 

Pagal tautinių drabužių įvairumą juos skirstau į šeptynias apylinkes: 
aukštaičių, vilniečių, dzūkų, kapsų, zanavykų, žemaičių ir Mažosios Lietu- 
vos. 

Bendras tautinių drabužių būdingumas — visi jų audeklai namie austi, 
dažnu atveju ir iš vietinių žaliavų, kartais dažyti augaliniais dažais. 
Kiekvienai drabužio daliai parinktas tam tikras audinio būdas, vis kitoki 
raštai bei kitas spalvų derinimas ir kiekvienai apylinkei kitoks pasiuvimas. 

Liaudies menas ir jo pamėgdžiojimas fabrikiniais audeklais, dirbiniais ir suvenyrais. 
Tai yra tik atspindis ar šešėlis tikrojo liaudies meno. Liaudies menas yra 
kūryba, bet ne produkcija, ne kopijavimas ir net nepamėgdžiojimas. 

Lietuvių liaudies meno mokymas. Pirmiausia yra būtinas bendras teoretinis 
supažindinimas kas yra liaudies menas, kokiose šakose jis pasireiškia, 
kiekvienos šakos būdingumas-charakteris, kokiose sąlygose ir kaip liaudies 
menas išaugo Lietuvoje, vietinė žaliava, liaudies meno dirbiniams, o itin jų 
menas formų-pavidalų ir raštų įvairumas bei grožis. Panagrinėti liaudies 
meno išnykimo priežastį. 

Supažindinimas su liaudies menininkais, dievadirbiais, kalviais, puodžiais, 
raižinių raižytojais, margučių margintojais, audėjomis ir t.t. Liaudies 
menininkų kūrybingumas, išgalvojimas naujų formų, raštų ir kitokių spalvų 
derinimų. Jų lenktyniavimas kūryboje. Taip pat aptarti liaudies meno 
dirbinių lobius muziejuose. 

Demonstravimas — rodymas ir aiškinimas liaudies meno pavyzdžių, 
paveikslų, skaidrių. 

Pratimai, duodant nubraižyti-nupiešti atskirų liaudies meno šakų pavyz- 
džius, kaip kryžius, stogastulpius, varpines, gonkelius, namų stogus su 
žirgeliais ir t.t. Taip pat kitų liaudies meno šakų — skrynių, margučių, 
juostų, taut. drabužių ir kit. 

Iliustruoti liaudies meno bruožais pasakas, legendas, sodiečių būdingus 
etnografinius darbus bei jų pramogas. 

Liaudies dailė rankdarbiuose. Pjaustinėti iš medžio dėželes, šaukštus, 
medinius peilius marginti. Siuvinėti kilimėlius, austi juosteles. Siūti — 
aprengti tautiniais drabužiais lėles. 


Lietuvybė yra šakota, jos šaknys glūdi mūsų kalboje, literatūroje, 
tautosakoje, dainose, muzikoje, tautiniuose šokiuose, papročiuose ir liaudies 
mene. į 

Duokime progos jaunimui pažinti ir pamilti senąją lietuvių sodiečių 
kultūrą, kuri yra taip pat vienu lietuvybės klestėjimo pagrindu. 


Lietuvių liaudies meno literatūra 


Antanas Tamošaitis — Sodžiaus menas 1, 2, 3, 4, 5, 6 knyga 1931-1936; Sodžiaus menas 7-8 
Liet. moterų tautiniai drabužiai 1939. 

Paulius Galaunė — Liet. liaudies menas, Kaunas, 1930. (Pakartota Chicagoje, 1956). 

M. Gimbutienė — Ancient Symbolism in Lithuanian Folk Art 1958 (su plačia liaud. meno 
bibliografija) 

Liet. Enciklopedija XV tomas. 

Encyclopedia Lituanica 

Lietuvių liaudies menas — keletas knygų išleistų okupuotoje Lietuvoje 1960-1974 m. 

ABSTRACT 


LITHUANIAN FOLK ART 
ANTANAS TAMOSAITIS 


A well known investigator of Lithuanian folk art discusses the essence of 
Lithuanian folk art and presents many examples in the area. The author 
divides the entire field of folk art into eleven branches and presents 
examples for each branch. The most significant branch is the Lithuanian 
folk costume. Using the varieties of folk costume found in Lithuania, the 
author divides the country into seven provinces, each having its own 
distinctive type of costume. 

Finally, the teaching of folk art is discussed. It should be begun with an 
introduction to the very essence of folk art. Folk art demonstrations, 
workshops, illustrations and creative handwork whould follow seguentially. 


TAMOŠAITIS, ANTANAS (1906-) 

Painter, historian and collector of Lithuanian folk art, born in Barzdai, county of Šakiai, on Feb. 
15, 1906. Upon graduation from the Fine Arts School of Kaunas in 1929, he remained to 
lecture there for the next two years. From 1931-40 he served with the Chamber of Agriculture 
as director of the folk art and domestic industry section. Between 1931-39 he published 
thirteen studies on Lithuanian folk art. His first exhibition of tapestries was held in the 
Culture Museum in Kaunas in 1936. He has won gold medals for his tapestries at the 
International Exposition in Paris (1937), Berlin (1938), and New York (1939). From 1946-49 he 
lectured at the Ecole des Arts et Metiers in Freiburg, Germany. In 1949 he arrived in Canada. 
Since 1950 he works in his own studio near Kingston, Ontario. He has participated in many 
group shows and has had several one-man shows of his paintings, lithographs, and water 
colors in Canada and'in the United States. Tamošaitis“ iconographic themes are clearly based 
upon motifs and images found in Lithuanian folklore as well as upon specific motifs employed 
in actual works of folk art. 

APŽVALGOS / REVIEW ARTICLES 


LIETUVOS ISTORIJA UŽTRAUKTA ANT MARKSIZMO-LENINIZMO 
KURPALIO 


J. JAKŠTAS 


Apie Istorijos mokslą, aplamai 


„Viskas yra istorija, niekas kitas kaip istorija“ — taip pasakė labai žymus 
italų mokslininkas Benedetto Croce (1866-1952). Posakį jis taikė visiems 
humanitariniams mokslams, atseit mokslams, kurių objektas yra žmogus jo 
visuomeninėje ir individualinėje veikloje. Visokeriopi yra humanitariniai 
mokslai, kaip visokeriopas yra žmogaus gyvenimas ir jo darbai. Humanitari- 
niai mokslai yra, pvz., filosofija, logika, psichologija, literatūra, kalba, 
vaizduojamasis menas, sociologija, na ir pati istorija. Čia paminėtiems ir 
kitiems humanitariniams mokslams labai garsus vokiečių mokslininkas 
Vilhelmas Diltey (1833-1911) davė bendrą dvasios mokslų pavadinimą 
(Geisteswissenschaften). Jie skiriami nuo tikslių, ekzaktinių mokslų, kitaip 
dar gamtiniais mokslais plačia to žodžio prasme vadinamais. 

Dvasinių arba humanitarinių mokslų tarpe pirmauja istorija, nes jos 
paskirtis vaizduoti žmonių gyvenimą amžių slinkytje jų visokeriopos veiklos 
ir kūrybos atžvilgiu. Tad visokie humanitariniai mokslininkai, kurie tyrinėja 
paskiras žmonių veiklos bei kūrybos sritis, neišsiverčia be istorijos. Juk 
kiekvienas mokslas, ypačiai humanitarinis, turi savo istoriją, kuri yra 
bendrosios istorijos dalis. Tuo būdu istorija yra visokių mokslų katalystas, 
atseit, juos aprėpiantis. 

Kadangi visus humanitarinius mokslus viršijanti istorija tiria praeitį, o į 
praeitį vis žvelgiama iš dabarties perspektyvos, tai joje jungiasi praeitis ir 
dabartis. Dar ir paties istoriko asmenybė jungia praeitį su dabartimi. Juk jis, 
kaip ir kiekvienas žmogus, yra savo laiko vaikas. Jis gyvena veikiamas 

vyraujančių idėjų, pažiūrų, papročių, madingų propaguojamų teorijų. 
Teorijos bei visokie mokymai ypačiai gali būti paveikūs, kai jie palaikomi 
valstybinėmis, atseit, politinėmis priemonėmis. Kiekviena valstybė yra 
politinė organizacija ir todėl politinis primatas glūdi jos veikloje. Valstybė 
daugiau ar mažiau formuoja kultūrinį gyvenimą ir gali veikti kultūros 
darbininkus, net kūrėjus. Jei demokratinėje valstybėje jos kultūrinis poveikis 
gali būti ir nežymus, tai diktatūrinėse valstybėse, kur ekonominis, 
visuomeninis ir kultūrinis gyvenimas palenktas politiniam primatui, jis gali 
būti net tironiškas. Čia valstybė tiesiog prievartos priemonėmis reglamen- 
tuoja visą kultūrinį gyvenimą, ypačiai humanitarinius mokslus. Reglamen- 
tacija labiausia paliečia istoriją kaip katalystinį humanitarinį mokslą ir dar 
aiškinantį, kaip dabartinis gyvenimas amžių slinktyje susiklostė. Tad jis yra 
ne tik praeities, bet dar ir dabarties mokslas. 

Dabar kultūrinį gyvenimą labiausiai reglamentuoja (jei nesakyti prievar- 
tauja) Sovietų Sąjungą (TSSR). Ji yra, kaip pati aiškiai prisipažįsta, 
proletariato diktatūros valstybė, kas konkrečiai reiškia komunistų partijos 
diktatūros. Partijos diktatūros skiepijama ideologija visu šimtu procentu 
grįsta Markso mokslu ir dar pramieštu Lenino komentarais. Iš čia mūsų 
tautai brukama doktrina turi marksizmo-leninizmo vardą. Sovietinės 
Lietuvos istorijos persunktos tos doktrinos. Jos primena istorikui vidura- 
mžių kronikas, kur vis užtinkamos Šventraščio citatos, joms, žinoma, 
visuomet pritariant. Panašiai ir sovietinėse istorijose cituojamas, Leninas, 
Marksas, kartais dar ir Engelsas. Niekur neužtiksi prie citatų pridurtų 
mažiausių kritiškų pastabėlių. Viskas priimama au face value, kaip 
viduramžių istorikai biblines sentencijas. 

Geru sovietinės marksistinės-lenininės istoriografijos pavyzdžiu dera 
1978 m. Vilniuje išleista rusų kalba didelė kolektyvinė Lietuvos istorija, kuri 
gali būti laikoma akademine.* 


Veikalo sąranga 


Kolektyvinė didelio formato ir didelės apimties (675 psl.) istorija 
suskirstyta į 7 dalis. Pirmoji trumpiausia dalis skirta proistorei. Jai duotas 
marksistinei istoriografijai labai įprastas pavadinimas: „Pirmykštė ben- 
druomeninė santvarka Lietuvos TSR teritorijoje“. Dalis parašyta žinomo 
archeologo Tautavičiaus. Remiantis gausiais archeologiniais duomenimis ir 
dar prisidūrus kiek rašytinių šaltinių pavaizduojama lietuvių tautos kilmė 
nuo paskutinių ledynų. Gražiai, nuosekliai parašyta apybraiža. Tik per 
nesusipratimą jos gale įterptas sakinys: „Lietuvių tautos kamienu tapo 
pačios lietuvių kiltys ir jų vakariniai kaimynai — aukštaičiai“. Tarsi 


Istoria Litovskoi SSR (s drevneišich vremen do našich dnei) Redaktorius B. Vaitkevičius ir 
kiti. Lietuvių Mokslo Akademijos Istorijos Institutas. Vilnius — „Mokslas“, 1978. 

aukštaičiai nebūtų buvę lietuviška kiltis. O tuo tarpu jie tapo lietuvių tautos 
kamienu. 

Antroji dalis turi itin originalią antraštę: „Lietuva feodalizmo epochoje“. 
Senas prancūzų sociologų XVIII a. pabaigoje sukurtas terminas decentrali- 
zuotai viduramžių Prancūzijai žymėti įsipilietino sovietinėje istoriografijoje 
plačios apimties prasme. Būdami ištikimi sovietinių istorikų adeptai, mūsų 
vilniškiai istorikai pritaikė tą vardą visai Lietuvos istorijai iki 1861 m., t.y. iki 
baudžiavos panaikinimo. O gal mūsų istorikams (kaip ir sovietiniams) 
šmėkšojo žinoma marksizmo triada, pagal kurią feodalizmas buvęs ilgas 
istorinis laikmetis tarp primityvinės bendruomenės santvarkos ir kapitaliz- 
mo laikmečio. Šiai tariamai feodalinei Lietuvai skiriama žymi knygos dalis — 
177 psl. 

Trečioji dalis pavadinta: „Lietuva kapitalizmo epochoje“ (1861-1917). 
Visai marksistiškai suplanuota: po feodalizmo seka kapitalizmas. Šis 
laikmetis pasibaigė su 1917 m. spalio revoliucija. 

Nuo revoliucijos pradedama ketvirtoji dalis ir jai duodama ilga antraštė: 
„Lietuva didžiosios spalio revoliucijos periode ir kovos dėl sovietinės 
valdžios metu“ (1917 m. — kovas — 1919). Plačiai dėstoma spalio 
revoliucija, tarsi ji būtų vykusi Lietuvoje. Į ją įpinami ir pabėgėliai lietuviai 
Rusijoje, ypačiai Petrapilyje, kur Kapsukas su Angariečiu jau turėjo susikūrę 
lietuvišką komunistų partiją. 

Toliau eina penktoji dalis — Lietuvos nepriklausomybės laikai. Jiems 
duota „įmantri“ antraštė, kuri gal tiktų vien pigios spaudos straipsniūi 
pavadinti. Štai ji. „Lietuva buržuazinės diktatūros metais“ (1919-1940). 

Paskutinės dvi dalys — šeštoji ir septintoji — skirtos socializmo statybai. 
Pirmoje aprašomas statybos vyksmas. Jos pavadinimas: „Lietuvos TSR 
socializmo statybos periode“ 1940-1958. Antroje, baigiamoje vaizduojama 
Lietuva jau pribrendusiame socializmo etape. Dėstymas privedamas iki 
knygos išleidimo metų. 


Feodalinė Lietuva 


Ilgą feodalinės Lietuvos dalį rašė trys istorikai: J. Jurginis, M. Jučas ir A. 
Tyla. Seniausią laikmetį, nuo valstybės įsikūrimo iki XVI a. aprašė Jurginis. 
Jis rašė daugiau socialinę-ekonominę istoriją ir tarp jos epizodiškai įterpinėjo 
politinę. Jo istorija panaši į prieš kiek metų rašytą monografiją (rodos, 
disertacija) „„Baudžiavos įsigalėjimas Lietuvoje“. Rodos, geriau būtų buvę 
dėstyti skyrium politinę istoriją nuo socialinės-ekonominės. Skyrium 
dėstydamas politinę istoriją autorius būtų galėjęs ryškiau pavaizduoti, kaip 
Lietuva virto didžiąja kunigaikštija. Jurginis, sekdamas Pašuta, didžiosios 
kunigaikštijos pradžią sieja su Gedimino viešpatavimu. Ar negeriau būtų 
buvę pratęsti jos kūrimąsi iki Algirdo laikų? Juk“ jis prijungė didelius 


143 


pietinius plotus su Podole ir Kijevo miestu su jo sritimi. Pasistūmėjo į rytus 
ir kovojo su Maskva. Algirdas baigtinai įsteigė Lietuvos did. kunigaikštiją ir 
po jo valdęs Vytautas ne ką prie jos pridėjo. Kalbėdamas apie Algirdo kovas 
su Maskva, Jurginis kartoja, gali sakyti, stereotipišką sovietinės istoriografi- 
jos frazę apie „Lietuvos feodalų grobuoniškus planus šiaurės rytuose“ (49 
p.). 

Kai sovietiniai istorikai kartoja panašų teiginį apie lietuvių ekspansiją į 
rusų kraštus, jie prieštarauja dogmatizuotai marksistinei istorijos sampratai, 
pagal kurią istorinis vyksmas vystosi tam tikru dėsningumu (zakonomer- 
no). Lietuvių plitimas į rusių žemes buvo, tiesa, nuostabus istorinis vyksmas 
rytinėje Europoje. Tačiau ne vienintelis visoje istorijoje. Juk istorijoje žinomi 
net didžiųjų imperijų kūrimosi ir žlugimo faktai. Ryškūs tam pavyzdžiai: 
Aleksandro Makedoniečio imperija, Romos imperija, Karolio D. imperija, 
vidurio Europoje tokia Vengrijos valstybė, išsiplėtusi nuo Panonijos lygumos 
iki Balkanų pietuose ir iki Karpatų kalnų šiaurėje. Ar jos išsiplėtė 
grobuoniškų feodalų planais? Jokie supratingi istorikai taip nemokė. O jie 
mokė, kad kokia visuomeninė grupė ar tauta tam tikromis susidėjusiomis 
aplinkybėmis sudarė stiprų politinį centrą ir iš jo savų viršininkų vedama 
plėtėsi į aplinkinius kraštus, kur nesutiko ją sulaikančio pasipriešinimo. Juk 
istorija, kaip ir gamta, nemėgsta tuštumos. Ji pildo ją. 

XIII-XIV a. Rytų Europoje susikūrė toks politinis centras apie Vilnių prie 
didelės slaviškos tuštumos, susidariusios po totorių antplūdžio ir visiems 
rytų slavams uždėto vad. mongolų jungo. Istorinis likimas lėmė lietuviams 
pildyti tą tuštumą ir sudaryti did. kunigaikštiją. Nebūtų buvusių totorių, 
nebūtų buvusios ir Lietuvos did. kunigaikštijos. Ta proga tinka priminti ir B. 
D. Grekovo nuomonę, kad be totorių rusiams užkrauto jungo nebūtų 
įsisteigusi ir Maskvos kunigaikštija. Tada Rytų Europos istorija būtų nuėjusi 
kažkokia kita kryptimi. 

Aplamai, Jurginio dalis parašyta marksizmo aspektu, kur primenybė 
teikiama socialiniams-ekonominiams faktoriams. Jie žiningai ir apdairiai 
parašyti. Laikantis įsikibus marksizmo, kartais ir neistoriškai samprotauja- 
ma. Pvz., ko vertas akademiniame veikale toks teiginys“ „Klasiniams 
interesams jie (Lietuvos feodalai — J. J.) aukojo tautinius“. (70 p.). Taip 
pakaltino autorius lietuvius didikus, atsisakiusius eiti prieš Ordiną su lenkais 
ir prisijungti lietuvišką Prūsų dalį. Lietuviai nesidėjo su lenkais dėl kivirčų su 
jais, pasisavinusiais Podolę ir kai kuriuos Volynės miestus — sritis, seniau 
lietuviams priklausiusias. Tad lietuvių atsisakymas dalyvauti Lenkų-Ordino 
kare aiškintinas to laiko santykiais tarp Lietuvos ir Lenkijos. Istorikas 
neturėtų šiuo atveju operuoti kokiais klasiniais ar tautiniais interesais, kurie 
XV a. svetimi buvo. Jurginio teiginys yra pavyzdys, kaip istorikai kartais 
aukoja istorinę tiesą doktrinai. Tai marksistinės istoriografijos yda. 

Panašus teiginys yra ir apie Riterių ordinų atsiradimą Pabaltijyje. Perilga 
būtų šiam atvejui cituoti visos pastraipos teiginys. Apsiribosime jo pradžia: 
„Atsiradimas rytiniame Pabaltijyje Riterių ordinų buvo susietas su bendru 
katalikiškos Europos ekonominiu ir politiniu vystymusi“. Jei Livonijos 
ordino atsiradimui tas teiginys — cum grano salis — tinka, tai Kryžiuočių 
ordinui jau ne. Šis Ordinas visai kitais motyvais buvo pakviestas. 

Gal būt per neapsižiūrėjimą įsivėlė autoriui ir tokia akivaizdi paklaidėlė, 
kur sakoma, kad Gediminas kvietė pamokslininkus, mokančius lietuvių 
kalbą (40 p.). Iš tikrųjų savo laiškuose jis kvietė domininkonus mokančius 
lenkų, prūsų (Pašutos laiškų leidime klaidingai — rusų) ir žiemgalių. 

Baigiamoji Jurginio dalis — kultūros vystymosi apžvalga. Pabrėžiama 
vakarinės katalikiškos ir rytinės stačiatikiškos kultūros sankryža Lietuvoje ir 
renesanso įtaka. Paminimi jėzuitai ir jų akademijos įsteigimas. Tačiau apie 
jos reikšmingą veiklą kultūrinant Lietuvą ir tvirtinant joje katalikybę plačiau 
nekalbama. Iš viso, pagirtina XVI a. kultūros apybraiža. 

Toliau feodalinio laikmečio istorija tęsiama M. Jučo, vieno žymesnio 
dabartinės Lietuvos istoriko. Pirmiausia pateikiamas labai dalykiškai ir 
esmingai visų trijų statutų turinys, tiesiog tezėmis išdėstytas. Toliau 
nubrėžiama visuomeninė-ekonominė santvarka, susidariusi ryšium su 
Valakų reforma Žygimanto Augusto metu. Ypačiai pažymimas valstiečių 
įbaudžiavinimas ir folvarkų kūrimas. Politinėje apžvalgoje sutrauktai 
dėstomi karai dėl Pabaltijo nuo XVI a. antros pusės iki XVII a. pradžios, 
Lietuvos-Lenkijos Žečpospolitos įsikišimas į Maskvos kunigaikštiją, jos 
tarpuvaldžio metu. 

Skyrius (V), kaip ir daugumas, baigiamas kultūrine apžvalga. Jučas čia ir 
kalba daugiau apie XVI a. kultūrinius ir religinius reiškinius, kaip ir Jurginis. 
Bet pastebimas skirtumas tarp jų. Pavyzdžio dėlei verta paminėti jų 
arijanizmo apibūdinimai. Jurginis rašo: „Ta radikali Reformacijos linkmė 
akivaizdžiai parodė, kad humanizmas vedė pažangiuosius bajorus ir miestų 
patricijus į racionalizmą ir ateizmą, o plebėjus — į utopinį socializmą (107 
p.). O Jučas štai kaip būdina arijonų mokslą: „Radikaliausios reformacijos 
krypties atstovai — arijonai pasižymėjo giliausiu katalikiškų dogmų ir 
socialinės neteisybės kritika... Lietuvos did. kunigaikštijoje vietiniai 
arijonai neigė Šv. Trejybės dogmą, bažnytinę valdžią, vienuolystę, šventųjų 
garbinimą“ (122 p.). Kaip matoma, pirmojo istoriko žurnalistiškai švystelėta 
ir apie arijonus pakalbėta tarsi apie šių dienų radikalius socialistus ir 
ateistus. Tuo tarpu antrojo — nenutolta nuo istorinės tikrovės ir arijonai 
apibūdinti jų laiko rėmuose. 

Jučo dėstomas laikmetis, nuo XVI a. antros pusės iki XVIII a. galo, pilnas 
suomaiščių, vidaus ir išlaukinių kovų, svetimųjų antplūdžių. Daugiausia 
vietos skiriama politinei istorijai. Tačiau, turėdamas prisilaikyti marksistinės 
linijos, turi paisyti ir socialinių-ekonominių veiksnių Tad ir pakalbama 

nemažai apie valstiečių sąjūdžius, baudžiavinius santykius. Vienam karų 
poskyriui duodama tuo pažiūrėjimu keistą, bet marksistinę istoriografiją 
atitinkančią antraštė: „Lietuviškų feodalų dalyvavimas Žečpospolitos kovose 
su Rusija ir Švedija“ (136 p.). Tokios antraštės prasmė būtų; lietuviški 
feodalai buvo kokie pašaliečiai Žečpospolitai, o ne pačios Žečpospolitos dalis 
ir pati Lietuva karuose su Maskva ir Švedija nedalyvavo. O tuo: tarpu 
žinoma, kad Lietuva ir Lenkija tada sudarė Žečpospolitą ir jos abi kaip 
jungtinis vienetas dalyvavo karuose. | 

Karų dėstymas pradedamas nuo kazokų sukilimo prieš lenkus. Pagal 
sovietinę istoriografiją sukilimas laikomas ukrainiečių kova dėl laisvės. Nors 
patys sukilėliai nesivadino tada ukrainiečiais bet bizantiečiais, t.y. bizantiško 
tikėjimo išpažintojais. Karų laikmetis baigiamas Šiaurės karu (1721). 

Poskyris baigiamas meistriškai parašyta XVII-XVIII a. kultūrine apžval- 
ga. Suminėti paskiri kultūriniai kūriniai gabiai įterpiami į bendrą kultūrinį 
gyvenimą. Tuo būdu duodamas ryškus kultūrinės-religinės buities vaizdas. 
Pabrėžiamas kontrreformacijos laimėjimas XVII a., daugiausia jėzuitų 
atsiektas, ir katalikybės sutvirtėjimas. Trumpu žvilgsniu apmetamas 
jėzuitiškas švietimas kolegijose ir ypačiai Vilniaus universitete. Pabaigoje 
suglaustai aprašoma skulptūra, tapyba, architektūra, išskirtinai ir mokamai 
paryškinant baroką. Iš viso, puikiai nupieštas XVII-XVIII a. visuomeninės- 
kultūrinės buities paveikslas. 

Po Jučo istoriją tęsia V. Merkys, žinomas Lietuvos istorijos — daugiausia 
XIX-XX a. tyrinėtojas. Jo dalis — nuo padalijimų iki 1905 metų, atseit, XIX 
amžius. 

Mūsų istorijose būdavo išskirtinai pažymimas Lietuvos did. kunigaikšti- 
jos galas ir jos įjungimas į Rusijos imperiją. Kai Jučas baigė savo dalį 
paskutiniu padalijimu, tai Merkys, neliesdamas politinių įjungimo pasėkų, 
tuojau aprašinėja administracinius Lietuvos pertvarkymus Rusijos imperi- 
joje. Kiek palietęs dar ir Prūsams tekusią Užnemunę, ėmėsi tuojau dėstyti 
socialinius-ekonominius pertvarkymus. . Jis pirmiausia pastebėjo, kad di- 
duomenei, netekusiai savo politinių teisių, buvo palikta ekonominė ir 
kultūrinė hegemonija ir dar kai kuri jų luominė savivalda. Diduomenės 
teisėmis naudojosi žemvaldžiai. Jie galėjo rinktis į apskričių ir gubernijų 
seimelius. Jų teises valdžia vis saistė įstatymais ir savivaldą siaurino. Tačiau 
autorius šiaip nusakė jų padėtį Rusijos imperijoje: „Lietuvos žemvaldžiai 
neteko politinių teisių, bet socialiniame-ekonominiame gyvenime paliko 
viešpataujanti, be mokestinių prievolių visuomenė“ (177 p.). 

Trumpai pakalbama pie miestų administracijos pertvarkymą, teismų ir 
policijos organizavimą. Ryšium su miestelių valdysenos pakeitimu, kur kai 
kurie jų neteko turėtos savivaldos ir buvo palenkti valdyti privatinių dvarų 
savininkams ar valstybinių dvarų administratoriams, juose kilo revoliuciniai 
bruzdėjimai. Autorius, laikydamasis marksistinio mokslo, tarė tuos bruzdėji- 

mus buvus „trečio buržuazinio luomo kova“ (184 p.). Nors jo suminėti 
bruzdėjusieji miesteliai, kaip Biržai, Merkinė, Rietavas, Vilkija ir kiti panašūs 
anais laikais tegalėjo būti didesni kaimai ir vargu ar būta juose „buržuazi- 
nio“ luomo gyventojų. Jei ir buvo kokie, tai jie nesudarė trečio luomo, kaip 
jis buvo suprantamas Vakaruose (ir paties Markso). 

Kaip visoje istorijoje, taip ir šiame skyriuje pirmauja socialiniai-ekono- 
miniai santykiai pirmoje XIX a. pusėje. Pradėjus nuo gyventojų statistikos 
smulkmeniškai aptariama dar vis tveriančioji baudžiava ir jos erdėjimas. 
Nurodoma, kaip baudžiavinės prievolės dvaruose, duoklės ir atodirbiai, 
nuolat keisti činšu. Pirma tai daryta valstybiniuose dvaruose. Jų skaičius po 
prijungimo žymiai padidėjo, nes prie buvusių dvarų prisidėjo dar po 1831 m. 
sukilimo suvalstybinti bažnyčių ir vienuolynų dvarai ir dar prie sukilimo 
prisidėjusių dvarininkų. Nemaža valstybinių dvarų išdalyta Rusų imperijos 
valdžios favoritams. Likusiuose valstybiniuose dvaruose baudžiauninkai 
versti Činšininkais ir apie 1850 m. baudžiava juose beveik išnyko. 
Valstybinių dvarų valstiečiai (žmonių vadinti „karališkais“) turėjo daugiau 
žemės kaip ponų dvarų valstiečiai. 

Aplamai, socialiniai-ekonominiai santykiai dalykiškai ir pagrindinai 
aprašyti vis pasiremiant statistiniais duomenimis. Neužmirštama, žinoma, 
mažiausia proga paminėti ir „klasių kovos“, kuri iki nuobodumo kartojama. 
Aptariama pramonė prekyba, vidaus ir užsienio, ir susisiekkimo keliai. 
Pagaliau daroma išvada, kad 1795-1861 m. nyko feodalinė baudžiavinė 
sistema ir jos vietoje darėsi, kaip autoriaus pavadinta, „kapitalistinė 
sankloda“ (rus. uklad). Pagal vakarietišką terminologiją, rodos, galima būtų 
pavadinti laisvo ūkio sistema (free enterprise). 

Kapitalistinės sanklodos pradžia ir jos vystymasis dėstomas sekančiame 
(IX) skyriuje. 

Dar tame pačiame VIII skyriuje duodamas ilgokas poskyris, pavadintas 
„Lietuva 1812 m. tėvynės karo periode“. Ar ne keistai skambanti antraštė 
Lietuvos istorijoje, kuri niekuomet nebuvo pavartota? Juk čia vergiškas 
sekimas dar carinės istoriografijos ir dabar sovietinės. Iki šiol istorijose 
visuomet rašyta vien apie Napoleono žygį per Lietuvą ir apie įvykius 
susietus su juo. Šiaip ar taip, pavadinimas Napoleono žygio per Lietuvą 
tėvynės karu reiškia Lietuvos istorijos „inkorporaciją“ į imperinės bei 
sovietinės Rusijos istoriją. 


Visas Napoleono žygis į Rusiją atpasakojamas įprastu būdu, ypačiai 
pabrėžiant rusų tautos heroizmą ir paminint jos kariuomenės vadą 
Kutuzovą. Iki šiol mūsų istorijose tas dalykas būdavo nutylimas. Ryškiai 
pakalbama apie Napoleono įsteigtą laikinę administracinę Lietuvos did. 
kunigaikštijos komisiją ir jos paskirtį paremti rekrūtais ir pyliavomis jo 
armiją. 

Po Napoleono žygio apžvelgiamas kilstelėjęs visuomeninis ir politinis 
sąjūdis, prasidėjęs nuo masonų. Kai tas iš Prancūzijos atėjęs sąjūdis mūsų 
istoriografijoje beveik neminėtas, tai būtų tikę jis kiek plačiau aprašyti. 
Daugiau kalbama apie Vilniaus studentijoje susidariusias tris organizacijas: 
šubravcų (nenaudėlių), filomatų ir filaretų, apie jų nuteisimą ir universiteto 
veiklos suvaržymą. Nuo universiteto pereinama prie revoliucinės nuotaikos 
brendimo krašte. Ir čia iškeliamas naujas dalykas: Vilniaus slaptų draugijų 
sąryšys ne tik su Varšuvos komitetu, bet dar ir su rusais dekabristais. Po to 
einama prie 1831 metų sukilimo ir atpasakojamas -<maždaug jau istorijoje 
nuolat kartojamu būdu. Pagaliau traukiama iš sukilimo išvadą nors ir 
nesutinkančią su istorine tikrove, tačiau derančią marksistinei istoriografi- 
jai: „Sukilimas žadino valstiečių mases į bendrą internacionalinę kovą su 
caro patvaldystę“ (196 p.). Kaip Lietuvos baudžiauninkai galėjo įsisavinti 
internacionalinius kovos tikslus, jei jie dalyvavo sukilime savų bajai įtraukti 
ir bendro lietuvių-lenkų sukilimo nuotaikos veikiami? 

Po sukilimo nuslopinimo dar trumpai paminimas revoliucinis judėjimas 
europinės 1848 m. revoliucijos įtakoje ir jos stipresnis pasireiškimas 
Lenkijoje — Galicijoje. Jos poveikis Lietuvoje buvo menkas. 

Kaip kiekvienas laikotarpis, taip ir šis XIX a. pirmos pusės baigiamas 
poskyriu su antrašte „Kultūra“. Čia apžvelgiamas visokeriopas kultūrinis 
gyvenimas, suminint mokyklas, mokslininkus, švietėjus ir kūrėjus. Daugiau 
vietos skiriama Vilniaus imperatoriškam universitetui. Mūsuose buvo 
įprasta kalbėti apie lietuviškumo apraiškas jame, ypačiai apie vad. Žemaitišką 
romantizmą. Merkys, neužsimindamas apie jį, apsiribojo daugiau folkloru ir 
folkloristais, dailiąja literatūra, teatru, muzika, menu. Čia be lenkiškai 
rašiusiųjų pamini vardus lietuvių, kaip Rėzos, Daukanto, Stanevičiaus, 
Poškos, Strazdelio ir tarp jų dar įterpė Baranauską su jo Anykščių šileliu. 

Apie Daukantą skyrium daugiau pasisakoma. Suminimi visi 4 jo istoriniai 
veikalai (be jų pavadinimų). Jis pripažįstamas — visai teisingai pirmu 
tautiniu istoriku. Užsimintas ir M. Valančius ir jo. rezidencinis miestelis 
Varniai. Jis, pasak autorių, „tapo 50 metų pradžioje savaimingu kultūros 
centru, jungusių lietuvius literatus“ (202 p.). Ne kas kitas, kaip M. Valančius 
jungė literatus Varniuose, tačiau jis vadinamas tik rašytoju. Kad jis buvo dar 
kas kitas, didesnis už rašytoją, — autoriaus nedrįsta prasitarti. Iš viso, 
poskyris apie kultūrą pirmoje XIX a. pusėje, nors ir pagal liniją, tačiau 
tinkamai parašytas. 


„Lietuva kapitalizmo laikotarpyje“ (1861-1917 m. kovo) 


Po ilgos Lietuvos istorijos feodalizmo dalies seka antroji su šia antrašte. 
Antraštė — tiesiog vergiškas sekimas sovietinės istoriografijos, visai 
netinkamos Lietuvos istorijai. (Kažin ar ji būtų tinkama ir Rusijos istorijai). 

Gal bolševikiniai partiniai istorikai įvedė tą periodizaciją laikydamiesi 
Markso mokslo, pagal kurį pirmykštė žmonių bendruomenė išsivystė į 
feodalines valstybes. O šios — į kapitalistines. Kapitalistinės valstybės 
ateityje peraugs į socialistines ryšium su pasauline revoliucija. 

Tad sovietiniai istorikai, prisaikdinti marksistai, jei taip galima išsireikšti, 
turi įrodinėti kad spalio revoliucija ir sugriovė rusišką kapitalizmą ir jo 
vietoje per proletariato diktatūrą ėmė steigti socialistinę bei komunistinę 
valstybę ir visuomenę. 

Nuo baudžiavos panaikinimo Lietuvoje neprasidėjo kažkokia nauja 
kapitalistinė epocha. Tvėrė vis dar agrarinio ūkio laikmetis su vyraujančiu 
dvarininkų bajorų luomu ir dabar jau laisvų valstiečių mase. Pora didesnių 
miestų, Vilnius ir Kaunas, ir eilė mažesnių netapo didelio kapitalo 
koncentracijos punktais, nevirto stambios pramonės centrais per visą antrą 
XIX a. pusę. 

Vėl pagal sovietinę istoriografiją pavadintas skyrius (IX), kuriuo 
kalbamoji dalis pradedama. „Kapitalizmo vystymasis ir darbininkų sąjūdžio 
pradžia“. (1861-galas XIX). Ir kas šiame skyriuje dėstoma? 

Pirmiausia eina baudžiavos panaikinimas. Nuosekliai, pagrindinai dėsto- 
mas vyksmas nuo maždaug 1856 iki 1863 m. Baudžiavos naikinimo vyksmas 
visur dalykiškai pavaizduotas ir statistiniais duomenimis pagrįstas. Žiningai 
ir apdairiai parašyta apybraiža. Į Baudžiavos panaikinimo aprašą beveik 
įjungiamas ir 1863 m. sukilimas. Jo pradžia ir siejama su rusų demokratiniu, 
arba, sekant italo Franco Venturi pavadinimu, populistiniu sąjūdžiu. 
Užsimenamas Herzenas ir jo leistas Londone žurnalas Kolokol, Černyševs- 
kis, Bakuninas, Ogarevas. Visai teisingai nurodoma, kad akstinas sukilti 
buvo paskelbta rekrūtų mobilizacija. Tik be mažiausios priežasties dar 
priduriama, kad ir „Dėl paaištrėjusios klasinės kovos padėties valstiečiai 
šalinosi nuo rekrūtų prievolės“ (212 p.). Jie vengė jos ir slėpėsi gaudomi dėl 
to, kad tauta nebuvo pritapusi prie rusų ir laikė juos okupantais. Kokia 
galėjo būti klasių kova tarp lietuvių jaunuolių ir juos į rekrūtus gaudžiusių 
rusų žandarų? 

Sukilimo eiga, jo malšinimas ir nuslopinimas suglaustai, daugiau 
bendrybėmis išdėstytas. Lietuvis skaitytojas galėtų pageidauti daugiau žinių 
apie lietuvius vadus tame sukilime, ypačiai apie Antaną Mackevičių. 
Autorius būtų turėjęs pakalbėti ir apie Vyskupo Motiejaus Valančiaus 
vaidmenį sukilime. Per trumpai pavaizduota ir Muravjovo veikla. Tačiau 
autoriaus išvada, kad caro vyriausybė po 1863 m. sukilimo buvo priversta 
„truputį praplėsti ir pagilinti valstiečių reformą“ (218 p.) pažymėjo 
Muravjovo nuopelnus valstiečiams; nes tos pagerintos reformos jo 
patvarkymu pravestos. Jis labiau atpalaidavo valstiečius nuo priklausomybės 
dvarininkams, kaip kitur buvo padaryta. Prie pagerintos muravjovinės 
reformos ištikimas marksistinei istoriografijai autorius rado reikalo 

pridurti, kad tai turėjo „teigiamos įtakos po to sekusiam kapitalizmo 
vystymuisi“. Išeina, kad pagerintos reformos įgalino valstiečius virsti 
kapitalistais. 

Po sukilimo ir baudžiavos panaikinimo aprašo seka poskyris su tokia 
„rėkiančia“ antrašte: „Buržuazinės reformos ir kapitalizmo plėtojimasis“. 
Tačiau gan ilgokame (10 puslapių) poskyryje nematyti nei tų buržuazinių 
reformų, nei kapitalizmo augimo. Jame nuosekliai ir labai žiningai 
pasakojama, kaip ūkininkavo laisvieji valstiečiai, sudarę atskirą luomą su 
savomis seniūnijomis, valsčiais ir su savais teismais. Papasakojama apie 
mokesčius, kuriuos jie turėjo mokėti, apie žemės apdirbimo padargus, apie 
sėjamus javus, auginamus linus, sodinamas bulves. Paminimas 1865 m. 
gruodžio 22 d. įstatymas, draudęs „lenkų kilmės“ žemvaldžiams įsigyti 
žemės. 

Iš autoriaus vaizdavimo nematyti, kad Lietuvoje antroje XIX a. pusėje 
būtų išaugusi stambi pramonė. Rodoma vien kiek didesnė pramonės 
koncentracija Kaune, kur metalurgijos fabrikuose dirbo po 500 ir daugiau 
darbininkų. Daugiau buvo visokios smulkios pramonės, apie kurias autorius 
kalba. 

Nepaisant tokių kuklių socialinių ir ūkiškų permainų po baudžiavos 
panaikinimo autoriui vis dėl to rodosi, kad Lietuva (kaip ir visa Rusija) 
„greitai tapo kapitalistinė“ (228 p.). O kai tapusi kapitalistinė, tai turėjo 
kilti ir klasių kova. Todėl sekantis (4) poskyris ir skirtas jai. Jo antraštė — 
klasės ir klasinė kova.“ 


Visais istoriniais laikais ir visur užtinkama diferencijuota visuomenė. Ji 
buvo viduramžiais vadinamais feodalizmo laikais visur ir Lietuvoje. 
Diferencijuota visuomenė tvėrė ir po baudžiavos panaikinimo ir išlaisvinti 
valstiečiai paliko jos dalis. Tad autorius ir surado tris valstiečių klases: 
proletarų, vidutiniokų ir „„valstietišką buržuaziją“. Ir šią klasifikaciją parėmė 
1888 m. statistika (229 p.). Išeitų, kad vos praslinkus 25 m. nuo baudžiavos 
panaikinimo, jau susidarė valstiečių klasės, jei jų anksčiau nebuvo. Tai būtų 
nuostabus revoliucinis vyksmas, nors jokia revoliucija tarp 1863 ir 1888 m. 
neįvyko. Aišku, diferenciacija (jei autoriaus statistika nesuklaidino) turėjo 
eiti iš baudžiavinių laikų. Statistinių duomenų pasigaudamas autorius rodo 
gyventojų diferenciaciją ir miestuose. 

Į šį poskyrį įjungiamas ir vadinamas daugiau rusiškas narodnikų sąjūdis. 
Lietuviškas sąjūdis vaizduojamas kaip bendro rusiškojo atšaka. Šiame 
sąryšyje paminėtas Leninas ir jo brolis Aleksandras. Apie jį rašoma: 
„Vilniaus narodnikų ratelis teikė materialinę paramą Aleksandrui Uljanovui 
gaminusiam sprogstamuosius prietaisus rengiamam pasikėsinimui prieš carą 
Aleksandrą III“ (231 p.). Reikėjo rašančiam dar pridurti, kad Lenino brolis 
gamino Vilniuje sprogstamuosius prietaisus su broliais Pilsudskiais (Bolesla- 

vu ir Juozu). Po nesėkmingo pasikėsinimo jis buvo pakartas (1887 m.). Abu 
Pilsudskiai gavo katorgos bausmes. Boleslovas buvo išsiųstas 15 metų į 
Kamčatką, o Juozas 5 metams į Irkutską. 

Apie Leniną, atsilankiusį 1895 m. Vilniuje, rašoma, kad jis ieškojo 
paramos išleisti Ženevoje neperiodiniam leidiniui „Darbininkas“ ir jam 
gabenti į Rusiją. Dar rašoma, jog jis panaudojo kelionę į Vilnių sujungti 
rusiškas marksistines grupes. 

Lietuvos socialistų marksistų bruzdėjimas vaizduojamas glaudžiame 
sąryšyje su rusišku ir dar su žydišku Bundu. Minimi vardai vietinių veikėjų, 
pirmoje eilėje Dzeržinskio, dar Domaševičiaus ir Moravskio. Tačiau nerado 
reikalo minėti jų abiejų iniciatyva lietuvių socialdemokratų partijos įkūrimo. 
Pirmuoju socialistu Lietuvoje laikomas L. Janavičius. Priduriama, kad jo 
iniciatyva buvo išverstas į lietuvių kalbą lenkiškos „Proletariato“ partijos 
„Manifestas artojo“. Nutylėtas to manifesto vertėjas ir kurį laiką artimas 
Janavičiaus bendradarbis J. Šliūpas. Aplamai, visas Lietuvos radikalinis 
sąjūdis, kaip jis Merkio vaizduojamas, buvo rusiško sąjūdžio atšaka. 

Aišku, kad toks didelis socialinis ir ekonominis pertvarkymas kaip 
baudžiavos panaikinimas negalėjo būti vien įstatymais ir potvarkiais 
sklandžiai pravestas. Paliko visokių baigtinai nesureguliuotų dalykų 
santykiuose tarp žemvaldžių ir buvusių baudžiauninkų. Dėl to ir kilo kivirčai 
ir net organizuoti valstiečių pasipriešinimai. Padėtis leido mūsų autoriui 
pademonstruoti marksistinės teorijos paradinį arkliuką — klasių kovą. Nors, 
iš kitos pusės, autorius ir pripažįsta, kad čia buvo valstiečių kova „prieš 
feodalizmo pergyvenas“ (236 p.). 

Pagaliau šio skyriaus pabaigoje užkliudomas kiek ir tautinis sąjūdis, kuris 
mūsų istorijose šiam laikotarpiui skirtose dalyse visuomet pirmaudavo. 
Tautinis atgimimas visuomet sietas su bendra europine liberalizmo srove. Iš 
liberalizmo kilo visokie sąjūdžiai ir vienas jų gavo socializmo vardą. Ne be 
sąryšio su liberalizmu ir net socializmu kilo ir tautiniai sąjūdžiai, palietę ir 
Lietuvą. 

Baudžiavos panaikinimas atpalaidavo mūsų liaudį — valstietiją nuo 
ekonominio ir socialinio jungo ir įgalino jos jaunimą siekti mokslo. Per 
mokslą ji įsitraukė į liberalinę-tautinę srovę ir prasidėjo mūsų tautinis 
atgimimas. Neieškodami šiam tvirtinimui paremti toli siekiančių pavyzdžių, 
paminėsime naujovišką mūsų istoriko Čepėno lietuviško atgimimo aiškini- 
mą. Jis rašo: „XIX a. pabaigoje Lietuvos istorijos scenon įžengė lietuviškoji 
inteligentija, kilusi iš valstiečių, ir smulkioji bajorija, kurios ir pradėjo 
formuoti tautą iš visų luomų“ (Naujųjų laikų Lietuvos istorija, 1, 270). Tuo 
tarpu šioje rusiškoje Lietuvos istorijoje skaitome: „Tautinis sąjūdis buvo 
sudėtinė dalis viso išsilaisvinimo sąjūdžio“ (236 p.). Teiginys visai teisingas 
akivaizdoje viso europinio sąjūdžio. Toliau teiginį jau sovietiškai aiškina: „Po 
reforminiais metais (t.y. po baudžiavos panaikinimo — J. J.) sustiprėjusios 

politinės reakcijos sąlygose darėsi lietuvių tautinio atgimimo programa“ (257 
p.). Prieš šį tvirtinimą teikiamas dalykiškai ne visai suderinamas su juo kitas 
teiginys: „Ypatingai svarbią reikšmę lietuvių tautos susidarymui turėjo 
klasinė diferenciacija valstiečių luomo. Šiuo atveju iš valstiečių buržuazijos ir 
valstiečių vidutiniokų susidarė tautinė inteligentija, pasiėmusi vadovaujamą 
vaidmenį tautinės kultūros vystymesi ir tautinės sąmonės ugdyme“ (237 
p.). Palyginimui įdomu priminti, kaip J. Žiugžda savo redaguotoje didelėje 
Lietuvos istorijoje aiškina lietuvių tautinio atgimimo pradžią. Istorijos 
antrame tome (197 p.) jis duoda poskyrį „Lietuvių nacijos susidarymas“. 
Poskyris minčių, teiginių raizginys, be mažiausio nuoseklumo. Taip kalba jis 
apie lietuvių nacijos kilmę XIX a. antroje pusėje. Ir štai kaip jis postringuoja: 
„Lietuvos darbo žmonių masės — proletariatas ir darbo valstiečiai, kaip 
visame istorijos procese, taip ir kapitalizmo laikotarpiu, buvo materialinių ir 
kultūrinių vertybių kūrėjai ir saugotojai. Tačiau kapitalizmo sąlygomis 
viešpataujančią padėtį lietuvių nacijoje užėmė išnaudojanti darbo žmones 
miesto ir kaimo buržuazija; susidariusi lietuvių nacija buvo buržuazinė 
nacija.“ Reikia tiesiog stebėtis, kad autorius taip sapaliojo tokiu rimtu 
klausimu kaip tautos susidarymas ir dar akademinėje istorijoje. 

Žiugždos istoriją ir dabartinę skiria lygiai 15 metų laiko tarpas ir tarp jų 
aiškus skirtumas. Tačiau marksistinė pažiūra į istoriją šmėkšoja kaip 
pirmoje, taip ir antroje; tik antrojoje kur kas kultūringiau, švelniau 
nusakyta. 

V. Merkys, nors ir laiko tautinį sąjūdį buržuazinės kilmės ir net sako jį 
siekus klasinių interesų, tačiau tarė jį išdirbus programą, derėjusią visai 
tautai ir turėjusią demokratinį pobūdį. Bet čia pat įterpdamas „visažinio“ 
Lenino citatą, lyg prieštarauja sau pačiam, kai sako: „Buržuazija (t.y. 
inteligentija — J. J.) savus ekonominius interesus laiko tariamai visos tautos 
reikalu“ (239 p.). Štai matome, kaip šis tuo pažiūrėjimu rimtas sovietinis 
mokslininkas, taikstydamasis prie marksistinio-lenininio mokymo, susilaiko 
nuo tiesaus atviro sprendimo. 

Kaip kiekvienas skyrius, taip ir šis baigiamas kultūrinio gyvenimo 
apžvalga. Formaliu atžvilgiu sistemingai, tvarkingai parašyta apybraiža, bet 
ne lietuvišku požiūriu. Juk čia turėjo būti pavaizduotas kultūrinis Lietuvos 
būvis tarp 1861 ir 1905 metų. Spaudos draudimas, pirmų laikraščių 
atsiradimas pradedant Aušra, visa kontrafakcinė literatūra — štai kokios 
pagrindinės temos turėjo būti gvildenamos šioje apžvalgoje. Iš tos didelės 
Lietuvos istorijos nesužinos lietuviai moksleiviai ir studentai, kas buvo 
Aušra, Varpas, Žemaičių ir Lietuvos apžvalga, Tėvynės Sargas. Kas buvo jų 
organizatoriai, leidėjai. Trumpai randame paminėtą vieną jų — dr. Kudirką. 
Bet ne kaip Varpo redaktorių ir leidėją, o tik rašytoją. Dar užsimenamas kaip 
„žymiausias prozininkas“ ir M. Valančius. Žodžiu sakant, tas brangus 
lietuvių tautos istorijos laikmetis nuslėptas lietuviškų sovietinių istorikų 

nuo Lietuvos moksleivių gal būt todėl, kad tautinis atgimimas jų 
paženklintas buržuazijos stigma. 

Šiaip šiame baigiamajame poskyryje aprašomos. pradėtos steigti rusiškos 
pradžios mokyklos, pasaulietinės ir cerkvinės, gimnazijos, mokytojų 
seminarijos; įvedamas ir spaudos skyrelis ir jame sutraukauktai, bendrybė- 
mis pakalbama apie draudžiamą lietuvišką spaudą, neaplenkiami ir rusiški 
periodiniai leidiniai. Spaudos apžvalgėlė užsklendžiama vėl iškišant tą 
marksistinį perlą — klasių kovą, kąi rašoma: „Visuomeninio politinio 
turinio spauda 80-90 metų skirstėsi į klerikalinę, buržuazinę-liberalinę ir 
socialdemokratinę; joje atsispindėjo išsilaisvinimo sąjūdžio klasinės kovos 
procesai, būdingi kapitalistinei socialinei-ekonominei formacijai“ (241 p.). 
Štai kokiu kalambūru turėjo autorius užverti spaudos skyrelį nusilenkdamas 
marksistinei doktrinai. Apibūdinama literatūra su vardais Vienožinskio, 
Maironio, Kudirkos, paminima pora rusiškų mokslo draugijų, bibliotekos su 
muziejais, teatras ir muzika. 

Visa Lietuvos istorija iki 20 a. imtinai išdėstoma 245 puslapiuose. Tuo 
tarpu XX a., 70 metų skiriama 400 su viršum puslapių. Tokia disproporcija 
leistina vien sovietinėje istoriogratijoje. 

Dvidešimtas amžius pradedanas nuo 1905 m. revoliucijos. Ji išsamiai 
dėstoma plačioje perspektyvoje, apžvelgiant pirma socialinius-ekonominius 
santykius. Kadangi tie dalykai ir pirmesniuose skyriuose plačiai apkalbėti, tai 
šioje vietoje iš dalies pasikartoja ta pati tematika. Kadangi Lietuvos 
revoliucija buvo Rusijos revoliucijos dalis, tai ir šiai skiriama nemaža vietos. 
Vaizduojant valstiečių ir darbininkų sąjūdžius, streikus, vėl skaitytojui 
kišamos visokeriopos statistikos. Iš partijų į pirmą vietą statoma rusų 
socialdemokratų partija, kartais vadinama net bolševikų. Ryšium su ja 
neužmirštama kartoti ir Lenino vardas. (Mat, buvo grįžęs iš emigracijos 
revoliucijos daryti). Su rusų socialdemokratija gretinamas ir lietuvis 
Kapsukas ir su ja vis minimas jo vardas. 

Kas lietuvį istoriką stebina, — iai šiame skyriuje išimtinai minima 
Leipcige nuo 1900 m. Lenino leista „Iskra“ (251 p.). Jai skiriamas net visas 
puslapis be 6 eilučių. Tuo tarpu mūsų lietuviškiems laikraščiams ar 
žurnalams (išskyrus Kapsuko Draugą) nieko neskiriama. Lyg ta „Iskra“ būtų 
ką reiškusi Lietuvos revoliucijai ir būtų žmonių skaitoma. Ji sijo su Lietuva 
tik tiek, kad buvo gabenama per Lietuvą į Vilnių ir iš ten skirstoma po 
Rusijos kraštus. Ji „,pagerbta“ istorijoje tik dėl to, kad buvo Lenino organas. 
Tai mažas, bet ženklus servilizmo pavyzdys okupantui. 

O kaip vaizduojami grynai lietuviški dalykai, įvykę maždaug revoliucijos 
metu, kaip Didysis Vilniaus Seimas, spaudos atgavimas? Nepraleidžiami ir 
jie, bet aprašomi perdėm originaliai. Štai apie spaudos grąžinimą rašoma: 
„Revoliucijos brendimo sąlygose caro valdžia 1904 m. gegužės 7 d. 
panaikino draudimą spausdinti literatūrą lietuvių kalba“ (254 p.). Šiam labai 

įžymiam faktui nurodomos ir labai išradingas motyvas, kuris šiaip skamba: 
„Svarbus istorinis nuopelnas kovoje dėl lietuvių spaudos draudimo 
panaikinimo priklauso Rusų imperijos darbininkų klasei, pažangiai rusų 
inteligentijai, rusų ir lietuvių revoliucionieriams“ (254 p.). Kad pati lietuvių 
tauta daugiausia religiniais motyvais priešindamasi spaudos draudimui įrodė 
rusų vyriausybei jos draudimo beprasmiškumą, jaunam istorikui Tylai 
neatėjo į galvą. Gal jam ir negalėjo ateiti, nes jis išėjo jau perrašytą Lietuvos 
istoriją. 

Kažkodėl į spaudos atgavimo skyrelį įterptas taip nežymiai ir demokratų 
partijos įsisteigimas (1902). Ji laikoma liberalinės buržuazijos interesų 
reiškėja ir stengusis „atitraukti liaudies mases nuo revoliucijos“. Lyg 
kaimietiškos liaudies masės būtų taip pasinešusios į revoliuciją, kad jas būtų 
reikėję atitraukti. 

Iš Vilniaus seimo istorijos pažymima du jame kelti dalykai: žemės 
klausimas ir paskelbimas carizmo „„pikčiausiu tautos priešu“. 'Čia pat 
pastebima, kad rezoliucija dėl žemės nebuvo priimta „reikalaujant liberalams 
ir klerikalams“. Neužsimenama apie svarbiausią seimo rezoliuciją — 
autonomijos reikalavimą. Vietoje jos minima rezoliucija, draudusi puldinėti 
žemvaldžių dvarus (214 p.). Tai būtų naujas dalykas seimo istorijoje. Tokios 
rezoliucijos nemini Pr. Čepėnas savo Naujųjų laikų Lietuvos istorijoje, kur 
smulkiai aprašo seimą su visais nutarimais. 

Autorius dar rado reikalo pridurmiai pakalbėti apie skyrium sušauktą 
socialdemokratų susirinkimą, kuriam pirmininkavo Kapsukas, ir jo priimtą 
toli siekiančią rezoliuciją. 

Skyrius baigiamas porevoliucinių įvykių pavaizdavimu, apie Lietuvos 
socialdemokratų partijos gretinimąsi prie rusų socialdemokratų ir apie 
rinkimus į pirmą ir antrą Dūmą. 

XI skyrius turi vardą „Lietuva dviejų revoliucijų periode“. Tai Lietuvos 
istorija paskutiniame dešimtmetyje prieš Pirmą pasaulinį karą. Žinoma, kad 
tada po Spalio 17 d. manifesto ir kitų potvarkių pajusti laisvėjimo laikai. Net 
paprasti kaimiečiai kalbėjo, jog po 1905 m. revoliucijos gyvenimas pasidarė 
lengvesnis. Atsirado lietuviška spauda (kad ir cenzūruojama), knygos, 
pradėjo kurtis draugijos, net lietuviškos mokyklos. Šie dalykai neturėtų būti 
nutylėti Lietuvos istorijoje. Štai Pr. Čepėnas savoje istorijoje turi poskyrį 
„Legalios lietuvių draugijos“, kur jų visa eilė priskaičiuojama. Tuo tarpu 
lietuviškiems sovietiniams istorikams terūpi pirmoje eilėje lietuviškos-ru- 
siškos socialdemokratijos veikla, vienur kitur vykusieji streikai, darbininkų 
ir valstiečių sąjūdžiai. Paliečiama kiek ir Stolypino reforma. Su ja trumpai 
apsidirbama pastebint, jog ji padarė „palankias sąlygas buožijai sustiprėti“ 
(274 p.). Kodėl ir kaip buožija galėjo stiprėti nuo Stolypino reformos, 
nesiimama įrodinėti. Pažymima pažanga ūkyje naudojant dirbtines trąšas, 

pagerintus padargus. Bet čia vėl blogai — stiprėja kaimo buržuazija. 
Neužmirštama pagarbinti ir Leninas ir tam įvedamas skyrelis „Leninizmo 
įtakos stiprėjimas“. Jame paminimas pirmas legalus bolševikiškas laikraštis 
Rusijoje „Pravda“ ir Rygos lietuvių socialdemokratų leista „Vilnis“. 

Tarp Lietuvai pašalinių dalykų įspraudžiamas ir trumpas lietuviškas 
dalykėlis ir jam duodama tokia skambi antraštė „Politinės srovės lietuviškos 
buržuazijos tarpe“. Ir kiek tokių srovių surandama? o gi trys: krikščionių 
demokratų su jiems priskiriamais laikraščiais, kaip „Draugija“, „Vienybė“, 
kurie nieko bendro su krikščionių demokratų partija neturėjo; antra — 
„dešinieji demokratai“ su laikraščiu „Viltis“ ir trečioji — „kairieji demokra- 
tai“ su laikraščiais „Lietuvos žinios“ ir „Lietuvos ūkininkas“. Tiek 
tepasakoma apie tas lietuviškas sroves tame dešimtmetyje. 

Politiška skyriaus istorija baigiama Pirmuoju didžiuoju karu, kuris 
pradedamas dėstyti sekant Lenino svaičiojimu apie kapitalizmą. Kas be ko, 
minima ir lietuvių Dūmos atstovo M. Yčo pareikšta ištikimybė caro 
vyriausybei, tikintis gauti Lietuvai autonomiją. Prisimenant, kad lietuviai 
Vilniaus seime tereikalavo autonomijos, M. Yčo pageidavimas pateisinamas to 
laiko sąlygomis. Tuščiaviduris sovietinio autoriaus pridurkas prie atstovo 
pareiškimo, kad čia kažkokia „lietuviška buržuazija“ stengėsi sustiprinti savo 
pozicijas krašte. 

Pereidamas prie visos Lietuvos okupacijos ir kariško režimo įsteigimo, 
autorius tuojau griebia Vilniuje susispietusius lietuvius veikėjus ir uždeda 
jiems „lietuviškos buržuazijos“ žymenį. Jiems prikišama kaltė, kad trys jų, A. 
Smetona, J. Šaulys ir S. Kairys dalyvavo 1916 m. Lozanoje sušauktame 
„Pavergtų tautų“ seime. Autoriui žinomas lietuvių dalyvavimo tikslas — 
iškelti dideliame tarptautiniame forume Lietuvos nepriklausomybės reikala- 
vimą. Istorikui žinomas lietuvių dalyvavimo tikslas, tačiau jis rašo: „Jie iškėlė 
buržuazinės valstybės nepriklausomybės idėją“. 

Skaitytojui duria į akis viena citata iš Basanavičiaus dienoraščio, kur jis 
rašė apie savo apsilankymą gimtinėje 1916 m. Ne vienas Tyla, bet ir kiti 
sovietiniai istorikai citavo Daktaro užrašytus žodžius: „Visi nekantraudami 
laukia rusų grįžtant“. Tada iš tikrųjų sklido Lietuvoje, okupacinio jungo 
slegiamoje, posakis, kaip „prie ruskio buvo geriau“ ir žmonės laukė rusų 
grįžtant. Ir suprantama kodėl. Juk žmonės gerai prisiminė tuos laisvėjimo 
laikus po 1905 m. revoliucijos ir jų ilgėjosi gyvendami vokiečių okupacijoje. 
Tais laikais jiems negalėjo kilti mintis, kad pagerinimai iš kitur galėtų ateiti. 
Rodos; istorikas be įsikaltinių minčių taip turėtų aiškinti ir Basanavičiaus 
liudijimą. 

Visas okupacinis laikas pavaizduojamas ypačiai kairiųjų socialdemokratų 
veikla. Į priešakį iškišamas Kapsuko ir dar Angariečio vaidmuo. Paliečiami ir 
vadinami „miško broliai“, t.y. pabėgę iš stovyklų rusai belaisviai, prie jų 
prisidėję vietiniai ir kartu plėšikavę krašte. Užuot minėjęs jų darbelius 

autorius rimtai rašo, jog jie „buvo rimta kliūtis vokiečių kolonizaciniams 
planams“ (284 p.). Politinė skyriaus dalis baigiama veikla jau susiorganizavu- 
sių lietuvių komunistų tarp „dirbančių“ tautiečių Rusijoje ir tuo keliu 
prieinama prie vasario revoliucijos. 

Kaip kiekvienas skyrius, taip ir šis (XI) užsklendžiamas apmetant trumpu 
žvilgsniu kultūrą ir švietimą 1900-1914 m. Trumpa 6 puslapių apžvalgėlė 
žiningai parašyta. Esmingai apžvelgiamos visos kultūrinės veiklos šakos, 
suminint žymesnius kūrėjus. Žinoma, pirmoje vietoje pateikiama marksisti- 
nė periodika, neišskiriant ir Lenino „Iskros“ (pakartotinai!) su tokiais 
rašytojais, kaip Kapsukas, Angarietis, Stasys Matulaitis, Jasionis. Prie jų 
priskiriami dar Biliūnas ir Žemaitė. 

Lietuviui skaitytojui didesnio dėmesio verti skyriai (XII, XIII, XIV), kur 
teikiama Lietuvos kūrimosi ir nepriklausomybės laikų istorija. Ji pradedama 
nuo 1917 m., nuo okupantų leidimu sušauktos lietuvių konferencijos 
Vilniuje rugsėjo m. ir Tarybos išrinkimo. Žinoma sovietiniam autoriui 
Taryba buvusi „kraštutinių reakcionierių“ sambūris, okupantų instrumen- 
tas. Jis net drįsta aplenkti visuotinai žinomos konferencijos priimtos 
rezoliucijos pirmą dalį, kur reikalauta nepriklausomos Lietuvos. Bet 
neužmiršta antroji rezoliucijos dalis, kurioje kalbėta apie galimus Lietuvos 
ryšius su Vokietija. Rodos, autoriui turėjo būti žinoma, kad ši antroji 
rezoliucijos dalis buvo okupanto padiktuota kaip sąlyga pirmai rezoliucijos 
daliai. Anų laikų aplinkybėse konferencija turėjo sutikti su vokiečių 
reikalavimu ir gauti sutikimą Tarybai išsirinkti. Juk visuomet geriau turėti 
kas nors, kaip nieko neturėti. Kaip ateitis parodė, Taryba, nors okupantų 
trukdoma, veikė skundais, memorandumais, kurie kartais net Berlyną 
pasiekdavo. Tik sovietiniam autoriui tai nežinoma. Jam labiau už Lietuvos 
dalykus rūpi Spalio revoliucija ir jos tariami poveikiai Lietuvai. Su revoliucija 
sydinamas ir Lietuvos komunistų partijos įsisteigimas Petrapilyje su jos 
vadu iš Amerikos atvykusiu V. Kapsuku ir su jo padėjėju Angariečiu. Jie abu 
vadovavo ir lietuviškai sekcijai tautybių komisariate Stalino vadovautame. 
Minimas tautybių komisariatas lietuviais nariais, tik, žinoma, be Stalino 
vardo. 

Neslepiamas Rusijoje įsisteigusios komunistų partijos narių smelkimasis į 
Lietuvą po Bresto taikos sutarties su grįžtančiais pabėgėliais. Grįžtantieji 
partiečiai organizavo įvairiose vietose savo kuopeles. Kiek plačiau minimas 
partijos narių susirinkimas (slaptas) Vilniuje 1918 m. spalio 1-3 d. ir įsteigta 
Lietuvos komunistų partija „kaip Rusijos partijos dalinys“ (311 p.). Vadinasi, 
komunistinė Lietuva turėjo būti komunistinės Rusijos dalis, kaip ji buvo 
caristinės. Įvyko tik spalvos pakeitimas: pirma buvo baltoji Rusija, dabar 
raudonoji. Lietuviams, kaip ir kitiems inorodcams, didelio skirtumo nebuvo. 

Tuo metu, kai komunistinė Rusija per savo agentūrą Lietuvos komunistų 
partiją planavo susigrąžinti Lietuvą, Taryba siekė nepriklausomybės 

Lietuvai ir išsisukinėjo nuo Vokietijos aneksinių kėslų. Dėl to Taryba turėjo 
kiek ir taikstytis okupantui. Antroji Vilniaus konferencijos rezoliucijos dalis 
ir reiškė taikstymąsi. Nusileisdama okupantui Taryba priėmė ir jo tiesiog 
padiktuotą 1917 m. gruodžio 11 d. nutarimą, kuriame istorikas įžiūrėjo net 
„išdavystę tautinių interesų“. Jei autoriui būtų buvusios žinomos to 
vadinamo nutarimo aplinkybės ir jis būtų ištikimas tam Rankės reikalavimui 
rašyti „kaip iš tikrųjų buvo“, jis nebūtų turėjęs sviesti tokio kaltinimo 
Tarybai. 

Kaip žinoma, dėl to nutarimo kilo tarybos krizė ir atsirado 1918 m. 
vasario 16 d. naujas nepriklausomybės paskelbimo aktas. Autorius jį pamini 
vos vienu sakiniu, tuo tarpu komunistų partijos panašius aktus smulkiai 
pagvildena. Jis vis dėlto pastebėjo, kad Vokiečiai vasario 16 d. akto 
nepripažino ir taryba turėjo paisyti gruodžio 11 d. nutarimą Kaizerio 
nepriklausomybės deklaracijai gauti. 

Koktu darosi lietuviui skaitant Lietuvos istoriją sujauktą su bendra 
Rusijos sovietine istorija. Tokia Lietuvos istorija sugestijonuoja skaitytojui 
mintį, kad Lietuvai nuo pat karo pabaigos buvo lemta įsijungti į bolševikinę 
Rusiją. Jos „savaimingumo tesiekė kažkokie kapitalistai, buržuaziniai ir 
klerikaliniai sluoksniai. Tikrais tautos valios reiškėjais laikomos komunisti- 
nės kuopos, steigusiosios krašte nuo 1918 m. galo, ir jas jungusi partija. Kad 
tuo pačiu metu daug kur steigėsi ir parapiniai komitetai Tarybos 
atsišaukimo paraginti, istorikas apie tai nežino. Iš tikrųjų vokiečiams 
traukiantis iš Lietuvos kūrėsi 2 Lietuvos: Tarybos ir Rusijos komunistų 
partijos. Pradžioje viršų gavo antroji, nes vokiečių armiją įpėdžiui sekė (sako, 
pagal susitarimą) raudonoji Rusijos armija. Daugpilyje stovėjęs jos V 
vadinamas Vilniaus pulkas tuojau pajudėjo Lietuvos sostinės link, kai 
vokiečiai paliko ją. Lengvai įveikę lenkišką savigyną, raudonarmiečiai užėmė 
ją. Su raudonąja armija atvyko ir Kapsukas iš Daugpilio ir pradėjo kurti 
bolševikinę Lietuvą. Pradžioje Kapsuko vyriausybei sekėsi, nes raudonoji 
armija, nesutikdama pasipriešinimo žygiavo per Lietuvą ir jos du trečdalius 
buvo užėmusi. Tad teisingai sakoma, kad „durtuvai iš Rytų“ atnešė Lietuvai 
sovietinę valdžią. Dabartinės sovietinės Lietuvos istorikams, neatmenan- 
tiems tų laikų, bepigu rašyti. „kaip reikia“ ir tvirtinti: ,„Laikinės revoliucinės 
darbininkų valstiečių vyriausybės atsišaukimas sukilti prieš engėjus išjudino 
Lietuvos dirbančiuosius lemiamai veikti“ (318 p.). Tai nuo tikrovės 
atsiknojęs, iš piršto išlaužtas sakinys. Gal tik kai kurie miestiečiai ir 
nelietuviai jungėsi prie bolševikinės armijos, bet ne kaimiečiai lietuviai. Šie 
paliko pasyvus jai. Kaip Sovietų Rusijos pulkai greitai užsiautė didelę 
Lietuvos dalį, taip skubiai turėjo trauktis iš jos. Jų priedangoje įsisteigusi 
Kapsuko vyriausybė ne ką galėjo nuveikti. Tačiau istorikas matė reikalą 
paskirti kelis puslapius tariamoms socialistinėms reformoms. Didžiausia 
reforma tada padaryta tik ne pačios lietuviškos sovietinės vyriausybės, bet 

jai primesta iš viršaus. Tai Lietuvos-Baltarusijos valstybės įsteigimas 
(Litbel). Tada maža Gudijos dalis su Minsko miestu buvo išskirta į atskirą 
respubliką ir sujungta su Lietuvos sovietine respublika. Vadinasi, ateityje 
Lietuva neturėjo būti atskiru politiniu vienetu sovietinių respublikų šeimoje, 
bet jungtinio Litbelo dalis. Kažkas panašaus į buvusią Lietuvos didžiąją 
kunigaikštiją. 


Nepriklausomybės laikmetis (1919-1940) 


Po bolševikinės okupacijos apžvalgos seka nepriklausomos Lietuvos 
istorija. Reikia pripažinti, kad parlamentinis laikotarpis iki 1926 m. pradžios 
(XIII skyrius) žiningai, dalykiškai parašytas, vidaus ir užsienio politikos 
faktai atidžiai aprašyti. Tik žinoma, komentarai, vertinimai sukirpti pagal 
sovietinę politgramotą. Jau tas perdėtas buržuazijos žodžio vartojimas 
šablonina rašymo stilių. Ji (istorikė R. Žepkaitė) lipdo pirma vyriausybei, 
paskui Steigiamajam seimui, konstitucijai, partijoms ir net žemės reformai. 
Prie šios reformos ji dar prideda pastabą: „,Pagreitėjo buožijos augimas“ (339 
p.). Išeina, istorikė pripažįsta, kad žemės reforma pagreitino prasigyvenusių 
ūkininkų daugėjimą“. Juk sovietinėje terminologijoje buožėmis vadinami 
praturtėję valstiečiai. Apie 1922 m. konstituciją autorė turi kai ką pasakyti: 
„Lietuvos 1922 m. konstitucija žodžiais skelbė demokratinės laisvės visiems, 
iš tikrųjų jos buvo prieinamos tik pasiturinčiųjų klasėms“ (337 p.). Teiginys 
visai pagal politgramatą, bet atitrukęs nuo istorinės tikrovės. 

Daug vietos skiriama ekonominės buities apžvalgai. Dėstymas galėtų 
būti pripažintas dalykiškas, štatistiniais duomenimis paremtas, jei neprasiki- 
štų vis ta šališka interpretacija. Pvz. autorė kalba apie tris stambiausias 
ekonomines organizacijas: „Maistą“, „Pienocentrą“ ir „Lietūkį“ ir laiko jas 
dideliais monopoliniais kooperatyvais (249 p.). Tuo tarpu žinoma, kad jos 
veikė beveik vien su valtybiniu kapitalu ir buvo valdžios kontroliuojamos. 
Jos nebuvo „kokios didelės kapitalistinės įmonės“, kaip autorės cituojamas 
Kapsukas sakė. Jos buvo, gali sakyti, valdiškos bendrovės ypačiai užsienio 
prekybai reguliuoti ir tarnavo ne kokiems kapitalistams, bet visam kraštui. 

Autorė kimba prie visokių jos išrandamų kapitalistų, tarp jų ir prie 
prasigyvenusios Amerikos lietuvių emigracijos, dėjusios kapitalus į „Nemu- 
no“, „Drobės“ ir kitas bendroves ir į bankus (pvz., į Žemės banką). O juk 
žinoma, kad iš karo griuvėsių kylanti Lietuva žiūrėjo į Amerikos lietuvius ir 
laukė iš jų finansinės paramos. Amerikos lietuviai teikė ją ir stiprino Lietuvą 
ekonomiškai. Jie pelnė tautos padėką. Tik dabartiniai Lietuvos valdovai ir jų 
inspiruoti istorikai to nenori pripažinti. 

Kokiais pagrindais istorija parašyta ir ko siekiama vaizduojant nepriklau- 
somybės laikus, rodo permainingų 1920 m. įvykių atpasakojimas. Pirmiausia 
keliama aikštėn prokomunistinių profesinių sąjungų judėjimas ir dar 

prijungiamas 1920 m. Panemunės kareivių sukilimas. Jis atvirai vaizduoja- 
mas kaip komunistų kareivių bandytas pučas. Pakalbama ir apie Steigiamojo 
seimo rinkimus, nors jis iš anksto pasmerkiamas sakant: „Jo pagrindinis 
uždavinys buvo buržuazinės valdžios sustiprinimas“ (335 p.). Toliau seka 
citata iš Lenino straipsnio, smerkiančio seimus, aplamai ir jų rinkimus. 
Tiesiog revoliucinė istorikės užuomina apie komunistų partijos laikyseną 
rinkimuose. Ji apsisprendusi nedalyvauti juose. Bet už tai, rodos, gavusi 
Rusijos komunistų partijos papeikimą ir įsakymą dalyvauti ,„bepartinių 
darbininkų“ partijos priedanga. Per vėlu buvo partijai vykdyti įsakymą. 
Autorės pateiktas vaizdelis sako, kad Lietuvos komunistų partija jau anais 
laikais buvo Rusijos komunistų partijos šaka, kaip ji yra ir šiandien. 

Tolesnėje įvykių raidoje sekė taikos sutarties su Sovietų Rusija 
pasirašymas (liepos 12 d.). Jis tylomis aplenkiamas. Ir suprantama, kodėl. 
Mat, čia pat kalbama apie Lenkijos-Sovietų karą ir raudonosios armijos 
pietinių ir rytinių Lietuvos sričių su Vilniaus miestu išvadavimą iš Lenkijos 
okupacijos. Ryšium su šia užuomina rašoma: „Partinės organizacijos šoko 
veikti griūnant buržuazinę santvarką ginkluoto sukilimo būdu. Tačiau 
padėtis rugpiūčio m. griežtai pakito. Raudonoji armija traukėsi atgal“ (356 
p.). Tai naujiena ne tik lietuvių, bet gal ir sovietinėje istoriografijoje. Ji 
patvirtina kai kieno spėliojimą, kad nebūtų buvę nepriklausomos Lietuvos 
(gal ir kitų dviejų Pabaltijo valstybių), jei Sovietų žygis iki Varšuvos nebūtų 
pasibaigęs „Vyslos stebuklu“. Liepos 12 d. sutartis tada būtų palikusi 
beverčiu popiergaliu ir Lietuva tapusi Sovietų Rusijos respublika (o gal 
Litbelu). Štai kodėl autorė, būdama nuosekli, ignoravo tą sutartį. Ne dėl ko 
Rito kaip kurti sovietinės Lietuvos atvyko su raudonąja armija ir Kapsukas 
(dar ir Angarietis) į Vilnių. Kaip jo sūnus Vincas Mickevičius (dabar 
profesoriaująs Vilniaus universitete), rašo, kad jo tėvas „1920-1921 
nelegaliai gyveno Vilniuje ir 1921 m. ankstyvą pavasarį išvyko į Tarybų šalį" 
(Gimtasis kraštas 14, 1980.IV.3.). Gal vis laukė progos atsistoti bolševikinės 
Lietuvos priešakyje. 

Iš parlamentinio laikotarpio (iki 1926 m.) išskirtinai aprašoma žemės 
reforma. Trumpai, taikliai aptariamas 1922 m. vasario 15 d. Steigiamojo 
seimo priimtas įstatymas ir reformos vykdymas pagal jį. Kadangi lietuviš- 
kiems sovietų istorikams viskas bloga, kas nepriklausomoje Lietuvoje buvo 
daroma, tai ir kalbamoji autorė ir nemato nieko gero. Paprastai buvo 
manoma, kad žemės reforma per dvarų skirstymą bežemiams ir mažaže- 
miams ir dar skirstant kaimus į vienkiemius žymiai pagausino valstietiją ir 
pagerimo jos būvį. O istorikė Žepkaitė prieina priešingą išvadą: „(Žemės 
reforma) pagreitino smulkios valstietijos nykimą, bet už tai parėmė buožių 
klestėjimą, nes suirusių valstiečių dalys jiems tekdavo“ (339 p.). Ar reikia 
geresnio kontrastavimo valstietijos ir buožijos, iš kurių tariamos priešybės 
išvedamas tas marksistinės istoriografijos paradinis arkliukas — klasių 

kova. To tikslo istorikė kad ir netiesioginiai siekė. Tik visai į propagandinę 
sritį pasinešusi istorikė galėjo rašyti: „Netekę žemės valstiečiai virsdavo 
bernais, papildydavo ūkio darbirtinkų eiles“. Klysta autorė, kai ji su žemės 
reforma sydina ir emigraciją, nes visuotinai žinoma, kad ji vyko dėl tada 
pasaulį prislėgusios ūkio krizės. 

Kaip visoje istorijoje, taip ir šiame krikščionių demokratų valdytame 
laikmetyje ir kalbama apie klasių kovą. Tiesiog patyčiomis laikytina Lenino 
mirtis ir mitingas dėl to Kleboniškių miške klasių kovos apraiška (358 p.). 

Pagaliau prieinama prie trečio seimo rinkimų 1926 m. ir koalicinės 
liaudininkų ir socialdemokratų vyriausybės sudarymo. Iš autorės trumpo, 
vos pusmetį tvėrusio naujos vyriausybės gyvavimo aprašo aiškėja svarbiau- 
sioji gruodžio 17 d. perversmo priežastis, būtent, iš pogrindžio išlindusios 
komunistų partijos veikla. Jie lindo į profesines organizacijas ir kėsinosi 
vadovauti joms. Jie bandė net legalizuotis „Lietuvos darbininkų partijos“ 
vardu. Iš Kauno apygardos teismo buvo gavusi 1926 m. gruodžio m. 
sutikimą registruoti įstatus. Autorė paliudija, kad ir tų metų birželio m. 
vykusi Kaune savaimingai pagarsėjusi demonstracija ir buvo Komunistų 
organizuota. (361 p.). Rodomos dar ir kitos perversmo priežastys, kurios ir 
mūsų istorijose kartotos. 

Autoritetinės valdžios laikmetis (1927-1940) mokamai pavaizduotas 
teikiant faktinę medžiagą. Jis perdėm žymimas tada jau buvusiu madingu 
fašizmo terminu. O fašizmui komunistinė istoriografija turi išsidirbusi 
standartinį apibūdinimą. Jai fažizmas yra stambios finansinės-pramoninės ir 
agrarinės buržuazijos ir dar karinės biurokratinės viršūnės interesų 
reiškėjas. Tokį režimą taiko autorė ir jos tariamai fašistinei Lietuvai. Jai 
nerūpėjo ryškinti, kaip fažizmas reiškėsi konkrečiame gyvenime. 

Keletas eilučių skiriama ir prezidentui Smetonai. Pirmiausia pažymimos 
jo „konservatyvinės pažiūros“ dar caristiniais laikais, bendradarbiavimas su 
vokiečiais karo metu, reakcinės pažiūros į žemės reformą, kritika buvusios 
parlamentinės santvarkos. Prie šių aiškiai kreivokų Smetonos praeities 
bruožų ji butų turėjusi dar pridurti, kad jis buvo pirmas Lietuvos 
prezidentas jos kūrimosi metu, kada vyko kovos su Kapsuko kuriama 
bolševikine Lietuva. Ši buvo iškiliausia Smetonos veikla pirmais nepriklauso- 
mybės metais ir istorikės neturėjo būti aplenkta. 

Ryšium su Smetona gribštelėjami ir tautininkai. Istorikė S. Noreikienė 
iškelia jų veikloje siektą pirmaujantį tikslą — tautos vienybę. Tik būtų 
turėjusi dar pridurti, kad to paties tikslo tiesiog fanatiškai siekė ir 
prezidentas Smetona. Jis buvo jam idealas, jo skelbtas per visą gyvenimą. 
Autorė teisingai nusako tautininkų skelbtos tautos vienybės ideologiją. 
„Tautininkai skelbė rūpinąsi visa tauta: verslininkais, darbininkais, val- 
stiečiais, amatininkais, prekybininkais ir inteligentais. Jie kvietė tautą į pirmą 
vietą statyti tautinius reikalus“ (374 p.). Autorė nebūtų sovietinė-komunis- 

tinė istorikė, jei tautininkų siekto tikslo nebūtų sudarkiusi „epitetu“ 
„demagogiškai“. Kam ne kam, o Smetonai ir jo vadovautiems tautininkams 
demagogija buvo svetimas dalykas. Smetonai vieninga tauta turėjo būti 
dauginga vienovė, tariant, diferencijuota visuomenė. Kiekvienas jos narys 
nepaisant ideologinių skirtumų, visuomeninės ir ekonominės padėties, vis 
turėtų jaustis esąs tos pačios tautos, valstybės pilietis ir jos labui veikiąs. O 
piliečių vienybės iš esmės siekia visos tautos bei valstybės, neišskiriant nė 
Sovietų Sąjungos, kai ji tariasi esanti „deklasuota visuomenė“. Bet ji yra 
specifinė visuomenė pirmiausia piliečiams tiesiog per prievartą brukama 
marksistine-leninine ideologija ir visuomeninių-ekonominiu gyvenimo būdu. 

Lietuvos socialinė-ekonominė istorija tautininkų režimo metu autorės, 
tiesa, trumpai, bet visašališkai, mokamai apžvelgta, nors vis su kritiškomis 
pastabomis. Ji įžiūrėjo trūkumus kurtose korporacijose, socialiame drau- 
dime, medicininiame aprūpinime, nepatiko jai ir valdžios teiktas dėmesys 
katalikų bažnyčiai. Autorei turėjo būti žinoma, kad tautininkai pradėjo 
valdyti nuo aštuntų nepriklausomos Lietuvos metų ir valdė tik 14 metų. Tad 
trumpą turėjo laiką išvystyti tobulesniam socialiam-ekonominiam gyveni- 
mui. Tur būt ne geresnėje padėtyje per tą laiką gyveno ir Sovietų Sąjunga. 
Žinoma, multimilijoninės valstybės gyvenimas ir vos poros milijonų su 
viršum valstybėlės nebendramatis. 

Apie patį ekonominį gyvenimą paskutiniais nepriklausomybės metais 
pateikiama tiesiog suglausta studija poskyryje, pavadintame „Ekonomika“. 
Čia liečiamos įvairios pramonės šakos. Jų būdinga žymė buvusi koncentraci- 
ja, kur pirmavo didelės monopolijos. Jos sijo su valstybiniu kapitalu. Autorė tą 
reiškinį vadina „valstybiniu monopoliniu kapitalizmu“ (379 p.). Valstybė vis 
didino indėlius į krašto ekonomiką. Ji prilaikiusi taip pat ir bankinį kapitalą. 
Valstybė turėjo daugiausia akcijų Žemės ir Kooperatyviniame banke. 
Nurodoma, kad 1939 m. pradžioje valdžios rankose buvo 67.596 valstybinio 
kapitalo. Iš to seka, jog valdžia laikė bankų kontrolę. 

Sakoma, kad valdžia rėmė gausiai akcinių bendrovių kūrimą. 1930 m. ji 
įgijo daugumą akcijų „Maiste“ ir prie jo prisijungė žemės ūkio produktų 
eksportą. Su pagrindinėmis valstybės įnašomis 1931 m. buvo suorganizuota 
bendrovė „Lietuvos cukrus“. Subsidijomis ir premijomis valstybė rėmė 
„Pienocentrą“ ir „Lietūkį“. 

Rodos, valstybės kapitalas bankuose ir bendrovėse turėjo nešti naudą 
visam kraštui. Valstybė pati galėjo supirkinėti valstiečių žemės ūkio 
gaminius ir juos pardavinėti vidaus ir ypačiai užsienio rinkose. Tačiau 
istorikė prieina prie kitokių išvadų: „Per mokesčių sistemą ir valstybinio 
kapitalizmo priemonėmis pelną sėmė monopolistinė, pirmoje eilėje kapitalis- 
tinė buržuazija“ (380 p.). Išvada taikyta pabaksnoti tautinei vyriausybei. To 
paties tikslo siekė ir pasakodama apie svetimo kapitalo veržimąsi į Lietuvą. Ji 
pakalba apie Anglijos, Belgijos, Švedijos (Kriogerio), Vokietijos ir Amerikos 

(lietuvių) kapitalistus. Jie esą stengęsi gauti didesnius pelnus ir todėl 
sąmoningai prilaikę kai kurių pramonės šakų augimą (380 p.). Tarsi svetimas 
kapitalas būtų veikęs nepaklusęs vietinės valdžios taisyklių. 

Panašiai, kaip prekyba ir pramonė, apžvelgiamas ir žemės ūkis. 
Operuojama statistiniais duomenimis, paimtais, rodos, iš oficialių šaltinių. Iš 
jų matyti, kad ūkis normaliai vystėsi anomis pasaulinės ūkio krizės 
aplinkybėmis. Tačiau autorė, taikydamasi prie sovietinės istoriografijos, 
porina: „Agrarinė buržuazija, žiauriai išnaudodama proletarinius ir pusiau- 
proletarinius kaimo sluoksnius, vis gaudavo pelną . . . Tuo tarpu smulkieji ir 
vidutiniai valstiečiai neturėjo priemonių kelti ūkio, didėjo jų įsiskolinimas 
(383 p.). Ir taip postringuoja istorikė po žemės reformos, kuri, pagal jos 
pareikštą nuomonę kitoje vietoje, „kūrė kaimo buržuaziją“. 

Jokia Sovietinė-marksistinė istoriografija neišsiverčia be, gali sakyti, 
klasių kovos mito. Kalbamo skyriaus istorikė ir teikia jį ilgokame poskyryje 
su antrašte: „Revoliucinis sąjūdis 1927-1928 m.“. Ir ką mes randame šiame 
poskyryje? O gi komunistų partijos organizuotus išpuolius dažniausiai 
streikų pavidalu. Išpuolių dėstymas pradedamas nuo partijos persiorganiza- 
vimo po kirsto jai smūgio ryšium su gruodžio 17 d. perversmu. Komunistų 
išpuoliai laikomi klasių kova. Į ją įrikiuojamas ir vadinamas Suvalkų-Dzūkų 
ūkininkų streikas. Jis atpasakojamas pagal Lietuvoje dabar išdirbtą 
trafaretą. Kas laiko tą sukilimą be komunistų poveikio vykusi, aiškiai 
prieštarauja istorikei rašančiai: ,,Streikininkams padėti buvo pasiųsti prityrę 
komunistai, valstiečių kovoje veiksmingai dalyvavo vietinės kompartijos 
organizacijos. Komunistai kovojo dėl liaudies fronto komitetų sudarymo 
valstiečių sambrūzdžio metu. Lietuvos komunistų partija organizavo 
paskirus išpuolius ir miesto darbininkų solidarumo ženklu su kovojančiais 
ūkininkais“ (389 p.). 

Antras įvykis to tariamo revoliucinio sąjūdžio grandinėje, pelnęs autorės 
platesnio aprašo, buvo komunistų sukeltas streikas ryšium su darbininko 
Kranausko laidotuvėmis 1936 birželio 17 d. Šio darbininko tragiška mirtis 
— savižudybė nužudžius pirma darbdavį, sujaudino Kauno darbininkiją. 
Komunistų partija tuo pasinaudojo ir jo laidotuves pavertė didele demon- 
stracija. Po laidotuvių komunistų mėgintas suruošti visuotinis streikas 
nebuvo žymus Kaune. Bet istorikės pagal kokį komunistinį propagandinį 
leidinį sėkmingu vaizduoja. 

Nemaža skirta vietos ir komunistų pagal trečio internacionalo įsakymą 
kurtam vad. liaudies frontui. Apie jį aiškiai liudija žinoma partietė M. 
Navikaitė-Meškauskienė savo atsiminimuose „Ateities viltys“ (1978): 
„Lietuvos komunistų partija 1935 metų pabaigoje, 1936 metų pradžioje 
bendro darbininkų fronto pagrindu ėmė plačiu mastu organizuoti antifašis- 
tinį Liaudies frontą, pagrįstą VII Kominterno kongreso nutarimais“. Į 
liaudies frontą partija ėmėsi traukti ir kai kuriuos šviesuolius. Jie 

pasinaudojo mūsų daugiau liberalinės pakraipos inteligentų 1929 m. įkurta 
draugija TSSR kultūrai pažinti. Komunistų partija laikė ją sau gimininga 
organizacija ir per ją gretinosi prie jos narių. Paskutiniais prieškariniais 
metais, kada kibo prie Lietuvos nacionalsocialistinis Reichas dėl Klaipėdos ir 
ją pagaliau atplėšė, komunistams pavyko gauti įtakos kai kuriuose mūsų 
„progresyvinės inteligentijos“ atstovuose. Nors liaudies fronto taip ir 
nepasisekė jiems įsteigti. 

Prieš pasakodama apie nepriklausomybės žlugimą autorė duoda poskyrį 
„Tarptautinė padėtis“. Prabėgomis nupasakojami kai kurie įvykiai, prade- 
dant nuo 1927 m. konkordato su Vatikanu iki 1939 m. spalio 10 d. sutarties 
su Sovietais. Kas ypatinga šioje apžvalgoje, tai nutylėjimas ne tik vad. 
Molotovo-Ribbentropo pakto 1939 m. rugpiūčio 23 d., bet ir toje pačioje 
dienoje sutartos draugiškumo ir nepuolimo sutarties tarp Reicho ir Sovietų 
Sąjungos. Jei negalėjo būti minimas paktas, nes jį Sovietai stropiai slepia iki 
šios dienos, tai, rodos, sutartis, kuri buvo vieša, turėjo būti įrašyta į istoriją. 
Gal būt mūsų istorikai nuslėpė ją nuo lietuvių skaitytojų, kad 1939 m. spalio 
10 d. sutartis lietuviams skaidresnė rodytųsi. Mat, šia sutartimi Sovietai 
perdavė Lietuvai Vilnių. Tą faktą itin pabrėžia autorė poskyrio pabaigoje. 

Poskyrio turinys — daug kartų ne tik istorikų, bet ir žurnalistų kartota 
sutartinė istorija (to volteriška histoire convenue). 1940 metų birželio 14 d. 
ultimatumas vadinamas ne tikruoju vardu, bet pareiškimu. Esą Sovietų 
vyriausybė pareiškusi, kad esąs būtinas reikalas įvesti papildomos kariuome- 
nės kontingentus sutarčiai pildyti ir abiejų valstybių sienų apsaugai (403 p.). 
Po ultimatumo užuominos svaičiojama net per visą puslapį kuriant mitą apie 
„Socialistinės revoliucijos brendimą“. Svaičiojimas baigiamas ministrų 
kabineto posėdžiu birželio 15 d. naktį. Čia paminėtas ir generolo B. 
Vitkausko vardas stojusio „,lemiamoje minutėje liaudies pusėje“. Svaičiojimu 
norima sudaryti skaitytojui įspūdį, kad tarp ultimatumo įteikimo ir birželio 
15 d. nakties posėdžio praslinko kiek laiko, per kurį „susidarė revoliucinė 
situacija“, kurioje pradėjo dominuoti komunistų partija. Dėl to A. Smetonos 
režimas žlugo. Kitoje vietoje (420 p.) dar gražiau pasakoma: „Birželio 15 d. 
(1940) 15 val. pagal Lietuvos vyriausybės nuosprendį papildomieji raudono- 
sios armijos kontingentai peržengė sieną“. Jei ne ko kito, tai bent 
Dekanozovo vardo istorikė neturėjo užslėpti ir jo neminėti ryšium su 15 
birželiu. Juk jis išskrido į Lietuvą gal būt ta pačia valanda, kada raudonosios 
armijos kontingentai peržengė Lietuvos sieną. Tos armijos durtuvų 
remiamas tas Sovietų statytinis pradėjo, padedamas jam paslaugios 
komunistų partijos, kurti sovietinę Lietuvą. 

Kaip visos dalys, taip ir paskutinioji baigiama kultūrine apžvalga. Ši yra 
skirtinga nuo kitų. Ji aprėpia ne kokį laikotarpį, bet visą nepriklausomybės 
laikmetį. Reikia pripažinti, kad visos kultūrinės apžvalgos žiningai, 
profesionaliai parašytos. Kūriniai būdinami ir rūšiuojami pagal jų vidujinę 

vertę. Jų vertinime beveik nežymu marksizmo-leninizmo. Tačiau istorikė 
baigė nepriklausomos Lietuvos kultūrinę apžvalgą taip samprotaudama: 
Lietuvos buržuazinėje valstybėje vyko aštri kova tarp oficialinės reakcinės 
kultūros ir demokratinės. Demokratinės tendencijos pasigarsino apie 30 
metus, kada į kultūrinį gyvenimą įsijungė naujoji karta ... Demokratinės 
kultūros atstovai sukūrė išliekamas vertybes, įėjusias į socialistinės lietuvių 
tautos kultūrinį fondą“ (416 p.). Išeina, kad nepriklausomos Lietuvos 
paskutiniame dešimtmetyje netrūko kūrėjų, dėjusių kultūrinius pagrindus 
sovietinei Lietuvai. Tai buvo tie kultūrininkai, kurie nuo pirmos dienos 
pasišovė jai ištikimai darbuotis. 


Pabaigai 


Lietuvos istorija iki nepriklausomybės pabaigos pripildo dvi trečiąsias 
dalis (416 p.) šio didelio rusiško veikalo. Trečioji dalis skiriama sovietinės 
Lietuvos laikmečiui (218 p.). Šioje istorijos dalyje dėstoma ne tik „kaip 
iš tikrųjų buvo“, bet dar, kad „viskas gerai buvo“. Tokia istorija sumaišyta su 
propaganda ir sunku, beveik negalima skirti, kur baigiasi pirma ir prasideda 
kita. Kol neparašyta tikrai mokslinė, akademinio vardo verta istorija 
paskutinių 40 metų, tol nuo to periodo apžvalgos šioje istorijoje reikia 
susilaikyti. Tad baigiu šią apžvalgą sekdamas tuo garbingu Lietuvos istoriku 
Teodoru Narbutu, kuris laužė plunksną ant Žygimanto Augusto karsto. Aš 
laužau ją ant nepriklausomos Lietuvos karsto. 

RECENZIJOS / BOOK REVIEWS 


Jonas Šliūpas, Rinktiniai Raštai. Sudarė, įvadą ir paaiškinimus parašė K. Doveika. 


Vilnius-Vaga. 1977. 


Lietuvių Mokslo Akademijos Istorijos Institutas išleido „„Lituanistinės Bibliotekos“ serijoje 
Jono Šliūpo rinktinius raštus. Kadangi Šliūpas buvo produktingiausias aušrininkų kartos 
kūrėjas, tai tik maža dalis jo raštų galėjo tilpti kad ir nemažame (610 p.) tome. Apsiribota vien 
raštais lituanistinės tematikos. Prie to mažai atsižvelgta, kad lituanistinės temos jo liestos 
literatūrinius veikalus. 

Antrą vietą atrinkėjai skyrė Šliūpo atsiminimų raštams. Be dviejų pagrindinių, kaip „Minės 
apie mano prietikius prie „Aušros“ ir „Janatvė — gyvenimo pavasaris“, kurie beveik ištisai 
duodami, priduriami dar paskiri vaizdeliai iš jo gyvenimo, paties parašyti. Tarp vaizdelių įterpti 
ir Šliūpo atsiminimai apie kai kuriuos asmenis. Atsiminimų skyrius baigiamas Šliūpo kalba, 
pasakyta 1936 m. kovo 4 d. iškilmingame jo 75 metų sukaktuvių minėjime Kauno valstybiniame 
teatre. Po atsiminimų seka paskutinis skyrius — laiškai. Laiškai — iš įvairių laikų ir įvairiems 
asmenims. Anksčiausias laiškas iš Maskvos 1880 m., rašytas broliui Stanislovui; vėliausias — 
pedagogui Matui Untuliui 1940 m. bal. 12 d. Daugiausia (20) laiškų teikiama rašytų J. 
Basanavičiui. 

Redakcinė komisija apie rinkinį šiaip pasisako: „Atrenkant šiam „Rinktinių raštų“ tomui 
Šliūpo literatūrinius raštus, memuarinę bei epistolinę medžiagą visų pirma žiūrėta, kiek ji 
vertinga literatūriniu požiūriu, kiek ji atitiko šio leidinio tematinį profilį“. Kai raštai parinkti ir 
vertinti literatūriniu požiūriu, tai literatūros darbuotojui akademikui K. Doveikai ir tiko 
parašyti įvadą ir paaiškinimus. 

Po trumpo Šliūpo kaip literato kultūrininko apibūdinimo, atpasakojama suglaustai jo 
biografija. Aplamai, Šliūpo gyvenimas ir jo literariška kūryba būtų teisingai pavaizduota, jei 
nebūtų įveltos 2 klaidos. Pirma, jis rašo: „Šliūpas pats energingai kovojo už lietuviškų parapijų 
steigimą, kvietė į jas kunigus lietuvius, rūpinosi tų parapijų bažnyčių išlaikymu ir pan.“ (11 p.). 
Ši nuomonė kažkaip buvo pasklidusi Lietuvoje ir ne vieno kartota. Nors nei pats Šliūpas, nei jo 
veiklos Amerikoje žinovai to dalyko nepatvirtino. Žinoma tik, kad Šliūpas bandė kurti 
nesėkmingai lietuvišką parapiją Niujorke (Brooklyne) 1884-1885 m. ir net kunigą Varnagirį 
buvo pakvietęs. Kiek vėliau Šenandoaho lietuviams iškvietė kunigą A. Burbą iš Lietuvos. 
Negalėjęs įsitvirtinti Šenandoahe, jis gavo parapiją Plimute, kur visą gyvenimą klebonavo. Tai 

visa Šliūpo parapinė veikla. Ir antra tiesiog nedovanotina klaida, ir reikia stebėtis, jog ji 
kartojama praslinkus 30 metų su viršum po Šliūpo mirties. Autorius rašo: „1944 m. lapkričio 6 
d. amerikiečių lėktuvų antskrydžio metu jis žuvo Berlyne“. Tuo tarpu visuotinai žinoma, kad 
Šliūpas staiga mirė širdies pripuolio ištiktas. 

Literatūros mokslo darbuotojas Doveika, nors apmeta trumpu žvilgsniu Šliūpo raštuose 
liestus visuomeninius bei kultūrinius klausimus, tačiau nagrinėja ir vertina juos literatūriniu 
aspektu. Šliūpas pavaizduotas kaip literatas ir literatūros kritikas. 

Kai atrinkėjai laikė Šliūpą pirmoje eilėje literatu, tai jie ir įdėjo į jo raštų rinkinio pradžią 
veikalą „Lietuviškieji raštai ir raštininkai“ (1890). Doveika teisingai pavadino jį „pirma lietuvių 
literatūros istorija“. Jis, būdamas literatūros tyrinėtojas specialistas, pagrindinai išnagrinėjo tą 
veikalą, kaip ir visą Šliūpo literatūrišką kūrybą. Pridurmai užsiminė ir paskelbtus atsiminimus, 
atrinktus laiškus šiais žodžiais: „Toji memuarinė ir epistolinė medžiaga vertingai papildo ir 
gerokai paryškina J. Šliūpo, to ankstyvojo lietuvių literatūros kritiko portretą“ (32 p.). 

Kadangi maža Šliūpo raštų atranka paskelbta, tai į ją būtų tikę įterpti vien tie, kurie ryškina 
autoriaus asmenybę ir jo vedamuosius veiklos tikslus. O šie buvo du: žadinimas lietuvių 
tautinės sąmonės ir jų švietimas pagal jo suprastą pozityvistinę pasaulėžiūrą ir radikalinę 
visuomeninę ideologiją. Tai buvo jam aukščiausios vertybės ir jo atrinktuose raštuosę jos turėjo 
atsispindėti. Raštai galėjo būti atrinkti iš jo kai kurių veikalų ir redaguotų pagrindinių leidinių: 
Aušros, Lietuviško balso, Apšvietos, Naujos gadynės, Laisvos minties (leistos Amerikoje ir 
Lietuvoje). Į ištraukų tarpą galėjo įeiti ir literatūriniai, memuariniai ir epistoliniai raštai, kad ir 
sutrumpinti. Taip atrinkti Šliūpo raštai būtų davę skaitytojams daug pilnesnį jo asmenybės, 
kūrybos ir veiklos vaizdą. 

J. Jakštas 


I. Petrauskienė, Vilniaus Akademijos Spaustuvė. 1575-1772. 
Vilnius — „Mokslas“ — 1976 


Su jėzuitišku Vilniaus universitetu neatskiriamai sijo ir spaustuvė, gauta ordino tuojau po 
kolegijos įsisteigimo. Jos istorija vystėsi greta su universiteto istorija ir todėl buvo vis plačiau ar 
siauriau dėstoma kartu su šiąja. Spaustuvės istorija paliesta trumpai ir naujai išleistoje Vilniaus 
universiteto tritomėje istorijoje (1976-1979) (I. t. 214-219 p.). 

Pokariniass metais spaustuvės pradžią aprašė su pirmomis lietuviškomis spausdintomis 
knygomis Z. Ivinskis, panaudodamas archyvinę medžiagą, paimtą iš Romos jėzuitų archyvo.“ 
Ivinskio surinktais archyviniais šaltiniais pasinaudojo ir I. Petrauskienė, nors nesiteikė paminėti 
nei studijos pavadinimo, nei autoriaus vardo. 

Kalbamas veikalas tiesiog benediktiniško kruopštumo vaisius. Autorė nesiima vaizduoti 
spaustuvės istorijos dviejų šimtmečių slinktyje, bet kaupia duomenis iš jos veiklos ir juos teikia 
tam tikrais požiūriais sutvarkytus. Ji šiaip pasiaiškina, kodėl nedėsto įprastu būdu spaustuvės 
istorijos. „Šaltinių stoka neleidžia išsamiai apžvelgti spaustuvės kelio, periodizuoti jos veiklą, 
susipažinti su jos pasisekimais ir nesėkmėmis (40 p.). 

Kai autorė nesiima vaizduoti vystymosi, tai teikia jos statišką vaizdą, žinoma, kronologiška 
eile. Vaizdas dviejų dalių. Pirmoje trumpesnėje dalyje pasakojama, kaip spaustuvė buvo 
suorganizuota ir kaip ji veikė. Užsimenama, kaip Mikalojus Kristupas Radvila perdavė 
jėzuitams savo spaustuvę, kaip ji pradėjo veikti, kokias patalpas ir inventorių turėjo, kokiais 
materialiniais resursais naudojosi. Kalbama apie personalą, apie darbo organizavimą, apie 


ass sios 
* Zenonas Ivinskis, Die Druckerei der Jesuiten in Vilnius und die ersten litauischen 


katholischen Buecher. Commentationes Balticae (1953). 

Žečpospolitos karalių ir d. kunigaikščių gautas privilegijas. Pabaigoje plačiau papasakojama apie 
leidinių cenzūrą. 

Kur kas svarbesnė ir ilgesnė antroji dalis su antrašte „Spaustuvės produkcija“. Joje 
duodamas sąrašas spaudinių išleistų per 200 metų (1575-1773). Nuostabiu kruopščiu 
tyrinėjimu autorė nustatė, kad iš viso akademija išleido 2549 pavadinimų leidinius. 

Leidiniai skirstomi į religinius-politinius ir į pasaulietinius. Šie sugrupuoti pagal mokslo 
šakas, prie jų dar pridurti grožinės literatūros kūriniai. Priedui pridėti kalendoriai ir periodiniai 
leidiniai. 

Religinė, kaip ir pasaulietinė literatūra dėstomajame tekste teikiama atrinktinai. Kūriniai 
ir latvių kalbomis. Jame suminimi tik 23 kūriniai lietuviški (ir keli latvių). Šie 23 laikomi 
svarbesniais už visus išspausdintus 85. Iš atrinktųjų svarbiausiais laikomi M. Daukšos, K. 
Sirvydo, J. Jaknavičiaus ir M. S. Slavočinskio kūriniai. Duodamos žinios apie autorius, veikalų 
turinius. Kalbėdama apie M. Daukšos Postilę, autorė stabtelėja ties jo garsia prakalba „į 
malonųjį skaitytoją“ ir apie ją išsitaria: „Tai tikrai kovos dėl gimtosios kalbos teisių programa. 
Joje išsakomas bundančios lietuvių tautinės sąmonės požiūris į gimtąją kalbą“ (122 p.). Skyrius 
gali būti laikomas trumpa lietuvių XVII-XVIII a. rašliavos apžvalga. 

Dalis baigiama skyriumi „Poligrafinės leidinių. ypatybės“. '" Pirma pakalbama apie 
du šriftus, lotynišką ir gotišką, vartotus iki XVIII a. pabaigos, kol pereita prie vieno lotyniško. 
Įdomiai nagrinėjamos tipiškos senųjų knygų puošmenos, ypačiai titulinių lapų. — vinjetės, 
bordiurai (ornamento juostelės), spaustuvės emblemos, inicialai. Jų klišes gamino menininkai iš 
medžio ar metalo. Jos puošė daugelį knygų. Į veikalą sudėti 84 akademijos leidiniuose randami 
paveikslai. Kai kurie jų pagaminti menininkų, sekusių panašius Vakarų leidinius. Autorės 
mokamas paveikslų aprašinėjimas gali sudominti ne tik istorikus, bet ir menininkus. 

Daug darbo įdėta sudarant pamečiui išspausdintų knygų tabelę, kaip ir tabelę leidinių pagal 
kalbas ir trečią pagal mokslo rūšis. Pagaliau didelis šaltinių ir literatūros sąrašas vainikuoja 
vertingą veikalą. 

Spaustuvės istorija privedama iki 1773 m., t.y. iki jėzuitų ordino uždarymo. Dar pridurtas 
baigiamasis skyrius, kur pavaizduojama, kaip spaustuvė 1805 m. perėjo į Zavadskių giminės 
rankas ir išsilaikė jos vardu iki šio šimtmečio pradžios. 

I. Petrauskienės „Vilniaus Akademijos Spaustuvė“ yra išliekamos vertės įnašas į lietuvių 
tautos kultūrą, pirmą kartą plačiu mastu skiepytą vakarietiško krikščioniško renesanso pavidalu 
jojo nešėjo — jėzuitų ordino. Renesansinė to laiko kultūra ėjo į Lietuvą jau tradiciniu virtusiu 
keliu — iš Lenkijos. Todėl ir lenkų kalba pirmavo šalia lotyniškos vakarietiškos. Tarp jų terpėsi 
ir lietuvių kalba ir per ją veikė ta pati europeiška renesansinė kultūra ir lietuvių liaudį. Nesidarė 
tuo laiku kokia „proletarinė kultūra, įsigyta kapitalistinės visuomenės, dvarininkų visuome- 
nės, valdininkų (sic!) visuomenės priespaudoje“, kaip byloja mūsų autorės panaudota fantastinė, 
tuščiavidurė Lenino citata. Ištikrųjų tuo laiku buvo Lietuvos viena nors ir luominė visuomenė, 
veikiama vienos renesansinės krikščioniškos kultūros, neštos jėzuitų. Jie ir sukūrė katalikišką 
Lietuvą, kurios giliai įspaustų žymių net ir šių dienų valdovams nevyksta ištrinti. 

J. Jakštas 


Ideologinės srovės lietuvių išeivijoje, 


Lietuvos TSR Mokslų akademijos Filosofijos sociologijos ir teisės institutas. Vilnius. Mintis. 
1978. 


Tai Vilniaus akademikų kolektyvo paruoštas ir išleistas studijinis veikalas apie mūsų 
išeivijoje besireiškiančias ideologines sroves. Kadangi srovės sąvoka yra daugiareikšmė, tai ir 
veikalas išėjo toks maržaspalvis, liečiąs, gali sakyti, visus humanitarinius mokslus: teologiją, 

filosofiją, sociologiją, istoriją, ekonomiką ir ypačiai politiką. Į mokslus ir sroves žvelgiama sub 
specie marksizmo-leninizmo doktrinos. Dėl to veikale pribarstyta Markso ir Lenino raštų 
citatų. Visokeriopos ideologinės srovės ne šiaip sau abstrakčiai dėstomos, bet sydinamos su 
asmenimis, srovių nešėjais. Tuo būdu veikalas yra galerija mūsų išeivių autorių su jų raštais, 
kurie tam tikrais požiūriais nagrinėjami. Kalbamos knygos autoriai įžangoje pasisako, jog jie 
„pagrindinį dėmesį skiria pažangiųjų ir reakcingųjų išeivijos jėgų ideologinei kovai svarbiausiais 
socialiniais, politiniais ir pasaulėžiūriniais dabarties epochos klausimais“ (8 p.). Autoriai, 
žinoma, jungiasi prie pažangiųjų jėgų. Jie iš teigiamos pusės dėsto joms atstovaujančių autorių 
mintis ir joms primenybę teikia. Tuo tarpu reakcingųjų išeivijos jėgų atstovų mintims, nors jas 
ir rimtai teikia, tačiau kritikuoja ir gina marksizmą-leninizmą. 

Išskyrus įvadinę veikalo dalį, jo turinį apibendrinant leistina skirti į 4 dalis: pažangiųjų kova 
už materialistinę mintį ir prieš klerikalizmą, pagrindinės idealistinės filosofijos kryptys, 
lietuviškojo liberalizmo ideologijos filosofiniai pagrindai ir tautinis (nacionalinis) klausimas 
pažangiojoje ir reakcinėje išeivijos literatūroje. 

Įvadinė dalis — lietuvių emigracijos istorija nuo pat pradžių iki pokarinės „išvietintųjų“ 
emigracijos. Ji parašyta net 4 autorių, jų tarpe L. Kapočiaus ir V. Kazakevičiaus (kuris yra viso 
veikalo atsakomasis redaktorius). Abu žinomi žurnalistai, Amerikos lietuvių istorijos mokovai. 
Čia apžvelgiama pirmųjų lietuvių ateivių srovių užuomazga su jų vadais. Jų tarpe ypačiai 
ryškinama Jono Šliūpo veikla, tiesa, ne visašališka, bet tik socialistinė. Nekalbama apie jį kaip 
pirmaujantį taktinį veikėją. Pirmais dviem dešimtmečiais Šliūpas veikė Amerikoje kaip 
socialistas ir kaip uolus lietuvis tautininkas. Jis aiškinosi sau abu veiklos frontus įžymiame 
straipsnyje „Lietuviškame balse“ (1886) „„Tėvinybė ir visatybė“. Dar veikdamas Europoje 
Šliūpas buvo tapęs radikalu-socialistu, paveiktas rusų narodovolcų srovės ir lenkiško 
Proletariato. Jis tapo ir Amerikos lietuviško socializmo pradininku, pirma leisdamas savaitraštį 
„Naują gadynę“ (1894-1896), paskelbdamas raštus „Pagalba vargdienio“ ir „Polacy i Litwini“. 
Nuo 1897 m. (nuo Latimero skerdynių) pasidarė lietuvių socialistų veikėju ir važinėdamas po jų 
kolonijas kūrė socialistines kuopeles. Kaip įvyko Šliūpo „atsivertimas“ 1905 m. paaiškina 
netiesiogiai kalbamos knygos autoriai. „Amerikos lietuviai socialistai stojo ginti 1905-1907 m. 
Rusijoje įsiliepsnojusią buržuazinę demokratinę revoliuciją ir jos hegemoną — darbininkų 
klasę“ (36 p.). Kaip paveikė Šliūpą lietuvių susižavėjimas Rusijos revoliucija ir pasiruošimas ją 
ginti rodo jo paties atsiliepimas apie veiklą vieno jų (P. Grigaičio): „išmintingas Grigaitis, 
mokytas, iškalbus, pasišventęs revoliucionierius, yra tarptautiškas socialistas, kuriam Lietuva 
kaip Lietuva mažai terūpi. Svetimi dievai geresni“. Grigaičio tipo lietuviškų socialistų paveiktas, 
Šliūpas nusisuko nuo jų ir įsijungė į tautiečių gretas. Jis taip pasielgė todėl, kad jo politiškame 
horizonte tautiškumas aukščiau stovėjo kaip į tarptautinius vandenis plaukti pasinešęs 
lietuviškas socializmas. 

1905 m. tipo socialistai paliko veikti. Atsirado jų spauda, organizacijos. Jų tarpe veikė ir 
Grigaitis, pastoviai apsigyvenęs. Per pirmą pasaulinį karą atvykęs Kapsukas, jau apsisprendęs 
Lenino mokinys, dar pagyvino amerikiečių lietuvių socializmą. 

Taip 1905 m. palikuonys išvirto šių dienų pažangiečiais. Iš čia suprantama, kodėl jie sveikino 
spalio revoliuciją ir net kai kurie važiavo ginti jos. Jie paliko jei ir nepriešai besikuriančiai 
Lietuvai, tai bent abejingi jai. Jei teisingas šiame krašte kursavęs Grigaičiui priskirtas posakis 
„nė cento Lietuvai“, tai liudijimas, jog jis ir, tapęs tokiu prašmatniu veikėju redaktoriumi, 
tebuvo vis dar 1905 m. revoliucionierium, tariant pažangiečiu. Vėliau išsijungė iš jų ir pritapo 
prie lietuvių tautinių veikėjų. 

Iš marksizmo mokomo istorinio dėsningumo suprantama, kodėl mūsų pažangiečiai sveikino“ 
ir Lietuvos okupaciją 1940 m. ir iki šiol palieka ištikimi adeptai sovietinės Lietuvos. 

Kai visas veikalo turinys yra daugiau paskirų autorių veikalų nagrinėjimas, tai ir pažangiečių 
dalyje vyrauja paskirų asmenų raštų apžvalga. Pradedama nuo liberalų ir čia vėl grįžtama prie 
Šliūpo. Kadangi Kapsukas veikė kurį laiką Amerikoje, tai ir jis neaplenkiamas. Po jo einama prie 
tikrų amerikiečių lietuvių pažangiečių. Apžvelgiami tokie autoriai ir veikėjai, kaip L. Pruseika, 

A. Bimba (jam išimtinai daug vietos skiriama), K. Vidikas, V. Andrulis, A. Petrika, J. 
Kaškiaučius-Kaškaitis, J. Šukys, M. Akelaitis, R. Mizara ir kiti. 

Kadangi pažangiečiai autoriai yra prosovietinės ideologijos atstovai, tai leidėjams pakanka 
papasakoti ką-ne-ką apie jų raštus, iškelti vedamąsias idėjas. Atkrinta bet kokios kritikos 
reikalas. Pateikiami daugiau veikalų referatai, žvelgiant iš dviejų jiems priskiramų kovų 
pozicijų: kova už materialistinę mintį ir kova prieš klerikalizmą, ypačiai ši antroji pozicija verta 
dėmesio. Tiesiog prašosi palyginama su V. Vardžio knyga „Catholic Church in Lithuania. 
Nationality and Dissent“. 

Kai pirmoji knygos dalis, pažangiečiams skirta, grįsta materialistine pasaulėžiūra ar 
pasaulėjauta, tai antroji dalis turi pagrinde idealistinę pasaulėžiūrą. Iš čia ir dalies pavadinimas: 
„Pagrindinės idealistinės filosofijos kryptys“. Ši dalis skirta, gali sakyti, paskutinės bangos 
išeiviams. Ji beveik visa parašyta sovietinio filosofo Antano. Gaidžio, leidėjų komisijos 
pirmininko. Kaip iš jo trumpos biografijos MTE matyti, jis nestudijavo filosofijos formaliai, 
tačiau šiame rašte pasirodo išsimokslinęs, plačiai apsiskaitęs filosofas. Jis teikia rimtą traktatėlį 
apie išeivius lietuvius filosofus. 

Jis pirma apžvelgia iš principo emigracinio gyvenimo sąlygas ir prieina prie paskirų filosofų. 
Pradeda nuo Gaidamavičiaus knygos „Išblokštasis žmogus“ ir iš jo paima citatą „Jie 
(emigrantai) nieko neužmiršo ir nieko neišmoko (prancūzų politiko Taleyrando posakis). 
Autorius taiko posakį mūsų išeiviams. Tame pačiame įžanginiame poskyryje filosofas apmeta 
trumpu žvilgsniu filosofiniais ir šiaip visuomeniniais klausimais rašiusius asmenis. 

Giliau, sištemingiau pradeda dalyką dėstyti nuo antro poskyrio. Jis grįžta pirma į 
nepriklausomos Lietuvos filosotus — Kuraitį, St. Šalkauskį, J. Eretą ir pažymi, kad jų filosofija 
buvo grindžiama tomizmu. Iš to Gaidys išveda, kad „tradicinė katalikiškoji filosofija lietuvių 
išeivijoje iš esmės yra tarpkario laikotarpio Lietuvos neotomistinių koncepcijų tęsinys“ (202 p.). 
Toliau Gaidys samprotauja, kad neotomizmas jau nuo XIX a. pabaigos nepatenkino katalikų 
filosofų. Jis sumini jų visą eilę ir rodo jų nuokrypas nuo tomizmo. Tarp ko kita Gaidys iškelia ir 
vieną priežastį, kodėl tomizmas rodėsi nepakankamas katalikams filosofams. Girdi, „„tomizmu 
paremta socialinė katalikybės doktrina negalėjo tinkamai atlikti jai skirtos funkcijos — 
atitraukti darbo žmones nuo klasių kovos bei socialinių revoliucijų“ (!). 

Nuo tomizmo sovietinis filosofas krypsta į neoaugustinizmą ir perėjimą argumentuoja 
filosofams tesuprantama dialektika. Jis pasirenka pavyzdingu neoaugustininku mūsų išeiviškoje 
filosofijoje A. Maceiną. 

Po trumpos kalbos apie mūsų filosofo eitą mokslo kelią Gaidys ledžiasi į jo neoaugustiniškos 
doktrinos svarstymą, net 27 knygos puslapiuose. Tuo būdu iš sovietinio filosofo lietuvis 
filosofas išeivis susilaukė mažos monografijėlės. Ne istorikui ir ne istoriniame žurnale dera 
atpasakoti filosofinės doktrinos interpretaciją. 

Po Maceinos eina J. Girnius. Su juo pradedamas naujas poskyris antros dalies antrašte: 
„Religinio egzistencializmo tendencija išeivijos buržuazinėse filosofinėse pažiūrose (J. Gir- 
nius)“. Vadinasi, Girniaus filosofija sydinama su moderniška egzistencializmo doktrina, jo 
susidaryta M. Heidegerio ir K. Jasperso mokymų poveikyje. Sovietinis filosofas perkratinėja ją 
25 puslapiuose, panaudodamas ypačiai Girniaus veikalus „Idealas ir laikas“ ir „Žmogus be 
Dievo“. Kaip Maceinos, taip Girniaus veikalai nagrinėjami marksizmo-leninizmo aspektu. 

Paliekant filosofams vertinti partiečio filosofo samprotavimus apie iš esmės krikščionišką J. 
Girniaus filosofiją ne be dėmesio pateiktina jo taip mums keistai skambanti baigiamoji frazė. „J. 
Girnius skirtingai nuo konservatyviųjų lietuvių buržuazinių emigracijos ideologų, pasižymi 
blaivesniu požiūriu į tikrovę ir lankstesne taktika, būdinga moderniškesnėms antikomunizmo 
atmainoms. Jo visuomeninės pozicijos jau artimos lietuviškajam liberalizmui“ (258 p.). 

Trečioji Gaidžio nagrinėjamoji lietuviška išeiviška ideologija yra liberalizmas. Jis pasisako 
liesiąs liberalus, kurie buriasi apie „Santaros-Šviesos federaciją, žurnalus „Metmenys“ ir 
„Akiračiai“ (259 p.). Iš tos grupės autorius pasirenka prof. V. Kavolį ir kritiškai svarsto jo 
darbus skelbtus minėtuose žurnaluose ir dar rinkinyje „Lietuviškasis liberalizmas“. Ryšium su 
Kavolio minčių nagrinėjimu Gaidys kreipia daugiau dėmesį į liberalų skelbiamą laisvę. 

Pagal jį, liberalų laisvė (kaip ir demokratija) „turi aiškų klasinį turinį, ji priderinta prie 
amerikietiško gyvenimo būdo realybės“ (278 p.). Be vadovaujančio Kavolio minimi dar liberalai 
V. Doniela, R. Misiūnas, A. Gureckas, K. Drunga, net ir V. Rastenis su priedėliu „buvęs vienas 
iš vadistinio režimo Lietuvoje rėmėjų“. Užkabinamas ir J. Girnius dėl jo paskelbto straipsnio 
rinkinyje „Lietuviškasis liberalizmas“. Pabaigoje pažymima, kad „Santaros-Šviesos federacija 
yra daugiausia „perkeltųjų asmenų“ emigracijos vidurinės ir jaunesniosios kartos atstovai. Jų 
pasaulėžiūra (gana eklektiška) formavosi daugiausia kapitalistinių šalių šiuolaikinės universite- 
tinės filosofijos poveikyje“ (278 p.). 

Ketvirtoji dalis skirta politinei visuomeninei sričiai. Ją pradeda sovietinis filosofas V. 
Lazutka, gvildendamas tautos-nacijos sąvoką. Gvildenimo pobūdis daugiau polemiškas, kur 
stengiamasi parodyti „„buržuazinių nacionalistų ir socialistų marksistų tautos-nacijos sampratos 
priešingumą. Pateikiama nemaža autorių, pasisakiusių tuo klausimu. Autoriai parenkami iš 
„reakcinės“ ir „pažangiosios“ išeivijos tarpo. Iš reakcinininkų pavyzdiniu pasirenkamas F. 
Jucevičius ir jo tautos-nacijos (subjektyvi) sąvoka plačiai kritiškai dėstoma ir gretinama su J. 
Girniaus panašiu sąvokos aiškinimu. Kaip filosofas iš mokslo kelio slystelėja į publicistiką, rodo 
šį „sentenciją apie Girnių“: „Jis nori pabrėžti, kad tauta gali būti vienakalbė, bet gali būti ir 
daugiakalbė, — tai, esą, ypatingos reikšmės neturi, svarbus bendras antitarybinis nusiteiki- 
mas“ (I). Pasitelktus pažangiuosius autoritetus, kaip A. Bimbą, L. Pruseiką, R. Mizarą, V. 
Lazutka panaudoja buržuazinių nacionalistų mąstysenai griauti. Aplamai, ši dalis, ypačiai 
paskutinis poskyris, yra perdėm publicistiška, nuolatos sutinkama ir Gimtajame krašte. Tad 
knyga kaip pradedama, taip ir baigiama publicistika. Rimtos ir dėmesio vertos jos dvi vidurinės 
dalys, kur svarstomos pačios ideologinės srovės. 

J. Jakštas 

ISTORIKAS ZENONAS IVINSKIS 


Vienas žymiausių mūsų istorikų Zenonas Ivinskis mirė prieš 10 metų Bonoje, 
Vokietijoje, 1971 m. gruodžio 24 d. 

Jis buvo gimęs 1908.V.25 d. Kaušėnų kaime, Plungės vls., Telšių apskrityje. 1925 
m. baigė Telšių gimnaziją, o 1929 m. Lietuvos Universiteto Teologijos-filosofijos 
fakultetą. 1929-30 m. Miuncheno ir Berlyno universitetuose gilinosi į Rytų Europos 
istoriją. 1932 m. gavo Filosofijos daktaro laipsnį. Vėliau rinko medžiagą Berlyno ir 
Dancigo archyvuose ir parašė habilitacinį darbą „Lietuvių ir Prūsų prekybiniai 
santykiai pirmoje XVI a. pusėje“. 

Kartu sumanė ir suorganizavo monografiją apie Vytautą D., pavadintą Vytautas 
Didysis 1430-1930 m. Veikalas parašytas kelių autorių, norint paminėti to iškilaus 
Lietuvos valdovo 500 metų mirties sukaktį. 

1933 m. jis buvo išrinktas Teologijos filosofijos fakultete privatdocentu ir vėliau 
net katedros vedėju. 1935 m. jis jau docentas ir pagaliau 1940 m. ekstraordinarinis 
profesorius. Po sovietinės okupacijos, uždarius Teologijos filosofijos fakultetą, jis 
gavo darbo kultūros paminklų apsaugoj. 1941 m. Laikinosios Lietuvos Vyriausybės 
pavedimu organizavo Filosofijos fakultetą Kaune ir buvo jo dekanu. Vėliau dėstė ir 
Vilniaus universitete. 1944 m. pasitraukė į Vokietiją ir prie L.R.K. rūpinosi studentų 
šalpa. Lietuvių gimnazijose dėstė istoriją, o jau 1949 m. persikėlė į Romą ir ėmė 
rinkti medžiagą Lietuvos istorijai Vatikano archyvuose. Po to keleris metus dėstė 
Rytų Europos istoriją Bonos universitete. 

Priklausė ateitininkams nuo 1920 m. Nuo 1935 m. buvo „XX Amžiaus“ 
redakcinės kolegijos narys. Nuo 1941 m. įsitraukė į rezistencinį sąjūdį ir buvo Liet. 
Fronto Bičiulių pirmininkas Europoje. 

Jis yra paskelbęs nepaprastai daug straipsnių vokiečių ir lietuvių kalbomis, 
paremtų naujais šaltiniais. Parašė monografiją apie Šv. Kazimierą ir veikalą Žemaičių 
vyskupas Merkelis Giedraitis ir jo laikų Lietuva. Ir prieš mirtį Lietuvių Fondo 
pavedimu parašė Lietuvos istoriją iki Vytauto Didžiojo mirties, bet jos nebespėjo 
užbaigti, mirtis darbą nutraukė. Šią jo istoriją užbaigė prof. kun. Paulius Jatulis, ir ji 
buvo išleista 1978 m. L. Katalikų Mokslo Akademijos pastangomis. 

Zenonas lvinskis su nepaprastu kruopštumu tyrinėjo Vatikano ir kitus 
prieinamus šaltinius ir sukaupė mikrofilmuose nepaprastai daug istorinės medžiagos 
būsimiems istorikams. 


A. P. Bagdonas 

„LIETUVIŲ TAUTOS PRAEITIES“ V-jo tomo 2 (18) knygai 


išleisti aukojo: , 
Alga Eūsplė šiussisunvisasssks Kk e Kk $100.00 
Iskšs Talkklis ssisa 5 a as sk bunuas r ss k k adis $100.00 
Vytauto Didžiojo Šaulių Rinktinė... $100.00 
Basali PaLkiūs sis ist kšavs asm uk sis us kos Penkas $50.00 

LIETUVIŲ ISTORIJOS DRAUGIJOS LEIDINIAI 


TAUTOS PRAEITIS“ 


„Tautos Praeitis“. Tomas I, knyga 1 (1959), 164 psl. — $3.00 
„Tautos Praeitis“. Tomas I, knyga 2 (1960), 168 psl. — $3.00 
„Tautos Praeitis“. Tomas I, knyga 3 (1961), 164 psl. — $3.00 
„Tautos Praeitis“. Tomas I, knyga 4 (1962), 160 psl. — $3.00 
„Tautos Praeitis“. Tomas II, knyga 1 (5) (1964), 197 psl. — 65.00 
„Tautos Praeitis“. Tomas II, knyga 2 (6) (1965), 244 psl. — $5.00 


„Tautos Praeitis“. Tomas II, knyga 3/4 (7/8) (1967), 416 psl. — $10.00 


„LIETUVIŲ TAUTOS PRAEITIS“ 


Tomas III, knyga 1 (9), (1971), 172 psl. — $5.00 
Tomas III, knyga 2 (10), (1973), 172 psl. — $5.00 
Tomas III, knyga 3 (11), (1975), 176 psl. — $5.00 
Tomas III, knyga 4 (12), (1976), 184 psl. — $5.00 
Tomas IV, knyga 1 (3), (1977), 200 psl. — $6.00 
Tomas IV, knyga 2 (14), (1978), 176 psl. — $6.00 
Tomas IV, knyga 3/4 (15/16), (1980), 416 psl. — $15.00 
Tomas V, knyga 1 (17), (1981), 229 psl. — $10.00 
Tomas V, knyga 2 (18), (1982), — $10.00 


„PABALTIJO UNIVERSITETAS“, 1976, 52 psl. — 
„ZANAVYKIJA“ — monografija, I tomas, 1978, 368 psl. — $15.00 
„ZANAVYKIJA“ — monografija. II Tomas 1979, 408 psl. — $15.00 
„LIETUVIŲ ISTORIJOS DRAUGIJA, 1956-1981 metai“ — 

1981 m., 134 psl. — $6.00 
LIETUVOS ISTORIOGRAFIJA Nr. 8/9/10, 1978/79/80, 79 psl. $4.00 


Užsakymus siųsti L. I. Draugijos reikalų vedėjai: A. Rūgytė, 
6547 So.Washtenaw Ave., Chicago, IL 60629. 

